Datasets:

data-is-better-together

/

fineweb2-sample

like 0

Follow

Data Is Better Together 264

'The fear of the LORD is the beginning of wisdom: and the knowledge of the holy is understanding' - Proverb 9:10 109th Thatipha tlônoh eima hmâ hei aw Kô tota eima tao typa hawta Mara Missionary zy mara rah ama vaw ngiana no cha tari noh 25/09/2016 pahano liana heta ahmâ awpa acha aw. Thatipha tlôno he tari no 26/09/2016 achâ taraw pata, eima yna nata daiti ta achu lei vata keimo chennai marasaw zy chata cha tari no 25 he thatipha tlo no hawta acha aw tahpa eima pahnosa. He thati avaw pahnopa zydua ta daiti palâ kawpa eima hma thei nawpata thlah chha mania bao chyu awpa ei chita eima cha haw ei. Myla tari 04.02.2012(Saturday) heta Kotupuram Playground liata Chennai MSO sahlao zydua sport avaw y awpa chahta a practice na hnei awpa chata puakhai awpa ta eima pahnosa. Dawh 2.30pm pa ta aki khai achhuah chyu suh vy.

<urn:uuid:f60236c8-f300-4449-956e-f7cf7efff723>

CC-MAIN-2016-40

http://www.mcfchennai.org/2012/02/mso-chennai-branch-pahnosana.html

2016-09-28T01:39:47Z

s3://commoncrawl/crawl-data/CC-MAIN-2016-40/segments/1474738661289.57/warc/CC-MAIN-20160924173741-00064-ip-10-143-35-109.ec2.internal.warc.gz

zyp

Latn

{"zyp_Latn_score": 0.5012487173080444, "nct_Latn_score": 0.26652148365974426, "lus_Latn_score": 0.029858477413654327, "njb_Latn_score": 0.023803403601050377, "czt_Latn_score": 0.020405061542987823, "dln_Latn_score": 0.01961416006088257, "nbu_Latn_score": 0.010382751934230328}

Keimo a chhuana Mathai 19:14 Zisu deikua chata, "Hawti chypatazy ei hnota pa vy sa ula; dytha kha u; vara Khinara cha he hawpa hawti chypatazy ei cha tlo ta," tah ta. He hawti zy cha ta Bihrai he hawtizy khazopa ama pahno thei naw pa ta amo reih chyu tah tao pa a cha. He tracts he amaleipa ta pi awh pa cha ta, reih to ta tao pa a cha. Khizaw zy dua cha ta Web, Cell phone/PDA/'s , color ta tao pa tract, chabu cha ta reih to ta rei thei pa a cha. He Bihrai thatipha phopa he, khizaw zydua 1.8 billion hawtizy ama yna mai chyu liata amaleipata ama reithei nawpata pachhua panopa a cha. A maleipa ta Print theipa phohpa a cha. He Evangelical Tract he papua leimapa cha ta balyu ta ra hro la zy pa phao leimapa a cha. Hawtizy cha ta kho chhi ngai ta pa Bihrai thati a cha.

<urn:uuid:baccd145-8a81-4ca5-b4b5-c127ad4c538d>

CC-MAIN-2017-04

http://bibleforchildren.org/languages/mara/home.php

2017-01-17T23:22:44Z

s3://commoncrawl/crawl-data/CC-MAIN-2017-04/segments/1484560280128.70/warc/CC-MAIN-20170116095120-00427-ip-10-171-10-70.ec2.internal.warc.gz

zyp

Latn

{"zyp_Latn_score": 0.9221527576446533, "nct_Latn_score": 0.04265802726149559, "hmr_Latn_score": 0.010810752399265766}

Rev. Vako ta Lebanon lia WCC meeting a hlao Kyhpachapa Unawh Sitanozy, Abeipa chhithana vata keima cha tahma World Council of Church (WCC) ta taopa Conciliar Mission Consultation liata Myanmar Council of Churches (MCC) vyuhpa ta kia awpa ta tahma Lebanon khihpi Beirut cha atlahpa ta ei vaw pha haw. Beirut khih cha tlah thaby ti laipi kiah liata y ta a pha ngasa. Keimo he tlahsapa liata a ypa Catholic nawh Cathedral liata maniah patlosa ei ta, a diah ngasa. Beirut liata cha Muslim nawh hluh chai ei ta, Krizypenawh chhao ahluh ama y hra. Su peimawhpa la maniah ama chhitha khiahta cha ei chaw paphao via aw ei. Nama thlachha kheina cho liata, Elipaw (Rev. Vako)

<urn:uuid:39f4fce8-8fdd-4562-9b88-8bd8bee2ae91>

CC-MAIN-2017-13

http://www.mecassembly.org/2012/02/06/rev-vako-ta-lebanon-lia-wcc-meeting-a-hlao/

2017-03-24T06:05:30Z

s3://commoncrawl/crawl-data/CC-MAIN-2017-13/segments/1490218187717.19/warc/CC-MAIN-20170322212947-00436-ip-10-233-31-227.ec2.internal.warc.gz

zyp

Latn

{"zyp_Latn_score": 0.6837661862373352, "nct_Latn_score": 0.10475485771894455, "njb_Latn_score": 0.03870119899511337, "lus_Latn_score": 0.03177371248602867, "czt_Latn_score": 0.02186383679509163, "tro_Latn_score": 0.019055156037211418, "hmr_Latn_score": 0.011697390116751194}

College Vaih liata Dodo Tyre Works mei ta a ka Siaha, Nawh 24, Pobienoh(Maraland.NET) — Azahnia tari noh 23 za dawh 11pm pa rachhohta Dodo Tyre Works, College Vaih, AOC kiahpa liata a ypa cha mei ta a ka. Dodo Tyre Works a hneituhpa he Puhpa V. Tluasa, Siaha vaihpi liata a ypa cha ta, O ahnei tuhpa he Puhpa N. Raha, College vaih a cha. Mei kapa a vaw thao tuana dah he pahnopasia pa cha lei ta. Motor phei hmatlah a cha khao leipa, khotho liata ama sopa cha 10Pm rachhoh ta rao pata mo pakha, ahy tahpa ama pahno pasia leipa chata a aih pa hawhta ama reih. He tawhna heta mei kapa athaopa hawhta pangiasapa a cha. Motor Tyre (Tire) nata Machine akapa ma he azyduata Rs.2,50,000/- acha awpa hawhta chhupa a cha. He mei a kapa he Fire Department motor hmapata areileipata pachhaipa a cha.

<urn:uuid:a03536f8-c132-4b3b-9e68-dd4aa1b95c0e>

CC-MAIN-2017-13

http://www.maraland.org/college-vaih-liata-dodo-tyre-works-mei-ta-a-ka/

2017-03-30T00:43:36Z

s3://commoncrawl/crawl-data/CC-MAIN-2017-13/segments/1490218191444.45/warc/CC-MAIN-20170322212951-00263-ip-10-233-31-227.ec2.internal.warc.gz

zyp

Latn

{"zyp_Latn_score": 0.8935532569885254, "nct_Latn_score": 0.04962518438696861}

(ARCHIEVE) HMO PAROPA NATA RECORD Archives he sawkha nata Private hmo record / document peimawhpa paso phapa he châ ta,apeimawhtuhpazy asaohiah thei awpa nata rei thei awpata mohôhpa he a cha. Anodeikua cha hmoparohpa nata châ peimawh pasopa he eima paoh lei kaw. He châ peimawhpazy he vaw paso pha lyma sihla, myla hano ta document peimawh kawpa, asaohiah awpa a cha no ta Archive he eima hnei pha vei kaw. MADC Art & Culture Dept. ta a hneipa zy he a chyhta châ ta, dâhphi miah apapai vei kaw. Ary liata list eima palasapazy he châ ta, myla hâno la châ parohpa nata hmo peimawh kawpa zy Dept/mopakhata tly ma ahnei khiatala Art & Culture Dept. âvaotuhpa lâ hlâ theipa châ lyma sala , eima thyutliapa research ataopazy nata mara chi nata pho châta chhao hmo phahnai ngasapa a châ aw.

<urn:uuid:b83b5805-81d9-4f6c-bd3a-5654fe200355>

CC-MAIN-2017-13

http://www.maraartandculture.com/archives/

2017-03-27T20:27:35Z

s3://commoncrawl/crawl-data/CC-MAIN-2017-13/segments/1490218189525.23/warc/CC-MAIN-20170322212949-00306-ip-10-233-31-227.ec2.internal.warc.gz

zyp

Latn

{"zyp_Latn_score": 0.962408185005188}

Tari 18/5/2015 nohta Pihno K. Pari, Art & Culture Officer, MADC, Siaha nata staff thokha zy marapa rah liata su peimawh nata thatih hnei pazy tly awpata Siata ama ngai. Siata rah liata Hmochao khih hmoparopa mo awpa ta VC, MTP, MCHP Siata zy chhao ta asu tly ei ta, he he ama khih hmoparopa a cha. Hmochao khih liata o hmoparopa hmô awpa y hôlô ta, ama reinazie ta khih ama sa nota ody 150 hlei tlai ama cha nata pangiasapa a cha. Ama reinazie ta Hmochao khih liata hmo ngiatlâh kawpa a y pa cha, Khawpô Lâlai he acha. He khô/kâ liata Lâlai sakha y heih ta, Lâlai cha atyhna ahnei. Châvâ daihti liata Satlia nata Laihsa zy ta anano ta Lâlai he achhih tyh ei ta, chavâta he Lâlai he "Ama ria-aina" ama tah. Atahmâ châsala, Miss Contest alyupâ, he su he Satlia hmiphapa nata Laihsa chhithaipa zy ama chaluahna su phapa a cha hleikhô ta nôpi-nôvah atlua n'awpa su châ ta ama vaw hma tyna achâ thlyu aw. He ary liatapa he Khawpô lâlai châ ta, ama khih chhâna tawhta Lâlai chao lyma ei ta, Km.2 hlei avaw tawhta Chavah vaw y ta, cha cha ama Tikhaoh-1-na a cha. Cha tawhta sie lymapata ama Tikhaoh 2-na vaw y heih ta, chatawhta 1Km âhlapa liata Khawpô Lalai chhâna a y. He he ama Theih-na Lô châ ta, Hmochao khih mo zy ta, he su liana heta ama vaw theih tyhpa a cha. He he ama Tikhaoh 2na a cha. Date 19/5/2015 noh ta Iana khih ngai ei ta Chyvâlih tly tua ei ta, he he Chyvâlih a cha. A lih kâ liata pa he Asâh zawhna ama tah. Art & Culture Department nata MCHP Iana zy Chyvâlih liata ama post na a cha. Chyvâ Avâhiah Hmaothy a cha. Sa no (2) y ta, sakha pa deikua cha a tlie ha. Keichotlah Lôbaiba a cha. Keichôtlah liata y pa a cha. Khâchhaotlah. Atahma taihta Khachhao hmô theipata a y. He khaoh he Chyvâ Bapahlie a cha tahpa ama pahno thei na cha he khaoh liata karao-ô pathla ei ta, Chyvâlih khophie liata karao-ô ama hmô heih tyh. Keichôtlah liata Avahiah Hmaothy. Nara nata Kiathy amâ tuna Lôpanô moh awpa tilih chaka ngâ no. Nara nata Kiathy ama tuna su Lôpanô. Nara nata Kiathy ama tuna hniehnôh. He tawhta a ki chochah viapata www.maraartandculture.com liata film ta papua pa a cha aw.

<urn:uuid:e5daca22-d750-4bb2-a3c9-51c856b927c4>

CC-MAIN-2017-13

http://www.maraartandculture.com/siata-nata-iana-khih-tlyna/

2017-03-27T20:24:27Z

s3://commoncrawl/crawl-data/CC-MAIN-2017-13/segments/1490218189525.23/warc/CC-MAIN-20170322212949-00407-ip-10-233-31-227.ec2.internal.warc.gz

zyp

Latn

{"zyp_Latn_score": 0.9012181162834167, "czt_Latn_score": 0.014957323670387268, "njb_Latn_score": 0.01235935464501381}

ECM ta thla charu (ko khophie) eima vaw sie hapa liata Local Church zy ta Headquarters lata soh ama vaw pangiapazy pahlyhpa cha ta, soh a vaw ngiapa he zako lata a vaw ngiapa hlata a chyh via. KTV Target liata Annual Target Rs. 7,01,67,000/- cha ta, KTV soh pangiapa zydua cha Rs. 2,41,40,325/- a cha. He soh hmopa 34% a cha. Beihpari Target liata Rs. 1,03,52,000/- a cha nota soh pangiapa zydua cha Rs. 43,42,363/- cha ta, cha cha 42% a cha. Local Mission Target cha Rs. 94,27,000/- a cha nota soh a vaw ngiapa zydua cha Rs. 23,23,868/- cha ta, cha cha 25% a cha. Atahma soh a vaw ngiapa duasu tawhta saipa ta Local Church zy ta Headquarters Target he ama tloh thei awpa ta pangiasapa cha vei. Zako liata chhao Local Church hluhpi cha Target he vaw patloh thei leipa ei ta,a khophie rahchhoh ta KTV Target he ama patloh thei. Target he Siaha Khihpi chhoh liata Local Church zy a sah viapa ta tupa cha ta, he Siaha Town Local zy ta phahnai a ngiah kawpa ta ama Target zy ama vaw patloh theina zawhzi ta ECM he a sie hnolopa a chapa alyu. He he a chhapa cha thotlahpa khi hluhpizy ta ama Target he vaw patloh thei tyh veih ei. Atako chhao he Local Church hluhpi cha ama KTV Target he ama vaw patloh thei awpa ta pangiasapa cha vei. Atako ta soh hmopa, a viapahchaipa ta KTV he a tlahpipa ta thla chareih ta Rs. 40 lakhs rahchhoh cha ta, zako 2014 chhoh khata a tlahpipa ta thlah chareih ta Rs. 47 lakhs a dao tyhpa hawhta a cha. Zako lata he hawhta soh hmopa a cha no chhao soh rairuna thata eima hneipa cha ta. Atako chhochhi cha soh vaw pangiapa he a chyh via heihpa vata soh lata rairuna ECM ta a tyh hai. Atahma he thla chareih ta hriatuhpazy hlao chata peimawhpa he Rs. 47 lakhs nata hmo hropazy Rs. 10 lakhs, a zydua ta Rs. 57 lakhs eima ngiapa a cha. Beihpari he Headquarters Target liata cha hmo pha via chaipa cha ta, he chhao he Local Church hluhpi ta ama tloh thei awpa ta pangiasa a chhih leipa ta, Local Mission Target chhochhi cha Local Church hluh viapazy ta ama vaw patloh thei awpa ta pangiasapa cha hra vei. KTV he soh hmona laichaipa nata Pastor Ministry liata hma chaipa a chapa vata Awnanopa a pahniehna chaipa cha ta, atahma duasu liata a ngia pha leipa vata ECM Assembly ry liata hriatuhpazy cha thla no hlao (May & June) hlao la thei mah veih ei. Local Mission nata Beipari zy chhao he hnabeiseihpa hawhta a cha hra leipa vata Mission liata hriatuhpazy chhao rairuna ama tyh thei awpa alyu. Atahma duasu liata hnabeiseihna a y chhohpa cha a tlahpipa ta January tawhta June taihta soh a vaw ngiapa hlata July to December he a zia y via tyh ta. Chavata soh duasu a chyhta vaw pha via awpa ta hnabeiseihpa a cha hra. Cha hleikho ta atahma hla he a rah pohpalohpa liata Finance Campaign hnei nga haipa cha ta, he chhao heta a rakhapa liata yzie a hnei hra awpa ta hnabeiseihpa a cha hra.

<urn:uuid:d87b4772-33a3-4018-9f95-a6e53e23c312>

CC-MAIN-2017-13

http://ecmonline.org/ecm-ta-ko-khophie-sie-hapa-liata-soh-eima-hmopa-zako-hlata-a-chyh-via/509

2017-03-30T10:50:13Z

s3://commoncrawl/crawl-data/CC-MAIN-2017-13/segments/1490218193716.70/warc/CC-MAIN-20170322212953-00128-ip-10-233-31-227.ec2.internal.warc.gz

zyp

Latn

{"zyp_Latn_score": 0.9243277907371521, "nct_Latn_score": 0.04516446962952614}

ZAWSI HRO TAWHTA EIMA CHU THEI AWPAZY By Rev. Dr. Lai U Fachhai. Biehmiachhih: Zawsi he Zakaw saw pahrawhleinopazy hry liata a hawti chaipa Benzamin a pazipa a châ. Saw pha kawpa châ ta, a paw Zakaw ta kyh a pachâ kawpa vata nata a mâsapa (a uhtazy nata a nô nata a paw chhao taih ta a hmia liata a bôhpa ta amâ naohna daihti a vaw tlô awpazie) vata, a uhtazy ta chhyh thai leipa ei ta. Nohkha cha a uhtazy lyurâhpa liata sahroh ama vaina lâ a paw Zakaw ta mo awpa ta tuah ta; ama o a kei tlôpa na ta, a uhtazy chata thieh awpa a chhuah ei ta, chahrasala ama hry liata thokha ta ama heihnawh pilâh hmeihseihpa thie thlah ha awpa cha a phapa ta pahno leipa ei ta, chatanachata Midia chyhsa sôhpaliepazy hnohta ama zua haw. Midia chysazy heta Izi râh Phiraoh abeina râh liata hyutuhpa pakha, a moh Potipha, hnohta Zawsi cha ama zua pachhuah. Chahrasala, a yna maih na ta a hmotaopa maih liata Zawsi cha Khazohpa china chôta y lymapata tao lyma ta, chavata Khazohpa chhaota Zawsi hnohta y hra ta, a hmotaopa maih liata thlaohchhipa ta a y lyma. - ZAWSI A NÔ NATA PAW O LIATA A YNA DAIHTI (Joseph at his parents' house) (Athaona bo 37): Zawzi cha a paw rei a ngia ta, a paw Khazohpa Jehovah chhao chipa ta a chhy hra. Athaona 37:2 liata eima hmô theipa hawhta, a uhtazy ta thathipa nata haiphiapa ta sahroh ama vaipa cha pha tah leipa ta ama paw Zakaw hnohta a chho tyh. He he ta a paw hmo hneipa cha ano hmo hneipa hawhta khâ a pachâ ha hrana zie a palâsa. Heheta maniah a pachupa cha, saw nata nawh Khazohpa lâ chhihthana kyh liata nô nata paw maohphaona a lai zie nata a sâh zie maniah a pachu. Eima nô nata paw ochhôh liata eima y nota Khazohpa eima pahno ha khiata cha, khataih su lâ eima siepa chhaota eima ngiapana â i laih lyma aw. Saw nata nawh zy hry liata kyhpachâ eih viapa nata khokhei eih viapa hnei lei awpa chhao maniah a pachu hra. Zawsi uhtazy moleina cha kao nanopa ta soh chy si la, ama paw Zakaw he ta, a saw hry liata Zawsi he a khokhei eih viapa vata a uhtazy heta ama hao pachai viana chhao a châ thei aw. Atanoh Mara Krizyhpa thokha cha, eima râh liata eima y no ta ngiapatuh pha kawpa lyu pi ta, chahrasala eima râh hawka eima zo ti ta, eima Krizyna viahpakao pahluhpa ta, khizaw viahpakao tlao eima ky ha tyh. Eima yna maih liata Khazohpa châta ngâchhih awpa he Zawsi hro ta maniah a pachu. - ZAWSI PAWTIPHA O LIATA A YNA DAIHTI (Joseph at Potiphar's house) (Athaona bo 39): A uhtazy ta Midia chysazy hnohta zuah ei ta, Midia chyhsazy ta Pawtipha lâ ama zua pachhuah hapa vata Zawsi cha thyudyupa o 17-pa a châ nota Pawtipha o liata sei ta a y pathao. Sei châpa hro nata raihria he hmo naopa châ leipa ta, chahrasala Zawsi cha a sei rai cha tiama kawpa nata ngâchhihh kawpa ta hria lyma ta, chavata a zibeipa Pawtipha he ta Zawsi cha ngâ ngâsâ thlah ha ta, a o liata raihria nata maohphaona zydua Zawsi hnohta a hla khai haw. Zawsi cha kaw pitloh via laihpa ta Satlia pôhraoh pha kawpa nata chhithai kawpa kaw châ ha ta. Chatanachata Pawtipha lapinô ta Zawsi cha khoh kaw ta, ykhei awpata a reipasao tyh. Zawsi deikua cha paryhsa ngai leipa ta, "Ei zibeipa ta na ngâpa ta he o liata hmoto zydua keima ku liata soh khai ta, nama deikua cha a lapinô na châpa vata keima ku ry liata y va chi, chavata he hmo na pahruapa he ei zibeipa ta kho leipa aw ta, kheitama he tlupo ta nâ ngâpa ei zibeipa kho leipa he ei tao thei aw! Chahleikhô ta, keima cha Khazohpa hrohpa a chhypa châ na ta, ahy hmâhta na hmô vei hra ei sa la, Khazohpa hrohpa ta na hmô ta, chavata kheihta e, he tlu ta moleina lai ngaitapa ahe Khazohpa hnohta ei tao thei aw!" tahpata â chhy ha tyh. Nohkha cha o liata ahy hmâhta ama y lei nota, Pawtipha lapinô ta Zawsi cha reipasao heih ta, chahrasala Zawsi ta a pa-ei ha heihpa vata Zawsi cha patupakhi a chhuah ta, Zawsi deikua chata a râsai syulyu haw. Heheta moleina cha a râ ta a râsai awpa a châna zie maniah a pachu. Zawsi heta he moleina reipasaona su tawhna heta a râ leipata a vaw y hapa cha sala, kha moleina kha pahnie leipa ta a y thei aw. A râ hapa vata kha molei reipasaona kha a pahnie haw. Paritheipa niedona su tawhtazy, chanôchapaw châna reipasaona su tawhtapazy, a tu a daina su tawhtapazy, kyhchhie thahia reina su tawh tahpazy he a râsai lyma awpa a châ. Chahleikhô ta eima chu thei heih awpa cha, chanôchapaw châna (sex) he Khazoh hmosaipiepa hmo pha kawpa châ ta, anodeikua nôpi-nôvah likaw lia deita ta hmâ awpa ta Khazohpa ta a pasai. Eima lapinô nata a vahpa a châ leipazy liata eima hmâ khiata cha moleina lai ngaitapa a châ. HIV/AIDS hehawhta atanoh khizaw liata a pôh chahra kawna chhao he, chyhsazy ta "sex" he Khazohpa kho lei zie hawhta ama hmâ tu hapa vata a châ. Eima chu thei awpa a y via heihpa cha, moleina zydua he Khazohpa hnohta moleina a châ khai. Chyhsa ta maniah hmô vei hra ei sa la, eima moleina chhao pahno vei hra ei sa la, Khazohpa ta hmô khai ta, a pahno khai. Khazohpa tawhta eima nyu thei awpa khâpahmâh y vei. Eima vaw molei tlamaw hapa a châ khiata cha, eima moleinazy cha ano liata palâhâh ta â ngiathaina a haw awpa he eima tao theipa a y chhôhpa cha a châ. - ZAWSI LÔ-O LIATA A YNA DAIHTI (Joseph at prison) (Athaona 39:20-41:40): Pawtipha lapinô chata a noza bie nata Zawsi ta Pawtipha hnohta hmo yzie a chho aw tahpa a chi vata, Pawtipha cha haipa bie chho ta, Zawsi ta ano cha patuhpakhi awpa â chhuahna zie Pawtipha hnohta chho ta. Chatanatachata Pawtipha cha a pathi-iapa ta Zawsi cha lô-o liata khô ha ta. Zawsi cha lô-o liata a ypa chhaota a pha kawpata y heih ta, chatanachata lô-o biehneituhpa ta Zawsi cha ngâ ngâsâ thlah ha ta, lô-o liata biehneina zydua cha Zawsi hnohta a so khai haw. Heheta maniah a pachupa cha, mosiapazy chhao he riethei ama tao thlah ha tyh hra. Pity eikhana bo 3:17 ta maniah a chhopa hawhta, "Hmo moleipa taopa vata pasa taopa hlata cha Khazohpa â ryh a tahna zie a châ khiata cha, hmo pha taopa vata pasa taopa he pha via tlôh ta." Chahrasala, hmo pha taopa vata pasa a taopazy cha a chhâna liata cha cheihchalopa ta ama y tyh. Zawsi chhao he a chhâna lâta cha cheihchalopa ta a y haw. Heheta maniah a pachu via heihpa cha, lô-o liata a tâpa nata ahropa duahmo chhiena daihti eimâ tyhpa chhaota Khazohpa liata ngâchhih lyma awpa a byuh. - ZAWSI ABEI-O LIATA A YNA DAIHTI (Joseph at the palace) (Athaona bo 41-50): Zawsi lô-o liata â tâ chhôh kha Izi râh bei rôhnapa Phirao chata mâ noaâh chhih kawpa nata rarôh y kawpa sa la. Chacha ahyta hmâhata chhopasia thei tlâ leipa y ta. Phiraoh ry liata raihriatuhpa pakha lô-o liata patâ hapa, ahnôhlâ ta papua heihpa chata Zawsi ta lô o liata â tâ nota a mâsapa a chhopasiapa a do ngaitapa ta a vaw tlô hana thâtih a kaw thei ta, cha kyh cha Phiraoh hnohta chho ta. Chatanachata Phiraoh ta Zawsi cha lô-o tawhta abei-o lâ a vaw chhi awpata biepie ta. Zawsi ta Phiraoh mâsapa cha, kô sari chhôh kôvei pha aw ta, cha khai tawhta kô sari chhôh chakâhna rarôh ypa a vaw tlô awpa kyh a châna zie a chhopa nata kô sari kôvei pha chhôh ta a phapa ta chakâh daihti kô sari châta pachô awpa â ngiahna zie a chhopa cha, abei palôh tlâh kaw ta, chavata Zawsi cha Iri râh liata "Prime Minister" rai piepa a châ haw. Biehneina lâta Phiraoh a pazipa, biehnei a sâh chaipa a sânona (number two) a vaw châ haw. Kô sari khai tawhta chakâhna thata a tlôpa vata Kana râh tawhta a uhtazy nata a hnôhla ta a paw chhao deichhy thei hapa ta, Izi râh lâ a zâ paih chy awpa ta ryh a raokhei thei ha hra ei. Zawsi he ano a sapa kô 30 a kaw tlohna daihti liata Iri râh biehneituhpa kaw châ ta. Cha yzie cha kô 17 a châ nota a mâsana daihti tawhta Izi râh bei a kaw châna daihti likaw he kô 13 a châ. Kô 7-pa kôvei pha daihti khai tawhta, chakâh tlôna kô 2-na liata a uhta zydua nta a paw chhao chhôhkha zydua Iri râh lâ a zâ paihpa ta Zawsi biehneina ry lâ ama za ngia. Zawsi he ta a mâsapa a vaw tlô nawpa daihti he kô 22 chhôh tlai a ha. Heheta hmo pha to awpa nata a chhuahna hlaotloh awpa ta ha hoh â ngiahna zie maniah a pachu. Keimo Marapasaw thokha cha, atanoh ta eima hmotaopa cha myla ta a theilâpa hmô pâ ha awpa eima khoh. Chavata, kô hluhpi khô lâta a theilâpa hmô thei awpa hmo nata rai zy hria hoh mapi. Hmo pha hmô awpa ta ha hoh awpa â ngiah hmeihseih. Ano a zuah hapa a uhtazy chô liata Zawsi cha viari thô khona palôh phao leipa ta â ngiathai ha ei. Heheta, viari a thô leipa ta a ngiathai veichâh ha awpa a châna zie maniah a pachu hra. Zawsi he biehnei a sâh ngaitapa liata a ypa chhaota, a palai leipa ta, nie paru hra leipa ta, a nawh ngaitapa nata kyhpachana nata adona chôta râh cha a chhihtha. A mopâ tlâh a châ hmeihseih. Biepachhâna: Zawsi thâtih eimâ chuna liata eima rei chanei ngâ thlah ha pa cha, "Khazohpa cha Zawsi hnohta y ta" tahpa he a châ. Hehawhta a châ theina chhâpa he, Zawsi ta Khazohpa cha a thei ta, ano liata khâchâ â pahnieh hapa vata a châ. Chavata kyhpachapa Marapasaw zydua saih y, khapa su liata nama ypa chhaota, kheihhawhpa rai nama hripa chhaota, Khazohpa khozie hawhta y lyma u la, Khazohpa chhaota nama hnohta khâ a y lyma hra aw. Zawsi ta tovyu chhie chaina, sei nata patâpa ta a yna daihti nata tovyu chôchhâh, abei ta ayna daihti zydua liata Khazohpa khozie hawhta a hro lymapa hawhta, nâmo chhao kheihhawhpa duasu liata nama ypa chhaota Khazohpa khozie hawhta vaw hroh lyma u la, Khazohpa ta a cha bao lyma hra aw ei. Abeipa ta a Bie chyuhta eimâ châhkhei theipa cha eima zydua châta byhna maniah piepa se. AMEN. Source: Maraland.net archive dated 2006.

<urn:uuid:ad183e36-72a6-451d-8bab-2a3cefa84af0>

CC-MAIN-2017-13

http://ecmonline.org/pahrana-maih-liata-khazohpa-chata-ngachhih-awpa/131

2017-03-30T10:53:00Z

s3://commoncrawl/crawl-data/CC-MAIN-2017-13/segments/1490218193716.70/warc/CC-MAIN-20170322212953-00131-ip-10-233-31-227.ec2.internal.warc.gz

zyp

Latn

{"zyp_Latn_score": 0.9637654423713684, "czt_Latn_score": 0.011107762344181538}

ECM Revival & Evangelism Department pachhuahpanohpa ta paritheipa a taopa nata iahzaipazy châta Albert Bruce Charity Home liata Salvation Camping chhâh palih hapa châ ta, he Camping liata a ngia hapa zydua he mo 319 ama tloh haw. He Camping liana heta Machâ S. Paima cha Speaker châta hmâpa châ ta, Machâ P. Tluasa cha Director a châ. Counsellor papangawh hnei ei ta, thlahchhâna lâta Machâ JB Khaisa ta a chhihtha hra. He Camping chhôh liana heta Worship Service, Group Counseling nata Personal Counseling ta siekheipa châ ta, he Camping liata a vaw ngia hapazy heta sapa nata thlahpa liata alyna thiehpa thata ama vaw to ei ta, paritheipa iahzaipa rairuna a hneipa hluhpi chhao moleina sei liata ama tahpazy tawhta pachhapa ama châ haw hra. R & E ta Camping he Dt. 30th June – 6th July 2015 khata chhâh 1-na vaw pachhuahpanoh ta, cha liata mo 61 a ngia ei ta, Dt. 7th – 11th July, 2015 khata chhâh 2-na vaw pachhuahpanoh heih ta, cha liata mo 74 a ngia ei ta, a chhâh 3-na cha Dt. 17th – 22nd August 2015 likawh liata tao heihpa châ ta, he daihti liata mo 50 ama ngia heih hra. Atahmâ a chhâh 4-na liana he Dt. 24th August 2015 tawhta pathaopa châ heih ta, he liata 124 ama vaw ngia haw heih hra. Tawhla, he Camping pachhuahpanohna kyh liana heta Siaha Town chhôh Local Church zy hriapasa kaw ei ta. R & E Committee ryhraonazie hawhta pati âtôh awpa nata a chhoh awpa ta Local Church lâ raipa châ ei ta. Local Church zy ta a pasai kawpa ta niedo awpa hryuhna zydua ama tôh khai tawhta chhoh awpa ta amo Local ta ama rao pâ tyh. He hleikhô ta thlahchhâ awpa ta KNP lâta ahawna taopa a châ hra. Atahmâ ta Camping chhâh palihna he mylâ my dawh 7-pa ta Camp tawhta pua aw ei ta, Siaha Vaihpi Local Church liata thlahchhâna ama hnei khai tawhta ama o lâ chyu ama di aw. Atahmâ Camping liana heta mo 124 a ngia ei ta, Camping taopa zydua liata ama hluhchaina a châ. He Camping taona kyh liata Revival & Evangelism Director Rev. Thylua Hlychho ta he hawhna heta a reih: "He Camping chhôhta Siaha Town chhôh ECM Local Church zy ta nie-do zydua ato khai ei ta, eima ly kaw. A su liata thlahchhâpa Group zy, Beihchhohtuhpazy, Security Duty zy, Camping Shop zy taopa ta Duty raina hawhta a pha kawpa ta hria chyu ei ta, a rôhnah kaw. Camping nôpawzy – Director, Speaker, Deputy Dirctor nata Deputy Speaker zy, Counselor zy chhao tiama kawpa ta Camping chhâh 4-na taihta chakaona hnei ei ta, amozy a piepasana nata thlahchhânazy vâta Camper zy sapa nata thlahpa liata ama thôhkhei kawpa ta ei pahno. Tawhla, he Salvation Camping eima hneina daihti chhôh zydua liata Camping châta tha, sôh nata thlahchhâna ta maniah deichhytuhpa zydua hnohta ECM Revival & Evangelism Committee vyuhpa ta Abeipa mohta alyna bie ei reih. Khazohpa ta nama chakaona he byhna pie mawh sy" tahpa ta eima Admin hnohta a reih.

<urn:uuid:26953f98-a156-4f10-9782-c271eca99320>

CC-MAIN-2017-13

http://ecmonline.org/ecm-pachhuahpanohpa-ta-salvation-camping-chhah-4-hneipa-liata-mo-319-ta-camping-ama-ngia/524

2017-03-30T10:55:38Z

s3://commoncrawl/crawl-data/CC-MAIN-2017-13/segments/1490218193716.70/warc/CC-MAIN-20170322212953-00153-ip-10-233-31-227.ec2.internal.warc.gz

zyp

Latn

{"zyp_Latn_score": 0.9045189023017883, "czt_Latn_score": 0.018830491229891777, "lus_Latn_score": 0.017217859625816345, "njb_Latn_score": 0.01563486084342003, "nct_Latn_score": 0.01285568531602621}

ECM Assembly ry liata Sunday School Examination 2014 cha zâhnia Dt. 23rd. November 2014 khata a pah-lâ kawpa ta hneipa a châ. Sunday School Examination he Local Church tota noh âlyupa ta hneipa châ ei ta, Beginner tawhta Senior Department taihta Exam dâh tyhpa hawhta hneipa a châ nota, Pitlohpa âchupazy châta deikua Open Examination (Châbu mopa ta achhypa) a châ. Kô hropa liata cha Pitlohpa hiahhrina châ (Question Paper) he Exam noh ta pie papua ei ta, o lâta ama chhy khai tawhta ama chhyna châ (answer paper) cha noh raopa daihti taipa liata ama pangia tyh. Anodeikuala, atakô deikua cha achhyna-o su liata a châbu mopana chota ama chhy haw bâ. He achhyna châzy mohpasiana awpa daihti he Pastor Bia tota ama ryhpaohna dâh hawhta ama hnei aw.

<urn:uuid:0a4d9d86-3762-41d6-9b19-cf2358e2422d>

CC-MAIN-2017-13

http://ecmonline.org/sunday-school-examination-2014-hneipa-a-cha/382

2017-03-30T10:48:26Z

s3://commoncrawl/crawl-data/CC-MAIN-2017-13/segments/1490218193716.70/warc/CC-MAIN-20170322212953-00290-ip-10-233-31-227.ec2.internal.warc.gz

zyp

Latn

{"zyp_Latn_score": 0.3795508146286011, "kas_Deva_score": 0.15001603960990906, "lus_Latn_score": 0.07765426486730576, "nct_Latn_score": 0.07122030854225159, "njb_Latn_score": 0.038761090487241745, "czt_Latn_score": 0.027977297082543373, "dln_Latn_score": 0.024023234844207764, "mfy_Latn_score": 0.01514232624322176, "lij_Latn_score": 0.012004033662378788, "mri_Latn_score": 0.011862027458846569, "hmr_Latn_score": 0.010311974212527275}

Introduction "Phusa ta a to a tao thei" tahpa he atahmâ khizaw liana heta a vaw do kaw. Chhôhto ta sôh tluapa ta daihti maniah â khi thai leipa ta, Bible reina nata thlahchhhâ ta Khazohpa nata a kaona daihti rai hnei leipa ta mydi tawhta zâ reina taihta sôh tluapa ta bua chaimâh pi ta. Chhôhkha ta â ngiah chaipa cha sôh khiah maw eima tahpa alyu kaw. Sôh nata hneirôna he alyna châ haw sala, eima lyna pyu a paro kaw awpa ta pangiasa a châ. Atahmâ cha eima khihpi liata hmoto he vaw y haw hra ta, o rôhnah kawpa nata a chhôh ngiaryh a chhih ngâsâpazy sa pi ta, a pahrâpazy deikua yzie hnei tlôh pi vâ. Eima o nata pôhpazy chhao a ngia chaipa nata a sosâh thei chaipazy tobi chaimâh pi ta, eima othliahzy chhao mawtaw (motor) mârupa chi nanopazy ta ârâ phathi thei lei ngâna taihta pabie tlai pi ta. He hawhta a châ nota eima ochhôh deikua alyna pyu deikua ziahzi roh thlâh ha ta, eima tlyhmiazy cha mohropazy châta su chichhihpa ta tlao tao pi ta. He hawhpa khizaw nata âvâ ziza likawh liata chhôhkha padua pathi awpa liata maniah baotuhpa châta he châbie ropa heta kheihhawhpa kao liata tlyma maniah bao thei sala kho a chhih kaw aw na! 1. Chhôhkha Thabypa - Biehrai Parohpa liata : Eima Biehrai tawhna heta chhôhkha paduatuhpa nata chhôhkha thabypa cha Khazohpa a châ tahpa âlâ pasia kaw. "Keimo lyupa, keimo kakuapa tlai ta chyhsapa tao ei suh u" tahpa nata "Chyhsapa ano deita ta a ypa he pha leipa ta, ano baotuh awpa ta kaolâhpa chyhsapa vaw tao tua sa…" (At. 1:26, 2:18) tahpazy heta Âdâ liata chhôhkha thabypa paduapa a châ tahpa eima hmô. Cha chhôhkha châna chata pachhuahpanohna sia kawpa hneipa ta biehneina nata tao awpa chhao pie hra ta. "Chatawhcha, Khazohpa ta amo cha byhna awpa ta: Khazohpa chata ama hnohta, 'Chi hluhpi pathlapa ta pôhpa ta, aleilô he bie ula, nama reisai ta pa-ysa teh u; tilaipi liata a pie thaipa zydua chô liata zy bie hnei hra teh u," tah ta (At. 1:28). He heta chhôhto he Khazohpa paduapa nata Khazohpa pachhuahpanohna liata â hlao ta, maohphaona a piepa eima châ khai tahpa a palâsa. He hawhta rôhnahpa nata maohphaona a sâh ngaitapa hneipa ta chhôhkha a vaw paduapa a châ. Châhrasala, Âdâ nata Ivy ta ama chhôhkha cha Khazohpa khodâh hawhta y leipa ta, moleina liata pao haw ei ta, Khazohpa pachhuahpanohpa hawhta y thei khao veih ei. Khazohpa deikua a hnabeidy hlei leipa ta, â chhuahna hlao patloh lyma awpa deikua cha Biehrai Parohpa liata Abaraha cha khizaw tawhta aw papuapa ta chi rôhnahpa pathlatuhpa ta rao ta. A bietai hawh tlai ta ano tawhta chi rôhnahpa, Izarei pho, â pahrâna nata khopazy hlao patloh awpa ta Khazohpa chhôhkha (Abeipa qahal) ta tao haw ta. A pahrâ nawpa nata a khopa khizaw liata phuahluahna rai hria awpa cha ama châ. Ahyrai ta Ano liata pahrâ ta, a biepiepazy zyh awpa ta aw ta. "Khazohpa chata chyhsa matlupa cha chhôhkha hry liatazy pahlaosa tyh ta," (Hla. 68:6) tahpa hawhta Hrohsopa Amawsa hnohta, "Namo deita he khizaw liata chhôhkha ei pahnopa châ ei chi ta; chavâta nama hmoparaona zydua liata eichâ hrie aw ei,"(Am. 3:2) tahpa ta reih ta. Ama chhôhkha chô liata luh chaipa nata ryureihtuhpa, ama hmoparaona liata chhao hrie awpa a châna a pahnosa ei. - Biehrai Thiehpa liata: Biehrai Thiehpa liata cha Zisu Krista vâta Izarei thiehpa, Awnanopa cha thlahpa ta Ano pahrâna chata paduapa vaw châ heih ta. Cha Awnanopa cha Khazohpa khopa khizaw liata phuahna rai hria awpa ta a paduapa a châ. Cha Awnanopa liana chata ano â ngiapâtuhpa zydua ta pôhkha châpa ta pahrâ khoh ei ta. Krista abeina pa-i awpa nata a thâtihpha chhopa cha a rai pi chaipa nata paduana chhâpa cha a châ. Cha Awnanopa, Khazohpa chhôhkha rôhnah kawpa liata pahlao awpa ta cha Khazohpa ta chyhsapa hnohta leilô pabie awpa ta bie a vaw piepa vâta, chhôhkha paduana châta chapaw nata chanô ahneipa ta chi pathla awpa ta rao ta. Cha liata chhôhkha a vaw duah papuapazy cha Ano moh phaohpa ta, "Krizyhpa Chhôhkha" tahpa a vaw châ haw. Awnanopa, Krista sapa khata a sahlao Krizyhpa chhôhkha kha pazao ta. Krizyhpa chhôhkha chhao ta cha Awnanopa cha pazaopa ta vârâh hmia palâsa awpa ta pôhkha chakaona rai cha a vaw hria. Awnanopa châna kipa cha chhôhkha phapa a vaw pôh lymâpa hawhta a vaw hlaotloh lymâ hra awpa a châ. 2. Chhôhkha Peimawhna Chhôhkha he py (institution) zy hry liata uhthei chaipa, Awnanopa hlâ chhao ta uhthei viapa, Idâ sadô liata Khazohpa tlai ta a paduapa a châ tahpa eima vaw reih haw. Biehrai ta, "Khazohpa chata chyhsa matlupa cha chhôhkha hry liatazy pahlaosa tyh ta," (Hla 68:6) tahpa ta maniah chhoh ta. He tawhna heta Khazohpa ta chhôhkha a pachâ peimawhna zie cha â lâpasia kaw. Awnanopa chhao ta chhôhkha pachâ peimawh ta, yzie hnei kawpa chhôhkha paduapa a châ thei nawpa ta Ahneina dâh patohpatia ta, eima sawnahzy cha a pha kawpa ta eima mohhôh thei nawpa ta nô nata pawzy bietaina eima hnei khai tawhta nawhhlâna chakaona tao heih ta. Eima sawnahzy châta Sunday School nata Batina achuna maniah patohpatiapa ta, kô 14 ama vaw tloh nahta yzie hnei kawpa ta Bati pachâsapa ta Awnanopa Dâh chhôh liata alypangia heih pi ta. He hawhta Khazohpa nata a Awnanopa ta chhôhkha a pachâ peimawhnazie he eima pahnopasia lei kawpa ta â lâ. Chhôhkha he ato zydua thabypa châ ta, chhôhkha tawhta eima pathao pado vei khiatala Awnanopa nata khitlâh phapa y thei aw vei tahna a châ. Biehrai Thiehpa daihti tawhna khata Asia Minor râh (Turkey nata a chheipâh) zy kha Krizyhpa ama châ haw. Châhrasala kô zabi AD 6-na râhchhôh daihti liana khata khu râhzy khu Islam zyhna vaw zi hapa vaw châ khai ha heih ei ta. A chhâpa cha Kri vaw zyh tuapazy khata thina taihta ngâchhihpa vaw y hra ei sala, ama chhôhkha liata Krizyna vaw tu pa-i leipaa ei ta, ama pathla vaw sie lymâpazy cha Islam pachuna ta a vaw pahnie khai haw. Mongyuh râh chhao ama Achhyna-o hluhpi cha a rua haw tahpa reih hluh kaw bâ pi ta, ama chhôhkha Khazohpa bie ama tu pa-i leipa a châ nahta pangiasa a chhih. Chhôhkha rao (kai) hapa hluh ta, cha chhôhkha ruapa vâna chata Awnanopa ta tao ta, a chhâna liata Achhyna-o cha a vaw rua ha bâ. Ama Achhyna-o ruapa deita he reih hluh pi ta, a chhâ chaipa ama chhôhkha ruapa deikua reih hluh leipa pi ta. Keimo tlai chhao he chhôhkha peimawhna eima tlyhnypa ta a châ khiatala, eima Achhyna-o pha ngâsâpazy he pahrâtuhpa hnei leipa ta rua aw vei tah theipa châ vei. Zu chyhsazy khu khizaw pho nata zyhna liata a sia chaipa pho ama châ nahta pangiasa â chhih. A chhâpa cha khâpa hropa châ leipa ta, ama chhôhkha liata Khazohpa bie khâchâ ama tu pa-ina vâta a châ chai. Mawsi Dâh ta â hnawpa hawh tlai ta chhôhkha â mohhôh ei ta, zyhna nata phoryhpazy chhôhkha liata âpachu ei ta (cf. Ryhpachaneina 6:4 – 9, 11:18-19, etc). William Barckay ta cha, "Zu nônahzy chata Dâh biezy cha ama sâhpiti nahta ama sawnah pie pakaoh tyh ei ta, ama sawnahzy chata Dâh biezy my awpa hlâta cha ama moh cheingei chhao my awpa a nao viapa ta ama pahno," a vaw tah. Chhôhkha pa-i ei ta, ama ngiapâna pa-i ei ta, chavâta a huary thlâh ha veih ei. 3. Krizyhpa Chhôhkha Thapi Phiana : 'Krizyhpa chhôhkha' tahpa reihkah he atahmâ hlâ eima râh liata reina a hluh kaw. Awnanopa thokhazy cha kô reipi tawhna khata atanoh taihta Krizyhpa chhôhkha tahpa biepipa hneipa ta Campaign zy thata vaw hnei haw ei ta, yzie deikua hnei thei âh kaw vei. Eima râh liata hmahsiena vaw sâh lymâpa heta eima hro nata khihsanazy thata vaw panano ta. Raihriana nata nietluana su âlyupa lâthlôh eima chhihna daihti liata la âchhihthapa chhao a nao via tyh. Atahmâ deikua cha eima râh nata pho hmahsiena vâta lâthlôh hropa â chhih awpa vaw hluh ta chyhsapa chhao âlyu tlâ khao leipa pi ta, Thatihpha chata lyurâhhripa china maniah pahlei haw ta. Tawhla, Khazohpa zana nata china tlao hnei khao heih tlôh leipa pi ta. Chavâta, Khazohpa chhao a chi leipa, ahripa chhao a chi leipa, khâpa hmâh chipa a hnei leipa hawhta chyhsa hluhpi cha khih eima sapa a châ chai. India sawhkhâ tawhta eima râh ta baona a daopa nata a saipa ta raipa vaw hluh ta. Politics pahnona dâh âdo leipa vâta eima pho he thathina nata aohraohna ta maniah patu ta. Chavâta, Khazohpa bie âchhihthana phapa nata â ipa chhôhto ta hnei ta, thapi phiapa ta he lâchhâh he palôhrupa eima pie bâ awpa abyuh ngaita kaw. ECM Assembly ta atahmâ khizaw hmahsie via lymâpa liata chhôhkha a peimawhzie pahnopa ta kô 2013 Assembly ta, Family Guidance and Counseling lâchhâh hma eima sie thei nawpa ta "Family Guidance and Counseling" padua awpa ta vaw pathlu ta. He bie pathlupa â laichadaipa ta December 1, 2013 khata Family Guidance and Counseling Centre (FG&CC) cha pahypa ta pathao patopa a vaw châ haw. Kô 2014 Assembly ta 2014 he Krizyhpa Chhôhkha paduana kyh liata chhôhtozy ta â chhihthana phapa eima hnei thei nawpa ta thatlô viapa ta hmahla awpa ta FG&CC heta maohphaona a vaw la haw. Awnanopa tota Krizyhpa Chhôhkha Committee padua awpa ahawna chhao a vaw taopa kha a châ. Local Church tota Krizyhpa chhôhkha Committee zy cha FG&CC nata â pazao awpa nata raihria khoh awpa ta hnabeiseihpa eima châ hra. 4. Krizyhpa Chhôhkha phapa padua awpa hmah eima la awpazy : 1) Chhôhkha a chhihthana phapa hnei thei awpa ta thapi phiapa. 2) Chhôhkha apakhyna hnei thei awpa ta thapi phiapa. 3) Khazohpa Achhyna apakhyna pachâ peimawh awpa ta âpachuna. 4) Suhrawh sukha pie khai thei awpa ta thapi phiapa. 5) Nieparu bawparuna tawhta aboh awpa ta chhôhkha apachupa. 6) Hriapapua nata âhmiepa ta hroh awpa nata khihsa awpa ta âpachupa. 7) Chanô chapaw moleina tawhta aboh awpa ta chhôhkha pachupa. 8) Paritheipa tawhta aboh awpa ta chhôhkha pachupa. 9) Ahneina Pathaihpa ta ahnei awpa ta thyutliapazy chhihthapa. 10) Awnanopa pasâhsa ta pachâ peimawh awpa ta chhôhkha âpachu awpa. 4.1. Chhôhkha a chhihthana phapa hnei thei awpa ta thapi phiapa: Atahmâ hlâ rairuna a hneipazy hry liata a hluh chaipa cha nôvah likawh buana nata rairuna a hneipazy, sawzy mohhôhna kyh liata rairuna a hneipazy, mopakha hro liata rairuna a hneipazy ama châ via chai. He rairuna a hneipazy he chhôhkha âchhihthana phapa hnei ha ei sala, he rairuna he ama tyh awpa pangiasa va na. He hawhpa tawhna heta chhôhkha âchhihthana phapa eima ngiahzie â lâ pasia kaw. Kaolâh awpa tluana kyh liatazy, ahneinazy, o-lyu paduana nata nietluana kyh liatazy chhôhkha heta âchhihthana phapa â ngiah ngâsâ pi ta. Tawhla, chhôhkha daihti hmâdâh – amôna nata thyuna daihtizy, pati nie daihtizy, chhôhkha pakhyna hnei daihtizy yzie hnei kawpa ta a taopa nata a hmâh tyhpazy ochhôh liata cha byhna hluhpi a tlô tyh. Eima Biehrai liata, "Achhihthana sopa y leina liana chata chyhsazy pao tyh ei ta; ryhrao thaipa hluhna liana deilua chata abohna a y" (Bis 11:14) a tahpa hawhta chhôhkha achhihthana phapa nata patohpatiana siapa liata cha atu adaih awpa chhao aryh thei ei ta, achhihthana pha leina liata deikua cha aryh chiehpa liata chhao ama buabâna a tlô heih tyh. Chhôhkha achhihthana phapa chata atahmâ nata daihti kaw y awpa liata thadâhna, phana nata thaphana thata maniah tlôkhei aw ta. Chhôhkha maluh zydua ta ama tovyuh do ngaitapa chhao ama to tyh hra. 4.2. Chhôhkha apakhyna hnei thei awpa ta thaphi phiana : Krizyhpa chhôhkha nohthlapa he roh awpa châ haw sala, o-lyu rôhnah ngâsâpazy, sôh nata piah nata mawtaw pha ngâsâpazy roh leipa ta Khazohpa achhy ta chhôhkha ama bôh ngâ haino nohthlapa he eima roh nahta pangiasa â chhih. Cha hawh pyly chata Chhôhkha sôhna liah-mari chaipa na hiahhri ei sala, kheihta e eima chhy aw? Chhôhkha ta Khazohpa hmiakô liata eima pahkhu panei ngâ haino he eima sôh chai daihti he a châ nahta ei pangiasa tyh. Bieso sâkha cha, "Chhôhkha thlahchhâ khoh tyhpazy chata ama pahrâ khoh tyh" (Family that prays togather, stay togather) a vaw tah cha maw! Chhôhkha apakhyna cha khoh pi ta, châhrasala reipasipasuana nano nanopa tao tyh pi ta, âpakhy hmâ tyh ma pi. Khazohpa ta noh kha ta dawh 24 maniah pie ta, cha liata dawh khophie dâhdei chhao ano châta pie thei leipa chhôhkhazy heta taochhei eima tah tlyma? A pabohsana vâta hriapasa theipa châ pi ta, ano achhy daihti liata eima hoh tyh leipa he eima tao pado rai tly ma? Mizoram Chief Minister heta eima chhôhkha he noto bie maniah chho awpa cha sala, hmâ leina daihti rai hnei leipa aw pi ta, tlao eima khohtlâh kaw aw. Chanota eima hrona âvaotuhpa, alei nata avâ Beichaipa ta nohto ta maniah pahlao awpa khoh ta, bie a chho hmâ leipa eima châ khiatala kheihhawhpa chhôhkha cha ma eima châ haw vâ tly? Mylâ hânoh liata chhôhkhazy heta nôpo chhâna daihti eima tyh tita la, Bei Zisu thlyu thlyu he eima ngai awpa nata bie eima chho khoh awpa a vaw châ heih aw. Eima râh liata a mohta deita ta Krizyhpa eima hluh tu hâpa vâta a châ thei ngyu aw, chhôhkha liata Khazohpa achhyna abyuhna pahno leipa eima hluh kaw. Alynabie rei awpa nata hia awpa eima hnei hluh thlâ bao nahta chhôhkha ta Khazohpa achhyna buakha daihti chhao hnei thei ma pi. Cha hawhta eima châpa vâta chhôhkha liata hawti vaw laiseihpazy pachâchhie a chhih via ei ta. Tahmâ hlâ moleina liata ama pao nao viapa chhao a châ thei aw. Tawhla, khizaw hmo liata chhao ârâ chatlie via ei ta, nôpi-nôvah ama tluana liata chhao khizaw kawpa ta ama hroh tyh. Ama pathla vaw y lyma awpazy chhao ta Khazohpa zana hro a phahla ei ta, chi ama chhih via rili tyh. Moto heta eima chhôhkha chyu he Khazohpa achhyna kyh liata nata hmo hropa eima chuna su hmiatua chaipa nata peimawh chaipa a châ. Chhôhkha paduatuhpa cha Khazohpa châ ta, mohhôh pazi ta, byhna hluhpi ta a vaohei tyh. Mopakha deita reipa hlâta chhôhkha cheingei ta rei awpa abyuh. Ziza nata nohkhaipazy, hnatlâna nata nie nata do awpa maniah piepazy, eima ngiahpa torai he Ano tawhta eima daopa sai a châpa vâta alynabie reih awpa eima bâh. 4.3 Khazohpa Achhyna apakhyna pachâ peimawh awpa ta âpachuna: Eima hro pado awpa nata lâthlôh dopa a chhih awpa ta maniah baotuhpa pha chaipa cha Khazohpa Achhyna-o lâ ngaipa he a châ. Khazôhpa Achhyna-o liata apakhypa hlâta hmo hropa eima pachâ peimawhpa a hluh tupa heta chhôhkha a tao tyh. Khazohpa nata azaona dopa eima hnei chyu thei nawpa ta Khazohpa Achhyna-o liata apakhy hluh awpa ta thapi eima phia awpa abyuh kaw bâ. Awnanopa apahlaona liata â hlaopazy, Abeipanoh pathaisapazy, Ano achhy khoh awpa ta apakhypazy he ngiapâtuhpa, Krizyhpazy tao awpa nata maohphaona a châ. Bible su hluhpi liata Khazohpa ta chyhsapa a taona chhâpa cha Ano reithaipa ta palyupalihpa ta âchhypa he a châ tahpa maniah a chho. Hrohsopa Isai ta, "Hy chyhsa keima châta ei taopazy heta eina reithaina ei ama phuah thei nawpa ta," (Is. 43:21) tahpa maniah a chho. He Biehrai châh heta chyhsapa cha Khazohpa achhy awpa nata reithai awpa a châna eima hmô. Âchhy khoh vei khiatala taopa a châna chhâpa chhei ha ta, a taotuhpa adyuh ta, a molei haw tahpa eima pahno thei. Atahmâ cha thatihpha vâta Khazohpa byhnâ kao nanopa hluhpi liata dao pi ta. Châhrasala, cha byhnâzy chata chhôhkha liata lôhraoh kawpa ta hmo tao khohpazy rairuna maniah taopa haw ta, chhôhkha hro chhao thata a parao ngâ haipa alyu. Eima nietluana rai nata hmo hropa vâtazy pati dôh khohna daihtizy, my thyu daihtizy nata amôna daihtizy taihti maniah panano haw ta. Tawhla, Khazohpa byhnâ hropa – Computer, TV tawhtazy eima Achhyna-o Program hlâta thapha âchhih viapa nata hmô byuh viapazy, eima ochhôh cheingei tawhta hmô thei awpa vaw hluh ha bâ ta. Cha chata Khazohpa Achhyna-o apakhynazy maniah pahla pathao ta, apakhyna hlâta hmo hropa a pha viapa tao awpazy khona vâta Khazohpa Achhyna-o cha tlao eima tlyhny haw. Keimo byuhna nata khona kyh liata lâthlôh eima paviapa he Khazohpa ta âhao chaipa a châpa vâta kao nano nanopa liata Khazohpa eima pachâ leina theilâpa cha vaw pahthei pathao haw ta. Eima râh he a vaw pasa hapa a châ. Atahmâ daihti liata cha Abeipanoh ta Khazohpa achhy ta eima cha-yna parao theituhpa eima tyh hluh kaw bâ. Nie nata baw tluana kyhzy, viasa sahlaozy chhao ta a pa-eihpahrâh khohnazy vaw lai lymâ ta. Abeipanoh cha-y awpa hlâta Weekend pasô viana zizazy a vaw sâh lymâ ta. Chhôhto ta hezy tawhta eima boh thei nawpa ta thapi phia awpa â daih kaw bâ. Khazohpa bie ta, "Nama hro he kha a chado muh vy" (Zer. 17:21) a tahpa he a thei chanei heih ei suh u. Eima hro he thata â thla tlô ta. Atahmâ he Chhôhkha ta Khazohpa Achhyna-o lâthlôh a chhih beih leipa, chhienoh phanoh daihti liata ngâlâh Awnanopa ângiahpa chhôhkha eima y haw. Chyhsa thokha cha ama tlâh nota Khazohpa achhy beih leipa, ama thina nahta ama ri deita ta Awnanopa âpakhy kheipa eima châ hôlô bâ. Mongyuh rah Awnanopa thachhâzie reih haw pi ta, amo cha kô sâh hlei uhtheipa châ ei ta, eima Awnanopa deikua he zakha tlâ châ chy pi ta, he hawhta eima y thlâthli khiatala kô 500 uhtheipa châ haw sihla khâpa eima lyu suahluah vâ tly? Eima Achhyna-o hluh viapa he eima khaw thlâh haw thlyu aw na! Chhôhkha tota thapi phia pathao heih ei suh vy. 4.4 Suhrawh sukha pie khai thei awpa ta thapi phiapa: Nohto ta eima khihsana châta sôh he peimawh tlai ta, moto ta sôh he khoh pi ta eima ngiah hra. A hnei theina dâh chhao tlua eima tlua tyh. Ahyhmâh ta sôh he khoh awpa ta pachu angiah leipa pi ta, eima hro liata âbai chiehpa a châ. Sôh khopasana dâh deikua a rakhapa eima pachu awpa abyuh kaw. Atahmâ duasu liata sôh he chhôhkha a duah papuana thabypa a châ nota, chhôhkha raona thabypa chhao a châ hra. A hneituhpa ta a hmôna dâh nata a hmâna dâh reizie ta a chhiena nata a phana lâta hro pei a tlôkhei theituhpa a châ tyh. Krizyhpa chhôhkhazy cha chhôhkha apakhyna nata Achhyna-o apakhyna hleikhô ta eima hneina tawhta suhhrawh sukha nata hmo hropa eima pie cheingei awpa a châ. Bei Zisu ta a Paw hnohta, "Hmo zydua nâma eih cha keima eih châ ta, keima eih cha nâma eih a châ," tah ta (Zh. 17:10). Chhôhto ta Khazohpa hnohta, "Nâma eih cha eima eih a châ," tahpa ta a byhna dao awpa khoh pi ta, eima hnabei a seih tyh. Reihkah hlâta cha eima hmo hneipa eima piepa heta eima piepa (a daotuhpa) nahta eima pazaona tao pahthu via ta, kyhpachâna nata khokheina a palâsa hra. Khazohpa chhao he reihkah deita ta achhy ngâ thlâh ha tyh ei sihla, suhrawh sukhapa dâhdei chhao eima pie pasaih tlôh leipa chhôhkha eima châ khiatala, ano nata eima zaona cha a sia nawpa hawhta sia thei aw vei. Chavâta Krizyhpa chhôhkhazy cha Khazohpa hnohta hmo eima piepa hleikhô ta eima opa lyuhripazy châta chhao eima riapha awpa a cha. Pihpathi siapa cha ama pipathi hlâta chyhsa riakhieh kawpa chhao vaw châ ei sala, ama vaw pihpathi tawhta cha riapha kawpa ta Khazohpa achhy ei ta, mohropa châta chhao byhna ama châ tyh. Zyhna to heta keimo eima chhypa khazohpa eima pahnona dâh hawhta eima hroh. Hmo a pie beih leipazy chata hmopie â chhuah beih leipa ei ta, keimo Krizyhpazy Khazohpa he cha hmo pietuhpa a châpa vâta ano ângiapâtuhpa nata achhytuhpazy heta cha a hnohta hmo pie lei theipa châ ma pi. Khazohpa hnohta hmo piepa ato maniah pietuhpa hnohta Khazohpa khozie eima hly theina daihti ryhpaoh chaipa a châ. Chyhsazy ta Khazohpa hnohta hmopiepa sôh nata pia ama hlâpa vata ama leina bie rei awpa pahnopa ama sôh kaw nota, âthôhna nata byhna ta Khazohpa a vaohei hmeiseih ei tahpa rei awpa hneipa deikua ama hluh kaw heih. Tawhla, riaphana he Krizyhpa hrozie dopa a châ hra. Pietuhpa hnohta byhna patlôsapa he Khazohpa raihria, chyhsapa châta ryusôh chaipa a châ. Chyhsa riakhiehpazy he khizaw liata chyhsa âly lei chaipazy ama châ. Keimo chata pachô pakhy ta Khazohpa lâta a hnei leipa (pachô leipa) cha chyhsa sipasa chaipa ama châ. Khazohpa hnohta hmo piepa he vârâh liata ryu pachôpakhy theina ryhpaoh chaipa a châ hra (Luka 12:33, 34). 4.5 Nieparu bawparuna moleina tawhta chhôhkha aboh awpa apachupa : Sôh nata pia âchadaina vâta Abeipa nata chhôhkha pachâ khao leipazy heta a chhiena lâta a theilâpa cha a pahthei pathao ngâ kaw tahpa pahno thlâh ha ei suh u. Cha hawhta a tao tyhpa chhôhkha liata ama sawnahzy rao ei ta, ama sôhzy cha khâpahrao leipa ta thlai pachhâ tyh ei ta, sawzy chata ama nôchâ hrozie thata parao tyh ta, sahma nata drugs parina ziza ta chhôhkha nôpona thata a vaw tlôkhei tyh. Sôh nata piah âdo âh kaw leipa ta vaw la tyhpazy cha sôh he hluh via ngâ kaw hra sala, âdaih lei via rili tyh ei ta. O nata lyuzy rôhnah via rili ta, châhrasala a chhôh liata hro cha riethei â chhih via rili tyh. Nie nata baw pahâh via rili ta, eima pakah deikua la pahâh via rili hlei vei. Khisana kyh liata pha via heihpa khona nata mohropa eih uahvanazy chata avyuhna (nieparu khohna) palôhrupa maniah pahneisa ta, Khazohpa nahta achhaihna taihta tlao a vaw tlôkhei ha tyh. "Nâmo ku ta hria awpa ta nama chhuah nawpa ta, …. Khapahmah apahla thei aw veih ei chi," (1 Thes. 4:11-12) tahpa ta Khazohpa bi eta maniah pasyuna he Krizyhpa chhôhto bievaopa vaw châ lymâ mawh sy. Avyuhna heta maniah pahnie ngâsâ bâ ta, eima bierei kahthlapa liata chhao hmâh hluh kaw bâ pi ta, noza a chhih kaw. He chhao he chhôhkha achhihthana sia leipa ta a taopapuapa a châpa ta âlâ. Khazohpa bie ta, "Thlahpa keimo liata a pahrâsapa chata hiatliana taihta maniah a khoh" (Zam. 4:5). Ngiapâtuhpazy cha hmo do leipa eima taopathlei hapa chhao ta keimo liata Khazohpa thlahpa ypa khata maniah hiatliapa vâta ângiapachhi lei thei ma pi. Ku tloh leipa ta sôh thata lana chôta eima ly kawpa a châ khiatala Khazohpa thlahpa hiatliana hnei ma pi tahna châ aw ta, chyhsa ngiachhie â chhih chaipa eima châ aw. Chavâta Krizyhpa chhôhkhazy sôh lapangiana nata hmo hropa eima hneipa zydua he, "He he Zisua vâta keima eih," tah khai thei awpa awpa a châ. (cf. Bis. 13:7, 11; 15:15; 16:8; 20:21; 28:6; 30:8). Abaraha ta avyuhna a kho leinazie kha âmopâtlâh a châ kaw. Sawdawma bei hnohta, "La ri sakha chhao na hneina tawhta la aw va na… Abaraha cha keima ta ei pahneisôhsapa ma a châ ta' na tah thlei aw na," a tah thlâh ha. Cha khai tawhta Khazohpa ta a hnohta, "Abara, kei he na vyhphao nata na lymâ rôhnah ngaitapa cha ei châ," tahpa ta bie a vaw chho pazao heipa a châ (At. 14:23; 15:1). Khihtlâh moleina heta chhôhkha liata thari a pathla lymâ tyh. Chhôhkha âchhihthana pha leipa liata cha avyuhna tahpa a châ ngâ thlâh ha tyh. Khazohpa pasai leipa vaw paru tua chaipa Âdâ zy nôvah ama châ. Âthôhna cha rei lei, thluahruapa deita hmô ei ta, Khazohpa chhiesapa ama châ lymâ. Anania zy nôvah chhao kha ama nieparuna vâta ama thikhei hra tahpa khâ âthei ei suh u. 4.6 Hriapapua nahta a hmiepa ta hrohpa nata khihsa ngâh awpa ta apachupa: Eima bie thabypa "phusâ ta khâpa rai a tao thei…" tahpa khi atahmâno chhôhkha hluh chaipa liata cha âdo thlyu aw na. Sôh nata piah âchadai tuna vâta chhôhkha hluhpi cha rao ei ta, hmahsiena chata viasa uahvana a vaw chakaih ta, viasazy uahvana chata hnei via lyma awpa khona – o nata lyu, ochhôh chhaichhi pha viapa nata mâru viapa khona vaw tao papua ta, uahvana nata khona, khopasana chata eima pathi palôhzy pabie khai ta, eima lapangiapa ta âdaih leina khôlâ ta uahvana nata khopasana chata eima hro liata hmo pha leipa nata a puapa maniah pataosa ta. Eima lapangiapa nata âhmiepa ta hroh awpa nata khihsa awpa eima thai khao leipa a vaw a châ tyh. A nawh kawpa ta hroh ngâhpa, leibâh nata dyucheipa tawhta abohpa, hro liata phaohri tawhta eima pie awpa abyuh. "Rai hria leipa ei ta, tlâ ama y chakhyh tyh. Cha hawhpazy cha a thli thlâh hapa ta hria awpa nata amo viahchha nie awpa ta Abeipa Zisu Krista liana chata biepipa ta ei pasyu," (II Thes. 3:11) tahpa he Khazohpa bie a châ. Biehria ta, "A hria leipa cha a nie chhao nie khah se" maniah tah ta, Khazohpa heta pati pahâhpa nata sa ta khâ maniah chyh aw vei. "Ama phahla beih lei nawpa ta rai phahnaipa hriapa ta kha â hmâh lyma awpa ta pasyu la, ama y chakhy awpa châ vei" (Tit. 3:14) tlao a vaw tah. Hmahsiena heta heihzy uahvana â vaw chakaih ta, heihzy uahvana chata tiama kawpa hriapapua awpa hlâta a naosia kawpa sôh hnei awpa khona vaw tao papua ta, sôh palangiapa hawhta hroh ta khihsapa eima vaw thai khao vei. Sôh lapangiana lâta chhâna (limit) a hnei nota eima hmâ khohna lâta chhâna hnei leipa (unlimited) tlao a châ. "Phusâ he sei hmâtlâh châ kawpa a châ nota hyutuhpa pathichhie kawpa a châ," ama tah. Sei hawhta hmâh leipa ta hyutuhpa châta a hmâhtuhpazy chata ano kha sôh sei liata thlai ângia a, a hnei hluh via nahta khohlei a khoh via tyh. Bible ta cha, "Taka nata sôh kyh a pachâtuhpa cha tâkâ phusâ cha a khokhina taihta hmô beih aw vei," tahpa. Krizyhpa chhôhkhazy cha sôh nata pia chôchâh liata palôhru dopa eima phaoh awpa eima ngiah hmeihseih. Lyuhchâpa Pawla ta, "Hneirôpa ta y dâh thai na ta, phahlapa ta y dâh thai na ta, pybiepa nata nodipa ta y dâh bienyupa ei pahno haw," (Phil. 4:11). Krizyhpa chhôhkhazy cha eima riethei hapa chhao ta rietheipa ta y dâh hawhta y awpa châ ta, eima rai a vaw ru hapa chhao ta rairupa ta y dâh eima thai awpa châ heih ta, cha cha eima lapangiapa nata âhmiepa hro nata khihsa dâh bierupa cha a châ. Eima hneipa liata palôhtlâh thei leipazy ta nieparu awpa khoh ei ta, hria hoh leipa ta a pahâh pahâhpa a nie khohpa chata hmo a paru tyh. Chavâta hneirôpa nata rietheipa ta y dâh bierupa he hnei awpa ta âpatohpatia chyu ei suh u. Râh nata chhôhkha ta eima chi tu leipa sathei hria awpa âchhuahpazy, eima chysia a châ leipa a tobi âchhuahpazy, hriapasana vâta châ leipa ta a naosiapa ta hnei hluh âchhuahpazy âduah papua beih aw veih ei. 4.7 Chanô chapaw moleina tawhta âboh awpa ta apachupa : Khizaw chyhsa mohpathâhpa hluhpi ama vaw paona, chhôhkha hluhpi ama raona chhâpa nata râh nata râh likawh buana taih chhao ta a tlôkhei theipa hmotaotheina rôhnah kawpa tahpa ta athaipazy ta ama rei tyhpa cha Sex he a châ. Eima râh heta he hawhpa lâchhâh âpachuna eima phahla kaw nota aru lâta he moleina â hmâh tyhpa deikua eima hluh kaw thlyu aw na. Khazohpa ta chyhsa tao ta, 'chi a pathla lymâ awpa' a vaw tah (At. 1:28), cha chata sex he nôvah likawh liata a pathaih kawpa ta kyhpachâna kih tlô nawpa ta a taopa a châ tahpa a palâsa. Sex eima reipa heta pathaihna a chakaih pâ tahpa he pahno tyh ma pi; he vâta sex chôchâh he chhôhkha liata reih thei leipa pi ta, âpachuna lâchhâh chhao eima tlyhnypa alyu kaw. Khazohpa hmo maniah piepa sôh ngaitapa he hmo pasichhih chaipa, rei awpa nozachhihpa, maohphyuhna hawhta eima pachâ ha khiah ma tah theipa a châ. Sex chôchâh liata information eima daopazy he cha thyutlia hluh chaipazy cha viasa thokha (a pahnopasia hra leipa) zy tawhta a châ khoh kaw tyh ta, chhôhkha nata Awnanopa tawhta Krizyhpa khozie ta âpachuna a y tlâ leipa vâta a châ. Sex chôchâh eima pachâdâh âdo leina chhâpa he eima pahno awpa âdopa tlao pahno leipa pi ta, a chyhta ngâlâh eima pahnopa vâta a châ thei. Sex chôchâh reipa he eima noza ta, zamawh hawhta khâchâ eima pahnopa vâta Maihsâh liata rei awpa ngâh leipa pi ta, sawzy kiahpâh liata rei awpa chi ta pachâ heih leipa pi ta, châhrasala he hawhta a châ nota eima kho leinazie ta eima sawnahzy cha information âki lei kawpa vaw dao heih tlôh ei ta. Atahmâ hlâ Media nano nanopa liata ama palâsapa hluhpi sex chôchâh he a châ thlyu aw na. Krizyhpa âpachuna nahta ahmie lei hleipa lâchhâh palâsana a châ tyh hra. Thyudyupa palôhrupa nata pôhpa mei hawhta a ia ngâ haino ta maniah tlahnaoh ta chyhsa hluhpi cha akuah thei tyh ma pi. Lyuhchâpa Pawla ta Rawma mozy hnohta, "Sahma dona nata sahma paripa ta y leipa ta, parâpa nata aphei hmâhpa ta y leipa ta…" (Rawm. 13:13) tahpa ta maniah pasyu ta. Biehrai Parohpa nata Thiehpa daihti nata atanoh taihta moleina âlâluahpa nata chhôhkha a parao chaipa cha paritheipa nata chanô chapaw likawh moleina a châ ngâ thlâh ha. He hawhpa rairuna avaw tyh hapa chhao ama vaw hluh kaw bâ. He heta chano-chapaw likawh moleina chôchâh liata chhôhkha âpachu ta a pathaih kawpa ta y awpa ta eima pasyu awpa abyuhnazie a palâsa. 4.8 Pari theipa tawhta aboh awpa ta chhôhkha âpachuna: Phasana khotuna nata niedo liata khizaw kawpa ta khihsa awpa khona hluh ta mopakha nata chhôhkha chhao cha chata maniah a parao pathao haw. Khizaw lâchhâh a palypa-uasanazy khona cha thata a vaw lai haw. AIDS, chyhsapa liata pasana a vaw dyuhtuhpa, pasana hri vaw thie khai theihtuhpa cha moto chô liata khichhai khao leipa ta. Chyhsa pakhazie tlyma cha maniah a kiah ha tahpa pahnopa a châ haw. He hlâta hluh viapa cha paritheipa ta a pabua ngâ hai hra. Eima râh liata paritheipa hmâh thai leipa eima thyutlia hluhpi he chhôhkha kaipa (Broken Family) tawhta ama hluh chai ama tâh. Kô lâta chhao kô 15-30 likawh ama châ via chai. Kô 30-50 likawh heta sahma ngâlâh ama doh via chai hra. He thyutlia sahlaozy he nietluana lâta rai a hnei leipa, a tlâhpipa ta chhôhkha chyhpa ama châ hra. Paritheipa ta eima chhôhkha a vaw ngiahnao tawhta cha nô nata paw ama luhpasasa hmeiseih ta, unawhzy nôpopa ta chhôhkha châta noza âchhihpa hleikhô ta chhôhkha raona a tlôkhei tyh. Bieble ta, "Atu ngâpa kychhina o hlâta cha aryh ngaitapa ta laochhohpa kawh kha niepa a pha via" (Bis. 17:1) a vaw tah. Paritheipa he hro pachhohsatuhpa, chhôhkha paraona, pho maohphyuhna, moleina torai âthaona châ thei ta, hezy tawhta eima chhôhkhazy eima pabohsa awpa abyuh hmeiseih. Eima sawnahzy, hawtipa khiah maw eima tah nota pitlohpa pahnopa moleina chi hluhpi liata a vaw hra syulyu ha ei ta. Krizyhpa chhôhkha hluhpi liata sôh nata piah, duasu nata rôhnahnazy ta a pie thei leipa kyhpachâna zy, aryhna zy, âpahnothaina zy, hnatlâna zy, Thlahpa Pathaihpa liata lymâ zy a lei lymâ haw. Cha hawhta khizaw liata pahrâpa nô nata pawzy cha kheihta hroh awpa ma a châ aw? Sawzy he kheihta mohhôh ta chhorei awpa ma a châ aw? tahpa achu pasia ta pahno cheingei awpa eima châ tahpa a sia kaw. 4.9 Ahneipa pathaihpa ta ahnei awpa ta thyutliazy chhihthapa: KTP Pakhypi maih ta palôhrupa liata â vaw lâ tyhpa nata KTP Member zy cheingei chhao ta eina pahneisa tyhpa cha eima hneina dâh report a châ tyh. Nôvah bao hluhpi dâh tawtawpa liata ahneipa ama châ nota reikhi ngâlâh ta Awnanopa Dâh pathaihpa ta ahneina a ypa he pachâchhie â chhih ngâsâ. Âthaona âdo vei khia cha Krizyhpa chhôhkha phapa paduapa he a vaw rairu ha tyh. Chavâta âthaona chaipa ahneina he kuzô pha kawpa ta Awnanopa Dâh Pathaihpa cheingei ahnei awpa ta chhôhkha liata eima pasyu awpa â daih hmeiseih. Ahneina he Khazohpa ryhraona châta, eima Biehrai liata ahneina hmiatua chaipa pachhuahpanohtuhpa cha Khazohpa a châ (At. 2:18-25). Âdâ cha â kaolâh awpa chyhsapa ei taopa tua aw tahpa ta Ivyh tao ta, Âdâ hnohta a chhi ta (At. 2:22). He liata 'Âdâ hnohta a chhi' tahpa he ahneina tahpa nahta alyupa a châpa hawhta athaipazy ta ama chhopasia. Cha ahneina hmâpa chata pôhpa miakha ama vaw châ haw. Eima Biehrai ta ahneina a rei dâh cha, "Chavâta chapaw ta a nô nata a paw siesai aw ta, a lahpinô a patu aw; chatanachata pôhpa miakha ama vaw châ ha aw," (At. 2:24; Mat. 19:5) tahpa a châ. He bie he nôvah baokha ahneina reina a dy. A yzie cha chyhsapa tloh leina vâta kaolâhpa pakha hlâta hluh viapa hneipa he alykheina hlâta cha chhôhkha liata buana pahluhsatuhpa deita tlao a châ. Ahneina he azaona athu chaipa, sapa nata palôhrupa lâta alailyupa y leipa ta nôvah azaona a châ via. Lyuhchâpa Pawla chhochhi cha Khazohpa pahnona rôhnah pahchaipa nahta âlyupa ta tlao a reih hra. Khazohpa nata a chyhsazy azaona pakhona châta hmâpa a châ hra. Ahneina heta a chakaihpa hluhpi, zi awpa nata a vaw pazi awpa pazai kawpa châ ta. Âthaona liata âlâpa nata pahno chiehpa dei châ leipa ta a chhiena lâta nata a phana lâta hmo hluhpi a vaw y chhyh tyh, cha chata nôvah apazaona he a chhiena lâ nata a phana lâta a vaw panano thei tahpa eima pahno ngâ thlâh ha awpa abyuh. Cha hawhta a châ vei khiatala nôtloh pawtloh châ hra tlôh ta chhôhkha maohphaona he eima phaoh pahnie lei pathlei aw tahpa chi âchhih kaw. Eima Beipa Zisu Krista pachuna tawahta cha nôvah cha achhaih lei awpa a châpa ta alyu. "Chavâta Khazohpa ta a pazao hapa cha chyhsa ta pachhaih khah se" (Mk. 10:6) tahpa ta eima hmô. Achhaih achhuahna he Khazohpa pazao hapa panano achhuahna a châ theipa vâta pha leipa ta. Achhaih thei awpa liata chhao achhaihna palôh phaoh leipa ta, adyhryh ngaitapa ta ypa he chhôhkha châta Khazohpa byhna thabypa a châ. A rôhnah kawpa ta ahneina he chhôhkha hlaotlohpa paduana châ hlei leipa ta, nôvah likawh alynazy chhôhkha phapa eima padua nata padua leipa cha daihti ta tlao a vaw palâhâh awpa a châ. Nôvah aly kawpazy, palôhtlâhna hmeiseihpazy, reiraohna pha kawpazy, nôvah hro hlaotlohpazy he ahneina bietai eima rei khai pataw nahta hnei khai thlâh ha awpa châ hlei vei; a hmeiseihna râh liata achu awpa nata achuna chôta hriapapua awpa tlao a châ. Nôvah ahneina heta kyhpachâna ta a mohhôh leipa chhao ta a paw vaw pakai thlâh ha awpa hawhta eima pachâ khiatala â su aw vei; mohhôh leipa pawpi cha thlai lo ha tyh tlôh ta. Kyhpachâna he Khazohpa hropipa peimawh chaipa a châpa vâta ano ângiapatuhpazy chhao ta eima hlykhei hra awpa a châ. Chyhsapa chhaichhi pha chaipa hry liatapa a châpa vâta nôvah likawh liata chhao a peimawh chaina cha "Chahry pa-i pasiana" a châ tahpa ta Pawla ta a reih (Kao. 3:14). Hmo peimawh kawpa cha, satlia laihsa nota hro a vao pha leipazy heta chhôhkha hlaotlohpa padua thei lih-lâ veih ei. Sôh nata piah, o nata lyu phapazy he chhôhkha pitlohpa châ hlei leipa ta, mohropa hneipa hawhta hnei theipa chhao he chhôhkha hlaotlohpa châ hlei hra vei. A peimawh chaipa cha Khazohpa chhôhkha paduapa lôbô a huary beih leipa ta a duahpa he a châ aw. Krizyhpa chhôhkha liata cha sôh ta ryureih leipa ta, Khazohpa ta ryu tlao a reih tyh. 4.10 Awnanopa pasâhsa ta pachâ peimawh awpa ta chhôhkha âpachupa : Atahmâ khizaw hro liata hmo peimawh ngaitapa cha Awnanopa mohnaopa nata pachâ peimawh leina he a châ. Awnanopa biepuapa nata pachâdâhzy he eima za awpa a châ. Châhrasala atahmâ hlâ he Awnanopa eima pachâna dâh he a padâh kawpa hawhta âlâ. He he chhôhkha liata eima pachu hluh via awpa abyuh kaw. Awnanopa a mohhôhna nata siedâh he Khazohpa ta ngiapâtuhpazy âmohhôh nawpa ta mania a piepa a châ tahpa he khâ eima thei tyh awpa a peimawh kaw. Awnanopa cha Khazohpa paduapa châ ta, Zisu Krista liata âpahniehpa nata Thlahpa Pathaihpa chhihthapa ta a hrohpa a châ. Eima Awnanopa biengiapâpa ta he hawhna heta Awnanopa a reih. "Awnanopa cha Khazohpa pakha liata Manôh Pathôh ypa ângiapâpa, Zisu Krista vâta Pachhana a totuhpazy hlao khata ypazy a châ. Py pathaihpa châ ta, khizaw moleina tawhta âpathaipa ta, hro nata chakaona liata Khazohpa chu biepi chaipa liata soh awpa ta awpa a châ…" He heta Awnanopa pathaihna nata zachhihna a reih pasia kaw. Khazohpa he ano cheingei avypa ta eima hry liata ryureipa nata chakaopa ta hmô thei khao ma pi. Chavâta he khizaw liata ano vyuhpa ta Awnanopa padua ta. Eima Beipa Zisu Krista cheingei khata he Lôpanô chô liana heta ei Awnanopa ei padua aw (Mt. 16:18) a vaw tah. Lôpanô cha Krista châ ta, Awnanopa âpahniehna nata Awnanopa lôbô cha Krista a châ ( I Kaw. 3:11). Awnanopa he Bei Zisu paduapa nata biehneina a piepa, athihpa khih ku ochhizy ta a ngâh lei (Mt. 16:18) awpa paduapa a châpa vâta zachhih ta, pasâhsa awpa a châ. Vârâh châbi a vaotuhpa nata chahrypa nata pathlâ theipa ta biehneina (Mt. 16:19) a hneipa vâta pachâ peimawh ta za awpa a châ. Awnanopa za leipa nata pachâ peimawh leipa chata Khazohpa chhao chi hlei hra vei. Chhôhkha he Awnanopa thatlôna thabypa nata awnanopa zachhihna, pathaihna a chabatuhpa cha a châ. Chhôhkha liata eima pachu vei khiatala Awnanopa zachhihna nata pathaihna pahnopasia thei ma pi. Awnanopa he Khazohpa ta ano vyuhpa ta he alei liata ngiapâtuhpazy apôhpakhyna, chyhsa zydua châta Awnanopa pathaihpa a châpa vâta Awnanopa tao awpa nata maohphaona maniah piepazy he eima pachâ peimawh awpa nata eima pasâhsa awpa a châ. Awnanopa he Khazohpa vyuhpa ta eima hmopiepazy vaw dao ta, adaihna hawhta nata a phahnai theinazie hawhta a hmâhtuh awpa a châ. Mopathaihpazy ypakhyna awnanopa chi awpa nata za awpa ta chhôhtozy âpachu pathieh heih ei suh u. Bie Tlâpakyuna: Chhôhkha he Khazohpa ta athaona tawh rai ta a paduapa nata pachhuah- panohpa, biehneina nata maohphaona a piepa a châ. He Khazohpa paduapa chhôhkha he châ khai pi ta, miakha miakha ta eima chhôhkha chyuh he Khazohpa pachhuahpanohna sia kawpa hneipa ta paduapa sai eima châ. Khazohpa pachhuahpanohna liana heta eima chhôhkha chhao eima hlao hra. Khazohpa pachhuahpanohna pahno awpa nata hlao patloh awpa cha chhôh to heta thapi phia chyu ei sih la. Chhôhkha pachhuahpanohna pha hneipa ta chhôhkha apakhyna nata Khazohpa achhyna apakhyna pachâ peimawh ei sih la. Khazohpa hnohta hmozy piepa ta eima chhôhkha avyuna kyh liata aboh awpa awpa ta âpachuna chôta eima hriapapuapa nata ahmiepa ta khihsa ngâh ei sih la, chanô chapaw moleina nata paritheipa tawhta aboh awpa ta thapi phiapa ta, Awnanopa dâh pathaihpa cheingei ta lahpi –vahpa hnei thei awpa ta eima hrozy pathaih awpa ta chhôhkha âchhihtha lymana chôta Khazohpa pasâhsa ta pachâ peimawh awpa ta chhôhto âpachu tyh ei suh u. He hawhta eima taopa ta a châ khiatala Khazohpa byhna topa ta chhôhkha alypa nata pha ngâsâpa Krizyhpa chhôhkha phapa eima padua thei aw. Reihpahmaoh awpazy: - Chhôhkha châta 'Âchhihthana Phapa' eima tahpazy khâpazy ma reihpahmaoh ei sihla – Chhôhkha nie nata do, môna nata thyuna daihti âlyu leipa, hrozie âlyu thai leipa padyhryhsa he abyuh eima tah ma? - Noto chhôhkha liata Khazohpa achhyna, chhôhkha apakhyna hnei theipazy kheihta lâthlôh pahmôpa ma a pha chaipa ta nama pahno? - Khazohpa achhyna apakhyna he abyuh eima tah ma? He chôchâh liata chhôhkha ta rairuna eima tyhpazy khâpazy maw? A pathlâ thei nawpa ta hmahla awpa khâpazy maw? - Khazohpa hnohta hmo piepa, suhrawh sukha piepa he atahmâ hlâta chhao apachu via awpa he abyuh eima tah ma? - Paritheipa nata chano chapaw moleina tawhta chhôhkha eima boh thei nawpa dâh awpa reihpahmaoh ei sihla. - Eima lapangiapa nata ahmiepa ta hroh awpa ta eima taopathi ngâh ma? Kheihpazy liata ma abyuh viapa ta eima pahno? Hmah thlai la thei awpa khâpazy maw? - Avyuna tawhta abohna heta ngiapâna nata Krizyhpa hro liata kheihta thei a pahthei awpa eima pangiasa? Avyuna tawhta aboh awpa ta thapi phiana dâh reih khoh ei sih la. - Khâpa vâta Dâh pathaihpa ta ahneina hlata Dâh tawtawpa nata a paryh chhyhpa ta ahneina he a hluh via thlâh ha chy? Dâh pathaihpa ahneipa nôvah hluh viapa eima hnei thei nawpa ta kheihta hmah awpa a châ aw, reihpahmaoh ei sihla - Awnanopa he kheihta e eima pachâ, Awnanopa biepuapa nata dâh zy eima pachâ peimawh ma? Kheihta e atahmâ hlâta Awnanopa eima pasâhsa awpa nata za awpa ta eima pachu aw? - Krizyhpa Chhôhkha bie he Awnanopa oto ta siepapuakhei dâh pha viapa pachâ awpa abyuh eima tah ma? Abyuhpa châ sala kheihta eima tao aw? - Khizaw hmahsiena he maniah paraotuhpa ma, eima phakhei maw? Pachhaih ta achu pasia abyuh eima tah ma? A pakhona : internet, Cable TV, Mobile phone, etc.

<urn:uuid:19a9012e-3855-42b6-b3b5-265c9e389b5f>

CC-MAIN-2017-13

http://ecmonline.org/krizyhpa-chhohkha/391

2017-03-30T10:45:58Z

s3://commoncrawl/crawl-data/CC-MAIN-2017-13/segments/1490218193716.70/warc/CC-MAIN-20170322212953-00313-ip-10-233-31-227.ec2.internal.warc.gz

zyp

Latn

{"zyp_Latn_score": 0.9354629516601562, "kas_Deva_score": 0.016919823363423347, "nct_Latn_score": 0.01306462287902832, "njb_Latn_score": 0.010889329947531223, "czt_Latn_score": 0.010379331186413765}

By Mc. L.Khaitlua, New Colony Adyhna he chyhsa mo to eimâ ngiah ngaitapa a châ. Khizaw sawhkhâ nano nanopa lyuhchâpa ta ama y tyhpa chhao he adyhna a y thei nawpa vâta a châ. UNO taihta â vaw duana chhâpa chhao he, khizaw liata adyhna a charei thei nawpa vâta a châ. Adyhna a y leina râh nata khihtlâh, chhôhkha liata cha rairuna nata atymâna a y tyh. Reingiah-leina vâta Avâ nata Khizaw a chhai hapa vâta chyhsapa nata chyhsapa likawh lia chhao adyhna y thai khao vei. Chahawhpa a châ nota, Lei Mietahkuhvaihtuh penawh hnohta Vâ Hlapy zy ta adyhna hla rôhnah kawpa ama vaw paryh haw, Abeipa moh cha reithaipa ta y mawh sy. Amen. Zisu Krista a pih hlâ kô 700 rahchhôh ta, Hrohsopa Isaih ta "Adyhna Beipa tah aw ei ta" (Isaih 9:7) tahpa ta a vaw chho chhieliepa cha a vaw tlô haw. Lyuhchâpa Pawla ta, "Ano cha eimâ dyhna châ tlô ta," sapa lâta hmo zy cha pahlei khaipa ta, py no (2) zy cha pôhkha ta a tao, ama likawh chhôhpadâh zy cha phiepa ta (Eph. 2:5,15) tahpa ta a reih. Eima hmia ta liata Krismas eima kaw tlô awpa liata, Vâ Hlapy zy ta hla rôhnah kawpa ama paryh hapa eima sakhei thei hra nawpa ta he hawhpa ta apachhuahpanohpa a byuh. 1. Nôvah likawh adyhna charei mawh sy: Eima chhôhkha nochâ chyu liata, Nôvah he duahmo a sâh ngâsâpa a châ. Ahnei hlâta khihsa tôtu zy, saw zy mohhôh nawpa kyh zy nata a chhie a pha lia chhaota rairuna chatôh lymâ awpa eimâ ngiah thlâh bao nahta khazia e he hawhpa ta eima y khai ha tly? Krizyhpa chhôhkha eima padua lei vâta a châ thlyu nahta pangiasa â chhih. Chavâta, Nôvah likawh adyhna a charei thei nawpa ta Nôhrâhpa nata Pawhrâhpa zy eima duahmo awpa nata eima tao awpa do ngaitapa tao chyu awpa ta, Abeipa ta maniah â hnaw. 2. Chhôhkha liata adyhna charei mawh sy: Krizyhpa chhôhkha atahpazy pi heta adyhna Beipa a pih noh (Krismas) he kheihta e eimâ chhuahdy tyh tly? Nôpi-nôvah, saw zy likawh adyuna zy, unawh nata unawh likaw adyh thei leina zy he molei raihria vâta a châ. Eima chy nata sia, eima niebawpa nata apalypa-uasana kho tu vâta chhôhkha liata adyhna charei thei khao vei. Krizyhpa chhôhkha padua penawhzy ta cha ama chhôhkha liata adyhna ama chareisa. Chahawhpa chhôhkhazy cha uava amâ chhih ngaita. 3. Opa-lyuhri liata adyhna charei mawh sy: Chyhsa hluhpi cha khohlei khona vâta a hluh viapa ta khona zy, a kaw viapa ta khochhina zy vâta opa-lyuri penawh nata amo kho leina nata a hao amana zy a vaw y tyh. Eima o nata lyu a cha-ie chahmy lymâ pi ta, eima palôhrupa deikua a hla ngaita tyh. Bei Zisu Krista ta, "Chyhsa ta nama chô liata ama taopa nama khopa hawhta, chyhsa chô liata tao hra muh vy" (Mt. 7:12) a tah nota, opa-lyuhripa lâ liata ama kho lei awpa hmo eima tao tyh. Krizyhpa chhôhkha ta cha eima opa-lyuhri penawh chô lâ liata adyhna eima chareisa awpa a châ. 4. Awnanopa liata adyhna charei mawh sy: Thisaih ta chaleipa Awnanopa chhôhkha lia tlai chhao heta molei raihria vâta chhâchâna nata amo nata keimo tahpa a y tyh. Biedopa nata bie hmeihseihpa y thai khao vei. Paphô palyuhna, a daih-daona chhao pahno thai khao leina ta thata a khao a rei ha bâ. Khâpa no rai ta opposition party hawhta khâchâ a pachâpa eima hluh ngaita. Awnanopa liata adyhna charei thei nawpa ta, Krizyhpa chhôhkha tawhta eima pathao pathi heihpa a byuh. 5. Mohropa adyh awpa ta chakâ tua chai tyh: Lei nata vâ adyh heih nawpa ta Khazohpa cha a chakâ tua chai. Khazohpa nata adyh hapazy cha mohropa adyh awpa ta a chakâ tua chai awpa a châ. Mohropa ta maniah a vaw dyh awpa hâ thlâh leipa ta Bei Zisu nônaipa chysia a kypa ta adyhtuhpa châ chyu suh vy. Adyhna he pha tlô ta, mo to, chhôh to eimâ ngiah kawpa a châpa dei châ leipa ta Khazohpa nata eimâ dyh khiah ta cha, mohropa chô lâ chhaota eimâ dyh thei lei nawpa y vei. Khazohpa cha Adyhna Beipa châ tlô ta.

<urn:uuid:4e3c7116-8493-47be-b942-d9de19f0a3ec>

CC-MAIN-2017-13

http://ecmonline.org/adyhna-charei-mawh-sy-luka-28-14/303

2017-03-30T10:50:06Z

s3://commoncrawl/crawl-data/CC-MAIN-2017-13/segments/1490218193716.70/warc/CC-MAIN-20170322212953-00387-ip-10-233-31-227.ec2.internal.warc.gz

zyp

Latn

{"zyp_Latn_score": 0.9491127133369446, "czt_Latn_score": 0.01600494235754013, "kas_Deva_score": 0.014393902383744717}

ECM Assembly ei 91-na ta bie a vaw pathlupa hawhta Missionary Convention 2014 cha zâhnia zâ tawhta Siaha Vaihpi Local Church liata ama hmâh pathao. Zahnia a zâkhana ama hmâna liata Rev. Dr. ST. Zawsi ta chhihtha ta, Rev. Ithra Tluma ta bietana "Lih thu lâ pangai teh" tahpa biepipa pahyna reih ta, Mission Field Report cha Tripura Mission Field nata Arunachal Mission Field tawhta nahthliepa a châ. He a pahyna zâ liana heta Siaha Vaihpi Pastor Bia nata Shaloam Hlapy zy ta Abeipa reithaina hla ama paryh. Arunachal Mission Field liata hriatuhpazy chhao ta Arunachal hla ama paryh hra. Zâhnia Tripura Mission Field Report tawhta âlâna liata Tripura Mission Field he kô 1991 tawhta pathaopa ta Tripura Baptist Church Union nata hrialâhpa vaw châ ta. He kô tawhta atahmâ taihta ECM chakaona ry liata Ngiapâ Thiehpa Bati a vaw châ hapa zydua cha manoh 11,201 ama châ. Arunachal Mission Field Report-na liata âlâna liata, he Mission Field he kô 2012 tawhta hriapathaopa vaw châ ta, he Mission Field chhao he Arunachal Baptist Church Convention nata hrialâhpa ta chakaona hneipa a châ. Kô 3 ama siena taihta Ngiapa Thiehpa Bati pachâsa hapa cha a zydua ta manôh 155 ama cha haw hra.

<urn:uuid:d61f59ff-54e6-47a1-a1a0-fb2314343e52>

CC-MAIN-2017-13

http://ecmonline.org/missionary-convention-2014-hneipathao/328

2017-03-30T10:42:49Z

s3://commoncrawl/crawl-data/CC-MAIN-2017-13/segments/1490218193716.70/warc/CC-MAIN-20170322212953-00389-ip-10-233-31-227.ec2.internal.warc.gz

zyp

Latn

{"zyp_Latn_score": 0.5650914311408997, "lus_Latn_score": 0.0782550647854805, "nct_Latn_score": 0.0650409609079361, "kas_Deva_score": 0.049190059304237366, "hmr_Latn_score": 0.03169222176074982, "czt_Latn_score": 0.029692113399505615, "njb_Latn_score": 0.0167652890086174, "lhu_Latn_score": 0.01313897967338562, "dln_Latn_score": 0.012352908961474895, "toc_Latn_score": 0.011114761233329773}

Bie hmiapa: Eima Bible liana heta Pastor lapinôzy maohphaona tahpa ta a eih hrâh ta rona hmô leipa pi ta, châhrasala, chakaotuhpazy nata Beipa chituhpa chanôzy maohphaona nano nanopa deikua Bible liata maniah a chho. A thao no tawhta Khazohpa ryhraona zie hawhta nô duasu he a vahpa nata a khopa ta taopa a châ. Eima râh Awnanopa liana heta Pastor lapinô tlâ châ ngâlâh â daih leipa ta, Khazohpa raona zie lymâ hawhta vahpa a chakao thaipa, deichhy thaipa, kao toti liata a sohsi theipa, ngâtlâh a châpa nata mopa tlâh a châpa, O chhôh zachhihna a pabohsatuhpa nata sawzy châta lâpi dopa a chhopahmô theituhpa a châ awpa a peimawh ngaita kaw. Pastor lapinô rai nata maohphaona he mohropa nô nata pakho thai khaipa châ leipa ta, Khazohpa china nata thapatlôsana chhaota a maohphaona he a chaba ngâh awpa a châ. A hmiakô liata tao awpa zy cha aly kawpa nata riahpha kawpa ta Khazohpa ta a piezie lymâ hawhta hriapa nata taopa heta Pastor lapinôzy sôna nata zachhihna thata a palâsa. A palôrupa tha a chhâ awpa châ leipa ta, Khazohpa liata thatlôna hiapa ta chhôhkha maohphaona he a hria hualua awpa tlao a châ. Nôzy maohphaona liata pachâ ngâ thlâh awpa cha kheihhawpa O chhôh tawhta a vaw puapa ma a châ tahpa hlâta kheihawpa chhôhkha ma a padua aw tahpa he a châ. F.M Knowles ta, "Chhôhkha phapa paduapa châ Vârâh apadih chhielie" tahpa ta a reih. Chanota, Doughlas Mc Arthur deikua cha, "Chhôhkha padua pasuh leipa tluta chhiena rarôh ypa nata riethei a chhipa y vei" a tah. Cha y zie cha apadua tuhpa liata â pahnie kaw. Pastor chhôhkha Dictionary cha Pastor Lapinô he a châ eima ta thei aw. - Nô hro liata hmiapasa tua awpa peimawhpazy: Chhôhkha mohhôhna kyh liata nôzy ta ama maohphaona pahno thai ta, tao tua awpa peimawh viapa hmia pasa thaina he nô zy O chhôh ryureihna liata a peimawh kaw. He he ta nôvah likawh, sawna likawh liata nata chhôhkha liata âpahnothai leina, buana nata rairuna nano nanopa a tlô thei awpa tawhta a khôkhâh theina lâpi a châ. (a) Khazohpa: Pastor lapinôzy he ama vahpa nata sapa liata pôhkha ama châpa dei châ leipa ta thlahpa râh liata pôhkha ama châpa chhao he khâ ama thei ngâ thlâh ha awpa a châ. Nohchareih Khazohpa pahnona liata hroh ta, laiseih lymâ awpa nata Ano kyhpachâ chai awpa ta Beipa ta miah a hnaw."Abeipa na Khazohpa cha na palôh tlokhuh ta, na hrona tlokhuh ta, na thlahpa tokhuhta kyh pachâ teh. He he biepiepa rôhna chaipa nata peimawh chaipa a châ." (Mathai 22: 37, 38) He biepiepa rôhnapa nata peimawh ngaita kawpa he nôhrâhpa ta a nohto hro liata papeipamawhsa ta, Khazohpa kyhpachâ ta, Ano liata tlokhu a pie khaina heta vahpa, sawzy nata mohropazy kyhpachâ theina a pahneisa tyh. Joyce Meyer ta, "Khazohpa ta kyh miah apachâna eima pahno pasia hlâ viata la, sasyh chhao kyhapachâ thei leipa pi ta, sasyh hmata kyh eima pachâ theivei khiahtacha, mohropa kyhpachâ awpa aru ngaita kaw."a tah. Nôhrâhpa ta Khazohpa nata apazaona phapa nata a i pa khâchâ hnei na chôta O chhôh liata a maohphaona nano nanopazy aly kawna chôta a hriapa heta a raihria liata "A sawzy ta aly thai kaw tyh ei ta, a vahpa chhaota ano cha reithai ta a papyupahly tyh." (Biesozy 31: 28). He he ta chhôhkha liata alyna nata thaphana tao papua ta, Khazohpa rôhnahna nata phana ama chhôhkha tawhta a palâsa. (b) Vahpa: Eima râh liata Nô thokhazy cha ama hro liata vahpa hlâta saw nata hmohropazy liata palô ama pachhôh via khia maw tah theipa a châ. He hawhpa chhôhkha liana heta adyhryhna nata alyna hnabeiseih theipa châ vei. Sawzy nata hmo hropazy he pachâh peimawh lei awpa tahna châ leipa ta, anodeikuala vahpa cha chhôhkha luh chaipa a châna hawhta uasa ta papei-pamawh sa tua chai awpa he hmohropa zydua hlâta ângiahpa a châ. Vahpa nata palô ahmôthaina nata azaona phapa (good relationship) a y khiatala O chhôh ziza pha aw ta, ngiaryh â chhi aw ta, hmohropa zydua chhao y zie hneipa ta a sie khei thei hra aw. Abeipa bie chhaota vahpa liata ângiarih awpa ta miah apasyu (Ephesi 5:22). (c) Sawzy: A sathôna liata sawzy ama châ. Nô-paw zy he sawzy mohôh ta chhihtha awpa ta Beipa ta angâhpazy nata A raih hrialâh awpa ta raopazy ama châ. He maophaona zydua vâta sawzy he sôh pachai ei ta, ngâchhih kawpa nata a sohsi kawna chôta Beipa asaohiana chôta ta chhihtha ta, chyhsa pitlohpa ta padua awpa he Beipa ta nôpaw chô liata a hnawpa a châ. Chhôkha liata ama peimawhzie kyhtotie liata pahnosa awpa he a peimawh kaw. Sawzy he Khazohpa tawhta ryuto sô ngaitapa ama châpa hawhta nô nata paw âlyna pakisatuhpa nata kyhpachana pa-isatuhpazy ama châpa vâta uasa kaw awpa abyuh ngaitapa a châ. 2. Pastor lapinôzy maohphaona vahpa liata: Pastor zy he Khazohpa ta a chakaona rai hria awpa ta sathaw a thupazy châ ei ta, chanota sapa ta a duapa ama châpa vâta tloh leina nata sia leina ahnei theipa, khatino rai ta bao angiahpa nata deichhy a ngiahpazy ama châ hra. Cha ama chakaona liata bao ta, tha patlo awpa ta lapinôzy chô liata khazohpa ta maohphaona a piepa lymâ hawhta a vahpa cha aluhpa/chhituhpa a châ tahpa pahnona chôta nata Beipa ao nathliena chôta avahpa baotuhpa kyh toti liata a châ awpa a châ (Âthaona 2:18). (b) Vahpa palysana kyh liata: Vahpazy amâ lyna chaipa châ nama kha châ chi ta, sawzy he alyna pakisatuhpazy tlao ama châ. Vahpazy heta lapinô tawhta hmolaipa pi a hnaw leipa ei ta, a hnabeiseih hra vei ei. Hmo chynawh kawpa liana heta amâ lyna tlao a châhri. Chavâta, nôhrâhpa cha â phana rakhata a vahpa aly n'awpa nata palôtlah n'awpa ta a theinazy a papua awpa a châ. Vahpa a palysapa heta ano alyna chhao âbaichhi via cheingei hra nata hnabeiseih â chhi. Sasyh alyna dei pachâ leipa ta mohropa alyna tluapa he Krista palôrupa a châ (Romans 15: 2, 3). i) Hmo a khopa nata kholei pahno a chhuah teh. Chapaw palôrupa pahno thai a ru kaw thei aw. Châhrasala, ama khozie nata kho dâh a châ leipa pahno thaita, cha ama khozie nata kho dâh hawhta a daihtita liata hmotao ta, y thaipa he lapinô ta a chhuah lyhlia awpa a châ. Lao nata ahmie chhoh dâh a khopa pahno ta, cha hawhta chho thaina zy, amo ta pha nata angia ama tahpa hawhta atobi thaina zy, kyhtotie liata nôhrâhpa ta a vahpa khona palôh pahnokhei kawna chôta hmotaopa zy he ama lyna a châ. ii) A chysia a pathaih kawpa ta sohpa tyh mah y: Pastor zy he program appointment tao chiehpa dei châ leipa ta, emergency ta khatinorai ta program nata counseling a hnei theipa ama châpa vâta, ama chysiazy cha khatinorai ta a pathaihpa ta nata pamih chiehpa, pheiky, Biehrai, Hlabu, note bu nata chakaona liata a peimawh hropazy abyuhna daihti lia maih ta daity leipa ta atobi nata hmâ thei awpa ta so ngâ thlâh ha awpa châ ta, zawpi hry ta a pahlaopa ama châpa vâta ama roh a pahâh kawpa ta papuasa tyh awpa a châ. Cha chata ama hro palysa aw ta, ama chakaona cha apha kawpa ta ama tao thei aw. iii) O Chhôh liata: Pastor zy cha su peimawhpa nata chyhsa o nano nanopa dyhchhie nata dyhpha o liata chakaona hnei ta, daihti a hmâ hluh awpa ta hnabeiseihpazy ama châ. Chavâta, ama o chhôh cha apahana su pha chaipa nata chakaona a hnei heih nawpa châta a pachhuahpanohna, thlahpa lâta thatlôna âlâna su a châpa vâta, ochhôh ziza cha a hua thei chaina hawhta tao awpa a châ. Pawhrâhpa ta ochhôh cha angia aryhna nata a tlaichhai chaina su a châ thei nawpa ta nôhrâhpa ta apha thei chaina hawhta a mohôh awpa a châ. iv) Rakhô liata: Khazohpa ta nôvah cha a peimawh rairie awpa ta a taopa hawhta, vahpa cha rakhô liata palysa awpa a châ. Nôvah duasu ahmâ theilei na taihta sapa chiehleina ahneipa a châkhiah, dawhty thlai âpamosa ta, nôvah aly kawpa ta daihti â hmâ awpa a peimawh ngaita. Rakhô liata vahpa apalysa thei leipazy heta ama vahpa chakaona lia taihta thathyu leina nata palôrupa liata aly thei leina a patlôsa theituhpa a châpa vâta a pha kawpa ta a mohhôh ta, a pathai pahâ tyh awpa a châ. (b) Rairuna duasu liata a pahno thaina: Chyhsa ahy chhao raita rairu na he eima hneipa a châ. Rairuna he a hyhmâh ta khôkhâh thei leipa pi ta, anodeikuala rairuna ta chyhsapa â pahnieh awpa châ vei. Beipa thatlôna a ngâchhâna chôta rairuna he chatôh khoh awpa tlao a châ (Phil 4:13). Nôvah cha sapa liata pôhkha ama châpa dei châleipa ta, palôrupa nata thlahpa râh liata pôhkha ama châ awpa ta â hnabeiseihpa ama châpa hawhta ama likawh liata apahnothaina lai ngaitapa a y awpa a châ. (c) Chakaona kyh liata: Pastor vahpa a hneipa cha Khazohpa awna a chhypâ tahpa a pahno pasia tua awpa a châ. Pastor lapinô cha avahpa chakaona bia liata Abeinô a châpa hawhta mohropazy mopahtlâh a châ awpa châ ta, chyhsa vâtlâh chô liata a ypa a châna hawhta bie chhohchhâ kyh liatazy, hrozie nôchâh kyh liatazy, phana papuana kyh liatazy, tiamana kyh liatazy, apakhy nata Awnanopa hmotaona kyh liatazy, khichhai nata o charei kyh liatazy, kyh totie liata mopâtlâh a châ ngaita awpa a châ. He zydua he vahpa chakaona liata thapatlôna chhaichhi peimawh ngaita kawpa a châ. Avahpa hawh tlaita bia kyhpachana nata thapasana a noh liata a hnei hra awpa a châ. Pastor Lapinô vahpa chakaona pahnokhei thai rai rai leipa y tyh ei ta apei ngaita kaw. Awnanopa hmasie n'awpa ta a chakaona liata pahâh khei thai kaw awpa byuh ta, tha apathyu rairina chhao he hmo peimawhpa a châhra. "Chanô ta avahpa hnota ahmo piepa hryh liata rônah chaipa cha kyhpachana chôta mohôh ta, hmasie via lymâ awpa ta pasyuna phapa pie nata thahpathyuna he a châ."– Leo R.Kinsell. - Sawzy liata maophaohna: Nôzy chakaona rai peimawh chaipa cha sawzy mohhôhna he a châ. Pastor lapinô cha a sawzy mohropa mopâhtlâh châ theina taihta a mohôh papua awpa a châ. Bible lia ta sawzy ama hawti ta tawhta pachuna dopa liata chhitha a peimawh zie a reih. "Na hawtizy cha pachu thei awpa hawtipa ama cha no tawhta chhorei teh. Na chhorei leipa khiahtala, amosasyh ta ama parao awpa ta na baopa a cha aw." (Biesozy 19: 18). Nôhrâhpa cha kyh totie liata a saw cha pahnopasia ta, kyhpachâna chôta nohchareih Beipa khozie ta a chhihtha tyh awpa a châ. Sawzy chô liata nô maohphaona hluhpi hry liata a tlâhpipazy- (a) Beipa pahnona kyh liata: Lei liata ryu na hneipa hry ta saw zy ngâhlâh he Vârâh taihta na tlôkhei awpa a châ tahpa pahnopa ta Khazohpa kô a tlôh thei nawpa ta na theina zydua papuapa ta na sawzy na mohhôh awpa he Beipa ta a châ hnawna a châ. Sawzy ta Khazohpa cha ano ataotuhpa nata ano Beipa nata Pachhatuhpa achâ tahpa a hro liata pahnona a hnei thei nawpa nata Ano kyhpachâtuhpa, Baotuh â hniapa nata thlah a palôhtuhpa a châna zie zy khatinorai ta pachu awpa nata chhihtha awpa a peimawh ngaita (Ryhpachaneina 6: 7). Charles H. Spurgeon ta, "Na saw zy Khazohpa lâpi na pachu lei khiatala Sâtâ ta moleina lâpi apachu pyly aw" tahpa ta a reih. Khazohpa ta sawzy he chhâzaw hrona ama hnei awpa khoh ta, cha kyh liata chhoreina awpa ta chhomasi chhao hmâ awpa miah a pasaipa a châ.(Biesozy 23:13-14) (b) Châ achuna liata: Sawzy sapa nata Thlahpa liata hmasie ta, saw hmâtlâh papua awpa heta a hawti no tawhta achuna liata hmah pasiesa awpa nata achuna peimawh zie chho awpa he nô maohphaona hry liata a châ. Hneina ta a pha rakha liata yzi hnei kawpa ta sawzy achuna liata chhihthapa he sawzy hlaotlohna lâpi pha ngaitapa a châ. Sawzy achuna kyh liata nôzy ta tao awpa nata hria awpa hluhpi y ta, reikhai thaipa châveihrasala, hezy he pachâpazi via tua suh u. i) Achu nawpa daihti (Time table) na taopa tyhma? Athai eihhrâhpazy ta ama reina liata cha a hawtino tawhta yzi hnei kawpa ta achu nawpa daihti pie tyhpa heta hawtipa cha ano sasyh hmialâ tô (improve) lymâ ta, daihti sôhna nata hmâdâh pahno ta, cha chata â chhuahna apatlôsa tyh ama tah. Chavâta, châ achuna daihti eihhrâhpa tao awpa he nôzy maohphaona a châ. A pakhona ta my 5:00 – 7:00 za 6:00 – 9:00 zy he atlâhpipa hawhta pachâ sih la. Achuhaipazy achuna lâthlôh (stage) yzie ta tao dâh a nano thei aw. Eima reih khoh chaipa cha, ama chuna daihti sianô kawpa taopa awpa he a châ. Cha dei châ vei, he achuna daihti taopa liana heta aviachaipa ta nô zyta ama kiahpâh ta liata a tyupâ lymâ awpa nata athei khia ama nie-baw awpa chhao alikaw ta liata pie tyhpa he apeimawh kawpa a châ. ii) Saw zy tao awpa (homework) na hiahri/mohkhei beih mâ? Hawti rei a ngiah kawpa nata tao awpa a pachâ peimaw kawpa a ma y nota thokha Pachutuhpazy bie pachâ peimaw rai leita tao awpa a uasa kholeipa ama y. Chavâta, tao byuhpa cha thlai pataosa ta hrôbie pazie awpa he nô zy maohphaona peimawh ngaitapa a châ. Sawzy ama chuna kyh liata ama duasuh pahno awpa ta eikha chhâ ama pachutuhpa nata reih khona na hnei bei rai ma? He chhâchabi he apeimawh ngaita. Sawzy school liata ama hrozi nata achuna liata ama hmasiena dâh pahnopasia awpa he nôzy maohphaona nata tao hialia awpa hry liatapa a châ. Achhâpa cha achuna kyh liana heta nô-paw avaona daihti hlâta pachutuhpazy chhihthana ry liata ama yna daihti he a hlu via syulyu vâta a châ. Chavâta sawzy achuna he kao toti tawhta a chu ta, chhihtha awpa he a peimaw ngaita kawpa a châ. Sawzy ama pahâh viana nata saduthliena (aim/goal) liata pachusa thai awpa he a peimawh ngaita. Eima râh liata thokha saw zy a chuna liata ama raona chhâpa he ama pahnieleina nata pahâhleina liata nô-paw zy khopa vâta pachu vâta a châ thei aw. Chavâta, ama pahâna, pahniena nata sôh-piah chhaota a phana rakha liata tiama kawpa ta pasyu ta, pachusapa heta sawzy hlaotlohna lâpi pachhihsatuhpa a châ cheingeih aw. iii) Hrisena kyh liata- Saw thokha hluhpi cha hrisena ta apahnie lei vâta châ ama chu awpa hawhta achu theileipa ei ta, ama châna awpa hawhta a châ pha theileipa ama hluh ngaita. He vâna heta nôzy ta ama sawna hnatlâna pachâ peimawh kaw awpa a byuh. Hrisena apha khiahtacha palôh a ly ta, pachâna la thlie chhao a pha tyh. Sawzy apha kawpa ta châ ama chu thei n'awpa ta nôzy ta adaihti liata sawzy medical check-up pahneisa ta, ama theina rakhata ama hnatlâna pachâ peimawh awpa a châ. (c) Phusa hmâna kyh: Sô he chyhsapa nohto hro liata peimawh ngaitapa châta, a hmâ thaipa châta hlaotlohna tlôkhei ta, ahmâ thaileipa châta cha chhiena a tlôkhei theipa a châ. Chavâta, nôzy ta sawzy hnohta sô hmâna yzi dopa nata sôh kyh liata ngâchhih kaw awpa ta ama pachu awpa a peimawh ngaita. Saw uthei viapazy hnohta chhochhi cha ama hlaozie nata nohto phusâ hmâna (expenditure) zy pahnosa ta, chhôhkha phusa hmôna a supa ta phusa hmâthai a peimawhzie chho chanei ngâ thlâh ha awpa a châ. A châhta cha nohto niebaw patopatiana liata maohphaona pie tyh awpa a pha. He he ta phusa hmôna rairu zi nata a hmâ naozi pahno papuasa aw ta, chhôhkha khisa apatohpatiana liata maohphaona ahneizie pahnosa aw ta, maohphaohna piepa heta pitlohna hro lâ a chhihtha hra aw. (d) Viasa apakyhna liata: Nô thokhazy cha sawnawhzy he kheihhawhpa chyhsa ma âpakyh tyh tahpa rai pachâ lei ta pathlie pathlaw thlâh hapa eima râh liata ama hluh ngaita. Sawzy he o chhôh ama ngia â ryh lei khiatala nôpaw zy a mohpasia awpa chhao a peimawh ngaitapa a châ.Viasa apakyhpa tawhna heta saw cha kheihhawhpa chyhsa ma a châ tahpa a pahno thei aw. Irag nah bieso ta cha, "Na viasapa zy na chho la, ahy ma na cha tahpa ei cha chho aw" atah. Chavâta, nôzy, he kyh liata sawzy khâsia thai kawpa byuh ta, viasa apakyh dâh nata a pakyh lai awpa chhao chho pahmô thai awpa a peimawh kaw. Nôzy thlalâ cha sawzy khôtho lâ ama y dâh liata a châ. Mohropazy ta, A hy nô eina tah ei maw? tahpa a hiahri ngâhthlâh awpa chhao abyuh ngaita. (e) Atobina nata pathaihna liata: Atobina angiapa he a chyhsia mâ liata apahnie leipa ta a daihti nata su, eima khisana ta aphana rakha lymâ hawhta atobi thaina he tlao a châ. Pastor lapinô mohôhpa sawzy atobina cha moh thadâh â chhi awpa châ ta, a chysia a pathai awpa a châ hleikhô ta ano pôhpa chhao a pathai awpa a châ. Cha dei châ vei, sawzy a môziana chhao a pathai awpa byuh ta, ama chhaichhi sona chhao yzie hnei kawpa ta a y awpa a châ. He zydua he hro liata ama laiseih khei lymâ n'awpa ta nôzy ta sawzy apachu lymâ awpa he maophaona lai ngaitapa a châ. (f) Y-dâh (hrozie) chhopahmôna ky liata: He kyh liata nôzy maohphaona a lai ngaita kaw. Ama hrozie-nôchâ he azyh zyh ta ta taopathi theipa châ ta, nohcharei ta pachu ngâ thlâh hapa abyuh. Beipa bie ta, "Hawtipa cha a sie nawpa lâpi pachu la, a machâ tita chhao siesai aw vei."(Biesozy 22:6) a tah. Bietana rôhnah ngaitapa a châ eima tah nota tao awpa eima hnei tahna a châ. Ngâchhihna kyh zy, tiamana kyh zy, nônaina nata areisina kyh zy, daotheina kyh zy, hlâta uthei viapa zahna kyh zy nata kao nano nanopa chhaota pachu ngâ thlâh ha awpa a châ. Sawzy pachuna liata nô zy peimawh zie George Herbett ta châ vaw pahnopasia kaw ta, "Nô phapa cha pachutuh phapa 100 nata a khoh" tahpa ta a reih ngâpa a châ. (g) Ku raihria kyh liata: Khizaw thaina sona nata technology a kaw sohsâh lymâpa heta kyh totie liata hmahsiena lâpi miah vaw pachhihsa ta, ku raihria ta, riethei tu leipa ta, niebaw a tluana lâpi chhao a vaw pahy lymâ. He vâna heta thyutlia hluhpi ta ku raihria he noza tahna nata thathina vâta hria awpa rai ta a pachâ leipa chhao ama y hôlô hra. He nona heta Pastor sawzy cha ama theina rakha ta nata ama phana rakha ta ku raihria he pachu awpa a châ. Chyhsa sohpa reizie liata cha, "Chyhsa ta a sawzy cha ku raihriah apachu lei khiatala paruna a pachu" ama vaw tah raipa a châ. Lyuhchâpa Pawla ta thâtihpha ama chhona liata Ku ta hria pasa ngaitapa ta hriapa ta nie a tlua pa ama châzie maniah achho.(1Kawrini 4:12). Cha dei châ vei, amo cha mohropazy rie ama pathei lei nawpa ta a chhô a zâ ta hriapasa ngaita ei ta, ahy pati hmâh ta a saipa ta nie beih leipa ama châ zie reih ta, cha ama taona chhâpa cha "maniah nama mopana châta tahpa ta tlao eima hria tyh" (1Thes. 2:9; 2 Thes. 3:8,-10) a tah. He he ta raihria peimawh zie maniah a chho pasia ngaita. Rai a hria hluhpa nata a patuapalua hohpa mai a tivy ei ta, chhôhkha chhao ama ly hrâ. Krizyhpa nata thathipa he â hmie vei. (h) Nôvah tluana kyh liata : Nôvah tluana kyh eima tahpa he lapinô/vahpa hnei khi apha hapa hnohta pachuna a châ chai. Pastor sawzy taozie a châ leipa nata angialeipa- arâ ta arâpa tlyma, asianô lei kawpa ta lapinô/vahpa apahruanazy he nô nata paw maophyuhna lai ngaitapa, chakaona liata mo a pachaotuhpa a châhna zie zy, chhôhkha paduahna kyh liata a sohsi ngaitapa ta Beipa a saohiana chôta lapinô/vahpa zy tlua awpa a châna kyhzy pachu awpa he nôzy maohphaona a châ. Athei khiata cha chhie-na-pha ama pahnopa ta nata, Khazohpa khodâh hawhta nôvah pathaihpa ta ahneina peimawh zie nata, byhnâ tona a châ tahpa pachu ta, amo (sawnawh) zy nahkhaoh thei pâna ta nôpawzy ta Beipa liata pavaosa ta hiakhei awpa he a peimawh kawpa a châ. Chhôhkha Counseling hawhta siekheipa châsala kho a chhih kaw. (i) Reihkah hmana liata: Reihkah hmana liana heta a hriadâh nano nanopa a y tahpa eima pahno chyu. Reihkah phapa ta chyhsa palysa ta, reihkah phaleipa ta chyhsa palôhpasa sa ta, a pachasa thei hra. Greek chyhsa sopa, Publius ta "Ei biereipa liata a ngiapachhi tyh na ta, ei chalih thlah ha no la a ngiapachhi beih va na." atah. Bei Davi ta, "Ei hmotaopa maih ei sohsi bâ aw, ei paleih ta na pamoleisa khao leipa aw ta: Moleipazy ama vaw hnia nota khapa hmah reih khao aw va na." (Hlazy 39:1) He a chô liata eima reipa tawhna heta reihkah hmana nata biereih liata a sohsi peimawhzie apalâsa ngâsâ. Nôzy pakah tawhta bie a puapazy cha sawzy chata sona nata alyna a pietuhpa châ thei sala kho a chhi kaw. Sawzy reihchhiepa ta chhoreipa hlâta reihkah phapa nata naipa ta chhoreipa he ama palôhru pahnie a nao via. "Bie phapa ta hrona tlokhei ta, bie chhiepa ta na palôhrupa a parao tyh." (Bisozy 15: 4). Chavâta, nôzy ta reihkah ama hmâpa cha ama sohsi kaw awpa a châ. "Palôh liata a biepa cha pakah ta a reih tyh" (Mathai 12: 34b) vâta. (j) Ypâ pa liata nôhrâhpa maohphaona:Nô a sihphih viapa nata rai hriana ahneipazy ta ypâ peimawh chyu ei ta, cha ama ypâ pa cha chanô/chapaw ama châ thei aw. Kheihhawhpa ama châpa chhao ta sawzy chô liata maohphaona ama hneipa hawhta ama ypâ pa chô lia chhaota maohphaohna ama hnei tahpa nôhrâhpa ta khâ a thei ngâ thlâhha awpa a pha ngaita. Lapinô siapa ta "a seichanôzy cha ama tao awpazy (a) chho tyh" (Bisozy 31:15b) a tahpa hawhta, kyhpachana chôta kyh totie liata ypâ pazy a chhorei awpa nata amo chata nô hawhta ama tlaichhai thei hana taihta a mohhôh awpa ta hnabeiseihpa nô ama châ. Pastor lapinô ta a sawzy thlahpa kyh a pachâpa hawhta ama ypâpa thlahpa leidia awpa chhao a vaih awpa a châ. Nô thokha ama ypâ pa a pakhy a uasa leipa a pei tah leipa ama ypa ta âlâ. Thokha heihta ama pakhy awpa hlâta pakhy ama bâh pataw nata thopi nata byuh hropazy patohpatia awpa vâta ama pakhy leipa pha tah viapazy ama y heih. He he Pastor lapinôzy châzie awpa châ leipa ta, ama khisa tôhtu pha nawpa nata thlahpa tlâh nawpa ta lâpi a pahmotuhpa nô ama châ awpa tlao a châhri. 4. Ochhô Hmobaoh mohhôhna (material management) liata: Khizaw hmahsie via lymâ ta, nohchareih hmobaoh eima hmâpa nata peimawhpa chhao a pôh via rili. Eima mohhôh awpa chhao hluh via rili ta, maohphaona chhao a lai via lymâ. O nata a chhôh liata a ypa chhaichhizy cha a chhie tlyma apha tlyma, aparoh tlyma a thieh tlyma a pathaih ngâsâpa ta mohhôh awpa châ ta, a y nawpa dopa ta liata yzie hnei kawpa ta chhaichhizy sohpa nata paryhpa he mo â ngia hleikhô ta, ngiaryh a chhi ta, a pha kaw. O chho hmobao so dâh nata paryh dâh yzie liana heta nôzy châna a chhopasia kaw. China bieso ta cha, "O na puasai nah he ta na chysia moh ei ta, O lia deikua cha a chhôh liata hmo a ypazy ama moh." a vaw tah. Pastor chhôhkha, Pastor quarter nata Awnanopa quarter a tlôhpa ama châ khiahtacha Awnanopa eih (property) a châ na hawhta o nata a chhôh liata hmobaoh a ypazy cha a moh eih hlâta pha viapa ta mohhôh ta, a chado kawna chôta hmâpa he Awnanozy modyna zie a châ kaw nahta pangiasa a chhih. Awnanopa hmobao (property) he Awnanopa phahnai ngiahna tawhta nata hriapasana tawhta chaleipa nata hneipazy a châ tahpa khâ a thei ngâ thlah hana chôta, pasô kawpa ta nata apha kawpa ta mohhôh awpa he nôzy maohphaona a châ. 5. Pathaihna (cleanliness) liata: Khizaw a sosâh via lymâpa liana heta pathaihna he moto nata chhôhto hro liata a ypa a châ. Khazoh hrohpa a chhytuhpa nata Ano raihria rôhna ngaitapa a hriatuhpa Pastor chhôhkhazy cha mohhropa chhôhkhazy hlâta pathaih via awpa ta hnabeiseihpazy ama châ. Ochhôh nata hmobaoh hneipazy cha a pathaih kawpa ta mohhôh awpa châ ta, compound chhao a pathaih awpa a châ. Opa lyuhri châta rohchhiepa nata a hnykhaw theipa tawhta a vaih kaw awpa a châ. Pastor o cha a compound nata ochhôhzy zachhih kawpa nata ngiaryh a chhi kawpa ta mohhôh awpa châ ta, palôhrupa nata sapa liata a tlâh leipa châta thadâhna su nata alyna su châ thei sala kho a chhih kaw aw. O chheihpa (compound) zy achu sala, nô hnatlâna ta a pahnie khiahta cha a chheihpâh liata pawpi nata thokô rihkôzy bô theipa châ sala, apha via pahchai aw. Pastor O chhôh lia cha hriiah pathaih nata pathaih leipa moto ama y theina nata ngiaryhna su a châ awpa a châ. Chanota, châhnamei, sâdâ, khaini nata karaoh roh tlâ pahnâhpazy he hmo â ngia lei ngaitapa châ ta, Pastor chhôhkha mopatlâh a châpa tahpa ta rei theipa la châ tu aw vei. Kuva a nie leipa eima râh lia ama chy ngaita. Pastor nah chhohkhazy he kuva a nie leipa châ thei ei sala, za ama chhih via rili nata hnabeiseih a chhih. Pybiena châ tlô leipa – Pa-ôpazy taopa he pahno lei chhôh ta sôh hluhpi pahryuna châ ta, khisa aparaotuhpa chhao a châ hra. He hawhpa hmo liata sôh pahryuh thlâhthlipa he Beipa chhao ta pasaih hra vei (Isai 55:2). Eima pôhpa he Khazohpa pahrâna o tahpa ta Bible liata maniah a chho (1 Kawrini 3: 16,17). Pôhpa cha Khazoh hropa pahrâna a châpa vâta a pathaisa lyhlia awpa he Krizyhpazy maohphaona lai ngaitapa a châ. 6. Sôh tluana nata hmâna kyh : Nô cha ochhôh-lyukah liata Manager châ ta, mohhôhna dâh a thai kaw khiata cha chhôhkha châta byhnâ rôhnah ngaitapa a châ. Ochhôh ativy nata ativyh lei he nôhrâhpa mohhôh thai nata thai lei liata a pahnieh kaw. He kyh liata peimawh chaipa cha sôh hmôna cha a kheihhawpa rai châ sala a pathai awpa a châ. Nôhrâhpa chhao sôh hmôna (hriapapuana) hnei thei hra ta, cha cha chhôhkha ativy viana a châ. Phusa hmôna/tluana liata Pastor lapinô taozie a châ leipa cha tao/hria awpa rai châ vei. Phusa/Sôh leipa ta khih a sa thai vei hra sala, chhôhkhazy uasa khao leina taihta soh tluapa dei pha hlei vei. Beipa bie chhao ta sôh tlaichhai tuna he moleina a châ zie maniah a chho hra (I Timothy 6:10). Sôh cha ado kawpa ta hmôpa a châ awpa châ ta, Pastor chhôhkhazy cha Awnanopazy a piepasana tawhta nata phahnai ngiahna tawhta sôh hmô/daopa a châpa vâta, za a chhih ta, a pathaih hra. Ahraohrâ leipa liata tlâ hmâ chakhy pa he Beipa nata Awnanopazy za leina a châ. Chavâta, Phusa/sôh he a daihpa ta taopa a châ leipa vâta a chado nata a sosi kaw na chôta, a peimawhpa nata a ngiahna lia ngâlâh ta hmâ thai a chhuah lyhlia awpa a châ. He kyh liata peimawh kaw heihpa cha pachhuahpanona phapa he a châ. Apakhona ta, thla kha liata sôh hmôna nata hma n'awpa ropa he hmo pha kawpa châ ta, he heta chhôhkha leibâ sei tawhta puana ryhpaopa atlôkheih tyh. Mohropa eih pathapa zy he Beipa ta pakhâ taraw leipa ta châhrasala reih papha hlei vei. Chavâta Beipa a saohiana chôta phusa zy he hmâ awpa a châ. Phusa a chadoh thaina he sôh pachôna pha chaipa a châ. 7. Daihti hmâna kyh (Time management): Beipa ta chyhsa zydua hnohta â kho kawpa ta miah a piepa a y chhôhpa cha daihti he a châ. Hmoto châta daihti hneipa ta taopa a châna zie Bible liata miah a chho (Biechhotuhpa 3: 1-8). Daihti a hmâhthaipazy ta a reileipa ta liata hmo phahnai awpa hluhpi tao hmâ ei ta, daihti sôhzie a pahnoleipa nata pachâ peimawh leipazy ta hria awpa hluhpi a daihti liata hria leipa ei ta, cha chata mopakha nata chhôhkha buana taih a tlôkhei tyh. China bieso ta cha, "Hmoto zydua he a daiti ta liata tao la, chatanacha noh kha he nohthôh haw a châ aw" ama tah. Pastor o zy cha Awnano chyhsa ama charei chakâna su nata counseling a ngiahpazy ama pangai nawpa su nata Awnano program patohpatia chhielie leipa, a lei thei leipa ta hnei awpa byuh daihti a y thei aw. Chavâta mohropa zydua hlâta daihti hmâdâh thai pahchai awpa a ngiah ngaita. Khizaw hmahsiena a vaw sosâh lymâpa liana heta eima niebaw tluana dâhzy a vaw nano lymâ ta, thokha a dawh taihpa ta rai a hriapazy y ei ta, thokha a zo lâta rai a hriapazy chhao y ei ta, eima daihti hmâna dâh a lyu tlâ vei. Pastor zy he Awnanopa kuphei hmeiseihpa ama châpa vâta program nano nanopa liata pua ta, a hlao awpazy ama châ. Amo he daihti avaona nata hmâna liata Awnanopazy thlalâ châ ei ta, amo ta daihti avao padopa ta a daihti ta liata program nata committee zy ama hlao/tlô theipa heta Awanopa zachhihna palâsa ta, member zydua chhao ta daihti sôzie nata a hmâdâh dopa ama pachu tahna a châ. Chavâta, daihti he yzie hnei kawpa ta hmâdâh a chu lyhlia awpa a châ (Hlazy 90: 12) 8. O chhô liata atobina: Pastor lahpinô cha ochhôh liata a châpa chhao ta, a chysia cha za a chhi awpa châ ta, chysia â hmiepa, a mâ rutu leipa, sapa aryh kawtlôhpa, amo ta a ngia nata khopa dei châ leipa ta, vahpa nata sawzy ta ahmie ama tahpa nata mohropa mohmô lia chhao ta mo a ngiapa nata za a chhihpa chysia a tobi theipa châsala, cha chata ama zachhihna palâsa tuhpa chhao a châ hra aw. Bible liata "a ngiapa rakha nata a hmiepa rakha ta a tobi" (1 Timothy 2:9) awpa ta miah a chho. He hleikhô ta, nô atobina pha chaipa cha Beipa china, palôhru pathaihna, alyna nata thaphanazy he a châ. Chazy cha khatinorai ta a tobi la, nâ vahpa châta chanô chhithai chaipa nata, nô khochhih chaipa, sawzy châta nata mohropazy châ ta na vaw châ aw. Chatanacha, Beipa khaihna nata pha na cha na hmia liata âlâ aw ta, na piezie nata na pakah tawhta bie a puapazy cha nama cha palyupalih tuhpa avaw châ aw. Chyhsapa he ama tobina tawhna heta kheihhawhpa chyhsa ma a châ tahpa nata a nôchâ hrozi taihta khachâ rakha ma pahno theipa a châ. 9. Niebaw patohpatiana liata: Bible liata chanô siapa niebaw patohpatiana liata a hriapasa zie nata a chhôhkha niepa nata ama ngiahpazy a patohpatia hleikhô ta, dyhchhiepazy nata bao angiahpazy chô liata a ku riaphana zie (Biesozy 31: 15ff.) miah a chho. He heta niebaw patopatiapa he hmo rainaopa a châ leizie nata a piepasa abyuhzie a sia ngaitapa ta âlâ ta, he chanô siapa heta a seichanô ku lia ngâlâh ta hmotao awpa â pahnieh leizie chhao a sia ngâsâpa ta miah a chho hra. A chhôhkha châta a hriapasa vâna heta, a sawzy cha a chô liata aly kaw tyh ei ta, a vahpa ta reithai ta, papyupahly tyh ta, chanô zydua hry liata a phachaipa nata ano cha chyhsa to ta reithai ta za tlâh a châzie a reih. He chanô siapa hawhta Pastor lahpinâh cha ochhôh niebaw patopatiana liata a sia kawpa ta chhôhkha mohhôh awpa ta hnabeiseihpa a châ. Niebaw patohpatiana kyh liata ta phusa mohpâpa ta 'pachhuahpanohna' (planning) phapa hnei awpa a peimawh ngaita. He heta ochhôh châta nohto peimawhpa (daily needs) zydua chaleina kyh a pahly khai. Nohto peimawhpa hry liata peimawh via pahchaipa (basic needs) nata hmobaoh peimawh hropa (secondary needs) liata phusa hmâna dâh chhao pathlua pathlâ thai kawpa abyuh. Hmo peimawh kawpa heih cha hmo chado thaina chôta niebaw patopatiapa he a châ. A pakhona ta Nôhrâhpa kuh liata maohphaona a y tawh hnohkua tahpa ta khothi/khodâh hawhta hmâ chakhyh thlâhpa he Pastor lahpinô taozie awpa rai châ vei. He hawhpa liana heta a zyhzyhta ochhôh rairuna tlôkhei ta, nôhrâhpazy sialeina ta bai thei awpa a châ. Cha dei châ vei, ochhôh niebaw patopatiana phapa hneipa hlâ ta atobina (chysia) pachâ peimawh viapazy he Pastor lahpinô châta la a hmie raita a hmie leipa a châ. Chavâta kao toti liata mohôhna nata patopatiana phapa hnei awpa he a peimawh chaipa hry liatapa a châ. 10. Thlahchhâna chôta O chhô mohôh awpa: Pastor lahpinô thlah a chhâ hoh leipa nama y nahta pangiasa a chhih vei. Thlahchhâna hro liata hroh ta, vahpa nata sawzy Beipa liata pavaosa ta, hlâ tyhpa nama cha sai nata hnabeiseih a chhih. Chakhiahtala, na thlahchhâ tyhna dâh kha na palô a tlâh ma? Noh khata minute/ dawhkhazie chhôhta thlah na chhâ tyh? Suhraw liata sukha thlahchhâna daihti na pie/hmâ thei ma? Vahpa nata sawzy ama thyu hlâta thyupa ta na chhôhkha nata Awnanopa châta thlah na chhâ tyh ma? Thlahchhâna he hro liata hnei leipa châta cha daihti eihhrâhpa hnei awpa he nô a buapa châ chhochhi cha hmo ru ngaitapa a châ thei aw. Châhrasala, eima Beipa Zisu tlai kha zawpi hluhpi hry liata ypa ta, a bua kawno chhao ta daihti eihhrâhpa tlua lyhlia ta thlah a chhâ tahpa Bible ta miah a chho (Mathai 14: 23; Luka 9:18). Palôhrupa a pathaih (fresh) nota nata hmohropa ta maniah a pabua hlâta Beipa hnohta daihti a hmâpa he nôhrâhpa châta cha daihti ryhpaoh kawpa a châ. Ei kha cha ei viasa Pastor a châ ngâhaipa nôta message na vaw paphao ta, "Mohropazy bie na chho hlâta Abeipa bie a chho tua tyh mah y." na vaw tah ta, ei palôh eina hria ngâsâ. Eima Beipa Zisu hmâh ta mydi thyupa ta thlah a chhâ khiatala keimo chhochhi a chhâ pahchai awpa eima châ (Maka 1:35). Ruth Graham, chabu a rohtuhpa nata biechhotuh rôhnah pa Billy Graham lahpinô cha a vahpa thâtihpha chhopa ta a y nota pakhupaneih na chôta thlahchhâpa ta a daihti hluvia a hmâ tyh tahpa a châ. Ruth ta reih ta, "Thlachhâna he chanôzy châta peimawh ngaita ta, hmo hluhpi eima tao theileipa y ta, châhrasala Beipa ta a taothei. Ei pachâ tyhpa cha Bible liata biepipa "bâh leipa ta thlahchhâ teh" tahpa he chyhsa hropa zydua hlâta nô a buapa (busy) ta eima phahnai khei pahchai awpa a châ." a tah. Na chhôhkha châta na theina zydua papuapa ta, Beipa ta sona nata thatlôna a chapie na zie lymâ hawhta riahpha ngaitapa ta thlahchhâna chôta mohhôh la, na thei leina khô lâta Beipa liata na chhôhkha cha hlâ mah y. Ano ta na chhôhkha cha a cha mohhôhpa aw (Hlazy 37: 5). 12. Chhôhkha Maisâh paduana liata : Pastor lahpinô cha chhôhkha Maisa a pachâ peimawh ngaita awpa a châ. Pastor zy sie-vaw abyuna daihti liata O chhôh apuasai theipa ama châpa vâta chhôhkha Maisâh padua kyh liata Pastor lahpinô zy cha vahpa chaima a lahtuhpa a châ. Chavâta, sawzy mopâpa ta chhôhkha a pakhyna hnei theipa châsala a pha kaw. Bible reih nata thlahchhâna ta tlyma, a bu tao ta reihpa ta tlyma, hlasana ta tlyma chhihthapa châsala, he heta sawzy cha ama thisaih liata laiseih khei aw ei ta, chhôhkha phapa ama padua thei hra aw. He daihti sôh ngaitapa he chhôhkha apasipa-aona nata pachuna châta chhao ryhpaoh kawpa a châ. Chavâta, chhôhkha Maisâh he chhôhkha ta Krista nata a zaona a châpa vâta nôhrâhpa ta thachhâ leipa ta a siekhei lymâ awpa a châ. "Chhôhkha phapa nata zahchhipa bieparu cha Zisu nata a zaona chôta chhôhkha siekheipa he a châ" tahpa ta Larry Christenson ta areih. Bietlâpakyuna: A chô liata eima rei hapa hawhta pawhrâhpa cha chanô luhpa nata chhituhpa châhrasala, ochhôh ryureina lai chaipa a patutuhpa cha nôhrâhpa a châpa hawhta, Beipa ta sona, novâhna nata thatlôna a piepa lymâ hawhta vahpa chakaona liata thapatlôtuhpa, sawzy Beipa lâpi dohpa liata chhihtha ta, palaiseihsa awpa nata chhôhkha cha atheina hawhta siapa nata phapa ta amohôh awpa he nô zy maohphaona lai ngaitapa a châ. Pastor lapinôzy cha lapinô nata nô thlahthlipa châ leipa ei ta, a mo cha nôzy nô nata Awnanopazy nô ama châpa hawhta kyh totie liata mopâtlâh châ awpa ta hroh ta, ama nohto hro liata Beipa china chôta, a sohsi kawpa nata nawhna hro hneina chôta ama hrozi nôchâ liata Beipa palyupalih na chôta chhôhkha mohôh tuhpa ama châna my leipa ta khâ ama thei ngâ thlâh ha awpa a châ. Chakaona nata chhôhkha mohhôhna liana heta nô nata pawzy maohphaona nata taotheina a kho lei kaw hra sala, ngiatlâh a chi kawpa ta, abaokhâ rairiena chôta hriaparaoh awpa deikua a peimawh ngaita. He kyh liata nôzy maohphaona a sâh via lei thai leipa ta, chavâta nôhrâhpa cha a nohto hro liata Khazohpa chi na chôta, kyhpachâna zy, thaphana zy, adyhna zy, nôphana zy, ngiachhienazy, phana zy,ngâchhihna zy, reisina zy, a sohsi theina zy (Kalatia (5:22) hneina chôta a chhôhkha liata maohphaona zy hria sala, chatanacha a vahpa châta lahpinô khochhihpa nata ngâtlâh a châpa châ aw ta, Sawzy châta nô phapa a pahniehna tlâh a châpa tahpa ta ama za hra aw. Abeipa ta byhnâ cha pie ei se. Amen. (He Article he Dt. 25th November 2014 (Hriaheihnoh) ta ECM Pastor Lahpinozy chata Seminar pachhuahpanohpa Paper Present a cha. By admin)

<urn:uuid:a2f1c7c8-e2c8-4ecf-a998-96164f78f448>

CC-MAIN-2017-13

http://ecmonline.org/pastor-lahpino-maohphaona-chhohkha-liata/394

2017-03-30T10:54:10Z

s3://commoncrawl/crawl-data/CC-MAIN-2017-13/segments/1490218193716.70/warc/CC-MAIN-20170322212953-00427-ip-10-233-31-227.ec2.internal.warc.gz

zyp

Latn

{"zyp_Latn_score": 0.9194675087928772, "kas_Deva_score": 0.021134953945875168, "czt_Latn_score": 0.012789297848939896, "nct_Latn_score": 0.01255841739475727}

Mara Male Voice Album hmiatua chaipa "Faith Plus" ama Album "Hmosai Piepa" tahpa cha zawpi chalei theipa a châ haw. He Faith Plus he Rev. S. Beihruasa chhihthana ta paduapa châ ta, ama Album hmiatua chaipa he Music Video DVD ta taopa a châ. He Album Tlâhzawhna Program he zâhnia Dt. 28th October 2014 (Pakhynoh) zâ khata ECM New Colony Centenary Hall liata hneipa châ ta, Mc. Pachi Hlychho ta zawpi chalei thei awpa ta tlâhzawhna a hnei. He Faith Plus "Hmosai Piepa" Album he ama Member St. Clen Falls (L) (aka Pasa) a thei thlâh hana awpa ta taopa châ ta, Puhpa F.C. Minela cha Director châ ta, ano hla phipazy sapa a châ. Male Voice Member zy cha – Rev. S. Beihruasa, S. Beihmopiesa, A. Tlysa, B. Khaithie nata K. Beimongia zy ama châ. He Album he zâhnia zâ tawhta Rs. 250/- ta zua pathaopa châ ta, chalei theipa a châpa taw nahta Mara zawpizy ta chalei pathao lyma ei ta, he Male Voice Leader Rev. S. Beihruasa reina liata cha copy 500 ngâlâh taopa a châpa vâta thlai zuah khai thei awpa hawhta hnabeiseihna ama hnei. He Male Voice Album he rairu kawna chota vaw tao hnolo ei ta, cha hawhpa rairuna hluhpi ama siepahliepa pachâpa ta ama Music Video he a pha ngâsâ. Aizawl liata Recording nata Music Video he taopa a châpa hawhta pahnopa a châ. Chavâta Aizawl nata a chheipâh liata su peimawhpa Scenery zy cha hmâh lyma ei ta, a ngia ngâsâ. Biebaipa : Rev. S. Beihruasa he ECM Assembly liata Pastor a châ ngâhaipa, Laty Pastor Bia liata Biatuhpa châ ta, ano he ECM Pastor hry liata hlasa thaipa, Music Album chhao ko 2005 khata vaw tao hapa a châ. Atahmâ he Gospel Outreach Ministry Choir Member a châ hra. He hawhta Male Voice Album pha ngaitapa a vaw patohpatia theipa he a rohnah tah pi ta, khokheina eima hla hra. Album Cover Album tawhta Picture lapa thokhazy

<urn:uuid:b9287fa9-d1f6-4246-91cf-7c290a6db86f>

CC-MAIN-2017-13

http://ecmonline.org/faith-plus-album-tlahzawhpa-a-cha-haw/293

2017-03-30T10:47:12Z

s3://commoncrawl/crawl-data/CC-MAIN-2017-13/segments/1490218193716.70/warc/CC-MAIN-20170322212953-00618-ip-10-233-31-227.ec2.internal.warc.gz

zyp

Latn

{"zyp_Latn_score": 0.7354563474655151, "lus_Latn_score": 0.056850239634513855, "nct_Latn_score": 0.03856075927615166, "dln_Latn_score": 0.03414757177233696, "czt_Latn_score": 0.027497397735714912, "hmr_Latn_score": 0.01639632135629654}

Mawtaw laipa (Truck) sano liata zawpi hluhpi vaw kiah ei ta, Siaha Khihpi chahryhpa ta aoparona chhao ta, "Ro teh u, Varah khihnarah cha a hnia haw" tahpa ta tlâh awh ei ta. Thokha ta, "Halleluiah Amen" tahpa ta awh ei ta. He mawtaw sanozy he khataih tawhta avypa ma châ ta khataih lâ pangai aw ma ama châ tahpa ahyhmâh pahno veih ei. Chatanachata a vaw râ lyma ei ta, Siaha Tlyliah by liata a vaw ngia ei ta. ECM Office nata Siaha Vaihpi lâchhâh adaihpa liata mawtaw laipazy cha a vaw duah ta, "Ro teh u" tahpa ta ei hluhpi ama awh tawhta mawtaw tawhta za cho ei ta, tlyliah by liata ama zydua abyupa ta thlahchhâna hnei ei ta. Buakha ama pahâ tawhta ama sie lie ha heih. He thatih he a siapa pahnopa châ leipa ta, pangiasana liata Tisopi Awnanopa ta noh 100 Hrasie (Crussade) ama hmâh tawhta he hawhta ama vaw siepa a châ, tahpa ta biedaopa a châ.

<urn:uuid:e34f8400-f135-4121-a2ac-6f03c974607c>

CC-MAIN-2017-13

http://ecmonline.org/ro-teh-u-varah-khihnarah-a-hnia-haw/335

2017-03-30T10:47:48Z

s3://commoncrawl/crawl-data/CC-MAIN-2017-13/segments/1490218193716.70/warc/CC-MAIN-20170322212953-00647-ip-10-233-31-227.ec2.internal.warc.gz

zyp

Latn

{"zyp_Latn_score": 0.9925019145011902}

Slam Dog Millionare liata zy nata Khizaw pôpalôhpa liata film hlaotlohppa 'Spiderman' lia zyta role peimawh kawpa play-pa ta âchâtuhpa zy hry liata âhlao tawhta, atahmâ he Bollywood star Ifran Khan cha Hollywood film sâkha liata âchâ hei awpa ta hruapa a châ. He Film he keimo lâta chhao eima pahno pha kawpa 'Jurassic Park' kha a châ. He film 'Jurassic Park 4' ama tao hei awpa he khizaw liata film director hlotlohpa Colin Trevorrow ta a direct awpa a châ.

<urn:uuid:82879709-6728-4671-879d-8e3d5a9ad719>

CC-MAIN-2017-17

https://deivadailynewspaper.wordpress.com/2014/03/03/bollywood-star-jurassic-park-4-lia-ahmia-eima-hmo-aw/

2017-05-01T00:18:48Z

s3://commoncrawl/crawl-data/CC-MAIN-2017-17/segments/1492917126237.56/warc/CC-MAIN-20170423031206-00033-ip-10-145-167-34.ec2.internal.warc.gz

zyp

Latn

{"zyp_Latn_score": 0.7755122184753418, "czt_Latn_score": 0.1345931589603424, "lus_Latn_score": 0.014857025817036629}

Tari noh 24.02.2014 pa khata Puhpa Vakkom B. Purushothaman,Mizoram Governor zachhihpa ta Maraland nothôh châh awpata copter ta Siaha a vawtlô.Helipad liata CEM,MADC nata a hrialâhpa thokha nata Mawrâh sawhkhâ vyuhtuapazy ta ama dy. Circuit lâ pangai tuata chakhai tawhta dawh 12.30 Pm ta MADC tlyliah liata ano châta programme pachhuahpanohpa ahmâkhei ei. Governor zachhihpa chata ano châta programme pachhuahpanohpa liata, "Mara râh ei kawtlô theipa he eily ngaita,ei pangiasana hlâta a chhôh liata pahrâpa Marasawzy chhao avaw sosâh via syulyu ha eichi ta ei ly ngai ta. Châ thaina lâta chhao avaw sâh kaw eichi ta,khati ta mala Kerela,India liata châ thai chaipa state chhao he nama ly nata ei pangiasa. Mara rah ta rairuna hlupi nama hnei tahpa chhao pahno na ta,Puhpa Lal Thanhawla,Chief Minister na chhao eima reikho haw.Prime Minister nata Home Minister zy hnota chhao ei vaw tlokhei haw hra.Daihti rypao tuachaipa liata eicha kawtly heih aw ei". Tahpa ta a reih. He daihti chyupa liana heta Puhpa RT zachono,CEM,MADC ta welcome address reina hneita, Governor hnota Dawhkho a hlâ pâ hra.Puhpa John Beizachhi Phuto nata Laihsa Vasty T.Azyu zy ta duet ta hla sa khoh ei ta, MADC cultural troupe zy ta Sawlâkia ama pamosa hra. Dy.Chairman,MADC ta alyna bie reina ta daihti a pachhâsa. Puhpa Vakkom B.Purushothaman,Mawrâh Governor zachhihpa heta nothôh a châ chhôh ta Siaha khichhô liata su nano nanopa zy;Motherless Baby Home.Orphanage home,Civil hospital zy hleikôta CEM bungalow sa haipa nata Lorrain Market sa haipazy chhao a tly pâ hra.Maraland liata Journalists,NGOs,Students nata pachutuhpazy chhao a pakyhna daihti ahnei khei hra ei. Tari noh 25.2.2014 pa khata Tipi Ferry tly ta,ano aly nawpa ta akhisawzy ta aly kawpa ta vaw mokhâh ei ta,programme pha kawpa chhao ama vaw pachhuahpanohpa hra.Tari noh 26.2.2014 pa khata Amobyu Vaithie nata Kaochao 'E' zy a tlyh heih.Amobyu Vaithie liata Bazar Shed sa thiehpa cha a pahy pâ haw hra.Governor he tari noh 27.2.2014 pata Lytai pangaipa ta Siaha a puasai haw.

<urn:uuid:800d07ff-ad6a-43e3-bdc7-0da4c4180b9e>

CC-MAIN-2017-17

http://www.madconline.com/his-excellency-governor-of-mizoram-ta-maraland-tly/

2017-04-29T09:19:18Z

s3://commoncrawl/crawl-data/CC-MAIN-2017-17/segments/1492917123484.45/warc/CC-MAIN-20170423031203-00030-ip-10-145-167-34.ec2.internal.warc.gz

zyp

Latn

{"zyp_Latn_score": 0.7992404699325562, "nct_Latn_score": 0.07182388007640839, "czt_Latn_score": 0.024765802547335625, "njb_Latn_score": 0.020481422543525696, "lus_Latn_score": 0.01663295552134514, "kas_Deva_score": 0.013221411034464836}

Tari noh 7.4.2014 dawh 11:30 Am pa khata CEM Conference hall liata H.O.Deptt meeting peimawh kawpa hneipa a châ. He meeting he Puhpa V.Zacho, Ex.Secy, MADC ta a chhitha. Meeting pathao nawpa ta Puhpa L.Hrahei, IO, MADC ta thlachhâna a hnei. He meeting liana heta MADC complex mohôhna zy saipaliepa châ ta,pathaihna kyh liata LAD hmahlana nata raihria pazi awpata hmala chhuapazy DCLAO tawhta nathliepa a châ. MADC ta dâh a hneipa thokha, Fund rules, Transaction of business rules nata Allocation of business rules zy saipaliena nata hmâpazi nawpa zy chhao reipahmaohpa a châ hra. District Council Day hmâ nawpa reipa châ ta, Executive Committee liata tlôkhei tuapa châ sala, chakhai tawhta rei pazipa châ mawhsy tahpa ta pathlupa a châ. MADC network nata MADC website aphavia nata thatlô viata siekheipa a châ nawpa kyhzy chhao sai pâ hrapa a châ. MADC ry liata department nano nanopa liata hyutuhpa zy tawhta ama department chyu mohôh haipa raihria tlâhpipa nata hmala pazi chhuahpa zy palâhâhna hneipa a châ khai tawhta meeting cha pachhâsapa a châ.

<urn:uuid:a3e4e751-f1d5-4951-bb2e-1cffcf5df73e>

CC-MAIN-2017-17

http://www.madconline.com/heads-of-department-meeting-hneipa-a-cha/

2017-04-23T23:40:56Z

s3://commoncrawl/crawl-data/CC-MAIN-2017-17/segments/1492917118851.8/warc/CC-MAIN-20170423031158-00462-ip-10-145-167-34.ec2.internal.warc.gz

zyp

Latn

{"zyp_Latn_score": 0.8271457552909851, "lus_Latn_score": 0.05915399268269539, "kas_Deva_score": 0.02593456208705902, "czt_Latn_score": 0.016634469851851463, "njb_Latn_score": 0.01290552131831646, "nct_Latn_score": 0.010404275730252266}

CHÂHNAMEI PAZYPA A PHA LEI ZIE (Mara Reih Sermon) Rev. C. Thalai Biepipa lâ eima ngia hlâta châhnamei seichâna liata ei tâhna (Testimony) ei vaw palâsa tua aw. Pastoe rai eihria hlâ tawhta châhnamei he a kho ngâsâpa châ nata, Burma râh liata ko -20 pastoe rai vaw hria na ta, Burma marâpazy he chyhsa pasô thai kaw eita ama veih a seih ngâsâ tyh. Pastorzy pasô kaw ei ta KTP nawhzy ta châhnamei sahria bie daihma na taihta maniah pie tyh ei ta, cha chhao cha thlai apazy khai thlâh ha tyhpa ei châ. Châhnamei ei zo na zie ei vaw palâsa lyma tua aw…Pati nie khai nata ei tao tuahchaipa cha mei pazypa he a châ. A hnôla tawh chhochhi cha naparu via lyma ta zâ eimô chy zy a zia hma chhaota ei vaw pazy tyhpa a châ!! Châhnamei heta haipa bie chhao eina pareisa!! Ei kaolahpa Pawlynô S.Ngodo (L) ta khapa ma na tah?na tahta, 'ei charei' tahpa ta ei chhy tyh, châhnamei vaâta khiluh nata khichao ei padaipa chhaota 'ei charei' tahpa ta ei chhy tyh. Bible ta "Hai hmâpazy cha vârâh angia thei leipa aw ei ta, I zy, dyuthaipazy, apheihmapazy, lianycheipazy, nohthlahpa a chhypazy, hai akhopazy nata haihmapa" maih cha ama tovyuh awpa pha leipa Bible ta Eph.22:15 na liata maniah a chho. Châhnamei seichâna liata ei tâh nota cha keima khozie ta y thei khao vana, Achhyna o lia taihta bie eina hnei hapa a châ. Apakhyna o ei ngia chyta châhnamei ei patlô hmaleipa cha diahpai liata tei nata pakhyna bâh pihta ei kawpuapata nata diapai liata ei zie pa cha la para nata eipazy hei tyh. Chadei chhao châvei!!! Khiliah liazy ta châhnamei tlôna seih viapa ei hmô khia chyhsa moh nata ama y vei khia cha ahua para nata ei pazy thlâh ha tyh. Matu (Khumi) na zy ta Bei pazy ei ta niepâ eita ama lapi, sawnahzy ama my thlah hapa haw tlaita châhnamei ta eina pabuapa a châ. Keima tluta châhnamei akhopa kha ama hlu tu nata pangiasa vana.Châhnamei pazypa ei bâsai thei leina chhâpa cha ei hawti no tawhta ei vaw tao hawpa vâta ei sapa nata thisai liata chi a vawtu hawpa vata tlaichhaina avaw y hawpa a châ. He yzie tawhna heta hawti daihti a peimawhzie tha ta eina pahnosa. Hlano Izrael sawzy chhao kha Izi seichâna liata kô hlupi ama tah tawhta Tilaipi saipa vaw tlô ei ta, Khazohpa hmo rôhnapa pachhana avaw taopa chy ta Izi pheisai ta a vaw chadai ei ta, ama pyu ru ngâsâpa ama thei nata Mawsi maochhie ei ta, 'Izi lâ kua ta Izi chyhsazy chakao ei sih la tlao a pha aw' ama tahpa hawta keimo chhao sahmazy, kuvâzy, pa-ô pazypa a tai pita eima tao thlâh hei tyhpa a châ. 'Atahma he daihti ryhpaohpa a châ, atahma he pachhana noh cha a châ' tahpata Abeipa ta maniah ahrua ngâ hai. (2 Kor.6:2 ). Na daihti sôhpa ta a cha khôsai hlâta na tao tyhpa tao khaolei awpa ta, pa ô pazypa seichâna tawhta pua awpa ta Abeipa ta a cha khoh!! Châhnamei pazypa ei taih theileizie ei vaw rei tuah aw….Lôlei (Serkawn) liatazy nata Aizawl liata Missionaryzy ry liata Khazohpa bie avaw chu lai hra nata eima hyutuhpazy ta châhnamei pazypa phaleizie he hawhta maniah ama chho tyh, "India râh tawhzy ta eima hyutuhpenawhzy kaw tlô tyh ei ta, hyutuhpenawhzy hmiakô liata châhnamei pazy ngapazy he a ngia vei, Khazohpa bie a chupa châ tlôh ei chi ta," maniah ama tah tyh. Chahrasala ei palôh na pahnie hlei vei, eima hyutuhpenawhzy hmiakô liata pazy leipa nata ama hmôleina liata ei pazy thlâh pyly tyh. Pastor meipazypa ama y thlâh ha tahpa ta keima sasyh ta thai ei pachâsa tyh!! Eikha cha Kristian Tlangau liata pastor pakha ta châhnamei pazypa phalei zie Lyuchâpa Pawla bie reipa "Ahy sei hmata châ vei hrasala, chyhsa hlupi ei pahnie thei nawpa eita chyhsa zydua sei ta ei tao" (I Kor.9:10) na bie hmapa ta aropa hmô nata eipalôh eina pahnie ngâsâ, châhnamei ei pazypa chhao noh 2 noh 3 cha ei vaw patheih hra. Châhrasala ataih pazao thei khao heih leipa nata tha ta eina paru via ha!! Ano hro ta sôhkha sônoh ei pazy thlahpa tlai kha alie ta ei pazy hlu lymâ ha hei pa a châ. Pathleih pahru ta tao heipa cha paru via rili na tlao a châ. Châhnamei ei pathleih theina chhâpa: Chhaolo KTP nawhta Camping pachhuapanoh eita, chaliata speaker ta na hrua eita M/S liata Counseling eima hnei nga haino ta ei palôh liata hiahrina peimawh ngâsâpa vaw tlô ta, biepipa eima rei awpa cha moleipazy pachha awpa ta kyhpachâna vâta Vâkhihpi Angelzy nata Serafizy ta ama reithai ai leipa kyhpachâna khihpi za siesai ta Bethlehe salaopiena châki liata nawh ngâsâpa ta a zia thlahpa ei palôh liata vawtlô ta, mei hawhta eina kâ ngâ kawpa hawhta ei pahno. Abeipa Zisu cha Zaspilo nata Losôhpa chito raita tobipa khihpi cha za siesai ta, Bethlehe su nawh ngâsâpa liata a zu chhapa he eipalôh na pahnie ta, keima zaw khapa e ei siesai hra aw? Tahpa hiahrina he a vaw y. Keima ta eihmo khochaipa cha châhnamei he a châ, keima chhao atanoh tawhta cha eihmo khochaipa ei siesai hra aw tahpa bie pathluna ei tao nota ei palôh cha mei hawhta eina kâ ngâ kawpa ta ei pahno. Chhithatuhpa nawhzy lâta phua awpa kho kaw nata ei phua ngâh leina chhâpa miano (2) a y; a miakhana liata Abeipa lâ ta ei hlâ tua leipa vâta. A mianona liata châhnamei ei pathleih awpa na khokhei ngâsâpa S. Ngodo (L), Pawlynô cha Counseling nota hmo yzie chho nata a vaw ly ngâsâ ta, eima nôvah ta pakhu paneihpa ta Abeipa lâ ta alyna bie reina nata a hlâna thlachhâna eima hnei. Cha nohtawhta châhnamei seichâna tawhtapa cha Abeipa ta eina thao papua haw. Abeipa eima Khazohpa cha rethaipa ta y mawh sy. Amen. Bietana: Châhnamei pazypa phaleizie keima tawhta ei pahnipasia ngâsâ. Mei ei pazy lichi nota cha buakha chhao chakhâ kia thei vana, ei hu a hia lymâ. Pati niepa eipakah pahâ thai hra vei, chavâta ei sapa chhao eina pazaohsa kaw. Atahma taihta mei kha vawpazy thlâh ha chy sala ei hro khao nata a pangiasa vana, ei thi ha ba aw. Chavâta, hropasi awpazy khizaw liata chhôkhazy nata pahra kho awpa na kho khiala mei pazypa he bâsai ha ma y. Dawty na châbu ropa ei reipa liata cha he hawta a ro: :Aoma khu hmotao theizie cha Pachôh nata ama pakhopa, Pachôh cha meikhu ta kawzai ta pachôh zydua cha chôhchoh ta pahly khai ha ta a vy kathluh thlâh ha pa hawta a châ," tahpa ama rei. Mei pazypazy châta chi a chhi ngâsâ!! Atahma Bble tawhta eima chutua aw: "Keimo cha Khazohpa rai ahrialahpazy châ tlôh pi ta, namo Khazohpa lyu châ ei chita Khazohpa o sapa châ hra ei chita." (I Kor.3:9). "Nama pôhpa cha nama chhô liata a ypa Khazohpa tawhtahpa nama hmôpa Thlahpa Pathaipa o a châ, tahpa pahno vei ei chi ma? Namo ei châ leipa ei ta, mâ ta chaleipa nama châ haw mahta, chavâta nama pôhpa liana chata Khazohpa palyupalih te u." (I Kor.6: 19-20.) 'Ahripa nata Krista chhaota khapa a ryhna ama hnei? Khazohpa nothlahpazy nata Khazohpa achhyna-o chhaota khapa a ryhna ama hnei? Keimo cha Khazohpa hrohpa achhyna-o châ tlôh pita.' Khazohpa ta amo liata y aw nata, amo liata eicharei hra aw. Ama Khazohpa châ aw nata, amo chhao ei chyhsazy ama châ aw. Chavâta ama hry tawhta vaw pua u la, anano ta y te u' Abeipa ta atah. Hmo pathaileipa rai hria kha u, chatanachata châly aw ei nata nama châta paw châ aw nata namo chhao ei châ ta sawchapawzy nata sawchanôzy nama châ aw.' Abeipa ato taotheituhpa chata a tah. II Kor. 15:18. Châhnamei pazypa a phaleizie tahpa biepipa hmâpa ta ei ropa he meipazyna sei liata a tâhpenawhzy pachha papuanawpata eiropa nata eichhuapa hlâta aphavia syulyu ta Abeipa ta byhna pie mawh sy. Amen.

<urn:uuid:6f6fb098-0768-41ed-9df3-440d2ededec9>

CC-MAIN-2017-17

http://www.marasaw.com/sermon/chahnamei-pazypa-a-pha-lei-zie/

2017-04-28T21:43:22Z

s3://commoncrawl/crawl-data/CC-MAIN-2017-17/segments/1492917123097.48/warc/CC-MAIN-20170423031203-00004-ip-10-145-167-34.ec2.internal.warc.gz

zyp

Latn

{"zyp_Latn_score": 0.9326388239860535, "nct_Latn_score": 0.026664484292268753}

EIMA NÔVAH TA INDIA RÂH EIMA PUASAI HAW – Rev C.Thâlai Kô 1953 May thlâpâ liata Sabyh khih Awnanopa chhihthatuhpazy, satlia laihsazy nata nô nahzy ta miah za dy ei ta, pahânoh hmâhpa ta noh no tlai Chhaolô khih liata eima châh. Chhaolô Awnano penawh ta Pathliena Programme pha kawpa pachhuahpanoh ta, hla nata thlahchhâna ta miah pathlie ei ta, eima palôh â lie ngâsâ. Râh hro lâ a sie awpa eima châpa vâta maniah pasôh thai kaw ei ta, chakaolâhpazy ta mothlih tla ngâna chôta chibai miah amâ bupa cha keimo chhao eima palôh athata â lie hra ta, eima mothlih a tla ngâkaw hra. 'Khizaw liata khichhai nata khitlypa dei châ pi ta, khihpi sôhpahlôhpa hnei ma pi' tahpa eina patheisa kaw! Programme chhâna lâ liata Biatuhpa Pastor Vasia Paw (Rev.S.Chhôlei) ta bietapa a reipa cha ei palôh na hria kaw ta, my thei va na. Pasyuna bie pha kawpa a rei tawhta Abeipa bie a reipa cha, "Na râh tawhta nata na heih-nawh tawhta nata na paw O tawhtapa pua la, râh ei cha pamosa awpa lâ na chata sie teh" tahpa bie châ ta. Khihnarâh zy, sanawh chhôhkha viasa lôhkhypazy nata eima chakaolâhpazy siesai ta, India râh eima puasai awpa cha eimâ lyna ma â sâh via ma, eima palôhliena ma, tahpa rei thei'pa châ vei. Eima O chhôh tawhta eimâ thao nota hmobaoh tlyma, chhaichhi tlyma a phao awpa hnei leipa pi ta, phusâ eima hnei chhôhpa cha tlaw hrawh (Rs 10/-) chhao tloh vei. Sapa kawpa ta pachâpa ta cha ku ruapa tlaita eima pua thlâh hapa cha noza lâta â chhih ta, heih hmia kha a ru kaw. Atahmâ daihti thâtihpha khaihna zawzi ta hmahsiena nata a sosâhna athata y ta, dyhchhie chaipazy chhao pi ta hmo hluhpi eima hneiziezy pachâpa ta kha nota eima duasu hawhpa kha la chyhsa hluhpi châta zo chhao â chhih vei. Thobyh sâkha (Tho ta taopa) a hâ lâ – Fit 1, a doh lâ – Fit 2-pa a châ! Chhaolô Beipa Iahmô (Ngôtlai paw) ta miah a piepa ngâlâh puakhei pi ta, cha liana chata eima hmo hneipa zydua a tlôh khai ta, Biehrai Thiehpa nata Hlabu deikua eima pôhpa liata â vao pi ta, chazy hleikhô hmo hropa hnei ma pi. He daihti nota Hlabu eima hneipa cha Rev.RA.Lorrain ta kô 1910 liata Marapa Hlabu a tao tua chaipa cha châ ta, hla 37 ngâlâh a y, cha cha eimâ phao. Chhaolô tawhta Tisi khih za tlô pi ta, Tisi khih Awnanopa Hyutuhpa (Village Pastor) Machâ V.Khacho (Chôzo paw) nah-O liata eima tlô. Zâ ta apakhyna maniah hneikhei ei ta, pakhy bâ tawhta O liata hla nata bi eta apakyhna eima hnei pazi heih hra. Tisi khih tawhta Zyhno eimâ rie, Awnano hyutuhpa Chhôlia-O liata eima tlô. Zyhno tawhta Tisi chavah haosâ kiah pi ta, Zyhno râh padia by liata sie lymâ pi ta, Khihmuh chavah tlô pi ta, haosâ eima chaka tawhta cha Myanmar râh vaw châ ha ta, chakhâ kiah lymâ pi ta, cha tawhta Hlômâ khih kei tlô pi ta, "Maniah biatuhpa Pastor cha a lahpinô chhao ta ama nôvah ta ama vaw tlô haw" tahpa ta maniah avaw ly ei ta, kyhchhina zy miah taopa ei ta, eimâ ly ngâsâ. Zâ eimâ pakyh khai tawhta âlyna pamosa n'awpa ta hla sâkha eima sa. Eima hlasapa cha Izarel sawzy tilaipi saihpa ama chaka nah la 'Beipa tiahna rônah ei sa aw' tahpa hla châ ta, zawpi âly kaw ei ta, keimo chhao eimâ ly ngâsâ hra. Hlômâ tawhta eima y n'awpa su Sabyh lâ pangaipa ta â thao heih pi ta, Hlômâ nata Sabyh likah liata Zyki chavah eima za tlôpa cha sabyh khih SK, President K.Châchhô nata a viasa Khala zy ta miah vaw hâ thlâh ha ei ta, thopi nata viahchhâ ta maniah ama vaw dy. Eimâ ly zie reih thei ma pi. Sabyh khih eimâ ngia hlâ tawhta lâpizy liata maniah vaw dypa zawpi a hô hô ta a tyh lai pi ta, maniah ama pasôna nata maniah ama vaw dy dâhzy ei hmô nota Abeipa bie ei palôh liata âvaw lâpa cha, "Hôsana, Abeipa moh ta a vypa cha reithaipa ta y mawh sy!" tahpa he a châ. Khih â ngia n'awpa hawka liata dyna pipa ama taopa liata zawpi âvaw pôh chheih thlâh ha ei ta, aly kwpa ta maniah ama vaw dypa kha rônah tah hmeiseih na ta, ei mothlaw liata khâ a châ thlâh ha tyh. Atanoh daihtizy liata molaipa Minister zy ama dyna hlâ chhaota rônah ei tah via syulyu. Maniah ama dyna hla cha Saikao Mission Press liata a hriapa Machâ H.Khikô phipa, 'Abei Zisu rônahna ta, Râh zydua khaipahlie se; He khizaw thaileina kyh liata, Kalvari khideina hmô ei se. Na chho chanei heih la (2) Thlahpa Immanuel, râh thâtih; Molei chaipa pathipalôh, Ei novâh ru' He hla ama sapa heta ei palôh na pahnie ngâsâ ta, ei ly tu hapa vâta athata ângiahma na ta, ei chahaw athata â mâh ta, bie chhao reih thei khao va na. Ama hlasapa cha pahâh ngâsâ ei ta, ama chanei ngâthlâhpa vâta charâ ta pachhâ thei khao leipa ei ta, Hla sa ama pachhâsa tawhta LK President Pihnô Maisô (Hiabi nô) ta alynabie reina nata thlahchhâna hnei ta, cha khai tawhta eima pahrâ n'awpa ta O thiehpa ama sapa lâ maniah ngaikhei ei ta, kyhchhi amâ chhuahnohpa pati cha O thiehpa liata dôh pi ta, kyhpachâna pati eima dôhpa tluta khochhihpa kha y thai khao sala pangiasa va na. "Na y khiah lei vâ a châ" tahpa hlabie tawhta Abeipa Zisu eima hnohta maniah â pahlao hmeiseihpa ta ei pahno. Keichhao, eima nô chhao, eima nôvah ta eimâ ly hmeiseih. Aly kawpa ta zâ Programme pha kawpa hmâh pi ta, eima patlô liahsa tawhta maniah a di sai ei ta, eima chakao n'awpa nata y n'awpa khih liata eima O thiehpa liata eimâ rie tua chai zâ cha aly thapha kawpa ta hmâ patlô thei khao ma pi. Achhâpa cha, zâ dawh 1:00-pa rachhôh ta ziza nanopa athata pathli ta, zâcho hryta thina dawh pyu eima theipa cha a rarôh y ngâsâ. Sabyh khihpi cha pachârôhna meihdo ta khu khai ha ta, zârâh ta eimâ lyna zy pachâ na ta, no-âh ei tah ngâsâ. Thina vâlyuhchâpa ta Izi râh liata Phirao sawtuapa tawhta seichânô sawtuapa maihta ama thipa hawhna khata (Puasaina 11:5) bie hawhna hra khata, Sabyh khihpi cha chana-ao pyu na chalih thei khao vei! May-December, 1953 chhôh lia sai ta athihpa 70 ama y; ama thina chhâpa cha tihri chhôhpatlaipa vâta a châ. Sabyh beipa Matha sawnawh 2 – chanô thyudyupa pano ama thi hra. Chavâta, Sabyh khih cha noh a chhi khao leipa hawhta zoh ta, a zohkaluh thlâh haw! He thina rarôh y ngaitapa liata atanoh taihta ei my thei leipa cha, nô pakha, a sawchanô laihsa dawpa, chhithai ngâsâpa cha thi ta, he hawhna heta a sawchanô ri chô liata chaphôhtu ta; he hawhna heta : "Nunu y Saza nô nah paw, Pastor Thali nata S.Ngôdo kaw tlô aw ei ta, Thâtihpha hron bie sôh ngâsâpa maniah kaw phaopa aw ei ta, tahpa tan â ngiatiah leipa kha, atahmâ cha kaw tlô haw bâ ei ta; anodeikuacha ama hmia hmô thei khao vei ei chi hih!"tahpa ta a sawchanô ri chô liata a bâh pazawh ta, cha chaimâh ta. Keima cha ari kiah liata atyuh thlâh ha na ta, eima mothlih cha lôkâh ti pazôpa hawhta a loh ngâthlâh haw! He nota ei palôh liata hla avaw lâpa cha he hlâ he a châ, 'Kalvari lia na ngiachhiena cha, Pathâhsa la khizaw nah râh zydua; Na chatlaipa khizaw chyhsa, Thi zohna lia ama charei Beipa Zisu kyhpachâna ngiachhiena, Paluahsa la chito hry lia; Chyhsa palôh molei chiehpa, Na moh rônah reithai sa ei se Eima râh pachârôh zohna lia, Thâtihpha ahy chho aw Beipa; Maw nah chho nâma moh sôhpa, A châhkheituh hropa y vei' tahpa heta ei palôh liata bie avaw reih pathuh kawpa ta eina pahnosa. "Sâh hria awpa hluh kaw ta;châhrasala ahriatuhpazy ama chyh" tahpa bie he phaohri hawhta eina vi thlâh haw. (Mat. 9:36-38)

<urn:uuid:03cf2a75-e986-40ec-ba05-b0460788f2d0>

CC-MAIN-2017-17

http://www.marasaw.com/sermon/eima-novah-ta-india-rah-eima-puasai-haw/

2017-04-28T21:54:00Z

s3://commoncrawl/crawl-data/CC-MAIN-2017-17/segments/1492917123097.48/warc/CC-MAIN-20170423031203-00130-ip-10-145-167-34.ec2.internal.warc.gz

zyp

Latn

{"zyp_Latn_score": 0.9122765064239502, "kas_Deva_score": 0.018671400845050812, "njb_Latn_score": 0.012614749372005463, "lhu_Latn_score": 0.01078664418309927}

Tari noh 25th Jan, 2016 DEO, Siaha tawhta circular a puapa liata Mawrâh sawkhâ pasaina ry liata Siku zydua subject hropa a chu pasaipa a châ lei zie papuapa a châ. He hawhta a châ khiata cha Mararâh liata middle siku 26 pa zy cha MARA REIH Subject lâ thei khao leipa aw ei ta, mara reih a chu thei khao aw vei ei. Mara reih a chu theipa awpa zy cha Primary hleikhô ta middle siku 19 (under MADC) ngâlâ ama chu thei ba aw. He he private siku pahlao leipa a châ. Source: LD.Beihrua (MSO Hqrs Siaha President) via Deiva Media Group WhatsApp.

<urn:uuid:0a219204-200a-4db9-af26-2a291ea64e9d>

CC-MAIN-2017-17

http://www.marasaw.com/thatih-thiehpa/siaha-district-liata-mara-reih-achu-thei-khao-aw-vei/

2017-04-25T02:43:36Z

s3://commoncrawl/crawl-data/CC-MAIN-2017-17/segments/1492917120092.26/warc/CC-MAIN-20170423031200-00544-ip-10-145-167-34.ec2.internal.warc.gz

zyp

Latn

{"zyp_Latn_score": 0.4853379428386688, "lus_Latn_score": 0.17042911052703857, "dln_Latn_score": 0.09597346931695938, "cfm_Latn_score": 0.07029381394386292, "hmr_Latn_score": 0.0620366595685482, "bgr_Latn_score": 0.037052225321531296, "czt_Latn_score": 0.015856986865401268, "nbu_Latn_score": 0.011034798808395863}

KHIZAW NANOPA KHIHNARÂH MIATHÔH THÂTIH – Rev.C.Thalai He hawhta biepipa miathôhta eima pachhaih aw. 1. Khizaw khihnarâh miakhana cha eima pahrâna alei khizaw râh thâtih a châ aw. 2. Khizaw khihnarâh sânona cha Tilaipi khihnarâh ziza nanopa râh thâtih a châ aw. 3. Khizaw khihnarâh miathôhna cha vârâh kyhpachâna râh Angelzy chareina râh khochhihpa râh thâtih a châ aw. Abeipa Khazohpa ato ataotheituhpa a chânazie Sam rohtuhpa tawhta eima nathlie tua aw. Abeipa cha Khazohpa rôhnah ngaitapa châ tlôh ta, khazoh zydua chô liata Abeipa rôhnah ngaitapa châ tlôh ta, alei chô zydua liata ryureih ta, a ku liana chata alei su athu ngaitapa cha y tlôh ta, tlâh laki a sâh ngaitapazy ano eih châ hra ta, Tilaipi he ano eih a châ, ano taopa a châ. Alei hipa chhao he a ku ta a taopa a châ. Sam 95: 3-5. "Avâzy khi ta Khazohpa rohnazie pahnosa ei ta, aruapa kawh ngaitapazy khi ta a kuzô thaina a palâsa." Sam 19: 1. Khazohpa a y cheingei tahpa â lâna cha khizaw liata hmo a ypa zydua he a taotuhpa a y vheingei tlai tahpa chyhsa palôh liata pachu byuh leipa ta bie a hnei pathu ngâsâpa sai a châ. A hmotaopa rôhnah ngaitapa Avâzy, alei zy, noh nata thlâpâ nata awhsi khaih ngaitapazy a taotuhpa cha Khazohpa a châ tahpa a hmotao noâhchhipa zydua tawhna heta Khazohpa cha a ngiapâ tlâh a châpa a châ. Khazohpa hmotaotheizie nata a ryhraona noâhchhihzie lyuhchâpa Pawla chhaota maniah a chho hra. "A hmo hmô thei leipa, a chhâzaw hmotaotheina nata a khazohnazie cha khizaw tao tua no tawhta a siapa ta hmôpa ta y ta, a hmotaopa liata â lâ" tahpa ta maniah a chho. (Rawma 1:20). Sam a rohtuhpa chhaota khizaw nata a chhôh liata a ypa zydua Abeipa ei sai a chânazie a phuah hra. "Alei nata a chhôh liata a ypa zydua he Abeipa eih a châ. Khizaw nata a chhôh liata a pahrâpa zydua chhao he" tahpa ta Sam 24:1 liata eima hmô. Khizaw nata a chhôh liata a ypa zydua tahpa bie heta a pahly kaw ngâsâpa a châ. Khizaw nata a chhôh liata hmo zydua a pahly khaipa a châ. Lyurâhpa sa a taopa lia sai hmahta chi hluhpi y ei ta, pahno tiah awpa chhao châ vei ei, ama niebaw chhao a lyu tlâ hra vei ei. Khazohpa ryhraonazie he noâhchhihpa sai a châ. Chaolia zy, masiah zy, Sasu Zuneihpa zynata sakhihzy, sawza sathawh nawh sahlaozy cha lyurâhpa si a nie awpa ta a taopazy ama châ. Chakeih zy, changie-zy deikua cha sa nie awpa ta a taopazy ama châ. Pazu nawh chi nah pho lia chhaota a lyucho tlâ hra vei ei. Zabi nawh niebaw a tluana kyh cha alei ry lâta lâpi chao chaimâh ei ta, cha liata tho thari nata ramawh thari ama hmôpa maih aly ngâsâpa ta a niepa ama châ. Mathlaw hnei ta a zaw theipa pavaw chi lia chhaota chi hluhpi ama y hra. Ama rôh chhao âlyu tlâ leipa ei ta, a saihpa ta a taopa zy, arâhpa zy, chi hluhpi ama y. Ama cheirâ chhao â lyu leipa ta angia ngâsâpa ta a taopazy sai ama châ. A kuzô thaizie chyhsapa ta pahno paki theipa nata alaichadai khai theipa châ vei ei. Lôvâpa hrona a hneipa ta a taopa hry liata hla a sa theipa ao pha ngaitapa ta a taopa Uliah zy, Raihnô zy, Taoraipa zy, cha leipa ta ao pha ngâsâpa ta ataopoa chi hluhpi ama y. Cha zydua cha Ano palyupalihpa nata reithai awpa ta a taopa sai ama châ. Chavâta hla a taotuhpa chhaota he hawhta hla a vaw taopa a châ. Lei chô liata hmohroh zydua Husona a hneipa maih Beipa cha palyupalih ei ta, "Hy Bei rôhna chai" tah ta sa ei. a vaw tahpa a châ. Abeipa Khazohpa ta khizaw nata a chhôh liata pahrâ awpa ta a taopa zydua he chyhsa chyhsa pachana nata lathli nata sona ta alaichadai theipa nata pahno paki theipa châ vei. Chavâta khizaw nata a chhôh liata hmo to a pa-yhsatuhpa Khazohpa Chônô chaipa cha reithaipa ta y mawh sy. 2. Khizaw sânona cha tilaipi khizaw ziza nanopa foreign râh a châ. Khizaw 1-na râh liata khotalai ta a chareipa nawhzy ta khizaw 2-na tilaipi khihnarâh liata a ziza anano hawpa vâta khotalaina cha reih byuh leipa ta a chhôh lia pahrâ awpa ta minute 10 hlâ a hluh via y awpa ta hrona ta a daih vei. Cha hawhna hra chata tilaipi khihnarâh liata a pahrâpa nawhzy chhao chata khizaw 1-na ziza nanopa râh liata pahrâ awpa ta minute 10 tlu pahrâ awpa ta ama hrona ta a daih hra vei. Khizaw 2-na tilaipi liata a pahrâpenawhzy cha khizaw 1-na râh liata a pahrâ penawh nata ama hmisâ nata pôh-raoh, hrozie nata nôchâ alyuna rai a hnei leipa, khizaw noâhchhihpa châ ta. Ti zydua Headquarters (su pipa) cha tilaipi a châ. "Vahtie zydua cha tilaipi liata tla ei ta, châhrasala tilaipi cha bie hlei vei" (Biechhotuhpa 1:7). Khizaw liata chavah ti zydua amâ tyh pakhyna supi chaipa cha tilaipi a châ. 1964 kô liana khata Awnanopa châta Press chalei awpa ta Puhpa Tialao nata Rangoon lâ sie pi ta, Rangoon tawhta Akyab taih Puhpa Haochia, Burma pheisaih bai 3-pa, Saikao khihpa nata azawtheina ta dawh 2 chhôh tilaipi chô liata a zaw pi ta, tilaipi cha ama reipa ei theipa nata ei pachâna hlâta lai via syulyu ta, Abeipa Khazohpa hmotaotheinazie ararôh a y hmeiseihpa a châ. Noâhchhih tah thlâh dei leipa ta cha rei theipa châ vei. Pastor Teitu ta cha he hawhta a reih, "Nô nawh angiapaâna kyh liata ama kuh a chha ngâsâpenawhzy heta Khazohpata tilaipi a taopa rarôh-y ngâsâpazy he za hmô tua ei sala, Khazohpa cha amâ ngiapâ khai thlâh ha aw na" tahpa ta a reih. Atahma Bible tawhta tilaipi eima sai tua aw. Hao liana hao tilaipi y ta, lai ngaitapa, kawh ngaitapa, hao liana haota hmo alyhtheipa reitiah lei y ta, sa chyhpa nata sa laipazy cha Sam 104:25 liata eima hmôpa hawhta tilaipi chhôh liata hmohrohhneipa chu nano nanopa khazie lei châ ma y sualuah aw vâ tly! Tilaipi nata a chhôh liata hmohrohhneipa zydua chô liata bie a hneituhpa Abeipa Khazohpa cha rôhnahpa nata palyulaplihpa ta y mawh sy. Khazohpa cha tilaipa nata thlihpipazy chô luata bie a hneituhpa a châ. "Ano chata bie pie ta, thlihpipa pathlisa ta" Sam 107: 24,25 liata eima hmôpa hawhta May 12- June 7, 2008 liata China râh liata hmo a tlôpa alosihpa vâta a thipazie 69,103 ama châ. Ama ri hmô leipa 20,000 rachhôh ama y tahpa pahnopa a châ. Ararôh-y hmeiseihpa a châ, he liata athipenawh zydua he ama nahkhaoh ta Thâtihpha a thei leipa sai ama châ. Ngiachhie amâ chhi hmeiseih. Pahno khaipa hawhta Burma râh liana chhao khata November 2008 liana khata thlihpipa vâta chyhsa thy sâh hluhpi leidia ei ta, khizaw ta buakheipa a châpa kha a châ. India râh Orissa State liana chhao khata Awnanopa taolana vâta Abeipa ta thlihpipa thatlô ngaitapa tuah ta, o nata lyu thata rao ta, chyhsa hluhpi hrona chhao a lei tahpa pahno khaipa a châ hra. Atahhma Bible bie eima nahthlie heih tua aw. "Nâ chata leilô ti athu ngaitapa he poh hawhta pabusa chi ta; tizy cha tlâhzy chô liata y ta, na rana vâna chata arâ syulyu ta, na tôhkalôhpa pyu vâna chata thlai sie syulyu haw ta" Sam 104: 6,7. (Mak. 4:35-41; Lk.8: 22-25; Mat. 8:23-26). Tilaipi saihpa cha ra ta, chatanachata kua haw ta, chatanachata âmo cha râhpathohpa liata chhihthapa hawhta ti thu ngaitapazy liana chata chhihtha haw ta.Sam 106:9. A hmotaotheihna zydua vâna heta Abeipa cha angiapâ tlâh nata a pahniehna tlâh a châpa a châ. Tilaipi nata leilô a taotuhpa Khazohpa cha chhâzaw ta reithaipa ta y mawh se. 3. KHIZAW SÂTHÔHNA CHA VÂ SALEM KHIHPI, ANGELZY CHAREINA RÂH A CHÂ AW. Vârâh cha Zunawhzy pachâna liata chhaih 3 lâta ypa ta pachâna ama hnei, he hawhna heta; "Avâzy nata avâ a sâh chaihna nata leilô nata a chhôh liata a ypa zydua he ABEIPA, nama Khazohpa eih sai châ ta," tahpa ta Ryhpachaneina 10:14 liata ropa a châ. Lyuhchâpa Pawla chhaota avâ maithôhn aliata lapa ta a ypa thâtih a reih hra. 2 Kor.12:2. Anodeikua cha vârâh cha thina haosâ râh thâtih a châ hapa vâta Ada sapa nata thisaih ta y chhôhta cha pahno pasaipa châ vei, bieparu (bie nyupa) a châ. Chavâta Bei Davi chhaota "Nâma lyuna hneipa ta ei mo padeih tina chata ei lyna a ki ha aw" a vaw tahpa a châ. "Ei mo ei padeih ti" tahpa yzie cha thi tawhta thlahpa lâta mo pavâ nawpa reina a châ. Cha angiapâtuhpazy hnabeiseihna lai chaipa cha thyuheihna noh rôhnah daihti a vaw tlô awpa, Hrohsopa Isai ta thyuheih nawpa bie he hawhta a vaw rei chhielie hawhpa a châ; "Athihpazy cha ama hroh heih aw, ei chyhsa rizy cha ama thyu heih aw. Doh-lei liata a ypa saih u, ahra u la,thaphapa ta sa teh u," "Na diati cha âhnalasizy diati hawhta châ ta, alei heta athipazy cha kaw papua tlôh aw ta" Isai 26:19. Atahma Lyuhchâpa Pawla tawhta eima nahthlie heih tua aw. "Thi haw ei chi ta, nama hrona cha Khazohpa liana chata Krista hnohta nyupa ta y tlôh ta, Krista eima hrona cha â vaw luah tita nâmo chhao a no hnohta rôhnahpa hryta namâ luah hra aw" Kao.3:3-4. Atahma Abeipa Zisu pakah tawhta thyuheihna bie a reipa eima nahthlie heh tua aw. "Hmeiseihta ta, hmeihseihta ta ei cha chho ei, a daihti a vaw tlô daihmâ, atahmâ chhao a tlô haw. Chatina chata athipazy ta Khazohpa Sawchapawpa ao thei aw ei ta, a theipa maihta ama hroh aw…He he nama noâh khah u, a daihti a tlô daihmâ, cha tina chata thlâ liata a ypa zydua ta a ao thei aw ei ta, ama pua khai aw, hmo phapa a taotuhpazy cha hrona topa ta thlyu aw ei ta, moleina a taopazy cha thai lei pachâsapa ta ama thyu aw." Zh.5:25-29. Chyhsa hluhpi alei buchâh liata â môpazy ama vaw thyu khai aw. Daniel 12: 2-3 moh teh. Thyuheihna noh liata thlâ liata kô hluhpi â zia penawh nata a hrohpazy atyhpakhy nawpa a rôhnah nawpazie cha khatlupo ta ama rôhna aw ta, khatlu ta alyna châ sualuah aw va tlyma! Hla a taotuhpazy heta a rôhnah nawpazie ama vaw hmô pasia kawpa a châ. Noh rôhnapa vaw tlô daihmâ, Ei hâ Bei Immanuel Molei hripa tiahna noh cha Pachha sawzy khotalai nawpa cha. Chatina cha lypa ta ei sa aw Bei râh chhuahdy chhâzaw su to hra aw na ta, Hy a pha ngaita aw na, Thapa â chhih kaw dia! Lyna chhâ lei ta charei' pi a vaw tahpa a châ. Zisu Krista ta khihnarâh maniah â chhuahdypa su nata râh cha khatlu ta pha aw ta, rôhna aw vâ ma! Hrohsopa Isai bie kha pakipa ta a vaw châ ha bâ aw. "Ei tlâh pathaihpa liana chata apsasana rai y khao hra aw vei, tizy heta tilaipi a bie thlâh hapa hawhta leilô he ABEIPA novahna ta a bie ha aw." (Isai 11:9). Cha râh khihpi cha kyhpachâna khihpi a châpa vâta hrohsopa Isai bie reipa hawhna khata pasa nôpona ta rie maniah pathei khao leipa aw ta, hri chichhih chaipa Cancer pasana zy, Malaria pasana zy, pavyh pasana zy, thisaih sâhpa nata a hnaipazy, lôpo nata châh-ao pha leipazy, zôthlôh a veipa zy, Aids hri a veipa zy, chanô chhi pha leipa nata nawh raona zy, Motor accident rarôh-y ngaitapa zy, phusâ takâ hluhpi ta nôpo pachârôhna chôta Hospital pangai tyhnazy he kyhpachâna khihpi eima tlô tita cha y khao leipa aw ta, Hrohsopa Isai chhochhieliena bie kha a vaw tlô khai ha aw. "Cha khih liata ypazy chata, 'Tlâh va na' tah aw vei ei," Isai 33:24 tahpa bie hawhta khata kyhpachâna khihpi liana cha tlâh leina nata pasana hri rai angia thei khao leipa aw ta, Ida pasana y khao leipa aw ta, hro thiehpa ta eima chareipa ha bâ aw. Vâ Salem khihpi rôhnah nawpazie: Khizaw liata khihpi moh pathâhpa Tokyo zy, Delhi zy, London khihpi zy, Moscow khihpi zy, New York khihpi zy, Paris khihpizy a hmôtuhpazy ta a rôhnahama tah kawpa a châ khiahta cha "Khazohpa khihpi nata thâtih bie rôhnah ngaitapa ta ama reih tyh" tahpa Sam 87:3 liata eima hmô. Khazohpa khihpi Khazohpa Chônô chaipa pahrâna khihpi cha khatlu po ta pha aw ta, a rôhnahnazie châ aw vâ ma! Eima pachâna hlâta a rôhnah via syulyu aw. Vâ Angelzy chareina khihpi cha ngôhsuapa ta tobipa châ ta, khihpi chhôh zydua cha thlâlâ mopahlie khaipa hawhta a châ tahpa ta Bible ta maniah a chho. Biph 21:21 cha Jaspy lô nata lôsôhpa chi ta tobipa a châ. Cha khihpi cha noh nata thlâpâ nata awhsi khaihnazy meiôh nata Electric khaihna zy angiah khaoleipa aw ta, Khazohpa Mietakupa Taw hmiphana ta khihpi chhôh zydua cha a khaipahli khai ha aw. Kyhpachâna khihpi liana cha nodi dahphina y khao leipa aw ta, pachârôhna nata nôpona y khao hra leipa aw ta, khizaw liata eima chariah lai chaipa thina cha pahniepa a châ ha awpa vâta motlih tlana mâchhiesana cha y khao leipa aw ta, Angel nata Serafim zy chhhaota Khazohpa Mietakupa Taw reithaipa ta tlyzaw ta eima charei ha bâ aw. Alyna cha Rose paw hawhta chhâzaw ta a pawh ngathlâh ha aw. Khizaw nanopa khihnarâh miathôh thâtih a ki leina chôta sermon ei ropa he a reituhpa zydua chô liata Abeipa ta byhnâ pie mawh sy. Amen.

<urn:uuid:c0234c61-8960-4bd9-9ba2-da7d1bf81650>

CC-MAIN-2017-17

http://www.marasaw.com/sermon/khizaw-nanopa-khihnarah-miathoh-thatih/

2017-04-28T21:49:37Z

s3://commoncrawl/crawl-data/CC-MAIN-2017-17/segments/1492917123097.48/warc/CC-MAIN-20170423031203-00179-ip-10-145-167-34.ec2.internal.warc.gz

zyp

Latn

{"zyp_Latn_score": 0.9341238141059875, "czt_Latn_score": 0.015947328880429268, "kas_Deva_score": 0.013476060703396797}

Mizoram Synod ta sahma pakhâna dâh (MLTP Act) hmâh pazao lymâpa a châ thei nawpa ya Awnanopa manôh zy cha thlahchhâ tiama awpa ta âhaw ei. Synod biepuapa chata, kô 1997 pa tawhta Mizoram liata Sahma pakhâna dâh hmâpa a châ tawhna khata, khiliah thlalôh achhih ta, zawpi zy chhao ama pathai kawpa hawta reih ta, Sahma pakhâna dâh cha sawkhâ ta mohpasia ta, panano awpa âchhuahpa vâta awnanopa manôh zy cha thlachhâ awpa ta âhaw ei. Mizoram Synod chata, Bible pachuna tawhta nata Sahma ta chyhsapa daihti apa tymâ theina dâh mopa ta Sahma cha pathlie pathlaw thei awpa chi achâ lei zie reih eita. Mizoram liata hmo pha leipa atlô tyhpa Lianycheihna, Patupakhina nata âhluah theipa apiepasina nata hmo khoh chhi leipa atlô tyhpa zy chhao he Sahma nata âpazaopa a châ tapa ta ama reih.

<urn:uuid:519c24de-7f02-4b6a-8631-97d1fe9df896>

CC-MAIN-2017-17

https://deivadailynewspaper.wordpress.com/2014/02/28/synod-ta-awnanopa-manoh-zy-thlahchha-awpa-ta-ahaw/

2017-05-01T00:18:31Z

s3://commoncrawl/crawl-data/CC-MAIN-2017-17/segments/1492917126237.56/warc/CC-MAIN-20170423031206-00364-ip-10-145-167-34.ec2.internal.warc.gz

zyp

Latn

{"zyp_Latn_score": 0.6007989645004272, "njb_Latn_score": 0.16835565865039825, "lus_Latn_score": 0.06170617416501045, "kas_Deva_score": 0.03580544888973236, "dln_Latn_score": 0.03295327350497246, "czt_Latn_score": 0.020733293145895004, "nct_Latn_score": 0.018409015610814095, "lhu_Latn_score": 0.014581098221242428, "hmr_Latn_score": 0.01372523233294487}

MESSAGE Tahmâhlâ khizaw chhâ thiehpa "Computer Age" liata chareipa eima châ hapa vâta kheihawhpa hmo nata dâh rai tao achhuah sih la Computer â hlao leipa ta khâpa hmo hmah â tao thai khao leipa ta. Office, Bank nata sôhpaliena hmo liata â daoh veichâh awpa chhao ta Computer â hlao leipa ta cha eima khihsana â ki cho thai khao vei. Chahawhna hra chata, eima O pi MADC Office liata rai hriatuhpazy chhao pi heta atahmâ ta eima duasu hlâta Computer he eima hmâ thai via lymâ khiata cha, eima Office heta hmah sie via pi ta, raihria chhao a nao via hra aw. Office adaohtuh pe'nawh, zawpizy châ chhao ta rainaona maniah tlôkhei ta, eima râh châta chhao hmahsiena lai kawpa a châ cheingei aw. Chavâta, atanoh keimo MADC Office ry liata Staff zy pi, "Certificate Course in Office Automation Software Training" eima pachhuahpanohpa liana heta eima zydua ta phahnai khei pata eimâ thôhkhei cheingei thei nawpa ta eima zydua ta tiama papua chyu awpa ta khokheina â sâh chaipa ei cha hlâ ei. V. Zacho Executive Secretary MADC, SIAHA.

<urn:uuid:1f6556f9-7e60-45cc-beb1-aa5a154d11fc>

CC-MAIN-2017-17

http://www.madconline.com/executive-secretary-message/

2017-04-29T09:20:40Z

s3://commoncrawl/crawl-data/CC-MAIN-2017-17/segments/1492917123484.45/warc/CC-MAIN-20170423031203-00308-ip-10-145-167-34.ec2.internal.warc.gz

zyp

Latn

{"zyp_Latn_score": 0.8347771763801575, "nct_Latn_score": 0.036474429070949554, "kas_Deva_score": 0.03383735567331314, "pmx_Latn_score": 0.01350404229015112, "lus_Latn_score": 0.012223579920828342, "hmr_Latn_score": 0.011676709167659283, "czt_Latn_score": 0.011476350948214531}

Typical village he hlano Marapa zy khihsa na nata hrozie palâsa thei n'awpa pachâpa ta sapa châ ta, Art & Culture Department tawhta pachhuahpano pata phusa hlupi hryuhpata Abei-O 1 nata O hropa 9 sapa a cha. Khizaw hmahsiena âsâh lymapa hawhta,eima râh marapa râh chhao he hmahsiena lathlôh liata sie lymâ pita, hlano marapa hro nata khihsa tôhtuziezy eima my lymâ habâ, abei-O sa dâhzy nata hlâno marapa O sazie zy chhao my pathao ha pita, tho- O nata khipi viapa su zy liata building phapa zy sai ta sa'pa eima chhuanoh hapa vâta, hlano O sa zie zy cha eima my pathao lyma ha bâ. Thohtlâh viapa liata a ypa zy chhaota ngiadi-O nata Ngiasarâ-O hmahpata sa hra ei sala, hlano O sazie hawhta châ thai khao hlei vei, design thla khaipa a châ ha bâ.He vâna heta hlâno eima O sa dâh zy pahno thei awpata, Art & Culture Department ta hmah lata he Mara khih Typical Village he apaduapa nata Thyutlia marapa sawzy pahno hra awpa ta ataopa a châ. He Mara khih Typical Village he ta O sana dei châ leipata hlano marapa zyta chhaichhi hmobao nata noh charei khihsana ta âchakaihpa zydua chhao Mara thyutliazy hmô thei awpata he khih nata suh liana he ta soh awpa nata pahmaoh pasiah chhao âchhuah lyma hra. Myla hânoh liata marapa thyutlia zy ta eima râh thâtih nata khihsana Research zy tao theipa nata atao khohpa zy châ chhao ta, he su ama tly thai nawpa ta nata he su liata hl^ano Marapa chhai chhi zy chhao so lymâ pa châ aw ta, he Mara Khih avaihtuh awpa chhao he a chatliena lâta so awpa ta hmah la ngâpa a châ. He Typical Village tawhna he ta, hlâno Marapa khihsana nata chhaichhi zy eimanie tluana chi zydua chhao hmôthei awpa ta, so khaipa châ aw ta, sôkhao Sôkhai zy beiphia chhona chhaichhizy nata eima nie tluana chhai chhizy nata marapa hmobao zydua paki pata he su liana he ta paso khai awpa ta hmahla lymâ awpa chhao a chhua noh haipa a châ. He khi he Zyhno râh Chedô Lômathu tlâh liata a ypa châ ta, asu nata a y ziana chhao he aryh kawh ta, he su eima tlô pata nata palôh liata a y tuachaipa cha hlano eima khihsazie ngiaryh âchhihzie, khihsana kyh liata palôh amâ raoh zie zy nata ama hrozie awpazy chhao âsai palie thei khaipa a châ. He châna he ta central lâ hiapa châ ta, Special Central Assistance sôh hmôpa tawhta, he ozy he paduapa a châ. He Typical Village padua nawpa he ta Zyhno Khih he buakhei via awpa ta a hawpa châ ei ta, Managing Board paduapa chhao a châ hra. Chazy cha :- 1. Chairman :- Puhpa M. Hmoke 2.Secretary :- Puhpa VT. Sachhua 2. Members :- Puhpa VT. Lysa, S. Chhochai, TT. Pawla, M. Hneisa, L. Leimo, VCP. L. Chhuakhu, VCP. ST. Selua, VCP. Ahyrai ta Art &Culture Dept. MADC ta yzie hnei kawpata ahmahlana he aparao-pakeinazie ta hria leipata, apabohsanazie ta eima hrâkyu chyu awpata eimâ haw hmeiseih. Marapa hmo chhaichhi chhao he hlâ (donate) thei chyu sihla, alypa achâ kaw aw.

<urn:uuid:366e1bed-8de9-4eb6-94d8-feff642bb26a>

CC-MAIN-2017-17

http://www.madconline.com/mara-typical-village-chedo-lomathu-zyhno/

2017-04-29T09:23:47Z

s3://commoncrawl/crawl-data/CC-MAIN-2017-17/segments/1492917123484.45/warc/CC-MAIN-20170423031203-00308-ip-10-145-167-34.ec2.internal.warc.gz

zyp

Latn

{"zyp_Latn_score": 0.8823259472846985, "njb_Latn_score": 0.01888243481516838, "kas_Deva_score": 0.018171822652220726, "lus_Latn_score": 0.017877841368317604, "nct_Latn_score": 0.01649906300008297, "czt_Latn_score": 0.012173295021057129}

Tari noh 18.8.2014 my dawh 10:00AM pa khata Kaochao hleidy 67.50 Fts ta seihpa, 8.25 fts ta kawhpa nata tlaw 720800/- hryuhpa ta daopa cha Puhpa RT.Zachono,CEM, MADC,chata a pahy. He hleidy pahyna liana heta Kaochao,Saikao,Saikao Khithie nata achheipa liata khi a ypa tawhta manôh zy amâ ki pha kaw. Asu liata hleidy pahypa achâ khai tawhta MADC Forest & Environment, Rest house Kaochao East liata hleidy pahyna alyna programme chyupa ahmâpa a châ.He alyna programme he Puhpa IP.Junior, EM i/c Agriculture etc. ta chhitha ta,IP.Junior chata hleidy daona achâna thâti chyupa reina nata technical report piena ahnei khai tawhta Puhpa RT.Zachono,CEM,MADC chata biereina a hnei pazi hra.CEM chata,kaochao chavah sao nota a lai tyhpa ta notla Mara râh apabua tyhna zy nata palôrie thei â chhih tyhna zie zy reihpa ta,"He tanoh ta hleidy pahy hapa he ahmi mota cha rôna kaw muarua hleivei hra sala a phahnaina deikua cha apalaikhei khi tlohpa a châ" a tah.Arei pazi lymâna liata,MADC sawhkhâna heta Mara râh châna heta atheina zydua papuapa ta hmahsiena lâpi achhi awpa he khatino rai ta ahmo chhuah lai chaipa a châ. MADC sawhkhâna sie haipa he ahyzy ta tlyma achhiena lâta reih tyh hra ei sala,Mara râh he Khazohpa atlypa nata achhôh liata pahrâpa Marapa sawzy chhao phopi châ awpa ta âtlypa eima châ hapa vâta rairu atymâ viana daihti zy hnei tyh hra sala â duah papua heih tyh aw, khizaw y chhoh zydua a tah. He alyna daihti chyupa hmâpa a châkhai tawhta kyhchhina pati cha he programme avaw hlaopa zydua ta niekhohna hneipa a châ.CEM cha puhpa zy,IP.Junior,EM i/c Agri etc.,Beirahmo Syhly,Vice Chairman (Plg),P.Tluasa,EE,PWD,S.Vabeihasa,I&PO,A.Viahra,AE,PWD nata Official thokha zy hleikhô ta MJA,Siaha District vyuhpa tawhta chhao amâ vawhlao pha kaw hra.

<urn:uuid:faca344d-809f-4525-9059-2e2c4fd173e6>

CC-MAIN-2017-17

http://www.madconline.com/cem-ta-kaochao-hleidy-a-pahy/

2017-04-29T09:22:15Z

s3://commoncrawl/crawl-data/CC-MAIN-2017-17/segments/1492917123484.45/warc/CC-MAIN-20170423031203-00332-ip-10-145-167-34.ec2.internal.warc.gz

zyp

Latn

{"zyp_Latn_score": 0.841210126876831, "czt_Latn_score": 0.037152186036109924, "nct_Latn_score": 0.035817112773656845, "kas_Deva_score": 0.028855208307504654}

VARÂH CHA RIETHEIPAZY RÂH A CHÂ – Rev. C.Thalai "Unawh kho ngaitapa saih u, pachâ teh u, rietheipazy he angiapâna liata a rôhnah awpanata ano kyhpachâtuhpazy hnohta a taihpa râh a totuh awpazy ta rao vei ma?" (Zami 2:5). Abeipa ta ano moh vâta riethei a taotuhpazy nata rairuna a tyhpazy châta "ryu to a rao thei leipa, apuapa a hlao leipa, alo thei leipa, avâ liata nama châta a khaipa cha hmô awpa ta" tahpa ta Bible ta maniah a chho (I Pity 1:4). Atahmâ Bible ao khochhih ngaitapa tawhta eima nahthlie heih tua aw. "Hezy he riethei pasana tawhta a puapa sahlaozy kha ama châ; ama pohzy Mietahkupa Taw thisaih ta pasupa ta ama pangyuhsa haw" tahpa ta machâ hryta pakha ta a vaw chhopasia haw (Biph.7:13-14). Abeipa Zisu chhaota, "Ahyrai na zi awpa a khoh khiahta cha riethei tao papeisa leipa ta nohto kraws a pupa ta na zi mawh sy" a tahpa a châ. Lyuhchâpa Pawla cha Abeipa moh vâta rietheina nata taolana a tyh hluh kawpa a châ. He hawna heta- "Ei hluhpi ama chhei khai tawhta patahna o liata khô ei ta…ama pheizy liata tho keihhrai ta khâchâ dai ei ta" (Hmt.16: 22-31). Cha dei chhao châ leipa ta, Lystra lâzy, Ikonia lâ zy, Antiôka lâ zy liata Thâtihpha a chhopa vâta Pawla cha alô ta vawh ei ta, a thi'pa ta ama pangiasapa vâta khih tawhta a daophi haw ei ta, a thi hawpa ta ama pachâpa cha a kaw uh ta, kaw hroh haw ta. Chatawhcha Pawla chata bie rôhnah ngaitapa a vaw reih, he hawna heta- "Rietheihna hluhpi taopa ta Khazohpa khinarâh eimâ ngia awpa a cha" tahpa ta Hmt.14:22 he bie heta chakaotuhpazy maniah a pahao kawpa a châ. Awnano Machâ pakha cha Pastor hnohta he hawhta hriahhrina a hnei. "Awnanopenawhzy ta ei tlôh leina nata ei thâchhie sai ta na reih ngâthlâh haw ei ta, hmo phapa ei taopazy sâkha hmah ta reipa khoh tlôh leipa ei ta, chavâta Machâ ei châna he ei pabah thlâh haw aw" tah ta. Pastor ta he hawhta â chhy, "Chahawhta a châ khiah cha Awnanopa ta ama cha tu beih ma? Na hmia laiata ama pachih ta ama cha pachhao beih ma? Na luh liata hloh lakho ama cha pakhosa beih ma?' tahpa ta a hiahhri. Chatawhcha Awnano Machâpa chata Zisu Krista, moleipazy chata riethei, maohphyu torai a taona zydua pahnopapua ta, "Keima cha Abeipa châta riethei maohphyu ei taona a chyh tu haw" tahpa ta Pastor cha a vaw tahpa a châ. Riethei taona hro he Krista hro cha ta,chavâta riethei a tao hluhpa maihta Krista châ nata Awnanopa châta rohpahâhpa ama cha tyh. "Pachha haipazy liata nata leidia haipazy liana chata Khazohpa châta Krista rohpahahpa cha tlôh pi ta" (II Kawr. 2:15). Lyuhchâpa Pawla chakaona kyh liata a thatlôna bieparu cha Krista vâta kyh hluhpi liata riethei a taona nata rairuna a tyhpazy he a châ. Atahmâ daihti lia chhaota Awnanopa thatlôpa ta â lâpazy chhao he thlahchhâ hluhpa nata kyh hluhpi liata Krista chata hriapasapa nata Krista khinarâh a pakawhsatuhpa ama châ lymâ hra. Chakaona kyh liata: Keimo tovyuh apakypa nata apanawhpa ta alei buchâh liata eimâ phaw no he Zisu Krista cha a beidyuchhai liata eima pabeisa no a cha tyh. Keimo abeidyuchhai a sâhpa liata eimâ chaluah nota Zisu Krista cha eima phei ry ta eima so no a châ tyh hra. He bie he chakaotuhpa tota pahno thlâh awpa a peimawh. Khazohpa chyhsa rônahpa Rev.Dr.Wurmbrand ta he hawhta a reih- 1. Khazohpa ta a moh vâta riethei tao awpa he a pasaih. 2. Riethei taona he Khazohpa byhnâ hnawh pha chaipa a châ,a tah. 3. Rietheina ahlaoleipa ta Khazohpa a chakaotuhpazy cha chyhsa vâdua chaipa ama châ,tahpa ta a reih. Missionary rôhnah penawh thlahchhâna. He hawna heta India rah liata Missionary pano penawh cha Tilaipi ngiahkâ liata thlah ama chhâ- "Hy Abeipa, India râh chyhsa zyduata nâma ama cha reithai thei nawpa ta a châ khiah cha Tilaipa ngiahkâ liana heta mei ta maniah rao khai thlâh ha ei se" tahpa ta thlah ama chhâ. Ama hrona sôhpa taihta Abeipa châta ama hlâ khainazie a palâsa. Pawla cha Krista châta riethei taona liata â lyna bieparu he hawhta a reih- "Eima rietheina zydua liana chata thaphapa takhô pathlah na ta" tahpa ta bie rôhnah ngaitapa a reih papua. (2Kor.7:4). Riethei taona athôhnazie cha Pawla chhao riethei a tao hluh viana maihta âlyna cha a khô pathlah tahpa reikah a puapa heta yzie a hnei pathu ngaitapa a cha. Ti a lai nahta balyh a sâh via lymâpa hawhta Krista vâta riethei maohphyu a tao hluhpa maihta khizaw ta a hnei leipa alyna lo thei leipa cha hnei ei ta, amâ lyna cha asâh via lymâ ta,he hawhpa he avâ alyna a padi hawpazy alyna cha a châ. Atahmâ khizaw arâpasuana: Atahmâ daihti liata arâpasuana cha khihpi pangaihna a châ chaipa ta â lâ. Khihpi ngai awpa ta cha Phusâ (sôh) a hneipa maihta khihpi ama pangai lymâpa a châ. Khizaw liata râh moh pathâh chaipa cha America râh a châ. Chavâta America râh lâ a paihpa ama hluh kaw bâpa a châ. Pamosana ta Mawrâh liata khihpi chai cha Aizawl a châ. Khihpi 2-na cha Lôlei a châ. Sâthohna cha Siaha a châ. Cha leipa chhaota atahmâ cha District khihpi Mawrâh liata vaw hluh kaw bâ ta, chavata khih a sa thei viapa maihta cha khihpi lâ ama ngai khoh lymâpa a châ. Sawhkhâ rai a hriapazy chhaota khihpi lâ ngaipa ama khoh lymâ hawpa a châ. A chhâpa cha khihpi lâ cha niedo kyh lazy ta pha via ta, sanawhzy châta sikul achuna châta pha via hra ta, chavâta khih a sa theipa châta cha khihpi lâ ngai khohpa a châpa châ. Anodeikua cha chyhsa rietheipa nata dyhchhiepazy châta cha khihpi la ngai awpa khoh hra ei sihla, phusâ (sôh) a hnei leipa châta cha ngai thei awpa châ vei. Kyhpachâna khihpi deikua cha khihpi hneituhpa Beipa cha kyhpachâna BEIPA a châpa vâta riethei pasana tawhta a puapa ama pohzy mietahkupa Taw thisaih ta pasi ta, pangyuhsapa maih châta â chhuahdypa râh to awpa a châ. Abeipa Khazohpa, riethei sipasazy kyh maniah a pachâtuhpa cha chhâzaw ta reitheipa ta y mawh sy. Khihpi thâtih ei pachâ nga hai nona heta Missionary rôhnahpa Morrison thâtih heta vârâh eina pavâsa kaw tyh. He hawna heta; Ei kha cha America President Roosevelt nata Africa Missionary Morrison cha Africa tawhta hmaohkhah ta kaw siekoh ei ta, New York khihpi kaw tlô ei ta, President Roosevelt cha a rôhnah ngaitapa ta chyhsa hluhpi ta vaw dy chaimâh ei ta, pawpi ri ngia ngaitapazy vaw pa-ao ei ta, Missionary Morrison deikua cha chibaih a butuhpa chhao pakha hmah ta y veih ei. Morrison cha anosasyh ta â ngiachhie kaw ta, Khazohpa lâta nô-una bie nata a palôh pasana bie reih ta, cha nota Abeipa tawhta a palôh liata bie a vaw tlôpa cha, "Morrison y, President Roosevelt cha a khinarâh avaw tlôpa a châ. Nâ deikua cha na khihnarâh a kaw ngia mâh va chi. Na khihnarâh na kaw ngia nohta cha President Roosevelt a dytuhpazy hlâta nâma cha dytuh awpazy cha alie za hluhpi ta ama cha dy aw" tahpa ta. Cha rakha tawhta cha Khazohpa lata nô-u bie a reipa a ngiapachhi ta, âlyna mothlih cha ti hawhta a loh ngâ kaw tahpa a châ. Missionary Morrison cha America râh New York a tlô noh ta cha nawh kaw hra sala, vâ Zerusalem, kyhpachâna khihpi a tlô nohta a rôhnah nawpazie heta angiapâtuhpa zydua tovyuh awpa a palâsa pasia kaw. He Missionary Morrison ta New York khihpi angia nota a nawhnazie nata nohhro ta a rôhnah nawpazie heta hmo hluhpi maniah a pachu. He lei liana heta riethei sipasapa ta viavi tuh hrei sihla, nohhro chhazaw khih a vaw deih tita cha Vâlyuhchâpazy pahyna rôhnahpa liata rôhnah ngaitapa ta maniah vaw dy aw ei ta, hmialâ a sie tuapa kyhpachâpenawhzy nata lyna kipa hneipa ta eimâ tyhpakhy nawpa daihtizy pachâna hluhpi eina pahneisa. Chô lâ saipa ta Bible bie nahthlie tua suh u. "He liana heta khihpi sôhpahlôpa hnei tlôh lei khâh pi ta,khihpi a vaw y awpa cha eima tlua. Keimo la eima khihsana cha avâ liata châ tlôh ta" Heb 13:14; Phil.3:20. Vârâh cha rietheipazy râh a châna â lâna cha ahneirôhpa nata sipasapa Lazara aduana su tawhta vârâh cha rietheipazy râh a châna a palâsa. Lk. 16: 19-30. Ryuto a rao theileipa Krista thisaih zawhzi ta to awpa cha khatlu ta rôhnah aw ta, khatlu ta angia sualuah aw vâ ma! Vârâh cha rietheipazy râh a châ tahpa biepipa hmâpa ta sermon ei ropa a reihtuhpa zydua chô liata Abeipa Zisu Krista ngiachhiena y mawh sy. Amen.

<urn:uuid:69d9b72e-b275-4fe4-9b7d-72ae24ba5824>

CC-MAIN-2017-17

http://www.marasaw.com/sermon/varah-cha-rietheipazy-rah-a-cha/

2017-04-28T21:54:55Z

s3://commoncrawl/crawl-data/CC-MAIN-2017-17/segments/1492917123097.48/warc/CC-MAIN-20170423031203-00221-ip-10-145-167-34.ec2.internal.warc.gz

zyp

Latn

{"zyp_Latn_score": 0.9311302304267883, "kas_Deva_score": 0.012865779921412468, "czt_Latn_score": 0.0125650055706501, "nct_Latn_score": 0.011829627677798271}

Mawrah zawpi zyta eima buakhei chaipa nata eima pachia chaipa cha Phantom nata Mawrah Chief Minister Lal Thanhawla zy EVM chochah he a cha. Zahnia la liana khata Aizawl SP ta Press Release papua ta, ary liata palasapa hawna heta a cha. P R E S S R E L E A S E Siaha, târi noh 16, Pamih, 2014 : Marasawzy Cha-ypi rônah chaipa, "Lyuva Khutla 2014" cha târi noh 14, Pamih, 2014 liana khata Siaha Vaihpi Tlyliah liata a rônah thei chaina hawhta hmâpa châ ta, Siaha liata Lyuva Khutla eima hmâ hapa hry liata rônah chaipa nata zawpi hluh chaina Lyuva Khutla a châpa ta pahnopa… Director, School Education Department chara HSLC Examination 2014 chôchâh liata achuhaipa nô nata paw zy cha pachâ âpachhiesa lei awpa ta âhaw. Mawrah pôpalôhpa liata Tikâtheipa (MS,XP &HSD) mâ cha Ex-storage point price mopathipa a châ vâta pananopa châ ta. He mâ (Rate) thiehpa he târi noh 1st March,2014 tawhta hmâh pathaopa a châ aw. Slam Dog Millionare liata zy nata Khizaw pôpalôhpa liata film hlaotlohppa 'Spiderman' lia zyta role peimawh kawpa play-pa ta âchâtuhpa zy hry liata âhlao tawhta, atahmâ he Bollywood star Ifran Khan cha Hollywood film sâkha liata âchâ hei awpa ta hruapa a châ. 86th Academy Award cha raipa a châ haw. He Award raina daihti he hlasathaipa Pink nata U2 zy chhao ta hlasana daihti hnei hra eita. Khizaw liata TV Show star Ellen DeGeneres ta he daihti achhithapa zy chata he daihti liata âhlaopa zy apalysa kaw. Mizoram Synod ta sahma pakhâna dâh (MLTP Act) hmâh pazao lymâpa a châ thei nawpa ya Awnanopa manôh zy cha thlahchhâ tiama awpa ta âhaw ei. Synod biepuapa chata, kô 1997 pa tawhta Mizoram liata Sahma pakhâna dâh hmâpa a châ tawhna khata, khiliah thlalôh achhih ta, zawpi zy chhao ama pathai kawpa hawta reih…

<urn:uuid:20f4fa49-1a4a-4c39-8e85-f3f0e8d2ce1a>

CC-MAIN-2017-17

https://deivadailynewspaper.wordpress.com/

2017-05-01T00:16:50Z

s3://commoncrawl/crawl-data/CC-MAIN-2017-17/segments/1492917126237.56/warc/CC-MAIN-20170423031206-00408-ip-10-145-167-34.ec2.internal.warc.gz

zyp

Latn

{"zyp_Latn_score": 0.7526323199272156, "lus_Latn_score": 0.058947399258613586, "dln_Latn_score": 0.040127143263816833, "kas_Deva_score": 0.028338951990008354, "czt_Latn_score": 0.026150623336434364, "njb_Latn_score": 0.016192175447940826}

KALVARI NGIACHHIENA TILAIPI Rev. C.Thalai Vahtie zydua cha tilaipi tla ei ta, châhrasala, tilaipi cha bie thei hlei vei. Biechhohtuhpa 1:7. Khazohpa ta hmo zydua a taopa he yzie hnei kawpa ta a taopa sai ama châ. Chavâta Hlazy rohtuhpa heta Khazohpa ku zôthai zie nata a rôhnahzie he hawhta a vaw phuah. 'ABEIPA cha Khazohpa rôhna ngaitapa châ tlôh ta; Khazoh zydua chô liata abei rôhnah ngaitapa a châ. Ano ku liana chata alei su a thu ngaitapa zy cha y ta, Tlâh laki a sâh ngaitazy ano eih châhra ta, Tilaipi he ano eih a châ. Ano taopa châ tlôh ta, alei hipa chhao he ano ku ta a taopa a châ. He bie chhôh lia sai chhao he hmahta Khazohpa cha zo tlâh, angiapâtlâh nata ngâ tlâh a châpa a châ.' Hlazy 95: 3-5 moh tua. Tilaipi cha ei hmô haw hra: 1964 liana khata Awnanopa press chalei awpa ta Puhpa Tialo nata Sabyhpi tawhta Rangoon lâ sie pi ta, Rangoon liata noh 9 châh pi ta, kyh hluhpi liata maniah buabâkheituh chaipa cha Puhpa Tohra, Hlôma khihpa, Rangoon liata sawhkhâ rai a hriapa a châ. A chô liata eimâ ly ngâsâ hra. "Pastor y, Rangoon cha na za tlô pachhâna chhao a châ thei thlâh ha mâh ta" tahpa ta Rangoon chhôh su peimawhpa zydua eina chahryhkhei khai haw hra, a chô liata ei ly hmeiseih hra. Puhpa Tialo cha press a kaw phaoh awpa a châpa vâta Balyh ta kaw sie awpa châ ta, kei deikua cha Puhpa Hlaochia, Burma pheisaih bai 3 pa (Saiko khihpa) nata Rangoon tawhta Akyab lâ dawh 2 chhôh tlai a zaw pi ta, Tilaipi cha ei nahkhaohta ei theipa nata ei pachâna hlâta lai via syulyu haw ta, notla lâ zydua cha khâpa hmahta hmô awpa y khao leipa ta, ti sai ta mo taw chhâna taihta, ti sai ta a bie khai thlâh haw. Tilaipi chô liata eimâ zaw laih ngâ nota he hla he ei sa laih lyma. 'Tilaipi hawh ngiahchhiena he, Tilai hawhta zawngiahna Hrona bei pathaih thina he, Ei hro pachha ta a thi, Ahy a ngiachhie mypa ta Reithai lei ta a y aw? Chhâ leipa ta vâ y chhôhta Ano cha my aw vei ei.' Zawhtheina tawhta Tilaipi za sai na ta, Khazohpa kyhpachâna a laizie nata a kawhzie thata ei pahno. Rev. K.Teitu biereipa chhao eina patheisa ngâsâ. He hawhta a reih- " Nô, angiapâ chyhpa sahlao zydua he Tilaipi, Khazohpa hmaotaotheizie nata a rarôh yzie za hmô khai tua mawh ei sala, Khazohpa cha amâ ngiapâ khai thlâh ha aw na" tahpa ta a reih. Cha leipa ta ei palôh liata a vaw y heihpa cha he hawhna heta a vaw y. Khizaw liata chyhsa zydua ta chysia pasu ei sala, tilaipi mel 50 a kawhpa nata â thupa lia sai hmahta pasu tiah leipa aw ei ta, doh mawh ei sala, doh tiah awpa chhao châ heih leipa aw ta, tahpazy ei pachâ. Cha dei chhao châ leipa ta, he hawhta ei palôh liata a vaw y heih. Khazohpa ngiachhiena Tilaipi cha moleipazy angiahthaina chavah hnawhpi a chânazie a vaw y heih. Bible bie a vaw lâpazy: "Nama moleinazy saih-law hawhta saih hra sala, dâhhaw hawhta a ngyuh aw. Saihdôhpa hawhta saih haw hra sala, mietakupa hmi hawhta a ngyuh aw" Isai 1: 18. Hla a taotuhpazy heta ama vaw hmô pasia kaw. 1. Hy khataih lia pachhatuh ta 2. Hy ei cha vâ Beipa tahmâ Ngiaroh riethei a tao Ei molei sia nawpa Ahmia khochhipa hmo ei byuh Khizaw liata nâ leipa ta Ngiachhie thisai lohna Pasina hro y vei Hy thisai ei hmô khiata cha Ei molei puana pasi aw Ngiaroh nôpona a lei aw Hy na thisai liata He hla heta Zisu thisaih cha molei pasina ti hnawhpi a châzie a palâsa kawpa a châ. Khizaw liata chavah hluhpi y ta, 'Thina chavah' sai a châ thlâh hapa a châ. Beinô he chho lâta cha chavah mohpathâhpa châ ta, anodeikua cha kô chareihta Beinô liata a thipa ama hluh ngâsa tyh. Ama rizy dâhdei chhao hmô leipa hluhpi ama ypa a châ. Tilaipi chhochhi cha khizaw liata chavah zydua amâ tyh pakhyna supipa a châpa vâta khatlu po ta a thipa hluh sualuah aw vâ eima! Atahmâ cha hrona nata tlâhna chavah thâtih eimâ chu aw: Ahmiatua chai ta Hrohsopa Ezekiel ta thlahpa mokhaoh tawhta hrona chavah a vaw hmônazie thâtih a châ aw. "Chatawhcha ano chata ei hnohta, 'He ti nochhi râh lâta alohpa he Arabah râh liata angia awpa a châ, tilaipi liata a ngia aw ta, tilaipi ti iahpa cha ti pathaihpa ta a pachâsa aw. Chatawcha chavahzy cha ama lohna maih liata hmohroh hneipa tota tlâhna ta hmâh aw ei ta, ngazy ama y hô aw. Tilaipi a pathai nawpa ta a lohna maihta hmohrohhneipazy ta ama hrona ta ama hmâh nawpa ta he chavah he a vaw lohpa châ tlôh ta" tahpa ta Ezekiel 47: 8,9 ta maniah a chho, bie lychhih ngaitapa a châ. Bible tawhta hruana ao khochhihpa eima nahthlie heih tua aw: Isai 55:1 "Hy dâhphipa saih u, tizy lâna heta avy teh u, tâkâ a hnei leipazy chhao avy ula, chalei ula, nie teh u. Avy ula, Kresawti nata sâhpiti tâkâ leipa ta, a mâ leipa ta chalei teh u" tahpa ta maniah a hrua. Kyhchhi rôhnah chaipa liata Zisu bie reipa: :Ahyrai a dâh a phi khiahtala kei lâ avy sala, ahyrai nâ ngiapâpa cha doh mawh sy. Khazohpa châ bie reipa hawhta ti hrohpa a chhôh tawhta a vaw loh aw" tahpa ta bie rôhnah ngaitapa a vaw reih. Zawhana 7:37. Hruana aokhochhih ngaitapa: "A dâhphihpa maihta a vy ei se, a khopa maihta hrona ti he a saipa ta la ei se" Biph 22:17. Heh hla he eima biepipa a baotuhpa châta ei vaw palâsa heih tua aw. He liata hrona ti a loh He ti he khâ a thei thlâh la, Kalvari tawh vaw puapa Chyhsa pahnosa teh Chyhsa tlâh nawpa ta a loh Ahyrai a doh khohpa maih cha Ahyrai doh khohpa mai A tlâh cheingei aw tah la Nâ Idah pasana veipa Zisu rôhna nawpa châ aw Avy la, doh parah teh Vânawh pathaihpazy khita Kalvary ti pasohpa kha Lyna hla ngia paryh aw ei Na palôh lia a loh aw Paw, Khazohpa hmiakô lia He tawhna he chhâzaw taihta He hrona ti he a loh Thyuheih sawzy a ti pathaih Chhâzaw ta ama doh aw Mietakutaw hrona pathaih Pachhapa pasa aw ei Idah paroh y khao aw vei Hro theihpa ta charei ei. Khazohpa ta tilaipi nata chavah tizy a taonazie eimâ chu heih tua aw: Khazohpa ta tilaipi a taozie nata chavah ti zydua a taona lia sai chhao he hmahta Sermon reihthaipazy ta reih mawh ei sala, Khazohpa rôhnazie thata a lânahta ei pangiasa. He hawhta reih heih ei sih la, khizaw liata chavah laipa nata mohpathâhpa maih he bypi nata tlâhsâhpa lâ tawhta thliepa châ mawh sala, saikao a thu viapa liata chavah maih he chavah lai viapa ama châ lymâ. Tilaipi cha chavah zydua hry liata a yna su a hnai chaipa châ ta, chavah zydua liata alai chaipa a châ. KHAZOHPA NGIACHHIENA TILAIPI Khazohpa kyhpachâna cha khizaw nata tilaipi laipa hlâta a lai viapa a chânazie Hlazy rohtuhpa ta maniaha chho. "Hy Abeipa, na kyhpachâna zawhngiahna cha avâ taihta kawh ta, na ngiachhiena chata meihdozy khi a kaw daih" tahpa ta Sam 36:5 ta maniah a chho.Khazohpa kyhpachâna cha keimosasyh kyh eimâ pachâna hlâta kyh maniah pachâ viapa a châ. A kyhpachâna ta maniah a hniazie cha eima pohpa liata chysia eimâ kypa maniah â hniapa hlâta maniah â hnia via tahpa my khah ei suh u. A hrona chaipa maniah a pie khaina thâtih Zawhana 3:16 bie he athei thlâh ha ei suh u. TILAIPI NATA CHAVAH TAWHTA EIMÂ CHU AWPA Chavah zydua loh pahyna su Tilaipi a châpa hawhna heta Krista Zisu liata a ypazy cha Krista eih sai eima vaw châ haw. Ahyrai Krista liata a ypa cha hmotao thiehpa vaw châ haw ta, hmo parohpazy cha lei haw ei ta, pachâ teh u, a vaw theih haw (II Kor.5:17) 'Ei chyhsa' châ beih leipa cha 'ei chyhsa' tah aw na ta, kyh pachâ beih leipa cha 'ei kyhpachâpa' ei tah aw. Chatawhcha ama hnohta 'ei chyhsa châ vei ei chi' ei tahna su liana tlai chata 'Khazohpa hroh sawzy' tahpa ta a ma y aw (Rawma 9:25). Krista nata apôhkhana: Krista Zisu angiapâna vâta Khazohpa sawzy châ khai tlôh ei chi ta…cha liana chata Zu chyhsa y hlei leipa ta, Krika chyhsa chhao y hra vei. Chaliana chata chapaw nata chanô chhao y hlei vei. Krista Zisu liana chata nama zydua ta pôhkha châ tlôh ei chi ta (Kal. 3:26-28). Hrohsopa Isai ya a vaw reih chhieliepa- 'Pachhana chysiazy na bu ta, siana viahpakao pasihpa ta na pahly ha tlôh ta' tahpa bit lychhih ngaitapa Isai 61:10 bie he Zisu Krista thisaih siana ta moleina zydua maniah a khu khainazie pamosana a châ. Atahmâ cha Krista ngiachhiena Jubilee dawh pyu ngiapa chyhsa ta châta a paro haw. Haleluia! Eima biepipa lâta angia bâ sih la-Khizaw liata chavah zydua he ama siena râh a hlapi tawhta vaw pua ei ta, a vaw loh lymâpazy ama châ. Bypi tawhtapa chavah zy, tlâh râh tawhtapa chavah zy alyu leipa ei ta, amâ chhuahna su tilaipi lia deita hmaohkhata chyhsapa hawhta amâ tyhpakhy tyhpa a châ. Amâ chhuahna supipa ama tlô hlâ lei cha riethei ngâsâpa ta vaw sie ei ta, a châhta cha nopi nohzy a vaw tlô nahta noh a sa tupa vâta kua ei ta, alei ry lâzy angia laih ei ta, sao a vaw châ nahta vaw pua heih ei ta, ama loh beih leina suzy taihta angia lymâ heih ei ta, a chhta chhochhi cha lôkâh sâhpi tawhtazy nata ngazo tawhzy amâ chhi ngâsâ. Chyhsapa hawhta bie reih thaipa châ mawh ei sala, ama rietheina thâtih reih awpa hluhpi ama hnei nahta pangiasa â chhih. Anodeikua cha amâ chhuahna râh tilaipi ama tlô tawhta deikua cha ama rietheina zydua cha lei khai ha ta, huhieh kawpa nata chalâhparâpa ta khotalaipa ta ama y ha bâpa a châ. Chahawhna hra chata pachhapa sawzy cha khizaw rietheina meihdo zohna hryta charei chy hr'ei sih la, maniah pachhatuhpa hmia khochhihpa eima hmô tina cha eimâ lyna cha Rose hawhta chhâzaw ta a pawh ha aw. Chatawhcha chhâzaw ta Khazohpa mietakupa taw rietheina pyu ngiapa tota reithaina dia beih leina su liana chata chhâzaw ta eima pharâ ha bâ aw, a rôhnah nawpa zie cha atahmâ daihti liata Building phapa nata rôhnahpa, phusa hluhpi ta paduapa hmahta a rôhnah eima tahpa a châ khaihtala, pachha sawzy pahrâ nawpa su, khizaw tao tua no tawhta khihnarâh a chhuahdypa to awpa chhochhi cha khatlu ta rôhna aw ta, khatlu ta pha aw ta, khatlu ta ngia suahluah aw vâ ma? (Mt. 25:34) Abeipa Zisu, cha râh hneituhpa cheingei chhaota a hnohta pahrâ awpa ta bie maniah a taih hawpa a châ. Thapha a chhih ngâsâ. Zh. 14:2,3. A chhâ chaina châta he hla he eima biepipa a baotuhpa châta ei vaw tlyh – Krista keimo eih a vaw châ, Vâ lia eimâ kaw tyh aw; Va chavah liata a si pi, Chatlaituh ngiachhiena cha. A hneirôhna, a hneirôhna, a hneirôhna Tlyzaw ta eima to aw (2) Kalvari ngiachhiena Tilaipi tahpa biepipa hmâpa ta tloh leina chôta Sermon ei ropa he, ei ropa hlâta a pha via syulyupa ta a reihtuhpa zydua chô liata Abeipa ta byhnâ pie lymâ mawh sy. Amen…

<urn:uuid:3fec205a-721a-4541-86a1-58105b4ded41>

CC-MAIN-2017-17

http://www.marasaw.com/sermon/kalvari-ngiachhiena-tilaipi/

2017-04-28T21:52:43Z

s3://commoncrawl/crawl-data/CC-MAIN-2017-17/segments/1492917123097.48/warc/CC-MAIN-20170423031203-00241-ip-10-145-167-34.ec2.internal.warc.gz

zyp

Latn

{"zyp_Latn_score": 0.9505992531776428}

Mawrah zawpi zyta eima buakhei chaipa nata eima pachia chaipa cha Phantom nata Mawrah Chief Minister Lal Thanhawla zy EVM chochah he a cha. Zahnia la liana khata Aizawl SP ta Press Release papua ta, ary liata palasapa hawna heta a cha. P R E S S R E L E A S E Atahmâ hlâ Mawrâh zawpi pachhipary ta, dâh nata phôh liata rairunazy taih vaw hnei pi ta, EVM adolei kawpa ta pananona kyh liata ru abaina kyh liata Mawrâh Police-zy ta thapia phiapa ta ama chupasia ngâ hai. He chôchâh liata K.Chhawnthuama charoh vaituhpa R.Lalmuanhlua(k-31) S/o K.Vanlalliana, Durtlang Mual vaih, Châhbi raopa ama huano chhaota ahlaopa tawhta achupasiana liahsa eima hnei tawhta pasiana (evidence) a tloh thei awpa ta alâpa thokhazy cha hezy he a cha. - K.Chhawnthuama, KV Multipurpose School hneituhpa ta EVM pananona Khaw "Khaw rôhna Kawpa" a tâhpa hmo e y vei, phichhyhpa dei a cha. Viahpa scientist a thai kawpa, radio ziza(waves) nata Microchips hmâpa ta EVM chhôh liata vote atla chiehpa panano thaipa atahpa chyhsa he ama y pata alâ leipa ta, K.Chhawnthuam dôveina toraita achhithatuhpa Michael Chhakchhuak atahpa amoh hmeiseihpa C.Lalbiakmawia (k 31), S/o C.Kapthanga (L), Lolei Pukpui achâpa, khasa rakhama Computer athaipa cha Lunglei PS Case No.43/2011, tâti 18/3/2011 u/s 420/468 IPC dâh ry liata bibua pa-ao haipa ta, ama bie he phichhyhpa hawhta alâ hra. - Michael Chhakchhuakatahpa heta sôh hluhpi thysy 7.00/- râchhôh lapa ta, he mâ nata ahmiepa ta information he taopa ta, K.Chhawngthuama apahnosa tyh. He he EVM dolei kawpa ta pananona chôchâh liata biebuapa a ao haipa K.Chhawnthuama heta a zydua ta avaw zo thla ha tyh. - K.Chhawnthuama doveipa ta, zochhih leipa a phituhpa, Mawrâh zawpi palôh apabua tuhpa Michael Chhakchhuak atahpa nata ahrialâhpa ahyzyma ama cha tahpa pahnopa cha ha ei ta, a yna pahno mah leipa pita, bie sianô viapa pahno awpa ta Mizoram Police-zy ta ama theina zydua ta hmah ama la hai. He bie he Aizawl SP ta bie apapuapa a cha. He hleikho ta Aizawl DC chhao ta atanoh kha EVM chochah rai rai media liata palasa khao lei awpa ta order apapuahra. He hawta acha nona heta K.Chhawnthuama chata Aw thie dah chikha ngalah yvei tapa ta Youtube la liata he bie achhyna he avaw upload haw hei. A video thieh chaipa moh khopa zy chata :-

<urn:uuid:ca4722d0-6762-4140-886b-29f001f0d522>

CC-MAIN-2017-17

https://deivadailynewspaper.wordpress.com/2014/04/08/evm-regging-chochah-liata-k-chhawnthuama-video-interview-thieh-chaipa/

2017-05-01T00:19:13Z

s3://commoncrawl/crawl-data/CC-MAIN-2017-17/segments/1492917126237.56/warc/CC-MAIN-20170423031206-00437-ip-10-145-167-34.ec2.internal.warc.gz

zyp

Latn

{"zyp_Latn_score": 0.5774151086807251, "nct_Latn_score": 0.1326921284198761, "czt_Latn_score": 0.05900576710700989, "lus_Latn_score": 0.05893469601869583, "njb_Latn_score": 0.03448835387825966, "lhu_Latn_score": 0.013776461593806744, "dln_Latn_score": 0.011679020710289478, "cek_Latn_score": 0.010239544324576855}

Tari noh 12.8.2014 my dawh 11:00 AM pa ta CEM Conference Hall liata Executive Members Puhpa MH.Tiabi, Puhpa N.Zakhai nata Puhpa K.Chhuabei zy ta Siaha Journalist zy apakyhna ama hnei khei. He Press Conference liana heta Media chyhsa zy ahlao pha kaw ei ta, hrua pa-eihpa puhpa Pasa T.Azyu nata Laihra Nohro zy chhao ama hlao hra. He Press Conference liana heta Puhpa MH.Tiabi chata tari noh 8.8.2014 pa liata Puhpa K.Chiama, MDC nata ahrialâhpa zy ta Press Meet ama hneina liata ama bie reipa zy achhy paliena nata zawpi zy lâta bie dopa reina a hnei. Puhpa MH.Tiabi chata tahmâhlâta khilia bie hluh kawpa MADC Monsoon Session noh hnô chaipa Starred Questions hiahrina nata achhyna tao patlô hlâta pachhâsapa achâna zie zy, RKVY, NLCPR, TFC, SCA, SPA, etc zy duasu sia kawpa Press Hand Out taopa cheingei ta Media chyhsa zy hnota palâhâhna a hnei. Puhpa N.Zakhai, EM i/c Education chhaota atlia via liata pachutuhpa zy pasie pasâna chôchâh liata bie siapa nata bie dopa Media Chyhsa zy hnota a chho pasia hra ei. Puhpa K.Chhuabei, EM i/c RD chhaota MADC ta Motor a chaleina chôchâh zy, Motor mohôhna leibâ duasu siapa Media chyhsazy hnota chhopasiana daihti ahmâ hra. Chadei chhao châ leipa ta, tahmâhlâ India râh liata sawhkhana thiehpa vaw pihpa liata hmo ngiatlâh châ viapa zy palâhâhna ahnei pâ hra. Media Chyhsa zy lâ tawhta hiahrina nano nanopa zy ama taopa a chhypa achâ khai tawhta Press Conference cha zâlâ dawh 1:30 PM liata pachhâsapa a châ.

<urn:uuid:b960ae58-9cd8-4a57-bf8b-65fa3e0703af>

CC-MAIN-2017-17

http://www.madconline.com/madc-executive-committee-ta-press-conference-ahnei/

2017-04-29T09:21:32Z

s3://commoncrawl/crawl-data/CC-MAIN-2017-17/segments/1492917123484.45/warc/CC-MAIN-20170423031203-00382-ip-10-145-167-34.ec2.internal.warc.gz

zyp

Latn

{"zyp_Latn_score": 0.6161748766899109, "nct_Latn_score": 0.07420948892831802, "kas_Deva_score": 0.05434257909655571, "njb_Latn_score": 0.03448912501335144, "lus_Latn_score": 0.03307925909757614, "czt_Latn_score": 0.02441476844251156, "bhp_Latn_score": 0.023846164345741272, "hmr_Latn_score": 0.01135497447103262}

Tari noh 4.2.2014 dawh 11:00Am pa khata CEM Conference Hall liata HDFC Bank,Siaha branch liata hyutuhpa zy nata Executive Secretary, Finance & Account liata hyutuhpa zy nata Information Technology, MADC liata hyutuhpa zy apakyhna ama hnei. Puhpa V.Zacho, Ex.Secy, MADC ta apakyhna he chhitha ta, HDFC vyuhpa ta Angshuman Borah, Branch Manager, Puhpa Martin Zothansanga, Dy.Manager nata Pihno Ngolee (Hnaingli), Asst.Manager zy ta MADC nata HDFC ta MoU (Memorandum of Understanding) amâ sign na chôchâh liata ama pachâ peimawhpa zy palâhâhna ama hnei. He daihti liana heta HDFC ta hmalana thiehpa ahneipa zy hiahrina nata a chhyna zy hneipa châ ta, MADC staff zy tawhta Car loan nata Personal loan ala pazy loan recovery chôchâh chhao sai paliena hneipa a châ hra. Money Transaction chôchâh liata hmahsie via nawpa ta pachâpa zy palâhâhna chhao Puhpa zy John VT.Hniehu AAO nata S.Pawhlu, AAO zy ta ama hnei. MADC ry liata LDC nata UDC zy tawhta Laptop ahnei mâhleipa zy ta ama hnei thei n'awpa kyh liata a saduthliepa zy Puhpa V.Zacho cha ta HDFC nôpawpa zy hnota a tlokheipa cha â ryhpaona vawmo khei lymâ awpa amâ chhuahna zie ama reih hra. He atyupahmaohna he palâ kawpa ta siekheipa châ ta, Puhpa V.Zacho ta refreshment pahâh kawpa â chhuanohpa niepa a châ khai tawhta pachhâsa chypa a châ.

<urn:uuid:f458ad39-5d9b-4371-984f-744e71ff585b>

CC-MAIN-2017-17

http://www.madconline.com/hdfc-bank-nata-madc/

2017-04-29T09:25:05Z

s3://commoncrawl/crawl-data/CC-MAIN-2017-17/segments/1492917123484.45/warc/CC-MAIN-20170423031203-00413-ip-10-145-167-34.ec2.internal.warc.gz

zyp

Latn

{"zyp_Latn_score": 0.5301476716995239, "kas_Deva_score": 0.12056683748960495, "czt_Latn_score": 0.08226459473371506, "njb_Latn_score": 0.052561383694410324, "nct_Latn_score": 0.0481996163725853, "lus_Latn_score": 0.030626052990555763, "lhu_Latn_score": 0.014018941670656204, "hmr_Latn_score": 0.013912690803408623, "dln_Latn_score": 0.01292115543037653}

Tari noh 27.3.2014 my dawh 10.30 AM pa khata MADC budget session for 2014-2015 cha pathaopa a châ haw. He budget session he Puhpa LC.Chakhai, Chairman, MADC ta Bible reina nata thlahchhâna ta a pathao. He budget session pathao noh heta rairuna vâta Puhpa FC.Rehmô, MDC nata Puhpa K. Sangtlunga,MDC zy cha a hlao thei vei ei. Budget session nokhana liana heta Chairman chata Panel Chairman châta Puhpa Tiahlei Syuhlô nata Puhpa J.Rawna arao ei.Chakhai tawhta hiahrina nata achhyna daihti hmâ pazi lymâpa a châ. Unstarred Questions sâsari nata Starred Questions sâsari a y. He hiahrina a ypa zydua he achy khaipa a châ. Zâlâ 2.00PM liata Annual Budget Estimate 2014-2015 palâhâ awpa tahpa cha Chairman ta memberzy pachâna a la khai tawhta pazao pâpa châta, Puhpa RT. Zachônô,CEM nata Finance atotuhpa chata reipasiana nata palâhâhna a hnei. Chairman chata tari noh 28.3.2014 my dawh 10.30 AM ta pazao heih awpa ta a pachhâsa haw.

<urn:uuid:3fc5ff53-9dcb-49a2-bfba-1f900edc2581>

CC-MAIN-2017-17

http://www.madconline.com/madc-budget-session-2014-2015-cha-pathaopa-a-cha/

2017-04-29T09:24:43Z

s3://commoncrawl/crawl-data/CC-MAIN-2017-17/segments/1492917123484.45/warc/CC-MAIN-20170423031203-00419-ip-10-145-167-34.ec2.internal.warc.gz

zyp

Latn

{"zyp_Latn_score": 0.5690625905990601, "lus_Latn_score": 0.08535287529230118, "kas_Deva_score": 0.05697587504982948, "nct_Latn_score": 0.05440922826528549, "hmr_Latn_score": 0.03600522503256798, "dln_Latn_score": 0.019402626901865005, "njb_Latn_score": 0.011097703129053116, "bhp_Latn_score": 0.010547428391873837}

Tanoh tari 27.2.2014@ 1.00PM pata Puhpa FC.Lawmkima,Executive Member i/c Revenue etc. MADC ta ano official chamber liata press meet media chyhsazy a hnei khei ei.Puhpa FC.Lawmkima chata Mara râh chata revenue department siepahliepa ta hmalanazy palâhâhna a hnei.Sawhkhâ department nano nanopa zy ta land donation ama hneipa zy cha land lease ta palie khai awpa ta hmah ama lana zy a reih pasia.Ohmo lyuhmo nata sadô rahvopa zy pass book nata record taopathi nawpa zy,râh ahnei penawh zy ta hmâh pahnai hlei tlôh leipa ta ama hnei chakhyh thlâhpa zy hmâ pahnai nawpa kyh liata revenue department hmalana zy chhao a reih pâ hra. Trade Licence pie na chôchâh nata daoh atao haipa zy chôchâh ta hmalapazi chhuahpazy nata raihria haipa zy rei palâhâhna a hnei.Media chyhsa zy tawhta hiahrina daihti pahypa châta,hiahrina vâro tlai y ta.Hiahrinazy cha EM (Rev) hleikhôta,Puhpa A.Beimosa,Sr.RO nata Puhpa N.Khumtira,SO zy ta amâ chhy lymâ ei.

<urn:uuid:04de8225-ff61-4cfc-8c24-fc99558de314>

CC-MAIN-2017-17

http://www.madconline.com/press-meet/

2017-04-29T09:20:10Z

s3://commoncrawl/crawl-data/CC-MAIN-2017-17/segments/1492917123484.45/warc/CC-MAIN-20170423031203-00458-ip-10-145-167-34.ec2.internal.warc.gz

zyp

Latn

{"zyp_Latn_score": 0.7080888152122498, "kas_Deva_score": 0.055845800787210464, "lus_Latn_score": 0.05212913826107979, "hmr_Latn_score": 0.030092086642980576, "nct_Latn_score": 0.028623264282941818, "njb_Latn_score": 0.019235653802752495, "czt_Latn_score": 0.017380716279149055, "dln_Latn_score": 0.013294238597154617}

Mawrâh Governor Vakkom B Purushothaman chata kô asie ngâhaipa liata Sâ chheipa zakha liata 12.89 ta apôh awpa hnabeiseihpa a châ ata. Atanoh Mizoram Assembly Budget Session pathaonapa liata House liata biereina hneipa ta Governor chata sôh lapangiana lai chaipa Agriculture cha sawkhâ ta pachâ peimawh ngâsâ ta, he vâna heta kô 2013-14 chhôh ta Sâh tu nawpa su leipalie cha kô hro zydua hlâta zakha liata 15.02 ta pôh ta, Thotlâh khih lyu taona su zakha liata 5 ta atla panai nata hnabeiseihpa a châ ata. Mawrâh sawkhâ chata zawpi ta nie awpa nata beichhona gas pha kawpa ama hmô thei nawpa apachâ ngâthlâh ha tyh tapa reihpa ta, Governor chata, sapha ativy kawpa ta rai ngâthlâh hapa a châ a ta. Daihti rei leipa ta liata Chini chhao raipa a châ aw tapa a reih. IOC chhao ta gas distributor 25 a y chiehpa baichha nawpa ta RGGLV ry liata Gas distributor hropa 25 atlyh ta, daihti rei leipa ta liata Gas chhao ativy kawpa ta raipa a châ bâ aw ata. Zawpi zy hri-iah pathaina kyh liata hmasie via thei nawpa ta Public Health Centre nata Sub Centre hlupi pahy ta. Falkawn Referral Hospital cha Rakhô 150 chhaota rai pahriasa ha heipa châ ta, he he rakhô 400 ta papôh awpa ta pahruana tao ngâhaipa a châ a ta. Sawkhâ chata Medical College padua awpa ta hmalana siekhei ngâhai ta, State Referral Hospital Complex liata chyhsa 200 pahrâ thei nawpa Mizoram College of Nursing sa awpa ta hmahla ngâhaipa a châ a ta. Governor chata, thyutliapazy cha khi nano nanopa, apachaipa ta ataopasuana nata nietluana kyh liata rypaohna pha viapa tluapa ama châ tapa ta reih ta, Olympic 2016 liata Mizo thyutliapa zy âmâ hlao thei cheingei n'awpa ta Olympic Vision 2016 cha siekhei ngâhaipa châ ta, he ry liana heta Taekwando, Table Tennis, Boxing, Weightl ifting, Judo, Badminton, Shooting, Hockey nata châtaikapa liata pachuna pha kawpa pie ngâhaipa ama châ hleikhô ta, su hlupi liata stadium pitlohpa tao ngâhaipa a châ hra ata

<urn:uuid:1c35d093-5123-4255-b765-e2b8a05c8cfa>

CC-MAIN-2017-17

https://deivadailynewspaper.wordpress.com/2014/03/19/mawrah-governor-ta-budget-session-liata-mawrah-sawkha-hmasiena-nata-hmahlana-zy-reih-papua-na-daihti-ahnei/

2017-05-01T00:17:41Z

s3://commoncrawl/crawl-data/CC-MAIN-2017-17/segments/1492917126237.56/warc/CC-MAIN-20170423031206-00534-ip-10-145-167-34.ec2.internal.warc.gz

zyp

Latn

{"zyp_Latn_score": 0.7372421622276306, "nct_Latn_score": 0.08489042520523071, "njb_Latn_score": 0.0330362431704998, "lus_Latn_score": 0.02462080307304859, "dln_Latn_score": 0.020531723275780678, "hmr_Latn_score": 0.015212570317089558, "czt_Latn_score": 0.011185719631612301}

Puhpa N. Zakhai, Executive Member (EM), i/c Education ta Chief Guest châ pata, "One day workshop on Grants & Mid-day meal for All Headmaster Primary School, Middle School & Officers under Education Department & SSA Mission" programme a hmâkhei. Puhpa N. Zakhai ta member a vawhlao theipazy hnohta alynabie reihta, ama pie pasana, tiama na nata hriapasana vâta Mara râh khito, suto nata kito tawhta he programme a hlao thei awpata ama vaw tlô thei vâta alyna bie a reih. EM(i/c) avaw patu tawhta kô 2 nata khophie tlai vaw châ ha bâta, he hawhta biereina daihti phapa he a eikhana châta, alyzie a reih. Continuous and Comprehensive Evaluation (CCE) nata Right to Education (RTE), Education system zy India ta Introduce ta, atahmâ chhao eima Mara râh liata hmâ lyma pa a châ. He system zy he eima râh ta âthôh kheipa achâ nata pangiasa ta, complaint zy chhao y tu leipa hawhta a reih. Âthôh na nata ôthôh leinazy he Teacher zy ta sawkhâ lâ liata suggestion tao awpata ahawna a tao. Education department tahpata acha tyhpa cha Education & Human Resource Development tah pata department moh thlapa a vaw châ. Department ta achhuahpa hawhta siku hawti zy hnabei apadysa tuhpa châlei pata, ama talent chhao avaw lyu tlâ lei thei hra, ama thaina subject nocha pahno achhuah pata pathaisa via lyma ta, Grade 'A' liata pa pass sa pata, competitive exam lia taihta hlao patlohsa thei awpa he Teacher zy maohphaoh na a châ tahpata areih. MADC chhaota châ athaipa eima peimawh via laih lymâ. Siku hawti zy châ apathaisa thei tuhpa cha Teacher zy châ eita, châ athaipa ama hluh khia eima râh hmah asie via lyma awpa a châ. Headmaster zy ta adaihti ta liata school tlô pata adi tyh awpata ahawna tao ta, Teacher zy amopa tlâh châ awpata Headmaster zy ta school ama kiapha lyma awpata bietana a hnei. Puhpa N. Zakhai bie a reih khai tawhta Puhpa K. Vanlalliana ta biereina chyupa hnei pata, pasyuna, bie tana a hnei hra. He programme he Puhpa Benjamin Hlychho, Dy.DPC, SSA Mission ta Chairman châ pata chhihtha ta, Machâ C. Lalringa ta Devotion hmâ pata thlachhâna a hnei.

<urn:uuid:5789f938-d477-41dd-be48-c8afcb072139>

CC-MAIN-2017-17

http://www.madconline.com/puhpa-n-zakhai-em-ic-edn-ta-one-day-workshop-a-hmakhei/

2017-04-29T09:21:01Z

s3://commoncrawl/crawl-data/CC-MAIN-2017-17/segments/1492917123484.45/warc/CC-MAIN-20170423031203-00527-ip-10-145-167-34.ec2.internal.warc.gz

zyp

Latn

{"zyp_Latn_score": 0.7274597883224487, "lus_Latn_score": 0.04173540696501732, "nct_Latn_score": 0.036363232880830765, "kas_Deva_score": 0.03235403820872307, "czt_Latn_score": 0.03179139643907547, "hmr_Latn_score": 0.01442418247461319, "lhu_Latn_score": 0.013254942372441292, "dln_Latn_score": 0.010498560965061188}

BEIPIPA : KRIZYHPA CHHÔHKHA PHAPA PADUA THEI NAWPA TA MOTHLIH A NGIA (Hlazy 126:5,6) – Rev. C. Thalai "Mothlih tlana chôta a tupazy chata thapha ngaitapa ta ama hria aw! Chana chôta sâ chi pua khei hra sa la, a sapiazy cheipa ta thapha ngaitapa ta a vaw di heih awh." He bie reikah he kho a chhi kawpa nata a ngia ngâsâpa, thapaw a chhi kawpa a châ. Izarel sawzy ta cha 'chakhâ kiana hla' ama tahpa a châ. MOTHLIH Y ZIE : Chana nata mothlih he yzie a hnei pathu ngâsâpa a châ. Y zie hnei leipa ta mothlih he tla chakhyh vei, chyhsa mo maniahpazy thi nota mothlih tla thei vei, viasa kyhpachâpa nata sanaw-chhôhkha a zaopazy thina ta deikua cha pachu byuh leipa ta mothlih cha ti hawhta a kawpali thlah ha tyhpa a châ. Atahmâ cha Nehemia thâtih tawhta eimâ chu tua aw. Nehemia he chi nata pho thapasana a hneipa chyhsa châ ta, Zudia râh tawhta a vypazy tawhna chata ama thâtih hiahri ta; ama tovyuh chhiezie zy, Zerusalem ku a chona kyhzy, o chhi meita a kâ na thâtihzy a thei nata a tuh ta châ ta, nohkhazie tlyma pachârôhpa nata nie leipa ta y ta, Abeipa Khazohpa lâta thlah a chhâ tahpa eima pahno (Nehemia 1:2-4). A chi nata pho kyhpachâ ta a thlahchhâna cha a hlaotloh ngâsâ. He daihti liata Abeipa Artezerzia hmiakô liata a luah awpa cha a lyna hmiaphaona chôta luah awpa a châ. Pachârôhna hmia phaona chôta amâ luah khaihta cha ama rai taihta pabâ theipa a châ hleikhoô ta ama hrona taih chho tlai pahlei theipa ama châ. Chatluta Persia dâh nata biepipa â ipa a châna chôta Nehemia deikua cha a unawh chi nata pho kyhpachâna vâta pachârôhna hmia phaopa ta Abeipa hmiakô liata â luah a châ. A rai bâ awpa nata a hrona pahlei awpa cha rei leipa ta Zerusalem taopathi nawpa ta a hiapa a châ. A thlahchhâna Abeipa ta a chyh-eihpa vâta pheisai hlaokha a vaihtuhpa awpa ta abei Artezerzia ta a pie tahpa eima pahno. Zerusalem ku dôhna a rao khai hapa cha Nehemia mothlih vâta hâta eithô (3) chhôhta taopathipa a châ haw! Chahawhna hrana chata nâma nata keima chhao chhôhkha cha raokhei khai hrasala mothlih chhao ta Abeipa eima awsao khaihta cha, "Zerusalem cha thaphana ta taona ta, a chyhsazy cha a lyna ta ei tao hi." A tahpa hawhta eima chhôhkha cha Abeipa ta maniah a taopathiheih aw (Isai 65:18,19). Atahmâ Juda Beipa Hezekia thâtih eimâ chu heih tua aw. Hezekia cha thi daihmâpa ta pasa ta, chanona chata Hrohsopa Isai cha a hnohta a vy ta, Abeipa chata he tana heta a tah. "Na chhôhkhazy khihsana zie awpa paryh teh, thi tlô aw chi ta, hroh aw va chi. Abeipa ta a tah." tahpa vaw chho ta, chatawhcha Hezekia cha pâhchhô lâ a heihpa ta a palie ta Abeipa lâta thlahchhâ ta, thata cha ta. Abeipa ta molei ropa ta a chana ao cha thei ta, Isai tuah heih ta kô 15 chhôhkha paryh awpa ta a hrona kô a baichhapa tahpa Isai 38:1-6 liata eima hmô. Unawh kho ngaitapa y, nâma nata keima heta chhôhkha paryh nawpa ta daihti khachâ ma eima hnei a pahno tlôh leipa pi ta, chavâta, chhôhkha a kina daihti sôhpa nata phapa maniah a khôsai hlâna heta chhâhkha maihsa padua khai ta, eima chhôhkha liata Zisu Krista cha Abei chaipa ta rao khai bâ ei suh u (I Pity 3:15) Atahmâ hrohsopa Zeremia thâtih tawhta eimâ chu hei tua aw. Zeremia cha a hrochhôh ta a lyna rai a hnei leipa Hrohsopa ngiachhie a chhihpa ama tahpa a châ. Hrohsopa Zeremiah mothlih a hluhna chhâpa cha Izarel sawzy ta Khazohpa hrohpa siesai ei ta, nohthlapa ama chhypa vâta ama satlia phapa nata laihsa phapazy cha Babylaw sei châna liata ama tah khaipa vâta Zeremia mia cha a mothlih hi leipa ta tihnawh hawhta a lo ngâthlâhpa a châ. (Châphôtuna 1:16). Chavâta, a châbu moh chho "Chaphôtuna hla' tahpa a châ. Mothlih nata chahna ao pyu cha Abeipa Khazohpa ta a pasô kawpa a châ. Chavâta, Hlazy a rohtuhpa chhao ta he hawhta maniah a chho. Abeipa ta ei chahna mothlihzy he na chhihrô-ô liata ryh ma y, na châbu liata ropa châ vei ma? Mothlih he hmo sôhpa a châzie Abei Davi hro liata pahno theipa a châ. (Hlazy 65:8). Khazohpa bie papeimawhsa leipa cha chhiesapa ta y mawh sy tahpa (Zeremia 11:1-3) liata eima hmôpa hawhta Israel sawzy ta a bie ama zyh leipa vâta Babylaw sei liata ama tâh khaipa a châ. Atahmâ keimo chhao he Khazohpa bie eima zyh leipa vâta moleina a poh lymâ ta, kha hlâno ta eima hmô beih leipa nata eima thei beih leipa moleina Iahzai (Ngawlveina) Drugs nata paritheipa nanopazy ta eima sawnazy thata pahlei-padia ta, thyutlia sâh hluhpi thina thlâ khaoh lâ amâ ngia hai!!! He khizaw liata vaw kua heih khao aw vei ei. Abeipa Ngôsapiazycha a lo ngâ hai, he he pahno ta, "Noh hnôlâzy liana chata daihti ru ngaitapazy a vaw y aw." (II Timothy 3:1-5) liata ropa bie cha atahmâ a vaw tlô ngâ hai. Atahmâ cha sôh palie nawpa ta chyhsa hrona sôh ngâsâpa chhao pahlei awpa ta pei tahna y khao leipa ta châmaihzy taihta sôh palie nawpa ta ama hmâ ha bâpa a châ hawpa a châ. Sahma nata paritheipa Drugs zy vâta nôpaw hluhpi cha pachârôhpa ta a rôh ngâpa sai eima châ ha bâpa a châ! He zydua a vaw yna a thabypa cha 'Chhôhkha Maihsâh" a y leipa/eima padua leipa vâta a châ. Thyutlia hluhpi châ ta, daihti khô ha hrasala saw nata samohzy châ ta chhôhkha liata thâtihpha chho awpa nata thlahchhâ awpa ta thapi eima phia via awpa a peimawh. "Thokha taozie hawhta eima pakhyna zy bâhsai leipa ta tlao a pasyu rairie ei suh u. Noh a vaw hnia via rlipa ta nama pahno nata thata a pasyu pachai ei suh u." (Hebrai 10:25). Maisâh cha Khazohpa nata a chyhsazy bie a chhona suh a châ. Abeipa Khazohpa ta, "Su pathaihpa na taopa ei se, ama hry liata ei pahrâ thei anwpa ta," (Puasaina 25:8). "Nama hry liata ei a chhyna byureih cha pa y sa aw na, ei hrona chata châ heihsai aw vei ei. Nama hry liata y aw nata, nama Khazohpa châ aw nata, nâmo chhao ei chyhsa nama châ aw." (Theihthaina 26:11,12) Maisâh cha Abeipa Khazohpa nata a kao khohna su a châ. A kaona peimawhzie cha chyhsapa lia chhao hmahta o-zy kiah-choh thainapa maih cha kyhpachâna nata a zao khina hnei via tyhpa a châ. Chyhsapa hmahta cha hawhta a châ khaih nohto ta chhôhkha maisâh hneita Khazohpa nata a kaolâhpa a phazie cha Abeipa Zisu hmia anano nota Mawsi nata Elaiza ama zâ luah nota Abeipa Zisu hmia cha noh hawhta khaihta a chysiazy cha ngyureih ta thlarawsiepa ta a vaw y nona khata Pity cha o lâ a dipa maisâh hnei ta chhôhkha a pakhyna a hnei tyh penawh alyna cha a lei lynâ châ leipa ta, a vâ lynâ ta ama bie tyhpa a châ. Hla a taotuhpa chhao ta, "Nâ na y khaih lei vâ a châ hra." A vaw tahpa a châ. Abeipa nata akaolâh na chhôhkha maisâh mei cha a ia ngâthlâh ha awpa a châ, a thi awpa châ v4i. Khazohpa nata a kao khohna a châpa vâta chhôhkha maisâh hneipa maihta rao/chhie hmeiseih beih aw vei ei, Abeipa Khazohpa nata ama zao hapa vâta. CHAHNA AO PYU : Babylaw chahva kiah liatazy a ptuh ei ta, chah tyh ei ta, ama chahna ao nata ama rôhna; chahna ao Abeipa Khazohpa ta pahno ta, ABeipa tawhta vaw tlô ta Zerusale chahna nata arôhna khohpi cha layna khihpi lâta avaw lie aw tahpa ta Isai ta tlâh a vaw awh chhieliepa a châ. (Isai 65:19) "Zerusale chô liana chata thaphapa ta y aw na ta, ei chyhsazy chô liana cha ta chahna pyu cha theipa ta chakhao liepa aw ta, sâ ngana pyu chhao theipa châ khao hra aw vei,: (Isai 65:19) He bie aly a chhih ngâsâpa tawhna heta Zerusale chahna nata a rohna khihpi cha alyna lâta a vaw châ haw. Cha hawhna hra chata keimo chhao chhâhkha raokei khai hra ei si la, molei ropa ta mothlih chhaota Abeipa eima awsao hra khiah cha eima o chhôh cha Paradis su phapa nata su ngiaryh a chhipa su khochhihpa o chhôh a vaw châ ha aw! CHAHNA NATA MOTHLIH HMOTAO THEI ZIE. Hrohsopa nata mopathaihpazy chahna nata mothlih hmotaotheizie hawhta rei ei si la, a vâ tawhta tôkalôhpa a zathua ta; a lei ry taihta a zâ chalyu khai ha hawhna heta molei rona angaipachhina mothlih cha vâ salem khihpi a kaw chalyu hra aw tahpa pangiasa a chhih. A reituhpa khoh ngaitpa y, o chhôh liata rairuna chi nanopa y tyhpa he a reisina nata molei reihpha a chei na chô ta, Abeipa na aw sao khaih cha na chhôhkha rao khao aw vei. Sawchapaw a leipa chha kha a sôh cha hrao leipa liata a hmâh khai tawhta chakâhna vaw tlô ta, niepa a hnei khao lei tawhta, 'thyu aw nata ei paw o lâ sie aw nata' tahpa ta a reisi ngâsâpa ta, molei ropa ta, molei reihpha cheipa ta, 'ei paw y, a vâ liatapa chô nata nâma mohmô liata hmo ei parao na, na sawchapawpa ta bie tlâh châ khao vana,' tahpa a reisina ao pyu he Khazohpa palôhrupa liata rohpahâhpa ngô hlâta a sôh viapa a châ. Sawchapaw leidiapa thâtih cha he hla heta a chho pasia kawpa ta ei pahno. Ei thyu awna ei paw olâ ei sie awna, Ei hmiakô lia meihdo hawh zoh; Na ngiachhietuh hropa khizaw lia hmô vana, Ei paw leita ei leidia aw. Molei paviasai hr'awsa, A phana tleih bei vei; Ngaipachhi ta ei tlua khiah, A zawh ei zi heih aw. Hla a phituhpazy he Thlahpa hmo piepa rôhna ngâsâpa pavaosapazy ama châ. Atahmâ daihti he moleina thlihpi ru ngâsâpa ta chhôhto maniah a su ngâ hai. Chavâta chhôh to liata moleina meihdo a pai thei kaho vei. He hla he eima biepipa a baotuhpa châ ta, eima pazao heih aw. He lei hela molei reipasaona bâh aw vei, Nohto reipasao ta ei y; Mo ta ei hmô nah ta ei theipazy, Molei lâ na chhi. Châhrasala Beipa kyhpachâna rôhna, Molei ro a ngiathai; Molei ropa ta ei vy, Beipa (2) Ei molei ngaithai la. Tahpa ta Abeipa lâta a ngaithaina hla chyu suh vy. MOTHLIH PEIMAWHNA ZIE: Lyuchâ Pawla cha Awnanopazy kyh a pachâpa vâta mothih hluhpi a pathla tahpa eima pahno. Ephisi Awnanopa a puasai awpa chy liata he hawhta a reih. "Chavâta a hrohrua teh u, kô tho tlai mothlih tlana chôta a chhô a zâ ta chyhsa to chhoreipa ta ei bâh leipa kha a thei thlah ha teh u," tahpa ta bie ta ei. Pawla cha Awnanopazy kyh a pachâtuhpa vâta kô thô chhôh zydua mothlih tlana chôta thâtihpha tlâh a awkheipa a châ. (Hmotaopazy 20:31). Pawla cha Awnanopazy kyh a pachâpa vâta mothlih tlahna zie he hawhta a reih, "Mothlih hluhpi tlahna chôta pathipalôh rietheipa nata thlahzo ngaitapa ta ei ropa a châ." (II Kawr 2:4) Pawla mothlih tlana cha y zie ahnei ngâsâpa a châ tyh. "Chyhsa hluhpi sie ei ta, cha chyhsazy cha Krista Kraws khakhaipa ama châpa ama thâtih kha ei cha chhopa ei kha, atahmâ chhao chana chôta ei cha chho ei hih." (Phil 3:8) Pawla cha Awnanopazy châta a mothlih hluhpi a hryupa vâta Awnano penawhzy chhao chata pasô ngâsâ hra ei ta, chavâta Pawla ta he hawhta bietana a hnei ei. "Abeipa Zisu bie pahno thlâh hana chôta a chieleipazy nama bao awpa a châ. Abeipa Zisu tlai ta, 'Khapa leipa lapa hlâta piepa ta byhnâ a to via' a tahpa bie a rei khai nata ama zydua ta cha ei ta, Pawla cha a py ei ta, sy ei ta, baly pahâna su taihta ama pathlie haw tahpa Bible liata maniah a chho. (Hmt. 20:31-38). Chana nata mothlih he kyhpachâna theilâpa roh thlôh ngâsâpa a châ. KRIZYHPA CHHÔHKHA PHAPA PADUA THEI NAWPA TA CHA MOTHLIH A NGIA. "Mothlih tlahna chôta atuhpazy chata thapha ngaitapa ta ama hria aw. Chahna chôta sâ chi puakhei hrasala a sapiazy cheipa ta thapha ngaitapa ta a vaw di heih aw." (Hlazy 126: 5,6). He bie he Bible reihka khochhi ngâsâpa nata a ngia ngâsâpa, thapaw a chhi ngâsâpa Izarel sawzy ta, 'Chakhâ kiana hla' ama tahpa a châ. Rietheina kho liata alyna a y. "Chhôhkha taopathi nawpa ta mothlih a ngia' tahpa biepipa hmâpa ta Sermon ei ropa he chhôhkha a raokei khaipazy taopathi nawpa ta Abeipa ta byhna pie mawh sy. Amen

<urn:uuid:c361b827-7558-4345-b042-961f7bbe1121>

CC-MAIN-2017-17

http://www.marasaw.com/sermon/beipipa-krizyhpa-chhohkha-phapa-padua-thei-nawpa-ta-mothlih-a-ngia/

2017-04-28T21:50:57Z

s3://commoncrawl/crawl-data/CC-MAIN-2017-17/segments/1492917123097.48/warc/CC-MAIN-20170423031203-00449-ip-10-145-167-34.ec2.internal.warc.gz

zyp

Latn

{"zyp_Latn_score": 0.9430370926856995, "kas_Deva_score": 0.011159567162394524}

Tari noh 29.1.2014 pa khata MADC tlyliah liata Officers nata staffs General Meeting ei 1-na hneipa a châ. He meeting peimawh ngaitapa he Puhpa V. Zacho, Executive Secretary, MADC ta a chhitha. Meeting cha Puhpa P. Tluasa, EE (PWD), MADC ta Abeipa lâta hlâna ahnei khai tawhta pathaopa a châ. Puhpa S.Vabeihasa, I&PO, MADC ta atlia viata liata MADC sawhkhâ hmahlapa thokha nata hmahla a chhuahpazy phuahna a hnei. Puhpa Pachi Hlychho, Secretary (Leg) ta biereina a hnei. Puhpa Pachi Hlychho chata, "marasawzy pi he eima biereina liata missionary zy luh apabuthluna râh châ pi ta, tahpa ta reih tyh pi ta, anodeikuala eima hro liata ngâchhihna eimâ phahla kaw tlôh khiatala cha bie nata khati hmata ti nata nga hawhta châ thei beih aw ma pi", a tah. Tiamana nata ngâchhihna he eimâ râsai pathlei khiatala Marasawzy pi he chi hro pho hropazy ta maniah ama pahno nawpa nata eima thâtih ama rei nawpa dâh a chhie ngaita aw a tah. Officers nata staff zy atahmâ hlâ ta phahnai angiah ta tiama via lymâ awpa ta pahruana chhao a tao pâ hra. He meeting châna heta recorder pathôh raopa châ ei ta, chanahzy chata officers nata staffs tawhta pahruana ama taopa zydua asia kawpa ta ropa ta ama paso lymâ. Meeting he my dawh 11:00AM ta pathaopa châ ta, zâlâ 3:00PM ta pachhâsapa a châ. He meeting liana heta Gospel Outreach Ministry zy ta Abeipa reithai palyupalihna châta hla sâkha ama hlâ. Abei Zisu thlahchhâna maniah a pachupa rei paraohpa ta daihti cha pachhâsapa a châ.

<urn:uuid:b0f82863-15b9-44ed-aeed-8efd85425f30>

CC-MAIN-2017-17

http://www.madconline.com/madc-staff-meeting/

2017-04-24T01:26:56Z

s3://commoncrawl/crawl-data/CC-MAIN-2017-17/segments/1492917118950.30/warc/CC-MAIN-20170423031158-00321-ip-10-145-167-34.ec2.internal.warc.gz

zyp

Latn

{"zyp_Latn_score": 0.9135429859161377, "lus_Latn_score": 0.02883460558950901, "nct_Latn_score": 0.0175967775285244}

Tari noh 15.5.2014 zâlâ dawh 1:30 Pm pata Puhpa MH.Tiabi EM i/c Information & Publicity Department Official Chamber liata Puhpa Hmaokô Hlychho "Prominent Journalist" duasu liata MJA ta asopa alykheina daihti hmâpa a châ. He daihti liana heta Puhpa S.Vabeihasa I&PO,MADC ta biehmia nata programme ahmâpa achâna chhâpa zy biehmia reina a hnei.Programme pathao nawpa châta Puhpa Hmaokô ta thlachhâna a hnei. Puhpa MH.Tiabi chata MJA manôh avypa zy hnota alyna bie hlâ ta,pasyupalina pha ngaitapa reina ahnei pâ hra.MH.Tiabi chata Siaha Journalist zy rairuna hlupi zy chatôhpa ta atanoh taihta thatibu ama papua hualua thei ngâthlâhpa he hmo ngiatlâh achâpa nata hmo rônah ngaitapa a châna zie a reih.Arei lymâ na liata, "Tahmâ duasu lia deita eima palôh a tlâh awpa châ leipa ta,hmialâ eimâ tôh via lymâ awpa abyuh" a tah. MH.Tiabi chata, "Puhpa Hmaokô Hlychho hlaotlohna he Marapa sawzy châta cha hmo ngia ngâthlah ha awpa ryu a tlohpa a châ.He hawhpa duasu liata adua awpa heta chyhsa chakhyhpa zy châta hmo theipa châ vei,MJA member zy ano duasu liata adua hra awpa ta khokheina sâh chaipa ei cha hlâ ei!" a tah. Puhpa Hmaokô Hlychho hnota MH.Tiabi ta palyupalina ryuchâ hlâna ahnei raohpa chata kô no chhôhta Siaha MJA member tawhta thâtibu papua regular pa zy 1.Editor Moonlight,2.Editor Chhim Aw nata 3.Editor Maraland zy hnohta alykheina ryuchâ ahlâ hra ei.

<urn:uuid:43c10ec4-452a-4aef-b510-44cdf5e213e6>

CC-MAIN-2017-17

http://www.madconline.com/prominent-journalist-puhpa-hmaoko-hlychho-palyupalina-hneipa-a-cha/

2017-04-24T01:28:47Z

s3://commoncrawl/crawl-data/CC-MAIN-2017-17/segments/1492917118950.30/warc/CC-MAIN-20170423031158-00398-ip-10-145-167-34.ec2.internal.warc.gz

zyp

Latn

{"zyp_Latn_score": 0.5282023549079895, "nct_Latn_score": 0.10185294598340988, "dln_Latn_score": 0.062132563441991806, "njb_Latn_score": 0.05881030485033989, "lus_Latn_score": 0.056827932596206665, "czt_Latn_score": 0.033690594136714935, "kas_Deva_score": 0.03326418995857239, "kmm_Latn_score": 0.010086367838084698}

Tari noh 26.3.2014 dawh 10.30 AM pa khata Puhpa L.Prisila, Dy.Chairman, MADC chhithana ry liata Chairman, MADC atlyna cha hneipa a châ. MADC Session Hall liata Chairman atlyna hneipa liana heta nomination file pa a y chhôhpa Puhpa LC. Chakhai, Siahatlah biatuhpa cha uncontest ta a tloh. Chairman atlyna hneipa a châkhai tawhta,Puhpa L.Prisila, Dy. Chairman, MADC chata â tyuna tleipa ta Puhpa RT. Zachônô, CEM, MADC nata Puhpa K.Chiama, Opposition leader zy ta âtyuna taihta ama chhitha. Puhpa RT. Zachônô chata khokheina bie hlâpa ta, Puhpa LC. Chakhai ngâchhina nata hriapasana zy Khazohpa ta byhna pietlâh a châpa ta â pypa vâta he hawpa duasu liata a y pa achâna zie a reih. House zachhina pabohsa lymâ awpa nata Marapa chi nata pho châta a theina hawhta hria lymâ awpa ta â haw pâ hra. Puhpa K.Chiama chhaota Chairman thiehpa LC.Chakhai hnohta alykheina nata khokheina a hlâ hra.He raohpa heta Chairman cha party chairman châ thlâh ha leipa ta MADC ta dâh ahneipa zy nata CCB Rules khâ pabohsa lymâ awpa ta â hnabeiseih zie reipa ta, Puhpa K.Chiama chata opposition zy vyuhpa ta aly kawpa ta Chairman thiehpa cha amâ lykhei hleikhô ta amâ pyna zie reih ta, araihria liata dâh chakapa ta tlyma angialei kawpa ta tlyma a y khiata la amâ dyuh lymâ nawpa zie chhao a reih palâ hra.

<urn:uuid:700d2bd2-200b-4814-8dea-98b146b03587>

CC-MAIN-2017-17

http://www.madconline.com/madc-chairman-atlyna-hneipa-a-cha/

2017-04-23T23:32:41Z

s3://commoncrawl/crawl-data/CC-MAIN-2017-17/segments/1492917118851.8/warc/CC-MAIN-20170423031158-00088-ip-10-145-167-34.ec2.internal.warc.gz

zyp

Latn

{"zyp_Latn_score": 0.7072985172271729, "kas_Deva_score": 0.1489112824201584, "nct_Latn_score": 0.031903814524412155, "hmr_Latn_score": 0.02614394575357437, "dln_Latn_score": 0.017074966803193092, "njb_Latn_score": 0.01463539618998766, "lus_Latn_score": 0.011708305217325687}

ECM Local Church thokhazy cha âtahmâ he chakaona Program zy siekhei ngâ hai ei ta, eima pahno theipa liata Bethesda Local Church liata Crussade hneipa châ ta, Bethel Local Church liata Crussade nata Camping zy hneipa a châ hra. Bethesda Local Church Crussade he Dt. 21st October 2014 za tawhna khata pathaopa châ ta, patohpatiana liata cha Dt. 26th October 2014 zâ liata pachhâ awpa a châ. Anodeikuala, Local Church lâ tawhta Crussade he Dt. 1st November 2014 zâ taihta hmâ awpa ta a daihti pahsisa via heih ei ta, chavâta âtahmâ he hmâ pazao lymâpa a châ. He Crussade liana heta Rev. K. Beisa cha Speaker châta hmâpa a châ. Bethel Local liata Ls. Lalnunsangi cha Speaker châta hmâpa châ ta, Crussade hneipa a châ tarawpa ta Dt. 22nd October 2014 zâ tawhna khata Camping hawhta Achhyna-o Hall liata a riepa ta daihti hmâh ei ta, Pakhynoh zâ taihta ama hmâh aw. Camping a ngiapa zydua manoh 157 châ ei ta, atanoh (Hriatuanoh) tawhta Pakhynoh taih khi ta Maraland Gospel Centenary liata tlâhleipazy châta nata hriatuhpazy châta thlahchhâna daihti nohchho lâ hmâh aw ei ta, a zo lâ deikua Achhyna-o liata hmâpazao lymâpa a châ aw. He Crussade nata Camping ahmâhpazy he eima pahnona rakha liata âhmâh pha kaw sai ei ta, sapa nata thlahpa liata ama thohkhei kaw, tahpa biedaopa a châ hra.

<urn:uuid:5912befe-2454-40f2-8638-eb7763869f79>

CC-MAIN-2017-17

http://ecmonline.org/ecm-local-church-thokha-liata-chakaona-hnei-lyma/287

2017-04-26T17:47:49Z

s3://commoncrawl/crawl-data/CC-MAIN-2017-17/segments/1492917121528.59/warc/CC-MAIN-20170423031201-00142-ip-10-145-167-34.ec2.internal.warc.gz

zyp

Latn

{"zyp_Latn_score": 0.5640864372253418, "kas_Deva_score": 0.18765796720981598, "dln_Latn_score": 0.08398259431123734, "lus_Latn_score": 0.04041345790028572, "czt_Latn_score": 0.018675586208701134, "njb_Latn_score": 0.015513026155531406}

Tanoh târi 9.7.2014 dawh 11:00Am pata Tourist Lodge Siaha liata MADC, LADC nata CADC Chhithatuhpa nahzy meeting peimawh kawpa ama hnei. He meeting he Puhpa Hmunhrea, Vice Chairman Planning, LADC ta chhitha ta, CADC tawhta Puhpa Budha Lila, CEM, Deputy Chairman nata Executive Member pakha amâ vaw hlao. LADC tawhta Puhpa V.Zirsanga, CEM, Chairman nata Vice Chairman Planning zy amâ vaw hlao hra. Tawhtala, MADC tawhta Puhpa RT. Zachono, CEM nata ahrialâhpa EMs zy chhao amâ hlao pha kaw. He Joint Meeting lia heta ADC sathôh hmala chiepa nata hma ama lahaipa mopazina ama hnei hlei khôta, hma ama kaw lalaih lymâ nawpa saichhieliena ama hnei. Atahmâhlâ, Central Politics, Mizoram Politics nata ADC chhô liata Politics ziza âpahiepahâpa zychhao mopaziena ama hnei pâh hra. Chatawta, ADC sâthô châta peimawh awpazy Joint Resolution khazierakha ma ama passed hra. He Joint Meeting he a palâ kawpa ta hneipa châ ta, zala daw 1:30PM pa liana khata pachhâsapa a châ.

<urn:uuid:d90e2814-b070-4856-93f8-e1a4ade23fb7>

CC-MAIN-2017-17

http://www.madconline.com/adc-satho-zy-ta-joint-meeting-ama-hnei/

2017-04-24T01:33:21Z

s3://commoncrawl/crawl-data/CC-MAIN-2017-17/segments/1492917118950.30/warc/CC-MAIN-20170423031158-00519-ip-10-145-167-34.ec2.internal.warc.gz

zyp

Latn

{"zyp_Latn_score": 0.7252991795539856, "lus_Latn_score": 0.06575395911931992, "czt_Latn_score": 0.027255810797214508, "hmr_Latn_score": 0.024866782128810883, "kas_Deva_score": 0.02102132886648178, "cek_Latn_score": 0.020227808505296707, "njb_Latn_score": 0.018640795722603798, "nct_Latn_score": 0.016239171847701073, "dln_Latn_score": 0.01348851341754198}

KHAZOHPA ACHHYNA PEIMAWHZIE Rev.C.Thalai Lôlei Serkawn-zy nata Aizawl liata Khazohpa bie ei chu nota eima hyutuhpenawhzy ta ama papeimawhsa chaipa sâkha cha, 'Homiletics' he a châ. A yzie cha Bible rei dâh nata Hla a tly dâh a châ. Hla atlyhtuhpa ta Lâno (2) a sôpa ta (â para leipa ta) Hlabu a cheipenawhzy ta hla nuhby ama hmô khai thei n'awpa ta rei awpa a châ. Ei kha (lâ kha) reih ta, hla pathao pâ lymâ thlâh hapa cha "Hla nuhby sâkhazy na maw?" tahpa ta â palâpalao chhôhta hla cha a chhâ thlâh ha tyhpa a châ. Chavâta, a sôpa ta ei no (2) lâta reih chanei lymâ thei sih la a pha kaw aw. Biehrai reina dâh chhao Bible avaw cheipa maih ta ama hmô khai thei n'awpa ta Bible Bo nata châh a sôpa (A para leipa ta) ei no (2) rei awpa a châ. Pamosana awpa ta- "Kaolaosa bo 3:7" tah ta, chanei leipa cha "Khataih lia ma Kaolaosa a y?" tahpa ta ama tlua chhôhta daihti ta avaw khôsai ha tyhpa ei a châ. Chavâta, Bible Bo nata châh chhao he ei no lâta rei tyhpa châ sala a pha kaw aw. Zawhana 4:24 Khazohpa Thlahpa ta achhytuhpazy ta thlahpa nata hmeiseihpata ama chhy awhpa a châ. Achhyna o lia ta y dah nawpa liata taolei awpazy. Biereih reihpa ta apachhota na ei rei awh ta tlôta a pasipi rei tlah he pha vei. Khazohpa bie reih nga nozy ta chaopasyby chapaw thlapazy he Khazohpa zah leina a châ. Khazohpa achhyna o liata tao lei awpazy. 1. Bie a pachhaota na ei reih tah tlô ta apasipa rei thlapazy he pha veih. Zawpi a ai ha tyh. Bie dopa reihpa a châ. 2. Khazohpa bie reih ngâ nohzyta chaopasy by chapaw thlana chôta reihpa châ veih. A pha leina cha khizaw liata ryureihtuhpazy hmiakô lia hma ta zahchhi kawpa ta paduapa a châ khiah cha, a lei nata avâ Beipa Khazohpa chhochhi cha eima zah awpa a châ. Tao awpa phapazy. 1. Ama chhyna o liata khichhai a vaw pakhy penawhzy lâta alyna bie reih ta paduasa khai awpa a pha. Achhyna o ama pua tawhta alyna chibai a bu a pha. Cha hawhpa Awnanopa cha ama chhyna o liata apakhy awpa ta chyhsa amasy ama chhyna o lia apakhypa ama khoh tyh. Cha hawhpa Awnanopa cha Zisu Krista châta ropahapa ama châ. (2 Kawr.2:15). 2. Achhyna o cha Thâtihpha chhona su peimawh ngâsâpa a châ. Achhyna o liata moleipa nata mochyhpa y veih ei. Chyhsa zah a chhi viapa nata hmiamo a y viapazy dei bie a chho pi ta chyhsa riethei nawpazy bie a chho leipazy he Khazohpa khohpa cha vei, tahpa pahnopa a pha. Atahma Bible bie eima nahthlie tua awh. "Nama pakhyna liata chyhsa ngô kusadi a kypa ta po ngia ngaitapa bupa ta vaw ngia sala, cha hawhpa chyhsa sipasapa po chhie ngaitapa bu pata avaw ngia hra sala, po ngia ngaitapa abupa cha papeimawhsa via ei chi ta tahpa Zami 2:2-4 liata miah a chhopa bie he avawn tlô ngahai. Krista Zisu liana khata…Krika chyhsa chhao y hlei hra vei, cha liana chata sei y hlei leipa ta, sei leipa chhao y hlei hra vei. Chaliana chata chapaw nata chanô y hlei vei. Krista Zisu liana chata nama zydua ta pôhkha châ tlô ei chi ta" tahpa ta Bible ta maniah a chho. (Kal.4: 27,28). Keimo pachâna nata ryraohna châ leipa ta Khazohpa Bible bie a bei chai awpa a châ.

<urn:uuid:e5d59c32-e362-400e-87e7-d998488c9810>

CC-MAIN-2017-17

http://www.marasaw.com/sermon/rev-c-thalai-sermon-khazohpa-achhyna-peimawhzie/

2017-04-25T02:44:42Z

s3://commoncrawl/crawl-data/CC-MAIN-2017-17/segments/1492917120092.26/warc/CC-MAIN-20170423031200-00231-ip-10-145-167-34.ec2.internal.warc.gz

zyp

Latn

{"zyp_Latn_score": 0.9486404657363892, "nct_Latn_score": 0.01096244528889656}

Agriculture Department, MADC nata All Mizoram Farmers Union (AMFU) zy apakao pata tari 11, Khihpa 2014 (Pachyh noh) liana khata Kaochao 'E', Forest Rest House tlyhmia liata Kaochao Iphô pamosana (Exhibition) and Promotion of Kaochao Iphô) daihti hmana hneipa cha ta. He daihti he Puhpa M.H.Tiabi, EM i/c I & P etc MADC cha Khichhailaipa chapa ta ahmakhei. He daihti he AMFU District Hqrs chhithana ry liata hmapa cha ta, Khichhailaipa Puhpa M.H.Tiabi ta bie reina hneipa ta, kô hlupi chhôhta a eikha nawpata Kaochao Iphô Festival ei ma vawhma theipa he Abeipa Khazohpa ngiachhiena vata cha ta, aly achhih hmeisei atah. Reipazi lyma pata Khazohpa ta nie tluana ipa mania atao pacha Leilô he chata tiama kawpata hria tupa zy cha chyhsa hlaotlopa ama cha ty. Eima rah liata Kaochao rah he Iphô tlana (Phana su) leilô cha ta chavata Iphô thih Hectre 1 ahneipa ta atano tawhta Hectres 2 hnei chhua sila, Mawra dei cha leipata India rah pôpalopa nata khizaw rah nano nanopa liata paphao papua thei awpa ta thapi phia via lyma awpa abyuna zie a reih. He daihti he Lôlei, Aizawl nata Lytlai AMFU tawhta chhithatupa zyta ama vaw hma khei hra.

<urn:uuid:81e55078-0d79-4618-a683-1a6a9676398f>

CC-MAIN-2017-17

http://www.madconline.com/kaochao-ipho-pamosana-kaochao-e-khih-liata-hneipa-a-cha/

2017-04-23T23:38:59Z

s3://commoncrawl/crawl-data/CC-MAIN-2017-17/segments/1492917118851.8/warc/CC-MAIN-20170423031158-00297-ip-10-145-167-34.ec2.internal.warc.gz

zyp

Latn

{"zyp_Latn_score": 0.4504214823246002, "nct_Latn_score": 0.3311636447906494, "lus_Latn_score": 0.028513718396425247, "njb_Latn_score": 0.019084777683019638, "kmm_Latn_score": 0.017986193299293518, "nbu_Latn_score": 0.014087150804698467, "czt_Latn_score": 0.011600617319345474}

Bangalore khihpi su miakha, Adugodi liata O chopa vâta chyhsa papalih ama thi. Athipa hry liana heta chanô hawtipa kô nopa chhao â hlao hra, tahpa ta Bangalore Police-zy ta ama rei. Chanô hawtipa hleikhôna heta O chopa ta avipa nô pakha chhao thipa ta, a thipa hry liata panopazy cha Uttar Pradesh tawhta raihria awpa ta Bangalore avaw ngaipazy ama châ hra. He thâtih lapakhy hai nona heta Police-zy nata pachhapapuatuhpazy ta pachhâna rai ama hria hai. He O chopa he O parohpa, kô 50 dua ta uhthei hapa châpa ta; hmotaopapuana su miakha, Mico Factory kiah liata a ypa a châ. Advertisements

<urn:uuid:77394492-5909-4469-b135-7b9d19295b49>

CC-MAIN-2017-22

https://deivadailynewspaper.wordpress.com/2013/11/27/bangalore-o-chopa-liata-chyhsa-4-ama-thi/

2017-05-25T23:47:35Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00024.warc.gz

zyp

Latn

{"zyp_Latn_score": 0.49847882986068726, "nct_Latn_score": 0.27064257860183716, "njb_Latn_score": 0.08507514744997025, "czt_Latn_score": 0.017078135162591934, "lus_Latn_score": 0.011480373330414295}

Footballer zy hry liata amoh adia khao lei awpa Christiano Ronaldo vâ-ianô, akyhpachâ haipa nata kô 3 tlai âvaw koala pa, Russian Model zy hry liata hlaotloh chaipa ta thei awpa duahmo liata âduah ngâhaipa Irina Shayk chata Bollywood film liata âchâ hra awpa akho zie he hawna heta areih! "Bollywood film zy he vaw moh ty hra nata pha eita ngâsâ ha tyh. Slumdog Millionaire chhochhi kha cha ei 5 tlai moh na ta, Bollywood fiml liata âhlao hra awpa he eibyuh hmeiseih" tapa ta areih. Kô 27 utheipa Irina Shayk he Hollywood liata chhao âvaw châ hlu kawbâ ta, a biereipa he Bollywood Film Directors nazy nakaoh acharao kaw nata pangiasa âchhih.

<urn:uuid:301f4258-ecaa-4bbe-8f6c-0ffb27f0dcc9>

CC-MAIN-2017-22

https://deivadailynewspaper.wordpress.com/2013/11/29/irana-shayek-bollywood-la-angiah-awma/

2017-05-25T23:52:46Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00121.warc.gz

zyp

Latn

{"zyp_Latn_score": 0.44472748041152954, "czt_Latn_score": 0.20259924232959747, "nct_Latn_score": 0.11703892797231674, "njb_Latn_score": 0.02807856909930706, "lus_Latn_score": 0.025430966168642044, "cek_Latn_score": 0.017544956877827644, "nbu_Latn_score": 0.016891157254576683, "dln_Latn_score": 0.010823084972798824, "kas_Deva_score": 0.010118831880390644}

Ahnatlâhna duahmo palâsana ripaw liahsa amâ chupasia tawhta, Pakistan President parohpa Pervez Musharraf cha, râh apaphasaina biebuapa â aopa chôchâh pachia awpa ta târi noh 16, Nawh, 2014 liata ryureina hmiakô liata a duah awpa ta a pahnosa. He pahnosana zyhleipa ta âvaw lâ leipa ta a châ khiahta cha tararuahpa ta a chôchâh pachâpa a châ aw, ama tah hra. Ryureituhpa pathôh yna Court heta kô 70-ta uhtheipa Musharaff he kô 2007 liata Pakistan liata ângiahna y leipa ta 'Emergency' a phuahpa vâta a chôchâh he pachâ awpa a châ, tahpa ta, a hnatlâhna duahmo rona liahsa mopasiapa a châ tawhta he bietluna he taopa a châ, a ta. Pervez Musharaff he atahmâ he pheisaih thohna-O, Rawalpindi liata châ-ao phaleina vâta mohôh haipa a châ. Advertisements

<urn:uuid:082358aa-5a40-45ea-9a87-7b386caa287b>

CC-MAIN-2017-22

https://deivadailynewspaper.wordpress.com/2014/01/09/pakistan-court-ta-pervez-musharraf-ryureina-hmiako-liata-aduah-awpa-ta-pahnosa/

2017-05-25T23:46:33Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00198.warc.gz

zyp

Latn

{"zyp_Latn_score": 0.8321073651313782, "dln_Latn_score": 0.04049267992377281, "kas_Deva_score": 0.020703893154859543, "czt_Latn_score": 0.015624374151229858, "lus_Latn_score": 0.01457673218101263}

Zâhnia târi noh 18, Di, 2013 zâlâ dawh 5:30 liana khata Oil and Natural Gas Corporation Ltd (ONGC) nata Oil India Limited hyutuhpazy ta Mizoram Chief Minister pahrâna Opi, Chief Miniter Bungalow liata amâ hmô. He daihti liana heta Chief Minister Lalthanhawla ta Mawrâh Sawhkhâ ta leilô hneirôhna achaopapuana liata a râh leilô sawzy ta athôhna ama hmô thei hra n'awpa cha sawhkhâ ta apachâ peimawh ngaita kaw tahpa ta, ama raihria a sie haipa liata Mawrâh sawhkhâta atheina zydua ta abaokhâ awpa zie nata Mawrâh sawhkhâ ta a tao thei leipa zy cha India Sawhkhâ hnohta a tlôkhei lymâ awpa zie zy a rei. He daihti liana heta leilô hneirôhna atluatuhpa Py zy ta raihriana ama siekhei dâh nano nanopa nata ama raihria liata rairuna amâ tyh chaipa, lâthlôh phapa amâ ngiah zie zy reih hrapa ta, he leipa chhaota Human Resources Development thatlô via thei n'awpa ta Mawrâh thyutliazy training ama pie thei zie nata tikâtheipa chôhchâh liata thaina achuna peimawh ziezy ama reih hra. He amâ pakyhna liana heta Oil and Natural Gas Corporation Ltd (ONGC) vyutuahpazy heta Hortoki nata Meidum liata ama Sathaw nata ziza kâtheipa ama hmôpapuapa zie ama rei thei lei zie zy ama rei. Âmo he Firoze Dotiwala, General Manager (Geology),AAFB Block-ta vaw chhithapa ta, Oil India Limited (OIL) tawhta Dr.Rahul Dasgupta, General Manager, NEF ta avaw chhitha ei. Âmo heta Keifang nata Phulmawi liata ama raihria dâh tlahpipa palâhâna ama hnei hra.

<urn:uuid:f946e79d-3fe3-4030-856b-367f7845915f>

CC-MAIN-2017-22

https://deivadailynewspaper.wordpress.com/2013/12/18/ongc-nata-oil-zy-ta-chief-minister-hmo/

2017-05-25T23:50:47Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00204.warc.gz

zyp

Latn

{"zyp_Latn_score": 0.48228880763053894, "lus_Latn_score": 0.07786247879266739, "czt_Latn_score": 0.07150931656360626, "dln_Latn_score": 0.061705656349658966, "nct_Latn_score": 0.060162048786878586, "hmr_Latn_score": 0.037449903786182404, "njb_Latn_score": 0.033053718507289886, "nbu_Latn_score": 0.025489913299679756, "kas_Deva_score": 0.013367542997002602, "kmm_Latn_score": 0.010454528965055943, "cfm_Latn_score": 0.010189741849899292}

Thailand Prime Minister, Yingluck Shinawatra bâh awpata atôhtuhpa zy ta ama hmo âhawpa zy ahlaotloh cheingei thei nawpa ta sawkhâ office peimawhpa 14 zy cha khaw âmâ chhuah tahpa ama reih. Phuah chiehpa hawta Thailand Opposition nazy chata PM Yingluck Shinawatra chhithapa sawkhâ cha PM parohpa, Thaksin Shinawatra biepiepa hawta aypa hawta bai ei ta, ama râh liata bie buapa hlupi ahneipa, Thaksin Shinawatra biehneina ry liata y awpa hoh khao vei ei tahpa reih ei ta, a bie hawta a ypa hawta sawkhâ cha bai eita, a sawchanô PM Yingluck Shinawatra cha bâh cheingei awpa ta hmia ama tôh lymâ aw tahpa a ma reih. Opposition party nazy ta DSI Office âmâ nua na chhâpa he amah mo âlaichadai haipa liata bie liahpa tlua leipa ta sawkhâ chhâ achâ tyhpa hawta ama pahnopa vâta a châ. Democrat Party chhithatuhpa Suthep Thaugsuban chhithana ry liata sawkhâ chô liata palôtlâh leina palâsa lymâ awpa âmâ chhuah tapa reih eita, nieparu hmâhpa vâta ama kho leipa Thaksin Shinawatra biehneina ry liata ay haipa sawkhâ rai hria ngâhaipazy cha rai hria lymâ awpa pasaih leipa eita, office tawhta papua khai ha awpa âmâ chhuah. He hawta achâ nona heta PM Yingluck Shinawatra chata opposition nazy hmalana vâta a Prime Minister châna tawhta abâh lei awpa zie reih eita, opposition palôtlâh leipa nazy chô liata pheisaih thatlôna hmâpa ta hmala nawpa dâh tao awpa âchhuah lei zie chhao areih.

<urn:uuid:e5c936d4-e9d2-461f-95f1-032e92bd6a10>

CC-MAIN-2017-22

https://deivadailynewspaper.wordpress.com/2013/11/29/thailand-prime-minsiter-bah-awpa-ta-hmalana-siekhei-lyma-awpa-ama-chhuah/

2017-05-25T23:47:26Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00225.warc.gz

zyp

Latn

{"zyp_Latn_score": 0.5022972226142883, "czt_Latn_score": 0.148593470454216, "nct_Latn_score": 0.08269787579774857, "njb_Latn_score": 0.043805330991744995, "kas_Deva_score": 0.03991672396659851, "lus_Latn_score": 0.03385083004832268, "dln_Latn_score": 0.029083548113703728, "lhu_Latn_score": 0.020426269620656967, "cek_Latn_score": 0.018689841032028198, "hmr_Latn_score": 0.018172437325119972}

Election Commission ta âtlyhna campaign nota mohropa zy âdyuh nawpa ta reikah chhiepa ahmâh tyhpazy cha ângiahna nata abyuhna dâh hawta ama yna party chhao ta hriepa ama châ bâ aw tahpa aphuah. Election Commission of india heta Model Code of Conduct paraopa ta, dâh ta apasaipa khôlâ tao khao lei awpa ta party nano nanopa zy âhaw raohpa ta, sasyh âsosi thei leipa, campaign na liata chyhsa hropazy reipachhie ta, reikah ngialeipa hmâhpa ama ypa a châ khiata cha ama yna party châta apei thei awpa zie reih ta, Constitution ta Freedom of Speech pie taraw hrasala, hrohrâ ta chyhsa moh apachhie pahru khopa cha Constitution chhao ta pasaih vei tapa ta, he hawta khotalaina ahmâh chheipa ama y hei khiata cha ama yna party ta maoh ama phaoh aw tapa reih ta, âreipachhiena nata reikah pasa kawpa ta adyuhna vâta hmo pha leiviapa atlôkhei thei awpa a châpa vâta party hro hropa nazy cha ama chyhsa zy ama chaku chavei pahnie awpa a châ tapa ta, Party nano nanopa nazy cha âlapa-eihna lâchhâ tlyma, zyhna kyh lâchhâ ta bie reih lei awpa ta a pahnosa ei. source : ECI Web Site

<urn:uuid:6b33dd37-6a46-47f8-b15e-5fa8f3b43975>

CC-MAIN-2017-22

https://deivadailynewspaper.wordpress.com/2013/12/01/election-commision-of-india-ta-reikahchhiepa-hmahpazy-hrie-aw/

2017-05-25T23:51:13Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00240.warc.gz

zyp

Latn

{"zyp_Latn_score": 0.4974908232688904, "nct_Latn_score": 0.27932441234588623, "njb_Latn_score": 0.0863880068063736, "kas_Deva_score": 0.046316079795360565, "czt_Latn_score": 0.0401638001203537}

Mawrah thyutliapa hluvia zy ta UPSC competitive exam ama hmiachhy thei nawpa âpatopatina daihti, coaching class yzie hnei viapa ta tao awpa âchhuahna a y ngâhai tahpa Mizoram Schorlaship Board (MSB) hyutuhpazy ta ama reih. MSB liata OSD, Robert Thangmawia chata, UPSC coaching class he Chanakya IAS Academy, New Delhi nata apakaohpa ta thlai pathaopa a châ aw, coaching class kiah awpa ta chyhsa 200 zy ta mo âroh pangia ha eita, atahmâ deikua âropangia thei mâh khao vei tahpa ta a reih.

<urn:uuid:65a99428-6661-4d33-8a1e-affb7316f3fb>

CC-MAIN-2017-22

https://deivadailynewspaper.wordpress.com/2013/11/29/mawrah-sawkha-ta-coaching-class-pahy-aw/

2017-05-25T23:46:41Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00253.warc.gz

zyp

Latn

{"zyp_Latn_score": 0.7549816370010376, "nct_Latn_score": 0.06651701033115387, "czt_Latn_score": 0.0483979694545269, "njb_Latn_score": 0.0305132158100605}

Târi noh 7th, Nawh 2014 zâ liana kha ta Miss Venezuela avaw châ chiehpa nata 2005 Miss Universe lia chhao ta quarter finalist liata âhlaophapa Monica Spear cha, ahy ma a châ tapa pahno leipa, chyhsa chhorupa pakha ta akaolâh British chyhsa Thomas Henry Berry nata ama y khoh no ta Meithei ta aka sao. He hawta kasaopa a châ nona heta ama chhôkha ta car chhôh liata ama y nota châ ta, ahy zy ma ama châ tahpa pahno leipa chyhsa chhorupa heta khôtho lâ tawhta Meithei heta ama ka. Vâhnei chhi kawpa ta ama sawchanô kô 5 pa deikua kasao leipa ta, abyhpi liata hmah chynawhpa deikua aphaoh. He pei tlôpa chôchâh he Venezuela President chhao ta Press nazy hmiakô liata reihpa ta, achatlie thei chaina hawta pei hriatuhpazy âlaichadaipa ama châ aw tapa a reuh hra.

<urn:uuid:72343df9-35be-40c8-84b6-1471a78eed78>

CC-MAIN-2017-22

https://deivadailynewspaper.wordpress.com/2014/01/08/venezuela-miss-asawchano-hmiako-liata-kasaopa-a-cha/

2017-05-25T23:49:10Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00253.warc.gz

zyp

Latn

{"zyp_Latn_score": 0.5731610655784607, "nct_Latn_score": 0.23143692314624786, "njb_Latn_score": 0.11987797915935516, "czt_Latn_score": 0.01565784588456154, "lus_Latn_score": 0.010020075365900993}

He alô lai kawpa he hlâno ta British Pheisaih, Mara râh akaw siehnaopazy ta Zyhno khih amâ ngia thei n'awpa ta ama pakaipa châpa ta, lâthlôh hropa, khih a ngia n'awpa ama pahno khao leipa vâta ama pakaipa a châ. Zyhno khih mota cha he alô he, "Aire Lôkâ" tahpa bipa ta, Zyhno khih parohpa, Savo khih ngaina lâthlôh liata a ypa a châ.

<urn:uuid:f7981fed-dbf7-4402-bcb0-f477cab77613>

CC-MAIN-2017-22

https://deivadailynewspaper.wordpress.com/2013/12/01/aire-loka-zyhno-british-pheisaih-hniehnoh/

2017-05-25T23:46:09Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00266.warc.gz

zyp

Latn

{"zyp_Latn_score": 0.9262179732322693, "njb_Latn_score": 0.03532286733388901, "dln_Latn_score": 0.01875375583767891}

Deep Mandal deikua a hlao hra vei Siaha, târi noh 22, Nawh, 2014 : Zâkô târi noh 23, Phiapi, 2013 liata Bru riahchâpa (Insurgents)-zy ta ama parupa chyhsa pathôh hry liata Mawpa pano, Sanglianthanga nata Lalzamliana-zy cha papuapa ama châ ha, tahpa ta Mawrâh Police-zy ta ama rei. Mawpa pano papuapa ama châ nona heta Viahpa a y chhôhpa, Deep Mandal, Airtel Company liata ahriapa deikua papuapa châ mâh vei. Biedaona ta apalâsana liata zâhnia my dawh 11:30 liana khata Silisuri vaw tlôkhei hapa châ ei ta, Silisuri tawhna heta West Phaileng ngaikheipâ châ ei ta; he tawhna heta Mamit khih tlôkheipa ama châ. Atanoh lâ liana heta Aizawl angiakhei awpa ta ahnabeiseihpa ama châ. Home Minister R.Lalzirliana chata he chyhsa ama parupazy papuapa ama châna kyh liana heta, eima zydua ta eima hriaparaohna vâta a châ, tahpa ta, moleipazy ku liata a ypazy pachhapapuana kyh liata rairuna lai viapazy eimâ taopa tlamaw aw tahpa ta, sawhkhâ cha a sohsi kawpa ta sie ta, hmialâ daihti vaw y lymâ awpa liata chhao zawpizy cha sawhkhâ angiahchhih thai awpa ta bie a ta hra ei. He aparuna chôchâh liata eima thyutliapazy hiehâ zie kha sawhkhâ ta chhao pahno ta, tahpa ta Home Minister chata, chi nata pho hawhta hriaparaohna eima hneina kyh liana heta aly'pa a châ hmeiseih, a tah hra. Veihseihpa py nano nanopa YMA, MUP,MHIP, MZP nata MSU-zy ta daothei kawpa ta moleipa a châleipazy thlahpazohpa ta ama y lei n'awpa ta hmah ama lana chô liata aly âchhih atah zie a reipapua hra. Home Minister chata, chyhsa pathôh parutuhpazy hry liatapa pano cha Tripura Police-zy ta ama patu hana zie na ta, âmo tawhna heta he chyhsa parutuhpazy he 12 (NLFT chyhsa 6 nata Tiku riahchâpa 6) ama châna zie ama rei ha hra, tahpa ta, NLFT chyhsazy heta AK-47 meithei 5 nata leh SLR sâkha ama chaba tahpa na ta, âmo heta cha ama niebaw awpa nata amâ busai awpa pohtyh ama phaoh, tahpa ama reih hra, a ta. R.Lalzirliana chata, Mawrâh zawpizy ta sawhkhâ hmahlana liata daothei kawpa ta ama mokhâna liata alynabie reihpa ta;. He pachhapapuana rai ahriatuhpa, Mizoram Police, apachaihpa ta CID (Special Branch)-zy chô liata alynabie a reih hra. He hawhta Mawpa pano papuapa ama châ nota viahpa, Deep Mandal papuapa a châ hra leipa cha pei tahpa ta, Home Minister chata, ama theina zydua chhaota hmah ama la heih aw, a ta. Advertisements

<urn:uuid:04f96399-dbb2-49b0-9324-489f08fbe75b>

CC-MAIN-2017-22

https://deivadailynewspaper.wordpress.com/2014/01/21/bru-moleipazy-ta-ama-patupazy-papua-hmeiseihpa-ama-cha-haw-deep-mandal-deikua-a-hlao-hra-vei/

2017-05-25T23:46:57Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00280.warc.gz

zyp

Latn

{"zyp_Latn_score": 0.8656437397003174, "czt_Latn_score": 0.03211084380745888, "nct_Latn_score": 0.02822595089673996, "njb_Latn_score": 0.014639339409768581}

Zâkha ariepa ta Mawrah kaw tlôpa 14th Finance Commission member zy chata zâhnia kha Legislative Assembly Annexe Conference Hall liata Chief Minister Lal Thanhawla chhithapa Mizoram sawkhâ hyutuh laipa zy chhaota meeting ama hnei. Meeting liana heta Chief Minister Lal Thanhawla chata 14th Finance Commission member kaw tlôpa, ama chairman Dr.YV.Reddy nata member 11 zy cha su chaki chabâpa nata State tly hlao lei chaipa Mizoram ama vaw tlypa cha palôru hmeiseihpa ta âly zie achho ei. Chief Minister chata GSDP nata Human Development Index liata Mizoram cha thata hmasiena lâ apangai ngâhai tapa reih ta, he hawta a châ nota hmasiena infrastructure aphahlana vâta rietheina nata nie tluana i-chapa hnei leipa ama pôh zie areih. Mizoram sawkhâ chata sôh lapangiana – tax nata non-tax thapi phiapa ta hmahla hrasala tax devolution hluviapa nata grants eima peimawh ngâthlâh hana zie reih ta, cess nata surcharge cha sharable pool taopa châsala ta ta. State tovyuh, aggragate share chhao 50% ta pasâhpa châsala ata. Special Category State eima châna hawta central sawkhâ ta chhie tlohpakhypa tawhta maniah apie tyhpa 0.3% hlâta chyh viapa maniah ama pie tyhpa cha minimum floor rate ta 1% chhâ ta fix theipa châsala tapa atlôkhei ei. Râhhmâhpa nata forest cover châta dâh phôhpa hleikhô ta 60% step up tao awpa ta Commission he âhaw ta. Sawkhâ ta leibâh ahneipazy he Commission ta a ward period chhôh ta pahleipa awpa ta âhaw pâ hra. Chief Minister heta local bodies zy nata autonomous council zy châta sôh nata thih ahluvia taopa ta, achyh chaipa ta Rs.8047 Crore sopa awpa ta âhaw pâ ei. Memorandum liata pahlao awpa ama my hapa, Education Reform Commission Report hlao patlohsa nawpa ta sôh peimawhpa cha Supplementary memorandum hawta pangiapa nata commission hnota âmâ hawnapa cha paryhsapa a châ hra. Mizoram sawkhâ ta 14th Finance Commission liana heta kao nano nano pa liata sôh peimawhpa nata ângiahpa zy palâsapa ta memorandum pangiapa châ ta. Sôh peimawhpa zydua he Rs.48164.05 crore châ ta. Memorandum liana heta state chyh viapa zy châta ama tao awpa ama pangiapa zy he hlaotloh aru kaw tyhpa vâta ama hawnapa zy he pachyh via awpa ta âhawpa châ ta. Non Plan Revenue Deficit Grant ry liata sawkhâ rai ahriapazy hlao awpa cha a ualua ta sopa achâ hleikhô ta, 7th Pay Commission avaw puana daihti liata ryraona tao awpa zy, contract employees nata muster roll employees zy regularize nawpa zy, post peimawhpa aruapa zy, sôh yleipa vâta pabie thei leipa zy pabie nawpa zy chhao memorandum liana heta pahlaopa a châ hra. Memorandum liata state specific needs ry luata department 32 nata ADC 3 zy hleikhô ta State Information Commission nata AMC zy ta Infrastructure development châta so awpa pahruana chhao pahlaopa a châ. Lokayukta padua nawpa zy, district thiehpa pahy nawpa zy, Mizoram House tobi pathi nawpa châta zy, Food Security Act pipatlohsa nawpa châta zy, National nata State Disaster Response Force training centre châta nata film city padua nawpa, media nata film facilitation centre sa nawpa zy, department hro hropa building nata quarters sa nawpa zy nata Aizawl khipi chhôh liata ropeway tao nawpa zy memorandum liana heta pahlaopa a châ. (Deiva Mara Daily)

<urn:uuid:9977e566-bb9a-46c8-9df1-3d488413ebed>

CC-MAIN-2017-22

https://deivadailynewspaper.wordpress.com/2014/02/28/14th-finance-commission-nata-mawrah-sawkha-hyutuhpazy-ta-apakyhna-ama-hnei/

2017-05-25T23:48:56Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00288.warc.gz

zyp

Latn

{"zyp_Latn_score": 0.4029509127140045, "nct_Latn_score": 0.15754063427448273, "njb_Latn_score": 0.06209342181682587, "czt_Latn_score": 0.04575847461819649, "lus_Latn_score": 0.03482946753501892, "kas_Deva_score": 0.030494756996631622, "hmr_Latn_score": 0.02469507046043873, "dln_Latn_score": 0.02161845751106739, "nbu_Latn_score": 0.014892681501805782, "lhu_Latn_score": 0.014316505752503872, "bhp_Latn_score": 0.012662479653954506}

KYHPACHANA DOPA Aw… Kyhpachâna rimâ hela… Kyhpachâna dopa nata hmeiseihpa ahneituhpa nata ahmôtuhpazy hro tluta uahva âchhipa he Khizaw lia a y thai khao aw mâ? He nah nôvah zy he pasâhsa amâ chhi hmeiseih. "Hmialia rairuna meithâhpi âzawhpa ta, rairuna nata tymâna hlupizy ta maniah dy hrasa, chhaihna lyubie paryh beih aw mapi! Bâhlia ku âcha-aopa ta, hnôlâ âhei leipa ta sie laih lymâ awpi" ama tahpa a châ thlyu aw. Keimolâ ta Krisamâ châta thata eimâ pachhuapanoh daihti, Bethlahe Viachao ie roh chhao liahsata ta apahnâh habâna daihti, Di thlâpâ avaw tlô awpa cha chyhsa hlupizy châta ta dahti ly y chhipa nata ngiatiah âchhi lei kawpa a châ nota, pasana khôphei chô liata âzia thlâh hapa zy châta deikua cha, he Vâ Bei saw pi daihti atlô awpa he ngiaroh âchhih kaw thlyu aw. Târi noh 20th Di,2013 my noh avaw chhipa cha my hro lyu leipa ta, aziza chhao âdaih thai kaw,ochhi pakao tawhta thlasipaw dâhhaw dusaw kawpa nata nai zualuapa ta atla ngâkawpa cha, Medway Maritime Hospital pasana khôpheih chô liata satlia pakha Felix Glenny chata lôlie kawpa ta sai ngâkaw ta. Apalôrupa lâna chata thohna o tawhta pua para ta, aviasa lôkhy zy chhao ta Krisamâ âlypa nata thapha kawpa ta âhmâh hra nawpa dâh ropadypa ta, thohna o tawhta pua awpa cha ângiatiah rai thei vei. A nohro ta atao typa hawta Felix vâ-iapa nô Colla Weller chhao cha a kyhpachâpa paw Felix thohna-o pasana khôphei chô liata ay ngâhaipa ahmô awpa chata apachhuapanoh ngâkaw hra ta, a chysia liata Felix ta apa hmiesa ty kawpa aviapakao asaihpa cheingei cha âkypa ta, ângia thei chaina hawta atobipa ta Medway Hospital cha âlypa nata thapa kawpa ta my dawh 11:30 am pa liana chata pangai haw ta. Thohna-o akei tlôpa ta na chata avâ-ia paw yna chhôpadâhpa cha thlai pangaipa ta, Felix ta apawpi kho kawpa Rose paw cheingei cha hlâpa ta, Felix chhao cha ta Colla avaw hmôpa cha apasana zydua atlâh khai ha khiama ta ngâ awpa ta a rakhô tawhna chata thlai akaw tyuhpachhopa ta akypachâ chaipa cha âkaw pahnâ pata, kypachana lyubie totie âhlâpa ta, âlypa nata thapha kawpa ta ama daihti cha âhmâh ei. Anodeikua ama hmia lia khâpa hmo ma avaw tlô aw tapa deikua pahno tlô eiva. Cha hawta Felix nata Colla zy âmo pano ta âlypa nata thapaw kawpa ta ama y ngâhai no chata, Felix paw Martin Glenny cha hnabeidy hmi kawpa heta chhôpadâhpa lâ cha âzâ ngiahpa ta, cha hawta apaw pachârôh kawpa cha Felix nata Colla zy chata ama pachâ rai pha leipa ta, achhâpa hiahri haw eita; anodeikua asawchapaw Felix hnabeidyna atao tlamaw aw tapa achipa vâta, apacharôh leizie nata khâpa hmata achâ leizie reihpa ta, Felix avaw pha chatlie kawpa vâta nata âvaw hua chatlie kawpa vâta âlyna mothlih alohpa tlao a châ tapa ta apachârôhna cha khâchâ âphih khei ha ta! Anodeikua, chanô so vivâh kawpa Cola deikua angia âryh thei vei. Daihti vâropi asie tawhta Felix paw Martin chhao chata asawchapawpa pasana chôchâh cha Cola cha chho ha hra ta, anodeikua Felix hnota deikua âphih chy awpa ta apaw chata âhaw ta! Karei!! Felix cha Pavyh Cancer a châ hleikhô ta a Pachao Cancer châ ta, Dawty nazy chhaota atlâhpapua nata ama hnabeiseih leizie cha Cola cha chho haw ta! He bie athei paw nah eta Cola hmia liana chata pachârona thlai avaw lâ pata, "Kheita rimâ eitao aw" tapa ta cha ngâkaw ta….. Noh nata daihti zy chhao vaw sie laih lymâpa ta, Felix chhao cha apasana cha paru via laih lymâna lâ pangai hawta. (He hawta Felix Cancer pasana vâta thohna o liata âzia thlâ ha nona heta Colla heta Felix saw thla 2-pa aphaoh ngâhai.) Dawty nazy ta Felix tlâh thei awpa châ khao vei tahpa ta ama chhopa vâna chata, Cola chanô sia kawpa nata palô chhyu kawpa chata khizaw liata akypachâ chaipa Felix cha athi tlyma ahro tlyma khâchâ dâh pathaihpa ta hnei awpa akho zie cha Felix nô nata paw hno chata chho ta, Felix nô nata paw chhao ta Cola pahruana cha vâropi ama pachâ tawhta, târi noh 24th Di,2013 Nochhô Dawh 12 pa khata Kent khih liata Midway Maritime Hospital liata dâhpathaipa ta Pastor ta apahneisa ei. Anodeikua, Vâdua chhi kawpa ta Felix he 24th Di zâ 11 pa liana khata apasana cancer vâta alapinô kho kawpa nata Khizaw liata akypachâ chaipa cha asie sai haw!! (Kyhpachâna hmeiseihpa he sôh ta, thina chhao ta pakhâ thei vei. Kypachâna pakheipa deikua ahlu kaw 🙂 )

<urn:uuid:c457c21a-7acd-4717-973a-c91e43e305e8>

CC-MAIN-2017-22

https://deivadailynewspaper.wordpress.com/2014/01/13/thina-chhaota-maniah-pachhai-awvei/

2017-05-25T23:50:16Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00292.warc.gz

zyp

Latn

{"zyp_Latn_score": 0.7618876695632935, "nct_Latn_score": 0.07009977102279663, "njb_Latn_score": 0.0635812059044838, "czt_Latn_score": 0.02193639427423477, "lus_Latn_score": 0.015881868079304695, "lhu_Latn_score": 0.01481575332581997, "kas_Deva_score": 0.012710317969322205}

Zâhnia târi noh 29, Phiapi, 2013 liana khata Mizoram Governor Vakkom Purushothaman ta Thalfavang Kut 2013 châ Hmuifang Tourist Resort liata a pahy. Thalfavang Kut 2013 he noh 2 chhôh a ô awpa pahyna liana heta Mizoram Governor Vakkom Purushothaman ta biereina hneipa ta "Mizoram State he State thlalôh chhihpa, a chhôh liata apahrapa zy nah pavâhpa nata palôhhathai kawpa zy liana heta Khitlyhpa zy sydie thei awpa tourism development thatlô kawpa ta siekhei thei n'awpa ta ryhpaona hlupi a y" tahpa a reih. A rei laih lyma na liata Governor heta Tourism lâta hmasiena he State sôh pha kawpa tao thei ta, Sôh nata thih liata ativyna miah tlôkhei aw tahpa ta Tourism lâ ta hmasie awpa ta châ Pyungiapa nata chi nah Pho chei-ô cheihchalo ta, Mawrâh Pyungiapazy India râh pôhpalôh pa liata pathâpa ta, a tliata liata International Film Festival, Goa khihpi lia hnei no chhaokha chyhsa mo dy chaipa a châzie a reih heih hra. He Thalfavang Kut 2013 pahyna daihti liana he Tourism Department Director Puhpa Vabeiha ta chhithapa ta, Vabeiha ta bie reina hneipa ta atakô Thalfavang Kut chhao heta Hmuifang su liata a ei-thôhna a cha ha na zie nata State chhôh nata khôtho lâ tawhta khitlyhpazy sydie theichai awpa ta pachhuahpanoh pa a châ a tah hra. He Thalfavang Kut 2013 apahyna daihti liana heta zâkhnoh manô mahpaw daihti liata lâ nata hlazy hleikhô ta atahmâ thyutlia hla natal â zy pamosapa ta, he hleikhôta Nohthla ngia ngaitapa zy Handloom nata Krismas lâ heihpa hmo nano nanopa zy palâhahna nata zuana daihti hmâpa ta a châ hra. He Thalfavang Kut 2013 he atanoh târi 30, Phiapi, 2013 hmâpazaopa ta zâlâ liana heta khawna daihti ahmâpa a châ heih aw.

<urn:uuid:4b2e76b2-5861-4e94-b3c7-a499652e9012>

CC-MAIN-2017-22

https://deivadailynewspaper.wordpress.com/2013/11/29/mawrah-governor-ta-thalfavang-kut-2013-apahy/

2017-05-25T23:42:43Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00300.warc.gz

zyp

Latn

{"zyp_Latn_score": 0.7025624513626099, "lus_Latn_score": 0.04960130527615547, "nct_Latn_score": 0.047544147819280624, "czt_Latn_score": 0.04740739241242409, "njb_Latn_score": 0.03454865142703056, "kas_Deva_score": 0.02623843029141426, "nbu_Latn_score": 0.010987549088895321, "dln_Latn_score": 0.010213008150458336}

Brazil khipi sâkha, Sao Paulo liata World Cup football âkhaih nawpa stadium achopa liata chyhsa 2 ama thi. Sao Paulo liata Stadium sa ngâhaipa he hâkô World Cup pahy nawpa châta tapa a châpa vâta football liata biehneituhpa FIFA chata atakô December hlâta ato zydua âmâ chiehpa ta y khai awpa a châ tapa ta asatuhpa Obebrecht Infrastructure Company nazy cha pahnosa ta, he hawta âpara parô kawpa ta rai ama hria ngahai no heta zâkhahnia zâlâ dawh 1:00 liana kha ta atôh ama patusana thua tôh apao pa vâta he stadium he chopa ta, asu liata rai ahriatuhpa chyhsa 2 ama thi. He hawta a châ no heta Brazilian Football biehneituhpazy cha FIFA ta ama stadium sana chôchâh liata achatlie viapa ta rai hria awpa ta a pahnosa. Advertisements

<urn:uuid:24bae5de-d5e4-4d9e-ae5e-35608bccbc6d>

CC-MAIN-2017-22

https://deivadailynewspaper.wordpress.com/2013/11/29/stadium-chopa-liata-chyhsa-2-thi/

2017-05-25T23:50:33Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00359.warc.gz

zyp

Latn

{"zyp_Latn_score": 0.42728927731513977, "nct_Latn_score": 0.2580977976322174, "njb_Latn_score": 0.0320097953081131, "czt_Latn_score": 0.019367987290024757, "lhu_Latn_score": 0.019296377897262573, "hmr_Latn_score": 0.01620885357260704, "lus_Latn_score": 0.01186905987560749, "kas_Deva_score": 0.010793584398925304}

Alexander the Great kha châmaih chikha ta thiepa a châ ma? Kô hlupi akhô tawhta Scientist nazy nata Historian nazy chata Alexander the Great kha Châmai chikha vâta thipa a châ ama ta! Dr.Leo Schep, Toxicologist , New Zealand 's National Poison Centre ta areina dâhta cha , Alexander the Great kha Sahma châmai chikha padosapa a châ vâta athipa a châpa hawta areih. Greek Beipa Alexander the Great he BC 400 ry lâ liana khata cha Khizaw bei zy hry liata âbeina râh akawh chaipa nata râh ala hlu chaipa châ tyh. BC 323 liana khata, alocho lichi, kô 32 a châ nota, Nebuchadnezzar II (Nebukanezara II) atyuhniepa râh Babylon liata a y nota pasapana napa chhao hnei leipa tan oh 11 chhôh biereih theileipa nata sie theileipa ta a y tawhta athi. Athi tawhta 2,000 hlei akhô tawhta atahmâhlâ he he Bei rônapa thina chôchâh liana heta Historian thokhazy nata Scientist thokha zy pachâna dâh âlyu leipa ta, thokha ta châmaih chikha cha a sahma (wine) liata pahlaopa a châpa vâta athipa hawta areihpa ama y nota, thokha ta deikua he hmo he biedopa châvei tahpa ta ama reih hra.

<urn:uuid:a02b61bf-4042-4250-949f-c273a0b97431>

CC-MAIN-2017-22

https://deivadailynewspaper.wordpress.com/2014/01/13/na-zo-ma-zo-vei-believe-it-or-not/

2017-05-25T23:43:43Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00361.warc.gz

zyp

Latn

{"zyp_Latn_score": 0.4467741549015045, "nct_Latn_score": 0.2096748948097229, "njb_Latn_score": 0.07110759615898132, "kmm_Latn_score": 0.03778419643640518, "lus_Latn_score": 0.03451006859540939, "hmr_Latn_score": 0.03264128789305687, "dln_Latn_score": 0.021171310916543007, "czt_Latn_score": 0.020256295800209045, "nbu_Latn_score": 0.017936604097485542, "cdf_Latn_score": 0.0141353290528059}

Tari noh 20.08.2014 my dawh 11:00AM pa khata CEM Conference Hall liata Puhpa RT.Zachono,CEM,MADC chhithana ry liata SIRD Director nata a hrialâhpa zy nata Elected Office Holders nata HOD,MADC zy ta apakyhna ama hnei. He apakyh-pakhyna liana heta Pihnô Maria CT.Zuali,Director,SIRD chata Siaha District chhôh liata BRGF sôh hmâpa ta rai hriana nano nanopa zy nata rai hriana survey report duasu zy rei palâhâhna a hnei.Director ta arei lymâna liata cha,BRGF sôh hmâna record zy cha khona dâh hawhta paso phapa châ tuleipa hawhta a reih.Rai hriana liata 50% rachhôh he cha record siahlia leipa hawhta a reih.Chahleikhôta,Director chata he BRGF sôh he peimawh ngaitapa Agriculture sector nata niebawpa ativyna lâchhâh heipa liata hmâ chyh kawpa hawhta a reih hra. Puhpa RT.Zachono,CEM,MADC chhaota BRGF sôh hmâna nata raihria tlâhpipa zy reina a hnei hra.CEM hleikhô ta Puhpa zy MH.Tiabi,EM i/c PWD etc,N.Zakhai,EM i/c Education etc,L.Prisila,Dy.Chairman,LC.Chakhai,Chairman nata V.Zacho,Executive Secretary tawhta hmo pachâ peimawhpa nata hiahrina zy hleikhôta Siaha District liata BRGF sôh hmâna chôchâh liata duasu siahlia kawpa zy ma reih hra. He atyupahmaohna he dawh 12:30 PM pa khata Puhpa RT.Zachono,CEM,MADC chata alyna bie reina ta a pachhâsa.

<urn:uuid:c1e17da6-474c-4fa7-a0c9-7a1b6e2b704f>

CC-MAIN-2017-22

http://www.madconline.com/director-sird-apakyhna-hneipa-a-cha/

2017-05-29T05:53:00Z

s3://commoncrawl/crawl-data/CC-MAIN-2017-22/segments/1495463612018.97/warc/CC-MAIN-20170529053338-20170529073338-00145.warc.gz

zyp

Latn

{"zyp_Latn_score": 0.7592434883117676, "lus_Latn_score": 0.06362555921077728, "nct_Latn_score": 0.03298572078347206, "kas_Deva_score": 0.01813032105565071, "czt_Latn_score": 0.015702184289693832, "toc_Latn_score": 0.010058026760816574}

France President, Francois Hollande chata khopa (vâ-iapa) ahneipa hawta abaituhpa, Closer thâtihbu cha court liata âkho awpa âchhuah tahpa areih. Closer thâtihbu heta ama thâtihbu papuapa hnôh chaipa liata President Francois Hollande nata ama râh liata Film Star âlâluah chaipa hry liatapa, Julie Gayet zy cha âkhohpa hawta palâsa ta, ama pano ta ama nohthlapa thokhazy nata ama thâtih cha ama thâtihbu phia 7 lia tlai ta palâsa eita, daihti vâropi internet liata ama chôchâh he palâ habâ eita, he na pano he âmâ khoh cheingeipa hawta ama reih. President Hollande chata zawpi zy hmôthei awpa nata rei thei awpa ta a thâtih ama palâsapa vâta apalôh atlâh leizie reih ta, a khotalaina aparao pakeituhpa hawta abaipa, Closer thâtihbu cha âkho cheingei awpa âchhuah tahpa reih ta, dâh hmâpa ta hrie cheingei awpa akho tahpa areih hra. President nata avâ-ia nô hawta reipa, Gayet he zâkô lâ liana chhao khata President nata ama pano thâtih he thata apathâh heipa vâta Internet liata athatih arohtuhpazy âvaw kho ha hei hra. France President heta saw 4 ahneinapa, Segolene Royal siesaipa ta apahrâkhe hapa, Valerie Trierweiler nata o-kha lia pahrâ khoh ngâhai eita, he hawta koala pahrâ kheipa hnei thlâh hana chôta chanô hropa apakaohpa vâna heta Politics liata arao khei nata chyhsa hlupi ta ama pangiasa.

<urn:uuid:ec575454-88b6-4867-8ae7-e0e3ee4464f7>

CC-MAIN-2017-22

https://deivadailynewspaper.wordpress.com/2014/01/12/france-president-nata-closer-magazine-zy-court-lia/

2017-05-25T23:43:59Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00392.warc.gz

zyp

Latn

{"zyp_Latn_score": 0.3734131157398224, "nct_Latn_score": 0.3409857749938965, "njb_Latn_score": 0.1455192118883133, "kas_Deva_score": 0.03078462742269039, "dln_Latn_score": 0.01295134425163269, "kmm_Latn_score": 0.012364713475108147}

Vote pathlapa zy hry liata a uthei chaipa kô 104. Zâhnia târi noh 25th Phiata,2013 liana kha ta Seat 40 yna Mizoram Legislative Assembly âtlyhna cha apalâ kawa ta Vote pathla khai hapa a châ. District hro hropa Election Officer zy nata Police nazy tawhta bie eima daona dâh tawhta zâhnia zâlâ dawh 5:00 taihta report ângiahpa liata cha zakha liata 80.77 % vote atla. Vote tla napa zy he Polling Station 1,126 liata châ ta, he zy hry liata Poling Station 94 pazy cha buabâna tlô thei awpa hawta pahnopa a châ vâta, apha kawpa ta vaina ry liata vote pathlapa a châ. Vote pathla chhâna daihti châta raopa zâlâ dawh 4:00 liana khata Polling Station thokha liata vote pathla awpa chyhsa thokha zy vote pathla awpa apatlâhpa ama y hôlôpa vâta slipt piepa ta vote pathlasapa ama châ. Siaha District liata Polling Station 73 liata chhao apalâ kawpa ta vote he pathlapa châ ta. Anodeikua Polling Station thokha liata EVM pha leipa thla ângiahpazy y ta, cha zy cha, Iana Poling Station, Tipa Bazar Poling Station, Zyhno nata Phura zy ama châ. Anodeikua, he su liana zy heta zawpi zy ta apalâ kawpa ta Vote ama pathla khai thei tahpa Alok Swarup ta Deiva a chho. Lytai District liata Poling Station a ypa zydua 159 liata apalâ kawpa ta vote pathla khaipa châ ta, anodeikua AOC Vaih, Lozuachô nata Parva II Poling Station lia zy ta EVM araopa vâta thlapa châ ta, anodeikua tymâna nata rairuna tlôkhei leipa ta, apalâ kawpa ta vote pathla khaipa achâ hra. Lôlei District chhôh liata Poling Station 175 pa liata chhao apalâ kawpa ta Vote pathla khaipa châ ta, Anodeikua, West Tuipui bia liata Puankhai Poling Station liata EVM arao hrapa vâta EVM he thla heipa châ ta, he tawhna heta rairuna y leipa ta vote pathla pazipa a châ. Lôlei District Hlumte Poling Station liata cha Vote hneipa zydua ta Vote ama pathla paki khai. Serchhip District liata Tuikum Constituency chhôh liata Poling Station 77 liata chhao apalâ kawpa ta Vote pathlapa châ ta, anodeikua Serchhip khipi chhôh liata Poling Station Number 12 na EVM raopa vâta EVM he thla hrapa châ ta, Anodeikua rairuna nata tymâna y hrao vei. Serchhip District, Tuikum Constituency chhôh , Tuikum Constituency chhôh liata Baktawng Tlangnuam Poling Station Pihnoô Lianheli, Kô 103 chhao ta vote pathla hra .Champhai Poling Station a ypa zydua 133 liata chhao apalâ kawpa ta vote pathla khaipa a châ hra. NE Khawdungsei Polling Station liata Pihnô Kmâchawngi Kô 104 pa chhao ta Vote apathla hra, Ano he Vote pathlapa zy hry liata uthei chaipa a châpa ta pahnopa a châ. Mamit District Poling Station a ypa zydua 110 pa liata apalâ kawpa ta Vote pathlapa a châ hra. Buana a pathlei tlamaw nawpa hawta pachâpa ta vaipa Critical Poling Station 10 pa liata chhao buana y leipa ta apalâ kawpa ta Vote he pathla khaipa a châ.. Aizawl Distrcit chhôh liata Poling Station 323 zy liata chhao apalâ kawpa ta vote pathla khaipa châ ta, Anodeikua khichhô su 18 liata VVPAT pha-âh leipa hawta pahnopa zy thlapa châ ta, Vote pathla khaipa achâ tawta vote zydua he Presiding Officer nata Poling officer zy ta liahsa ama seal khai tawhta Distrcit Hqrs hro hropa Strong Room pangai kheipa ta pasopa a cha. Vote atlapa zydua he Tari noh 9th Di,2013 liata phuahpa a châ aw.

<urn:uuid:a255387c-b298-438c-8ffe-ea2f13665495>

CC-MAIN-2017-22

https://deivadailynewspaper.wordpress.com/2013/11/26/apala-kawpa-ta-mla-atlyhna-vote-pathla-khaipa-a-cha/

2017-05-25T23:50:24Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00398.warc.gz

zyp

Latn

{"zyp_Latn_score": 0.717964231967926, "lus_Latn_score": 0.08655685931444168, "njb_Latn_score": 0.03420064598321915, "kas_Deva_score": 0.03265517204999924, "nct_Latn_score": 0.02952711097896099, "dln_Latn_score": 0.018636133521795273, "hmr_Latn_score": 0.011844703927636147, "czt_Latn_score": 0.011504908092319965}

Zâhnia lâ tawhna khata PWD Multi Modal Project S.E Er.Malsawmdawngliana chata a office liata Lawngtlai khihpi chhôh liata National Highway ta achapiapa vaih nano nanopa chhithatupa nata veiseihpalôhhâpa py zy apakyh ta, atakô March thla chhôh cheingei ta khichhôh lâthlôh tao rai patlôpa a châ awpa zie chho ta. Cha châta sôh ângiahpa chhao Highway Ordinary Repair Fund tawhta tlaw 27.10 lakh hmôpa a châ zie areih.

<urn:uuid:dbd359f6-e2f5-40bf-95fb-c8de6d71f8d3>

CC-MAIN-2017-22

https://deivadailynewspaper.wordpress.com/2014/02/28/lapi-thlai-ta-patlopara-aw/

2017-05-25T23:52:19Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00429.warc.gz

zyp

Latn

{"zyp_Latn_score": 0.75385582447052, "lus_Latn_score": 0.14556771516799927, "njb_Latn_score": 0.01747213862836361, "kas_Deva_score": 0.014029293321073055, "nbu_Latn_score": 0.013103248551487923, "czt_Latn_score": 0.010146231390535831}

La Liga mid season break khai tawhta avaw kua thei nata hnabeiseihpa a châ. Messi he November noh 10 pa liata Real Betis nata âmâ khaih nota hmah aphaohpa kha châ ta, season âthaopa achâ tawhta hmah phaoh ngâthlâh hapa ta, hâta ei-6 chhâ âpahâ awpa ta hnabeiseihpa a châ. He vâna heta atlâh pato via awpa hnabeiseihpa ta ama râh lâ amohôh awpa ta pasiesapa a châ.

<urn:uuid:0134cd7f-877b-4128-9db3-efb8470c86eb>

CC-MAIN-2017-22

https://deivadailynewspaper.wordpress.com/2013/11/29/amohoh-awpa-ta-argentina-pangai/

2017-05-25T23:44:52Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00444.warc.gz

zyp

Latn

{"zyp_Latn_score": 0.8339541554450989, "lus_Latn_score": 0.041046932339668274, "njb_Latn_score": 0.020153213292360306, "kas_Deva_score": 0.01774047315120697, "lhu_Latn_score": 0.01220852229744196, "dln_Latn_score": 0.010116125456988811}

America râh liata châbu chhuh tuachaipa, The Bay Psalm Book cha lilâh pa châ ta, dollar thyza 14 nata thysy 2 ta zuapa a châ. New York khipi liata lilâpa, America râh liata châbu chhuh tuachaipa 11 pa zy hry liata hmôthei awpa ta a y chhôhpa The Bay Psalm Book he kô 1640 pa liana kha ta Massachusetts, Cambridge liata copy 1,700 chhuhpa châ ta, Boston liata Old South Church chata he châbu he 2 âvaopa ta, he châbu sânopa hry liata sâkha viapa he chhyna-o sa nawpa nata akawh viapa ta chakaona ama hnei thei nawpa châta zuapa châ mawsy tahpa châ ta, ama bie pathlupa hawta New York khipi liata hmo alilâtyhpa py Sotheby zy hnota hlâpa ta, amo heta ama lilâh ha. He châbu achaleituhpa he sôhdao hneirôhpa David Rubenstein ta a châ. Advertisements

<urn:uuid:5a2a6b80-aa7a-4175-84a9-59007a6119da>

CC-MAIN-2017-22

https://deivadailynewspaper.wordpress.com/2013/11/29/khizaw-liata-chabu-chhuh-tuachaipa-lilahpa-a-cha/

2017-05-25T23:45:08Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00456.warc.gz

zyp

Latn

{"zyp_Latn_score": 0.5498178005218506, "nct_Latn_score": 0.11369920521974564, "njb_Latn_score": 0.06506781280040741, "lhu_Latn_score": 0.058804500848054886, "kas_Deva_score": 0.025740358978509903, "czt_Latn_score": 0.016965646296739578, "lus_Latn_score": 0.013333110138773918, "dln_Latn_score": 0.010701869614422321, "nan_Latn_score": 0.010312136262655258}

India râh liata âchuhaipazy châta nata MBBS âchu khopazy châta Seat 10,000 tao baichhi awpata pahruana cha Union Cabinet ta âpyh khei. Health and Family Welfare Ministry ta Dawty pakha tlâhleipa amohôhpa zie âlaichadaipa ta, dawty adaih leina pathlâ nawpa ta he pahruana he taopa châ ta, dawty achu khopazy châta seat 10,000 tao awpa pahruana he Cabinet Committee on Economic Affairs atyuhpakhypa chata âpyh khei. He châta sôh nata thi peimawhpa zie zakha liata 75% , Crore 7,500 cha central sawkhâ ta âtôh awta, thysâh 2,500 cha Medical College padua nawpa state sawkhâ zy âtô awpa ta sopa achâ. Advertisements

<urn:uuid:9ba04c75-f32c-46dc-b054-8dac68f99f0f>

CC-MAIN-2017-22

https://deivadailynewspaper.wordpress.com/2014/01/12/mbbs-seat-10000-baichha-via-aw/

2017-05-25T23:50:55Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00456.warc.gz

zyp

Latn

{"zyp_Latn_score": 0.5639982223510742, "nct_Latn_score": 0.07754414528608322, "dln_Latn_score": 0.052436016499996185, "kas_Deva_score": 0.03797810152173042, "czt_Latn_score": 0.0325470007956028, "nbu_Latn_score": 0.03140852972865105, "njb_Latn_score": 0.025369329378008842, "toc_Latn_score": 0.016777371987700462, "hmr_Latn_score": 0.01634940877556801, "lus_Latn_score": 0.012224623002111912}

Târi noh 1, Pamih,2014 tawh khita nohchareih zâlâ dawh 3:00 pa tawhta DDK Programme papuapa a châ bâ aw. Tlaikao reih ta thâtih thiehpa phuahpa papuana daihti chhao zâ dawh 7:00 a châ aw. He hawta a châpa vâna heta Mawrah liata Cable Operator zydua cha nohchareih zâlâ dawh 3:00 tawhta dawh 8:00 pm taihta DDK Programme he papua tyh chyu awpa ta pahnosapa ama châ. Advertisements

<urn:uuid:016d5a72-87bd-4b6b-a0d9-275c89250328>

CC-MAIN-2017-22

https://deivadailynewspaper.wordpress.com/2014/02/28/ddk-programme-thiehpa-hmah-aw/

2017-05-25T23:42:09Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00484.warc.gz

zyp

Latn

{"zyp_Latn_score": 0.5491797924041748, "lus_Latn_score": 0.33480721712112427, "kas_Deva_score": 0.032043445855379105, "czt_Latn_score": 0.021624473854899406, "lhu_Latn_score": 0.014068341813981533, "njb_Latn_score": 0.010676837526261806}

Târi noh 24th Phiapi,2013 liana khata Tlanglawma, kô 27, Khualebf khipa, Kamhleia sawchapawpa âtahpa, Chhinga Vaiha Aizawl liata apahrâpa hawta âreihpa tawhta Heroin gram 102 ama patu. Ama patuna su he Zotlang Mara House tlyhmia liata a châ tahpa eima biedaona ta a reih. Heroin he tlawh Rs.4,90,000 mâ a châ Advertisements

<urn:uuid:1660176c-0e3b-4723-a97d-e1fecb842918>

CC-MAIN-2017-22

https://deivadailynewspaper.wordpress.com/2013/11/26/heroin-patu/

2017-05-25T23:49:53Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00486.warc.gz

zyp

Latn

{"zyp_Latn_score": 0.8272789716720581, "kas_Deva_score": 0.04473536089062691, "czt_Latn_score": 0.037120282649993896, "dln_Latn_score": 0.020631251856684685, "lus_Latn_score": 0.017893293872475624}

Bie âhlypa ama papuapa liata, noh 23/11/2013 my ta Chikha lâtlei tawhta ama parupa, Maliana, Zamtea nata Deep Mandal zy parupa ama châna kyh liata âmo thapasa ta, ngiachhietuhpa zydua, YMA nata tlyngiahpa py nano nanopa zy, apachaipa ta Forest Department, Mizoram Police nata CID zy ta thapi phiapa ta hmah ama lana kyh liata âmâ ly hmeiseih tapa ama palâsa. Anodeikua, ama sawna (aleipa) zy address chôchâh palâsana kyh liata âdo-âh leipa a ypa vâta pado abyuhpa ta ama pahno tahpa reihpa ta, he hawna heta ama address ama reihpasia, C.Sanglianthanga @ Maliana(28) he apaw VL.Hmuaka, mamit Venghlun a châ tapa palâsa eita, Maliana he Mamit khi liata apihpa nata alaiseihpa a châ zie nata, nietluana hro hropa vâta su nano nanopa liata a y laihpa a châ nona heta Mamit Taxi haohpa ta Mamit Venghlun liata apaw zy hnota khi asa. Lalsiamliana @Zamtea(25) he apaw Buanga(L)châ ta, apawpaw T.Zathanga Kolosib Vengthar Thlanmual Vaih liata a pahrâpa châ ta, Vanlalchhuanga, Muanna Vaih motor haohpa ta a y ngâhaipa achâ. He hleikhô ta ama sawna aparutuhpazy ta atanoh taihta khâpa bie hmata reih leipa nata achhâpa nata avâpa chhao yleipa ta ama sawna ama paru thlâh hapa cha ama palôh apasa zie nata pahno thai aru hmeiseih ama tah zie reih eita, achatlie thei chaina hawta parutuhpa nazy heta ama saw nah âmâ vaopazy he papua awpa ta âmâ haw. He hleikhô ta Mawrah sawkhâ nata biatuhpa MLA cha ama sawnazy pua thei nawpa ta achatliena lâta hmalapa awpa ta âmâ haw hra tahpa ama palâsa. Zâhnia lâ liana khata, atahmâ ta thlâpâ noh 23 pa liata âparuna atlôna su Chikha liata Border Out Post(BOP) tao baichhi nawpa dâh mohpa ta Police biehneituhpazy nata Forest hyutuhpazy ta Joint Verification ama hnei. Mamit SP RD Chawngthu, CID Addl. SP HL Thangzuala, 5th IR Battalion Dy. Commandant C Lalruaia, 42nd BSF Asst. Cammandant Mukhesh nata Forest Department vyuhpa ta Dampa Tiger Reserve project director Laltlanhlua zy cha Tuipuibari nata Damparengpui likah, Chikha chavah liata Border Out Post so nawpa su ama mopasia. Post so nawpa su nata Post baichhipa a châ hlâ ta hnei nawpa dâh ama reipahmao hra

<urn:uuid:35855eac-e2f0-4cc0-b285-2c79217aae2a>

CC-MAIN-2017-22

https://deivadailynewspaper.wordpress.com/2013/11/29/aleipa-na-chhokhazy-palohpasapa-ta-bie-ahlypa-papua/

2017-05-25T23:52:11Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00502.warc.gz

zyp

Latn

{"zyp_Latn_score": 0.5347038507461548, "nct_Latn_score": 0.1348046064376831, "njb_Latn_score": 0.051781125366687775, "dln_Latn_score": 0.043201468884944916, "czt_Latn_score": 0.04181152582168579, "hmr_Latn_score": 0.02037377469241619, "kas_Deva_score": 0.018284086138010025, "zom_Latn_score": 0.012472011148929596, "cek_Latn_score": 0.011347542516887188, "bhp_Latn_score": 0.010782401077449322}

Chyhsa avaw thaotôna thâtih liata Deoxyribo Nuclei Acid (DNA) uhthei chaipa, kô 400,000 ta uhtheipa cha athaisopazy ta ama hmôpapuapa ha heih. He DNA hmôpapuapa heta chyhsapa athaotôna liata hmo chhopasiana kyh liata athaisopazy no aparaih via ha heih. Thâtihbu sâkha, Journal Nature, Pakhy Noh apuapa liata he chôchâh he palâsapa châ ta; he liana heta athaisopazy heta Fossil sâkha ama hmôpapuapa liata chyhsapa DNA, kô 400,000 ta uhtheipa ama hmôpapuapa tahpa he ama palâsa. Chyhsa DNA uhthei chaipa ta pahnopa, kô 100,000-ta uhtheipa hlâta a lie thôh ta a uhthei via tahna a châ. He Fossil, chyhsa byhpi ru (Thigh bone) he Spain liata ama hmôpapuapa châpa ta, ama hmôpapua thaono ta cha he byhpi ru he chyhsa hmiatuapa, Neandarthals hawhta pachâpa châ ta; anodeikua, he byhpi ruh liata DNA amâ vaw chupasia via na ta deikua a DNA cha Neandarthals châ leipa ta, leilô liata chyhsa avaw pahrâ tuapa sie lymâpa sâkha, Denisovans DNA hawhta pachâpa a châ ha heih.Atahmâ duahmo liata, Denisovans DNA uhthei chaipa ta ama pahnopa cha Siberia dâhhawh liata ama hmôpapuapa, kô 80,000-ta uhtheipa kha châ ta; he heta Scientist-na no pariahs ta, chyhsa avaw thaotôna kyh achuna liata hmo chhopasia thei leipa apapôhsa via lymâ ha heih.

<urn:uuid:b763b1e9-bbeb-4f02-ac88-90b5cb242a26>

CC-MAIN-2017-22

https://deivadailynewspaper.wordpress.com/2013/12/06/chyhsa-dna-ko-400000-ta-uhtheipa-hmopapuapa-vata-scientist-zy-noraih/

2017-05-25T23:49:38Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00550.warc.gz

zyp

Latn

{"zyp_Latn_score": 0.3221116364002228, "nct_Latn_score": 0.21329046785831451, "czt_Latn_score": 0.08906550705432892, "kas_Deva_score": 0.08256231993436813, "njb_Latn_score": 0.07808611541986465, "kmm_Latn_score": 0.05873819813132286}

Puhpa K. Hrahmo, EM (LAD) ta Chief Guest cha pata, Cleanliness week closing function programme ahma khei ei. He closing function he D.C. Conference Hall liata hnei pa cha ta, 11am – 12 noon pata ahmapa a cha. Chief Guest chata reih ta, Mahatma Gandhi pina noh October 2nd athei thlah na awpa ta October 1st week liata Cleanliness Drive he ahma tyhpa a cha tah ta, Pathaihna he Mahatma Gandhi ta apapeimawhsa zie a reih. Ko 2019 pa he, Mahatma Gandhi avaw pi tawhta ko 150 atlohna ko a cha awpa vata India ta "Swachh Bharat" bie pipa hma pata Ko 2019 liata India he Khizaw liata rah pathaih chaipa cha awpa achhuah zie a reih hra. Siaha khichhoh liata apuapa a ypazy he ama yna su awpa ama y lei vata khichhoh apuapa ahluh pa a cha. LAD Department, MADC ta khichhoh apathai tuh awpa ta, vaih to liata Sweeper so ta, LAD Motor ta apuapa nohchareih motor trip 8 ta athy tyhpa a reih hra. Lapi nata side-drain zy avaw pathaih via thei na awpa ta zawpi zy peimawh pita, apuapa zy thy chakhyh leipata, athyna su taopa lia dei ta thy awpata zawpi zy la liata ahawna atao. He function he Pihno Marilyn Rualzakhumthangi, SDO (S) ta Chairman cha pata achhih tha. Puhpa Sachai, Joint V.C President ta Asia liata khih apathaih chaipa ta ama tlypa Mawlynnong (Meghalaya) atlyna report a pie. Puhpa Lalrinzuala, BDO, Siaha ta Vote of Thanks reina hnei pata daihti khawpa a cha.

<urn:uuid:0612ec1d-124a-4577-bddb-72b71ca2d3c9>

CC-MAIN-2017-22

http://www.madconline.com/puhpa-k-hrahmo-emlad-ta-cleanliness-week-a-khaw/

2017-05-29T06:00:15Z

s3://commoncrawl/crawl-data/CC-MAIN-2017-22/segments/1495463612018.97/warc/CC-MAIN-20170529053338-20170529073338-00304.warc.gz

zyp

Latn

{"zyp_Latn_score": 0.6492599248886108, "nct_Latn_score": 0.08536861091852188, "lus_Latn_score": 0.045212168246507645, "czt_Latn_score": 0.035001300275325775, "njb_Latn_score": 0.01956206001341343, "kas_Deva_score": 0.016655685380101204, "zom_Latn_score": 0.015750499442219734, "cek_Latn_score": 0.010260502807796001}

Tanoh tari noh 14.1.2015 zala 1pm pata, kuraihriapa zy noh DC Office Complex chhôh liata hmâpa a châ. He daihti he Pinô Marilyn Rualzakhumthangi S.D.O(S) chata chhitha ta,Rev Dr,M.Zakonia, Moderator, ECM ta Devotion a hnei. NLUP line Department thokhazy: DIC Siaha,Horti Siaha,AH&Vety Siaha nata Agriculture department Siaha zy tawhta NLUP hmalana tlâpihpa zy report nathliepa a châ.Biereina chyupa Dr.Chawngkhuma Chawngthu , President AMFU Siaha district tawhta nata Puhpa VB.Sachai Syhly, Chairman, Town Joint VC zy tawhta nathliepa a châ. Puhpa Beila Khithie Addl.DC Siaha Cha Guest of Honour châpa ta, pasyupalina biepha kawpa reina a hnei hra. Puhpa, RT.Zachono, CEM, MADC,Siaha khichhailaipa chata biepha kawpa reina hneipa ta, "Kuraihriapa he chyhsazy hnohta Khazohpa mission hmiatua chaipa a châpa vâta khati no rai ta duasu peimawh chaipa liata a y ngâthlâh ha aw.Khizaw liata manô pahrâpa zy nohto hmo eima peimawhpa nata ato eima hneipa nata eimâ busaipa zydua he kuraihriatuhpazy vâta a y theipa nata eima hneipa sai a châ tahpa he my beih khah ei suh u.Kuraihria pasâhsapa râh maihzy cha râh hmahsiepa nata hneirôhpazy châ ei ta,kuraihria pasâhsana châh apahno leipa râhzy cha râh hnôh khawpa nata râh dychhiehpa ama châ zôzaw aw." a tah. Siaha khih chhôh tawhta kuraihria hlaotlohpa pathôh atlyhpapuapa zy hnota tlaw 2000/- sai ta khichhailaipa chata lymâ raina a hnei. Laihsa K.Lalnunpuii chata thai kawpa ta zawpi apôhpakhypa zy hlasapa ta apalôpahawh ei.

<urn:uuid:ff650f61-c059-41cd-a084-cadd9ab62f6e>

CC-MAIN-2017-22

http://www.madconline.com/kuraihriatuhpa-noh-hmapa-a-cha/

2017-05-29T05:54:36Z

s3://commoncrawl/crawl-data/CC-MAIN-2017-22/segments/1495463612018.97/warc/CC-MAIN-20170529053338-20170529073338-00318.warc.gz

zyp

Latn

{"zyp_Latn_score": 0.8183427453041077, "lus_Latn_score": 0.03591572493314743, "kas_Deva_score": 0.035733096301555634, "czt_Latn_score": 0.01669858954846859, "hmr_Latn_score": 0.012597755528986454, "njb_Latn_score": 0.01120241079479456}

Pyungiapa khizaw liata âtobina hleikhôta a Music Video liata âchanei chanâ tyhna dâh vâta alâluah kawpa, Lady Gaga-ta ano pasâhsatuhpa, chanô thyudyupa pakha cha Internet liata apakyhna taopa sâkha, Littlemonsters.com siepahliepa ta sasyh athie âchhuahna tawhtapa apachhapapua. He chanô thyudyupa he, kô 27-ta uhtheipa heta Internet tawhta châpaphaopa ta, ano sasyh hrona la lei awpa ta tahpa ta, ama zydua ta kyh ama pachâna zie a chho hra, tahpa ta Daily Express a rei. 'Poker Face' hla hmâpa ta khizaw chalyutuhpa heta, he chanô thyudyupa nah heta, pyungiapa hmâpa ta khâchâ amâ zaokhina zie reihpa ta, pyungiapa nahthlie hluh ta, a hro liata hmo thiehpa pachâpapuana dâh achu awpa ta a chhosie hra. He chanô thyudyupa heta Lady Gaga hnota alynabie thata ahlâ hra, tahpa palâsapa a châ hra. Advertisements

<urn:uuid:1b55d940-11ad-46b8-93e6-e56956090055>

CC-MAIN-2017-22

https://deivadailynewspaper.wordpress.com/2013/12/13/lady-gaga-ta-chyhsa-hrona-pachha/

2017-05-25T23:42:35Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00572.warc.gz

zyp

Latn

{"zyp_Latn_score": 0.627216637134552, "czt_Latn_score": 0.09276697784662247, "nct_Latn_score": 0.06960655748844147, "njb_Latn_score": 0.05586738884449005, "kas_Deva_score": 0.04874948039650917, "lhu_Latn_score": 0.02040589414536953}

MADC Session he my dawh 10:00 tawhta pathaopa ta, zâlâ dawh 1:00 pata patlôpa a châ. Deputy Chairman, Puhpa L. Priscilla chhithana ry liata hneipa Session liana heta hiahrina sâchaki (9) angiapazy achhyna nata reipahmaohna hneipa châ ta, apalâ kawpa ta he haihrinazy he achhypa nata reipasiapa a châ tahpa bie eima dao. Hiahrinazy he Puhpa C. Lawbei, Colege Vaih-II (Siaha North-II) Biatuhpa tawhta sâpalih (4), Puhpa Pakhu Hlychho, Meisavaih (Siaha West-II) Biatuhpa tawhta sâpalih (4) nata Puhpa B. Pasia, Laki Biatuhpa tawhta sâkha (1) zy châ ta, hiahrina nata achhyna ngâlâh daihti ahmâpa a châ. He Session liana heta Laki-Paletwa Lâthlôh chhia awpa Lôbô chôchâh zy, RKVY leibâh nata raipapuana chôchâh zy, MADC ta sôh ahmôna nata hmâna, Vehicle chaleina chôchâh etc zy reipa châ ta, hiahrina zydua he a phapa ta achhy khaipa a châ. He chôchâh liata hmo siahlia leipa thokhazy cha Opposition lâ tawhta reihpapua ei ta, daihti huhieh kawpa ry liata reipahmaohna hneipa a châ. Daihti chhâna lâ liata Puhpa Hiphei, Outgoing Chairman cha biereina daihti Minute 5 piepa châpa ta, "Chakaona hropa lâ liata ei ngia khoh hapa vâta, MADC liata Chairman nata MDC ei châna cha a pabâ khai awpa khoh na ta, anodeikua Team Work hmo a châ hapa vâta eima hyutuhpazy ryhraona hawhta keih ei chakâ laih aw", tahpa ta reihpa ta, "Chairman a châ chhôhta House Member-zy hriaparaohna, deichhyna nata chakao-chahlâna liata alyna bie ei reih hmeiseih", tahpa ta alynabie a reih. Mizoram Legislative Assembly vâta he Session liana heta Official Bill angiapa y leipa ta, Question Hour ngâlâh ta ahmâpa a châ He ahwta a châ nona heta LADC Chairman, F.Rohnuna chhao ta târi noh 29th Phiapi,2013 liana kha ta achâna apabâh. LADC thlasipaw âtyuhpakhyna liata Chairman heta abâna châ cha LADC Executive Secretary hnota pangia ta, Executive Secretary heta pachâpazi awpa ta Governor apa phao. He session liana heta F.Rohnuna ngâleina motion chhao ângiahpa ta, anodeikua bâna a pangia hapa vâta pachâpazipa châ khaovei. MLA atlyh no khata F. Rohnuna he Lawngtlai East biala Congress candiate, H. Zothangliana chakana zie ta âpiepa vâta Congress party atanga tawhta papuapa châ ta, party tawhta papuapa achâpa he Sangau tlypa ta campaign pa, Lal Thanhawla chata thlaparohpa Phiapi noh 23 pa liana khata aphuah. Târi noh 29th Phiapi,2013 LADC thlasipaw âtyuhpakhyna liana heta Phiapi 20 pa liata rao cancer vâta athipa, Congress MDC, JH Lallianngura pathliena daihti hneipa châ ta, he daihti liana heta CEM, C. Ngurlianchunga, Executive Member V. Zirsanga nata MDC pano, C. Lalsawmzuala nata Lallawmsanga Apeto-zy ta JH Lallianngura i-na bie ama reih. JH Lallianngura he kô 1998 liana kha ta Tuithumhnar bia tawhta Lai Autonomous District Council Member châta atlyh patlohpa châ ta, he bia taw heta âzaopa ta ei 3 âtlyh patlohpa a châ. He khai tawhna heta hiahrina nata âchhyna daihti hnei pazao pa châ ta, hiahrina 6 ângiahpa zy azydua ta âchhy khaipa a châ. CEM, EM nata MDC nazy hlao papôhsa nawpa chôchâh hiahrina angiahpa cha CEM Ngunlianchunga ta âchhypa ta, hlao pasâh awpa cha Housed liata passed khai hapa châ ta, Governor pasaina la awpa ta paphao hapa a châ tapa areih. Atahmâta District Counci sie ngâhaipa daihti chhôh liata Village Council thiehpa paduana zie cha VC 6 a châpa hawta EM Vanlalthaliana ta House liata reih ta, Fisheries Department ta atakô chhô ta Ngasa chi chalei nawpa ahmâna zie cha Rs.30,00,000 a châ habâ tapa reih ta, Plastic tipâh raih awpa chalei nawpa ta Rs.48,00,000 hmâpa a châ zie chhao areih pâ. Session he T.Zakhuma ta chhithapa ta , patlopatlâhpa a châ. Chakma Autonomous District Council thlasipaw atyuhpakhyna chhao târi noh 29th Phiapi,2013 liana khata hneipa châ hra tam EM pahnih post 2 baichhi awpa aryh tapa châ. Session-liana heta CEM, Dr. Buddha Dhan Chakma-ta Executive 2 tao baichhi awpa pahruana bill ângiah khei ta, apangiana chhâpa reipasiana hneipa ta, District Council-zy biehneina lai viapa piepa ama châ vâ nata Centraly Sponsored Scheme tiamin reipâpa ta raihria awpa apôh via hapa vâta a châ a ta, he hleikhô ta Chakma Autonomous District Council âtlyhna, atlia ta liata patlô hapa liana kha ta seat baichhipa ta âtlyhna hneipa a châ vâta, Executive Member he baichhi awpa ângiahpa hawta areih. He bill he dawhkha chhôh reih pahmaohpa châ ta, reipahmaona baichhipa ta CEM chata, member 20 nata 24 likah hneipa, District Council-zy cha CEM reipâpa ta, Executive Member 8 hlâta hlu leipa hnei awpa achâ zie reih ta, he hmo he dâh y chiehpa châ ta, Constitution and Conduct of Business Rule, 2002-liata cha EM hnei nawpa zie he palâsapa chavei ata. He Bill he reihpahmaohpa a châ khai tawhta pass pa châ ta, Governor âpyhkheina la awpa ta sopa a châ khai tawhta session he pachhâsapa a châ.

<urn:uuid:4f8abcc3-5ff5-481a-9454-dcbcdde3fd93>

CC-MAIN-2017-22

https://deivadailynewspaper.wordpress.com/2013/12/01/district-council-sathohpa-zy-ta-apala-kawpa-ta-thlasipaw-atyupakhyna-ama-hnei-khai/

2017-05-25T23:42:27Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00576.warc.gz

zyp

Latn

{"zyp_Latn_score": 0.6326749324798584, "nct_Latn_score": 0.07298628985881805, "lus_Latn_score": 0.07072224467992783, "njb_Latn_score": 0.051933977752923965, "kas_Deva_score": 0.02757170982658863, "czt_Latn_score": 0.018845271319150925, "dln_Latn_score": 0.0161404050886631, "kmm_Latn_score": 0.011442014016211033, "hmr_Latn_score": 0.010546759702265263}

Pyury nah charaopa "Vaw patu tuah u!!Kha chapaw hawtipa khaw, eima daoh hmo a paru la khâ!!" tahpa ta ao-tlilihta nôtlopa a awsâh ngâpa pyuh chata zawlâ nata O thliah, daoh chhôh nata khôtho liata a hlaihlâ ngâpazy nata daoh hmo a moh ngâpazy cha paphaw-pahlaw lei thei vei! Cha ao vaw puana lâ cha ahy pahmô a ngiah hlei leipa ta mohmia pasaih para chyu ei ta;Nô pakha, hiehâna vâta achalyu ngâpa ta chyhsia baina chôchahrei chhaota daoh a kaw puasai ngâ nopa cha hmô chhei tlai aw vei ei. Di thla thaona lâ châ ta; chasipaw nohsapa nata ziza chakuahpa hry liata Krismâ chyhsia a chalei awpa ta Sôhdaohna Supipa a vaw ngaipazy nata a di sai ngâpazy cha asupahlie chhiechhu ei ta; lâlai liata ahluatheipa chi nano nanopa a râhrei ngâpa pyuh nata ryh hryta hawtipa chapa pyuh nata thaphana ao apahlaopahlipa hryta; nôtlopa nata pawtlopa a awsao ngâpa pyuhzy chhao cha thei lei apachâ thai rihmâ awpa châ tlai hra vei. Khichhai-khichhôh, a hneipa nata hneileipa, hmiphapa nata phatu hlei leipa, a chanô a chapaw ta ama hâdypa daihti a châ ha tawh tly cha, khâpa chalei a chhuah hlei leipa ta khiliah a khiekhâ chakhyh thlâh hapa chhao ama y hôlô hra tlai aw. A chhuahpa nata achhuahna a lyu tlâh leipa ta vaw pua pakhypa ama châpa vâta, cha hawhta nôtlopa, kô 45 hlei châ ha sala angiapa ta a ao hneichhôhpa zydua hlâta bâhta paro viapa ta pyury a vaw hneipa chata paphaw-pahlaw leithei tlai vei. Thokha cha nah-pavâhpa ta hmo chhichâna hiahrih awpa ta nôtlopa cha a kei hniahnih ei ta; thokha heihta ama chheipâh nata lâlai lâ zy na chata mohmia pasaih para ei ta; thokha heih ta ama hmo chaleipa, ama chaba thlâh hapazy cha lei tlamaw hrala tahpa hawhta patu pa-ih via heih ei ta. Zawpi za hluhpi hry liata nata ahluatheipa a râhrei ngâpa hry tawhta chapaw hawtipa, hmoparuthaipa thao papua awpa deikua cha hmo naosiapa la châ sala a ngia tlai vei!! Kei chhao ei duana , 'Second hand daoh' tawhna chata cha haw tlupota ao paropa ta a awsâh thlâh hapa cha tahpa ta ei rao kaw pachhua hra na ta. Luh nata hmi reitiahleizy cha mopakhô lymâpa ta, chyhsia zuana daoh tlyhmia sâkha liata Police pano nata satlia thokha ta Nô pakha amâ vaw duapâ thlâh hapa he kei hmô nah ta. A hmi nata âpielyuzie tawhna chata a hiehâ ngâsâ tahpa cha hmôchhei thai rihmâ awpa châ chacheita tlai vei! A châ tlai ny, hiehâ lei thai rihmâ awpa nah a châ vei. Eima hmo, keimo ei, ahy hropa ei a châ leipa, keima phusâ nata hriapasana tawhta ei hneipa cha rei lei, eima Opa nah Awhpanô ti thla ngâpa ama paru nona chhao khata ei hie kha a vaw hâ ngâsâ hrapa kha châ ta. Keimo ei chhao a châ leipa tlaita khatlupo ta ei hiehâ thlâh hapa chhao kha khâ hropa vâta châ leipa ta. Opa tazy châ tlô pi ta; "Nohkhanoh liata vaw thie mawh ei sala Opa ta liata Pawhmei kawpa ta a y thlâh hapa bao nah cha, ei na vaw hrua hra bao hnai ei ta" tahpa pachâna vâ kha tlao a châ viapachai!! Atahmâ ta hmoparuthaipa patu awpa eina byuhna chhâpa deikua cha keima liata hmopha taopa hawhta apachâna thlapa a ypa vâna chata tlao châ viapa chai ta. Anodeikuala, ei palôhrupa liana chata, "Cha hawtipa, nohchhôh sawvawh pi ta chyhsa chyhsia zuah moloh thlâh hapa aparu ngâ thlâh hapa cha kha tluta riahphapa mah a châ vâ tly? Moleina nata chhoruna heta chhôh nata zâ vaw pachhaih tlai vei!! Patupasu tuah kaw sâh" tahpa ta ei duahna, Secondhand daohchhôh tawhna chata lâlai liata zawpi a hlaihlâ ngâpazy nata ahluatheipa a râhrei ngâpa hry liana chata mah, cha hmoparuthaipa cha a vaw zie ha la tahpa ta mohmia cha pasaih thlâh ha nah ta. Zawpi nata ahluatheipa hry liana chata, hawtipa, sâlâ hmi kawpa, pua pâthlâh hapa, apôpa nata a phuphiah leipa ta a chyhsia laipa, 'Brooklyn Othliah' liata movyh satlia chaopasy âpasyna dâh hawhta a chaotô liata châ leipa ta, apakhu liata achaopasy chai za sohpa, a hmi liata apapeisana nata chyhsa hropa zahna rai rai ta a y leipa, châhnamei chakie ta a bâkalie liata a hmoparupa tei ta a vaw hlaihlâ ngâpa hmô awpa a chhuahpa ta taorâ lâlai lâ cha ua thlâh ha na ta. Hmoparuthaipazy hmi awpa hawhta ei pachâpa avaw hlaihlâpazy cha vaw mopasia ngâsâ thlâh ha na ta;anodeikua, pangiasapa ta a zawthlu ta, za patu thlâh ha awpa deikua ei thisaih ta ngâh chacheita hlei vei! Buakha chhôh tlai cha ei duana su tawhna chata liahsa rao pachhua khaipa ta zawpi a hlaihlâpazy cha sai lymâ na ta. Châhrasala, ei pachâna mothlaw liata nata mokhaoh ta hmô awpa â hnabeiseihpa chyhsa rai rai hmô thei mâh vana. Ahluatheipa arâ chhiechhupa pyuh nata zawpi akhô hôlôpa hryhrih liana chata ei kha pita hmah a kaw râ papua thlâh ha la tahpa ta ei duana su tawhta bâhta a kaw pasie awpa ei chhuahpa cha, ei ku liata nâ keituhpa ama y hapa hawhta ei pahno hapa vâta thlaita za mo para na ta. Ei phei thabypa liata ei ku a patutuhpa chata, ei chhuahna nata pachâna cha phie leithei vei!! Paruthaipa Dahdiepa cha: Ei phei thaby liata a duah ta; ei ku vaw patutuhpa cha ahy ma châ ta? Khataih tawhta a vypa mah a châ? tahpa cha hiahrihna hry liata ru chaipa châ lei thei aw vei! Chapaw hawtipa, kô 12 rachhôhpa châ sala a ngiapa, niebaw phapa â phahlapa vâta khaitarie thlâh hapa, moku a saituh hapa vâta mokhaoh pua a thu khai hapa nata chasipaw ziza chakuapa vâta chhao châ hlei leipa ta thlazohna nata chihuna vâta a chatho ngâpa châ sala a ngiapa heta ei ku cha â vaw patu thlâh ha! A chyh nata sia cha, a heih hawti zydua chyhsia hlâta chy via ta, paroh via ta, a pua via hra tahpa cha rei byuh leipa châ sala; a hmao chawh karaipa nata a sâh rao padih hapa tawhna chata mohôhna phapa â phahla tahpa cha a sia thlâh ha. A mopadei liana chata thlazohna, hnabeiseihna nata keima liata thlalôhna a tluapa pachâna â hlaopa ta za hmô na ta. Cha zydua hlâta ei mokhaoh nata pachâna latuhpa deikua cha a bâkalieh liata viapakao lalôhpa, mâ nao tupa châ leipa sala a ngiapa, rôh saihpa nata vyhpa ta a chapaipa tlai chana a châ. "He hawtipa he,…châ thei vei!! Kheita zie ma he chapaw hawtipa chieleipa nata dahdiepa heta hmo a paru thei aw?" tahpa cha ei pachâna liata za lai lei thei vei. A mopadei cha za moh heih na ta; thlazohna hlâta hnabeiseihna tlao za hmô lai via ha nah ta. "Nâ tah mâ paru chi..?" tahpa ei pakah tawhta kaw puapa cha lâ hlapi tawhta kaw puapa châ sala na ei pahno. Ei ao cha zawpi pyuryh hry liata leilô hapa ta pahno na ta;Moleina hlâta ngiachhie awpa ta ahawna tlao ei za hmô lai via ha bâ. A chado kawpa ta a lu hmâhpa ta parutuhpa a châna zie eina chhopa chata moleipa patu awpa ta liahsa pachâna ei vaw hnei hapa cha phiepa ta ; moleipa patu ta, hmophapa tao awpa hlâta cha, cha chapaw hawtipa chhichâna pahno byuhna chata tlao eina pahnie via syulyu haw.A ku cha patupa ta, daohchhôh liata atyuhna dyuchhaiseihpa liana chata atyuhkheipa ta, a thâtih hiahrih haw na ta. A paw cha kô 7 a khô hapa liana khata sahma a do tu hapa vâta a pahâ ha ta. Chhôhkha sanawh a hneileipa ama châ ha tawh tly cha mo hropa abailyu awpa ama pahno leipa vâta a nô ta nôhmei kheipa ta, ano nata anawta kô 7-pa chhaota khih ama sa haina ziezy; a nô ta chyhsa ry liata raito-raizaw hriapa ta a chy hnolohna ziezy; Siku kia cha rei lei ano tlai chhao cha hmahta chyhsa thopi daoh liata ahlaofâh hrapa ta, a theina rakhata phusâ a hriapapua tyhna zie nata, pasana a khiakhi kawpa ta a nô khôphei chô thyusai thei khao leipa a so ha na ziezy cha na chho lymâ ta. A bierei kathlâhdâh liana chata hawti sovâh kawpa nata sia kawpa a châ tahpa cha ahy a saohiah angiah hlei leipa ta pahno thei na ta. A biereipa chata ei pachâna cha apasiesa via heih tlai na! A nô apasana rakha tawhna chata nie nata baw a hria papuatuh awpa ama y khao leina ziezy nata ano tlai chhao cha a nô mohôh awpa ângiah hapa vâta thopi daoh liata â hlaofâh thei khao leina ziezy cha na chho lymâpa ta, a hmoparupa cha chhopa lei awpa ta nata patusa lei awpa tan â hawpâpa ta, he tawhta la aparu khao lei awpa ziezy cha na chho lymâ hra ta. Ei palôh cha pa nanopa ta y leithei tlai vei! Hmoparupa cha pha tlai vei, anodeikua aparutuhpa nata aparusatuhpa duahmo chata moleipa hlâta moleina ahao awpa ta ei palôh cha tlao pachhuahpanoh haw ta. Cha hawtipa cha cha-ao laipa ta a bâkalieh liata viakalalôhpa cha Polythene liata khôpa ta thopi daoh lâ tlao angia khei haw na ta. Liahsa thopi do khaipa ta, a nawhta nata a nô nie awpa viachhâ eima chalei khai tawhta ama O lâ nâ chhih awpa ta tahpa ta, eima pano chata apazi lymâ haw pi ta. Bethlehem Viachao-O Chasipaw ziza chakua châ kholopa hry liana chata zawpi za hlupi a hlaihlâ ngâpazy nata nôsaw a awsao ngâpa nata hawtipa cha ngâpa pyuhzy, satlia nata laihsa lôhrao kawpa ta bâhlia a cha-aopa ta Beipihna daihti apatopatiahna châta daohchhôh a ngia ngâpazy nata lâlai liata a hluatheipa chi torai a râhrei ngâpazy tleisaipa ta; O thliah nata O ry, chhutla-chakhâ eima siepakhô khai tawhta nata, chyhsa, heih a lyu viapazy pahrâna Vaih eima siepakhô khai tawhta, su chaki-chabâpa, O nata lyu chhao hmô awpa a ytu leina su he kei tlô pi ta. Cha su cha mo na ta, Vaih ta reihtlâh awpa chhao châ tlai vei. Vaihchhâna tah awpa ta Vaih chao chhâna cha thiapaw kha tlô syulyu ha pi ta; chyhsa sadôh tlao châ sala nah â ngia via. Eima tlô chhâna tawhna chata buakha chhôh tlai sie heihpa ta ama O cha eima kei tlô haw. Hawtipa ta eima O a tahpa cha mo na ta, chyhsa pahrâna châta la a dahdie tlai na! Atahmâhlâ khizaw a sosâhpa liata cha hawhpa O a y thlâh ha chyhpa cha zo a ru tlai na. Sawhkhâta O sa baona a pie tyhpazy khata a tlô pha hra leipa mah a châ ha tly? Chyhsapa pahrâ n'awpa ta la a chhietuh ngâsâ thlâh ha tlai na… A chô cha ngiadih nata silpauline hmâpa ta diapa châ ta, a bâ cha a daw chheipa, kô hlupi châ ha sala a ngiapa, chy karo hapa nata hmy hapa, siepâ-vawpâ ta ama thlie tyhpa vâta a aw sisua thlâh hapa he châ ta. A chôpho lâ tawhta saipa chhaota ahysaw hmahta kiahchotlâh awpa ta rao chacheita aw vei ei. Kô hluhpi chhôh sao vâpi nata thlipipa vaw tao hapa a châ hapa hnaihta âsia a thlâh ha ta; a châhkeih cha keimo mati-matawpa hmahta kei kiah ei sihla miah O chata miah chohkhei thlâh ha sala â ngia. Châhrasala, cha O chy karaipa chhôh angia byuhna chata na parai ta; hawtipa cha O chhôh lâ cha pazi lymâ ha na ta. O-chhôh cha a zâ ngia pi ta, a chôpho a rypa hawhta a chhôh cha motlâh châ chahcheita tlai vei. Ama heih O-chhôh hawhta hmobao hluh leipa ta. Dyuchhaiseihpa cha rei lei, atyuh n'wpa ta taopa hmo rai rai vaw y vei. Chakoh liata kô hlu pasi khaoleipa tahpa a hno thlâh hapa beih vyh kachuhpa nata thothu khu ngâpa, ramaw sôphih nata dawh-râh chô liata nyurâhpa a khaihpa dei cha chyhsa mo a la viapa a y chhôhpa cha châ ta. Pachôh liata ramawh sâkha sâno apacho hrapa chata rei a daih sala angia hra vei. Chôkâh nata Opi chhao y hlei leipa ta, chhôhpadâh deikua poh raipa ta a pachhaih hra tlai ta; anodeikua, poh chy kaw bâpa deita cha chhôhpadâh nata Opipa a pachhaihtuhpa a y chhôhpa tlâ a châ. Chapaw hawtipa chata chhôhpadâh poh cha za hy ta, kei chhao cha a hy a saohiah hlei leipa tap oh cha za hy hra na ta. Cha O chy kaw bâpa hlâta chhaota chy via heihpa thlohmiasao ry liata pohphawh paroh ngaitapa chô liata nô pakha a ziapa chata ei palôh, chapawsaw palôh dopa cha a panano tlai na! A hmia mopa ta chhao pasana a khiakhi kawpa ta a hnei tahpa cha dawty a châ leipa chhaota hmô thei aw. Chasipaw zâlâ ta saikaopa tawhta thli chakuahpa a khypa chata a sapa dahdie kawpa, pa lalôhtu awpa a hnei leipa cha a taola via heih tlai aw. A rakhô cha poh apapa ta tlâ khupa châ ta, a ry liata khâpa hropa a padia hlei vei. Thachhâ kawpa ta miah kaw mo ta, bie kaw rei awpa a chhuah ta, châhrasala, ao papua awpa ta thatlôna rai hnei vei! A phei thabyh liana chata chanô hawtipa, kô 8 rachhôh châ sala a ngiapa cha kupi pazypa ta a mô thlâh ha hra ta; a nô pasana ta a taola haipa cha a châta cha khizaw liata a thlalôhna y chhôhpa a châ tahpa pasia n'awpa ta a nô phei cha a ku sâkhalâ ta chaku ta; moku pahâh ngaitapa ta a mô thlâh ha ta. Chapaw hawtipa cha rakhô liata thlai tyuhmo patyhpa ta, a nô lu cha kei chamao ta; a nô, apasana nata a chakuahpa vâta a chatho ngâpa cha chakupa ta, Viakao lalôhpa cha Polythene tawhta kaw thaopa, " Ei nâ, haw chakuah tlôh ta he viakaolalôhpa he a kyh la a zie y via thlyu na" tahpa ta a nô viapakaolalôh apakyhsapa ei hmôpa chata ei hro a thla haw. Cha paruthaipa, hawtipa hmia liana chata Bethlehem liata hawsaih a vaw pihpa hawtipa hmi kha ei za hmôpa ta â pahno haw nah ta; rakhô chô liata nô thachhâpa nata chieleipa hmia liana chata Mari hmi za hmô lei thei vana. A ku nata bâ zao kaw bâpa ta a nô thachhâ kaw bâpa patyusa ta, khizaw manôhzy ta amâ hao chaipa sâkha, a hmoparupa, viakao lalôhpa a pakyhsa hai nopa chata ei pachâna pasiesa ta; chapawsaw kaw tyhpa tlaina cha ei mothli â zâ patawh leithei vei! Cha chapaw hawtipa hrozie nôhchâh cha a rônah tah na ta; chyhsa pachâ ta, hawti moleipa, hmoparuthaipa châ hrasala, paru awpa a tuahtuhpa chana za â chhih tuh tlai ha! Cha liana tlai chata, laihsa kôpa Mari ta, maohphyu awpa chhao apapeisa leipa a Paw Khazohpa biezypa ta, a chôta hmo vaw tlôpa â pyh thaina zie kha a zâ thei nah ta; Cha O nawhpa nata chypa chhôh liata hmo a tlô ngâpa chata 'Krismas yzie' na pahnopasiasa via heih ta, a sôhzie chhao eina pahnopasiasa tlai heih na! Ei ôkhaih liata mothli a za loh ngâpa cha hrupa ta, hawtipa a tyuna rakhô cha kei kiah hra na ta. Thachhâna nata chakuahpa ta a chatho ngâpa Nô chieleipa cha ei viakaolalôhpa a kyh ngâpa chata kei bu haw na ta. Ei palôh cha thlapa ta y ta; cha su liana tlai chata bietluna taopa ta; cha su tawhna tlai chata hrothiehpa ei vaw hnei hapa a châ! "Bethlehem Viachao-O liata ei Bei nawh hawh vaw pihpa a nao awpa ta lâ hlapi ei mo tyhpa kha ei O-pa liata a vaw y thlâh hapa he! Kha he atakô la Bethlehem Viachao-O hmeiseihpa liata palôh a no lâ paheih bâ tuah sâh" tahpa ta a pachhuahpanoh haw na ta. Pyury nah charaopa

<urn:uuid:ae87bf29-e33d-4833-adc6-c670d2101c5f>

CC-MAIN-2017-22

https://deivadailynewspaper.wordpress.com/2013/12/19/artikal-krisama-paloh/

2017-05-25T23:48:06Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00576.warc.gz

zyp

Latn

{"zyp_Latn_score": 0.9582309126853943, "nct_Latn_score": 0.015340491198003292}

Zâkhahnia Pohbie zâ liata Mohammedan Sporting club nata Bengaluru FC zy ta I-League amâ khaihna liata Mohammedan Sporting club ta Referee Ratessh Kumar ta Penalty a pie khoh leipa vâta Kaw 3-2 ta a tlô leipa hawhta amâ pachâpa vâta Mohammedan Sporting club a châhtuhpazy ta Salt Lake tlyliah liata ziza phaleipa nata chaichhi amâ chabapa ta tlyliah liata a khaihpazy ama vawna kyh liata nata Referee chô liata ama yzie vâta All India Football Federation (AIFF)-zy ta Club hnohta tlaw 80,000 chei awpa nata Coach chhao tlaw 10,000 cheih awpa ta zâhnia liana khata biepapuapa ta; he dei châleipa ta hâta eikha chhôh he buana chôchâh liata areipasia awpa ta ama pahnosa hra. AIFF chhaota Referee Ratessh Kumar apielyuzie chôchâh liata alaichadai amâ chhuahpâ hra. Advertisements

<urn:uuid:a9e72c86-83b0-4fce-b3fd-5283062b3a18>

CC-MAIN-2017-22

https://deivadailynewspaper.wordpress.com/2013/12/13/aiff-ta-mohammedan-sporting-club-hrie/

2017-05-25T23:48:41Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00621.warc.gz

zyp

Latn

{"zyp_Latn_score": 0.44977712631225586, "nct_Latn_score": 0.13485366106033325, "lus_Latn_score": 0.0757216215133667, "czt_Latn_score": 0.07095976173877716, "njb_Latn_score": 0.0403878279030323, "nbu_Latn_score": 0.028912724927067757, "kas_Deva_score": 0.016742048785090446, "hmr_Latn_score": 0.016714608296751976, "glv_Latn_score": 0.012801744043827057}

Mawrâh Legislative Assembly Speaker châta a ei-2 n'awpa ta Puhpa Hiphei atlyhpatlohpa a châ (Palâ Biatuhpa Puhpa Hiphei he Speaker châna heta achhutuhpa y leipa ta atlyhpatlohpa a châ) Zâhnia târi noh 16, Di, 2013 liana khata Mawrâh Legislative Assembly thiehpa atyuhpakhyna (Session) hmiatuachaipa cha pathaopa châpa ta, he liana heta Speaker thiehpa atlyhna chhao hneipâpa a châ hra. 7th Mawrâh Assembly Speaker châna heta Palâ Biatuhpa, Puhpa Hiphei cha achhutuhpa yleipa ta a tlyhpatlohpa a châ. Zâhnia liata Assembly Atyuhpakhyna he Speaker châta rao chypa, Puhpa R.Lalrinawma, Protem Speaker ta chhithapa ta, MLA thiehpazy ta ngâchhihna bietaina ama hnei khai tawhta Speaker atlyhna he hneipa a châ. Speaker atlyhna liana heta Ruling lâ tawhta ngâlâhta Nomination taopa a châpa vâta, Ruling Candidate, Puhpa Hiphei cha tlohpa ta phuahpa a châ. Speaker thiehpa, Puhpa Hiphei he atakô MLA Atlyhna liana khata Palâ Bia tawhta pahnie kawpa ta atlyhpatlohpa châ ta. Ano he Mawrâh Politics khizaw liata cha khichhai khaoleipa ta, kô 1972, Mawrâh Union Territory ry liata Legislative Assembly atlyhna hmiatuachaipa liana khata Tipâ Bia tawhta atlyhpatlohpa châpa ta, Deputy Speaker châta atlyhpatlohpa avaw châ. UT Sawhkhâ ry liata Tipâ Bia tawhna heta ei 5-atlyhpatloh hapa châ ta; Mawrâh State avaw châ tawhta State sawhkhâ ry liata Assembly Atlyhna liana khata Tipâ Bia tawh pyly ta patlohpa a châ heih hra. Kô 1989-1990 chhôh liana khata Mawrâh Assembly Speaker avaw châ. Kô 1990-1996 nata 1996-2002 lianazy khata India râh ryureina sâhchaipa, Parliament (Rajya Sabha) liata Manôh a vaw châ ha hra. Puhpa Hiphei he Assembly House Leader, Puhpa Lal Thanhawla ta alykheina hlâpa ta, House zachhihna chalo-chabapa ta araihria n'awpa kyh liata khokheina hlâpa ta, Puhpa Hiphei cha, ano nata ahrialâhpazy ta cha khatih norai ta ama baokhâ lymâ aw, a tah hra. Opposition Leader Puhpa Vanlalzawma ta chhao Speaker thiehpa, Puhpa Hiphei cha alykheina hlâpa ta, House chhitha awpa ta Opposition manôhzy chata ano liata ngâna lai kawpa pahnieh ei ta; hnabeiseihna lai kawpa ama hnei, a tah hra. Mawrâh Assembly Session atanoh lâna heta pazaopa a châ heih aw. Advertisements

<urn:uuid:5dc8446f-7012-4d66-a48d-2a4188cbc1ff>

CC-MAIN-2017-22

https://deivadailynewspaper.wordpress.com/2013/12/16/mawrah-legislative-assembly-speaker-chata-a-ei-2-nawpa-ta-puhpa-hiphei-atlyhpatlohpa-a-cha-pala-biatuhpa-puhpa-hiphei-he-speaker-chana-heta-achhutuhpa-y-leipa-ta-atlyhpatlohpa-a-cha/

2017-05-25T23:48:34Z

s3://commoncrawl/crawl-data/CC-MAIN-2017-22/segments/1495463608617.80/warc/CC-MAIN-20170525233846-20170526013846-00637.warc.gz

zyp

Latn

{"zyp_Latn_score": 0.6600232720375061, "kas_Deva_score": 0.1181563287973404, "czt_Latn_score": 0.0488688200712204, "nct_Latn_score": 0.03975081071257591, "lus_Latn_score": 0.03399466350674629, "njb_Latn_score": 0.032137431204319, "kmm_Latn_score": 0.01241069845855236}

PRESS RELEASE No. 10/1014 Dated: Siaha, the 9th September, 2014. CEM, MADC TA HANDLOOM & HANDICRAFT EXHIBITION 2014 APAHY Mizoram Hnam Chhantu Pawl zyta D.C. Conference hall liata ama pachhuahpanoh pa, Handloom & Handicraft Exhibition 2014 pahyna liata Puhpa R.T. Zachono, Chief Executive Member, Mara Autonomous District Council cha Chief Guest châ pata pahyna programme ahmâ khei. Puhpa R.T. Zachônô ta he programme avawhlaopa zydua hnohta alyna bie reihta, Mawrah chhôh liata O sa na awpa hmobaoh, nietheipazy nata nohto ta abu nata asai eima hmâpa hluhviazy he Mawrah khôtho lâ tawhta eima lapangiapa achâ nota, he hawhta Mawrah chhôh liata hmo a-ypazy hmâthei awpata taopapua pata sôh nata thih lana taihta avaw châ pa he hmahsie na achâ tahpata areih. Mizoram Hnam Chhantu Pawl zyta sôh hluhpi hryuh pata Aizawl tawhta Siaha taihta kawtlô pata, ama hmahlanazy hmôthei awpa achâpa he aly achhih hleikhôta Mizo chi nata pho châta hmo phapa achâ tahpata reihta, he he pasô kawpata ama hmo zuapazy cha chalei chyu awpata zawpi hnohta ahawna atao hra.

<urn:uuid:711467af-df3b-4b0b-b5b5-1abb4cf71245>

CC-MAIN-2017-22

http://www.madconline.com/cem-madc-ta-handloom-handicraft-exhibition-2014-apahy/

2017-05-29T05:50:42Z

s3://commoncrawl/crawl-data/CC-MAIN-2017-22/segments/1495463612018.97/warc/CC-MAIN-20170529053338-20170529073338-00410.warc.gz

zyp

Latn

{"zyp_Latn_score": 0.49067598581314087, "lus_Latn_score": 0.08178102225065231, "czt_Latn_score": 0.06807730346918106, "njb_Latn_score": 0.05029939115047455, "nct_Latn_score": 0.050167255103588104, "kas_Deva_score": 0.04149046167731285, "lhu_Latn_score": 0.032746851444244385, "cek_Latn_score": 0.03148621320724487, "dln_Latn_score": 0.012390759773552418, "toc_Latn_score": 0.010878887958824635}

Atahma he Khazopa ngiachhiena vata ei tla via haw ,tlana phapa napie tupa Abeipa cha rithaji pata y maw sy.. AMEN. Khazopa ngiachhiena vata a tahma no cha tlana phapa to pata viasa zy nata eima kaola thei haw......... ky napacha ta tlana phapa na pie tupa cha reithai pata y maw sy,, Amen. http://www.calebsbeita.webs.com

<urn:uuid:0dd1036a-90d0-40af-90f2-97a60934e075>

CC-MAIN-2017-22

http://calebsbeita.webs.com/edission.htm

2017-05-27T21:07:09Z

s3://commoncrawl/crawl-data/CC-MAIN-2017-22/segments/1495463609061.61/warc/CC-MAIN-20170527210417-20170527230417-00122.warc.gz

zyp

Latn

{"zyp_Latn_score": 0.40426236391067505, "nct_Latn_score": 0.2630113661289215, "swh_Latn_score": 0.05590207129716873, "nrm_Latn_score": 0.03137960284948349, "nnp_Latn_score": 0.016949757933616638, "njb_Latn_score": 0.01633193902671337, "nmo_Latn_score": 0.01359122060239315, "kam_Latn_score": 0.012588039971888065, "cui_Latn_score": 0.011012968607246876}

Mara râh zawpi zydua eima Beipa Zisu Krista moh ta Christmas nata Kôthiehpa 'SAMAW' ei cha hlâ ei. Kô kha chhôh zydua eima raihriana liata Khazohpa ta maniah ypâ lymâpa ta, kô chhâna maniah tlôkhei haw. Mara râh nata a chhôh liata pahrâpa zydua pi ta atakô chhôh liata khihsatôhtuna nata raikhialana nano nanopazy patlô theipa ta kôzy eima vaw pachhâ thei awpa vâta ato taotheituhpa Khazohpa moh cha tlyzaw ta reithaipa ta y mawh sy. Eima Beipa Zisu Krista pina daihti nata Kôthieh lychhih kawpa vaw tlô awpa heta Mara râh chhôh liata a pahrâpa zydua hnoh ta thaphana, thlalôhna, ngâchhihna nata byhnâ thiehpa thata vaw tlôkhei mawh sy. Khazohpa khona dâh hawh ta nata maniah â hnawna hawh tlai ta Christmas nata Kôhthiehpa daihti vaw tlô awpa he hmâh chyu achhuah sih la, ato liata Khazohpa cha Bei chaipa vaw châ lymâ mawh sy. Mara râh zawpi zydua Christmas nata Kôthiehpa â lypa nata thaphapa ta ahmâh chyu awpa ta khokheina â sâh chaipa ei cha hlâ ei. " Palôh a nolâ pahy la, ryu hmohropa byuh khao aw vei" Sd/- Shri. RT. Zachônô, Chief Executive Member, Mara Autonomous District Council, Siaha.

<urn:uuid:414fdfe4-f1c6-4125-b99a-c2dc1e4db1b6>

CC-MAIN-2017-22

http://www.madconline.com/christmas-nata-kothiepa-bietapa/

2017-05-29T05:58:20Z

s3://commoncrawl/crawl-data/CC-MAIN-2017-22/segments/1495463612018.97/warc/CC-MAIN-20170529053338-20170529073338-00423.warc.gz

zyp

Latn

{"zyp_Latn_score": 0.8228975534439087, "kas_Deva_score": 0.03836468979716301, "czt_Latn_score": 0.035229071974754333, "njb_Latn_score": 0.030201883986592293, "nct_Latn_score": 0.013552960008382797, "lus_Latn_score": 0.010380761697888374, "lhu_Latn_score": 0.010378094390034676}

MADC (Control of Vehicle parking and collection of parking fees) Regularions-2014 hmâdâh awpa chôchâh pachâpahmaoh pata târi noh 16.6.2015, hriaheihnoh liana khata MADC ry liata Road Transport Department officer nata staff zy ta Puhpa K. Chhuabei, EM, i/c Road Transport etc. liata amâ tyuh pakhy. He meeting he Puhpa K. Chhuabei ta chhihtha ta, Siaha khihpi chhôh liata motor a ypazy parking fee kheina awpa chôchâh cha, daihti reipi pachâ pahmaohpa nata reina hneipa a châ tawhta ary liata palâsapa hawhta pathlupa a châ. Parking fee khei awpa chôchâh he zawpi zy hnohta pahnosana hnei pa châ hatua sala, cha daihti chhôh ta Parking area- Ô-na chhôh ngiana-Marking zy, Sign Board nata hmo peimawh hropazy apatohpatiapa awpa châ. He hleikhôta, parking fee khei awpata tender notice papuapa châ sala, public notification papua khaoh tawhta thlakha chhôh ta RT, MADC ta hmo peimawh awpa zydua apatohpatia pata amâ khaihmâ awpata bie pathlupa a châ. 1st August, 2015 pa tawhta MADC (Control of vehicle parking and collection of parking fees) Regulations-2014 dâh cha achâna hawhta hmâ pathao awpata pathlupa a châ.

<urn:uuid:5a6925b0-a80d-4efe-84fc-bc16d3b56c89>

CC-MAIN-2017-26

http://www.madconline.com/vehicle-parking-fee-chachoh-atyuhpakhy/

2017-06-26T03:51:36Z

s3://commoncrawl/crawl-data/CC-MAIN-2017-26/segments/1498128320669.83/warc/CC-MAIN-20170626032235-20170626052235-00719.warc.gz

zyp

Latn

{"zyp_Latn_score": 0.7250864505767822, "lus_Latn_score": 0.1089266985654831, "czt_Latn_score": 0.02883165515959263, "kas_Deva_score": 0.027687814086675644, "njb_Latn_score": 0.015555566176772118}

Zahnia tari 05.02.2015 dawh 1:00Pm pata Puhpa V.Zacho, Executive Secretary, MADC ta Siaha MJA nazy Press meet CEM Conference hall liata a hnei khei ei. He Press meet lia heta MLPC Act nata MADC Administration sie khei dah khôtho lata zawpi zy nata MJA zy ta ama vaw hmô da zy reih pahmo pa cha ta. MADC Area chhô liata Sahma zua awpa apha nata phalei varo pi reipahmo na hnei khai tawhta MJA Member hluvia zy ta la zuapa chasala aphavia aw tahpa ta ama reih. Eima rah liata Sahma phalei pa ado pa ama hlu kawpa vata hrona apahlei pa hlupi y ha ei ta, Sahma apathlei thei lei penaw zyta Sahma phalei pa do ngathla hla ta cha, Sahma phapa do hri ei sala apha via aw tahpa ta MJA member hluvia zy ta ama reih. MADC Administration sie kheina chôchah liata hmahsiena thata y ha hrasala, tahma duasu hlâ phavia ta sie lymâpa achâ thei nawpa hnabeiseihna vâta khôtho lâ tawhta zawpi saina dâh nata MJA sahlaozy hmôna dâh zy palahâhna hneipa a châ.MJA sahlaozy reina khaihna tawhta avaw lâpa cha MADC ry liata hriapa zy polite na kyh liata hmialâ tôh via lymâ awpa thata eima hneipa ta â lâ. MADC staff zy Office kiana ky liata zala dawh 4:00PM taichha kiaty ei sala tahpa reih pahmona hneipa a cha hra. Press Club liata MADC tawhta peon pakha ama pa duty saty pa kha pa duty saheipa chasala tahpa MJA la tawhta ahawna ama tao pa hei hra.

<urn:uuid:7daf4679-3185-4d25-8edf-40b13df6d98f>

CC-MAIN-2017-26

http://www.madconline.com/puhpa-v-zacho-executive-secretary-madc-ta-mja-nazy-press-meet-hnei-khei/

2017-06-26T22:20:11Z

s3://commoncrawl/crawl-data/CC-MAIN-2017-26/segments/1498128320869.68/warc/CC-MAIN-20170626221252-20170627001252-00285.warc.gz

zyp

Latn

{"zyp_Latn_score": 0.8622520565986633, "nct_Latn_score": 0.07346060127019882}

Tari noh 27.5.2015 dawh 12:30 PM pata CEM Conference Hall liata Puhpa K.Chhuabei,EM i/c Road Transport Department, MADC chata Driver Manual 2015 cha a release. He daihti he Puhpa Pheiki Solo,RTO chhithana ry liata hmâpa châ ta,MJA manôh zy, official lâta hrua pa-eihpa zy hleikhôta MADC ry liata driver zy amâ ki pha kaw. Puhpa K.Chhuabei chata biereina nata pasyupalina zy hnei pazipa ta,"MADC chata motor quality pha kawpa zy nata zakhei chhih leikawpa zy vaw hnei hôlô ha hra bâ ta, hezy he achâna hawhta mohôhpa a châvei khiah cha khapa hraoleipa dei a châ lilaw aw.MADC nata a ry liata hriapa;elected office holders, Officers nata Maraland zachhina nata thlalâ cha driver nazy he nama châ.Motor zy pathaih thei kawta, eimâ tobina zy a pathaih kaw khiata la zachhina thata mania a pie aw. MADC ry liata drivers zy eichi he Mizoram sawhkhâ ry liata driver zy hlâta nama phavia hleikhô ta zakhei namâ chhi lieviapa ta khâchâ ei pahno",tahpa ta a reih. Executive Member i/c Road Transport Department hleikôpa ta I&PO ta biereina chyupa hnei ta, driver zy lâ tawhta ama pachâ peimawhpa zy reina nata hiahrina daihti zy hmâ hrapa a châ.

<urn:uuid:a7e1b7c1-ec21-40ea-8659-9b5b43c2bbba>

CC-MAIN-2017-26

http://www.madconline.com/driver-manual-2015-release-pa-a-cha/

2017-06-26T03:52:44Z

s3://commoncrawl/crawl-data/CC-MAIN-2017-26/segments/1498128320669.83/warc/CC-MAIN-20170626032235-20170626052235-00218.warc.gz

zyp

Latn

{"zyp_Latn_score": 0.8612886071205139, "dln_Latn_score": 0.02247990295290947, "lus_Latn_score": 0.0168730691075325, "czt_Latn_score": 0.01566431298851967, "kas_Deva_score": 0.014368865638971329}

Tari 16 Phiapi 2015 my dawh 10:00 Am pa liana khata Siaha District Tlyliah liata Middle Sikul zone-2 sports no thoh chhoh hma awpa cha Puhpa V.Zacho,Executive Secretary,MADC chata a pahy haw. He zonal Sports liana heta Middle Sikul 9(Nine) nata UPS 1(One) tawhta ataoppsuana nano nanopa ama hnei aw.He pahyna programme chyupa liana heta puhpa N.Hrapha chata thlachhana a hnei. Khichhailaipa Puhpa V.Zacho chata hawtizy hnota pasyupalina bie reihta, " Middle Sikul achuhaina daihti he kaototie liata asohaoh angiah chaina daihti cha ta, he daihti ahmaphapa zy cha chyhsa hlaotlohpa ta ama pua tyh. Mara rah liata pahrapa zy pi he kaototei liata district hropa zy hlata eima hnai patlua viana y hlei vei, eima chhuah hmeiseih khiata la district hropa liata pahrapa zy ta ama tao theileipa eima tao theipa tlao a y holo. Mizoram sawhkha ta notification taopa ta a gazette hapa vata Siaha district nata a chhoh liata khih mo,chava mo nata tipo etc. moh zy he a chana hawhta hma lyma pa he ti nata rah chyhsa phapa taozie a cha." tahpa ta a reih. Leave a Reply You must be logged in to post a comment.

<urn:uuid:56c01b7f-c0ef-4cc8-951b-358a03274090>

CC-MAIN-2017-26

http://www.madconline.com/middle-school-zone-2-sports-puhpa-v-zacho-ta-a-pahy/

2017-06-27T17:31:03Z

s3://commoncrawl/crawl-data/CC-MAIN-2017-26/segments/1498128321497.77/warc/CC-MAIN-20170627170831-20170627190831-00556.warc.gz

zyp

Latn

{"zyp_Latn_score": 0.6797048449516296, "nct_Latn_score": 0.13644899427890778, "lus_Latn_score": 0.04895791783928871, "njb_Latn_score": 0.017287787050008774, "czt_Latn_score": 0.015611691400408745}

Siaha : 18th November 2015, my dawh 11:00Am pa khata Laila Hall,College Vaih liata 6th Siaha District Taekwondo Championship cha Puhpa Beirahmo Syhly, Vice Chairman(PLG),MADC chata a pahy. He pahyna programme chyupa he Puhpa A.Thazi,President,Siaha District Taekwondo Association chata chhitha ta, thlachhana puhpa Albert Hlychho,SPO,MADC chata a hnei. Puhpa K.Beimokhai,Secy,Siaha District Taekwondo Association chata report a pie. Khichhailaipa Puhpa Beirahmo Syhly chata thyutliapa nata hawti taekwondo championship competition liata ahlaopa zy hnota pasyu-palina pha kawpa reina a hnei. Khichhailaipa chata, District level lia dei champion a chhuah leipa ta state level ,national level nata international lia taihta champion thei awpa ta nama pachhuahpanoh awpa a cha a tah. Khichhailaipa chata tahma khizaw hmasie lymana hawhta keimo chhao hmah eima sie lyma hra awpa a byuh,ato liata achuna(Education) he papeimawhsa lyma pa ta,English nata Hindi zy chhao eima thai awpa abyuh, a tah hra. Khichhailaipa chata he martial art zy he chuhsa pabua ta pei hria nawpa ta hmâ leipa ta peimawh nata â ngiahna daihti liata avai nawpa nata chyhsa châta byhna châ nawpa ta eima hmathai awpa cha nama maohphaona a châ atah. Hmoto kheihawhpa rai tao sila hriapasana leipa ta cha hlaotlohna hmeiseipa y leipa ta, chavâta hriapasana nata achhuahna hmeiseipa hneina chôta he martial arts he nama tao khiata la chyhsa hlaotlohpa nata hrochhoh nie-baw tlua nawpa taihta nama hmâthei aw, atah hra. Khichhailaipa he Puhpa K.Beingiachhie,Dy,Adviser(PLG) nata S.Vabeihasa,I&PO,MADC zy ta ama chaku-chaveih.

<urn:uuid:b02dd73f-abd1-4887-808f-6dfbef04d31c>

CC-MAIN-2017-26

http://www.madconline.com/6th-siaha-district-taekwondo-championship-cha-puhpa-beirahmo-syhly-vice-chairmanplgmadc-ta-a-pahy/

2017-06-27T17:17:29Z

s3://commoncrawl/crawl-data/CC-MAIN-2017-26/segments/1498128321497.77/warc/CC-MAIN-20170627170831-20170627190831-00661.warc.gz

zyp

Latn

{"zyp_Latn_score": 0.6538093686103821, "nct_Latn_score": 0.16908681392669678, "lus_Latn_score": 0.030210137367248535, "njb_Latn_score": 0.023202572017908096, "kas_Deva_score": 0.017323261126875877, "czt_Latn_score": 0.011584878899157047, "hmr_Latn_score": 0.010598322376608849}

Zeremiah 18: 1-4 Rev.C.Thalai ABEIPA tawhta Zeremiah hnohta bie avaw tlôpa chata : "Thyu la, beihvituhpa o lâna chata zu la cha liana chata ei biezy ei cha pahnosa aw" tah ta. Chatanachata beihvituhpa o lâna chata zu na ta, beih taona ahlôpa liana chata vaw hria ta beihlei ta beih a vi haipa cha a pha leipa khiahta cha, beihvituhpa chata a pha a tahnazie hawhta beih hropa lâta vi heih tyh ta" tahpa bie he, yzie ahneipa, a thuh ngâsâpa a châ. Chavâta palôhru hmeiseihpa ta eima pachâ khiahta cha, Khazohpa hmotaotheituhpa a châna a sia ngâsâpa ta â lâ aw. Chyhsa cha keimo khota nô pyh chhôhta tawhta avaw pihpa châ leipa pi ta, keimo khona daihti liata a thi awpa châ hra ma pi. Hro pasihpa he khoh kaw hra ei sih la, keimo khopa hawhta eima hrona pasihsa thei hra ma pi. Chavâta chyhsapa pi cha keimo sasyh ta chyhsa ta a tao thei leipa pi ta; chavâta Abeipa Khazohpa chhaichhi nata hmobaoh deita eima chânazie a my kha ei suh u. ABEIPA Khazohpa cha rônah ngaitapa châ tlô ta; khazoh zydua chô liata Abei rônah ngaitapa a châ. Ano ku liana chata lei su a thuh ngaitapazy cha y ta; Ano ku liana chata tlâh laki a sâh ngaitapazy ano eih châ hra ta, tilaipi he ano eih a châ, a vaw tahpa a châ. Alei hipa chhao he ano ku ta taopa a châ" tahpa bie rônah ngaitapa Khazohpa kuzô thainazie Hlazy 95:35 liata maniah a chho. A hmotaotheina zydua he no-âh tah thlâh ha deileipa ta cha pakah nata paleihta reihtiahpa châ vei! Tilaipi chhôh liata hmohrohneipa chi nano chi to nata alei hipa (tlâh) lâta apahrâpa hmohrohneipa lôvâpa chi to zydua he a chyh chaipa tawhta alai chaipa nah zy taihta Khazohpa ryraona nata hmotaotheinazie he no-âh tah thlâh deileipa ta cha, rei pha thei'pa châ vei! No-âhchhihpa sai a châ. Khazohpa cha khizaw nata a chhôh liata hmo zydua ataotheituhpa a châ. Khazohpa cha hmoto zydua ataotheituhpa châ ta, a khoh khiahta cha nâma nata keima chhao he lô nata tho lâta maniah a tao theituhpa a châ. A khoh khiahta cha mochaopa khizaw noh khaihpa hmô leipa ta maniah a tao theituhpa a châ. A khoh khiahta cha nahpâpa ta maniah a tao theituhpa a châ. A khoh khiahta cha pheisypa nata kusypa ta maniah a tao theituhpa a châ. A khoh khiahta cha eima pôhpa zydua ta aphawhpa ta maniah apa ysa theih thlâh ha awpa a châ hra. He khizaw riethei rairuna chi nano nanopazy thâtih eima vaw thei khaipazy tawhta nâma nata keima he Abeipa Khazohpa lâta alynabie rei lei theipa châ ma pi. Atahmâ he eima biepipa baotuhpa châta he hla he eima vaw hrua tua aw. Chyhsa hneipa sôh nah piah na hmô nota, Krista ryu châ taihpa cha pachâ ma y; Sôh ta chalei thai lei byhnâzy reih la, Vârâh lia na lymâ nata laihna chhao. Byhna reih la miakha miakha ta, Byhnâ reih la Khazoh cha piepa; Byhnâ reih la miakha miakha ta, Khazoh cha ngiachhizie na no-âh aw. Atahmâ cha Davi ta Abeipa Khazohpa a reithainazie Bible tawhta eima nahthlie tua aw. Hlazy 8:3,4 liata he hawhna heta : "Thlâpâ nata awhsizy na raopa he ei pachâ châhna heta: chyhsapa he khâpâ châ ta ma khâ na hmô thlâh ha tyh tly ei tah tyh", abeipa Davi ta a tahpa hawhna heta Abeipa Khazohpa ta nâma nata keima kyh maniah pachâna he my leipa ta maniah â theithlâhpa a châ hra, tahpa he my kha ei suh vy. Khazohpa cha reithai tlâh nata palyupalih tlâh a chânazie. Hlazy rohtuhpa ta he hawhna heta hla ta a vaw phi : ABEIPA cha a siana vâta a chôta alynabie rei aw na ta, ABEIPA chônôchaipa moh reithaipa ta hla ei sa aw" avaw tahpa a châ. (Hlazy 7:17). Pawla nata Sila chakaona "Zâcho ta Pawla nata Sila cha thlahchhâ ei ta, hlazy sa ei ta, chyhsa atâhpazy ta nahthlie ei ta, sôkhata a lo thata avaw sih ta, Patâhna O lôbôzy taihta a chalyu ta: o chhi zydua thlai apahy ta. Chyhsa tokeihrai daipazy cha avaw thla khai ha ei ta" tahpa ta Bible ta miah a chho (Hmt.16:25,26). Atahmâ, thyutlia daihti liana heta, hlapy pha ngâsâpazy ta Abeipa reithai nawpa ta Music nata totâ pyungia ngaitapa chhaota eima chakaona hla pyuzy heta Sâtâ seichâna thizohna liata â tâhpenawhzy, sahma nata paritheipa (thohna) ataopenawhzy, Sâtâ ta ama pua thei lei nawpa ta keihraih khâchâ a dai ha penawhzy he eima hlasapa pyuta a papua thei hra ei ma? Eima hlasapa he keimo mohpathâh n'awpa nata alâluah nawpa ta a châ thlâh ha khiahta cha, kyhpachâna hmotaotheina yleipa aw ta, mopakha Solo-na chhao he yzie hnei hra aw vei. Lyuhchâpa Pawla ta "Chiahmie tôpa yzie a hnei leipa" nata a pakhopâpa hawh deita a châ awpa a châ. Chavâta asohsi kaw awpa a châ. (I Kawr 14:8). Hlapy arairunazie ei pahno thlâh hapa cha he hawhna heta a châ. Dr. Pa-ô (L) ta he hawhta a reih: Zâ ta mokuh saih pi ta thopi nata viahchhâzy niedopa châ ta, eima daihti sôhpazy siesaipa châ ta, hla achuna liata a hmâh khaipa a châ. Chavâta hlapy phapa padua awpa ta cha a mâ hluhpi a byuh" tahpa ta a reih. Â do ngâsâpa ta ei pahno. Krista chakaotuhpa maihta pahno awpa. Keimo apasapata Abeidyuchhai liata eima tyu nota Zisu Krista cha eima phei ryta eima patyusa no a châ tyh. Keimo alei su nawpa liata eima tyu nota Krista cha rôhnahpata abeidyuchhai liata eima patyusa no a châ, tahpa he Krista chakaotuhpa nata azituhpa maihta abie cha pahnona dei châ leipata hro nata nôchâ liata palâsa khai theipa châ mawsala Krista khinarâh cha kaw aw ta angia ngâsâ aw. Atahma Bible bie khochhih ngâsâpa eima nahthli heih tua aw. Hrohsopa Isai hnohta Abeipa bie avaw tlô. He hawhna heta: Abeipa Khazohpa Thlahpa cha ei chôta y ta, ano chata pathipalôh keichheipazy patlâh awpata zy, seizy hnohta puana kyh nata chahrypa ta a ypazy hnohta atâhna o pahyna kyh rei awpazy" tahpa ta Abeipa bie avaw tlô. (Isai 61:1). Sei atâhpenawhzy puana kyh thâtih he hlapy to zydua ta Pawla nata Sila hawhta thlahpa nata hmeiseihpa ta hla sa theipa châ mawh sala, Jubilee dawh pyungia ngâsâpa chata khizaw râh to liata pathâh lymâ aw ta, Krista kyhpachâna rohpahâhpa chata khizaw chhiesana râh cha vâpawpi pawna râh, alyna chhâ leina su nata râh lâta avaw châ khai ha aw. Abeipa Khazohpa cha chhâzaw ta reithaipa ta y mawh sy. Amen. Khazohpa cha hmoto ataotuhpa a châ. A hmotaopa hry liata peimawhpa sâkha cha meihdo he a châ. Biehrai Parohpa (OT) lia nata Biehrai Thiehpa (NT) lia chhaota Khazohpa ta a chhaichhi ta avaw hmâ lymâpa a châ tyh. Meihdo he chi thôh y ta, A saihpazy, arâhpazy, avyhpazy ta ama y. A khoh khiahta cha nâma nata keima chhao he meihdo lâta maniah a pachâsa thei. Ato ataotheituhpa ta ano lyupa ta chyhsapa ta maniah a taopa vâta ano lâta alynabie a reih ngâthlâh ha awpa eima châ, tahpa a my kha ei suh vy. Khazohpa hmotaopa hry liata no-âhchhihpazy. Hluhpi y ta, reitiah'pa châ leipa ei ta, a chyhta dei ei vaw palâsa aw:- Uliahzy, rainôzy he ama pôhpa chyhta hra ei sala ama ao pha ngâsa ta, ama daihti liata ama sâ na ta cha chyhsa palôh a paliesa ngâsâ ei. Khazohpa ryraona no-âhchhihzie ama ao reikah ta ama palâsapa a châ. Chavâta hla aphituhpa heta thlahpa mokhaoh tawhta avaw hmôpasia kawpa a châ. He hawhna heta: Lei chô liata hmo hroh zydua, Husona ahneipa maih; Beipa cha palyupalih ei ta, Hy Bei rônah tahta sa ei, avaw tahpa a châ. Chyhsapa deita he Ano lyupa ta a taopa châ pi ta, Ano palyupalih awpa kyh liata deikua cha hmohrohneipa zydua ta Khazohpa ama rei sai ta ama palyupalihpa sai ama cha. Mizoram Baptist Palai (vyuhtuapa) ta ei sie nota Rev.Thanzinga nata hmaohkha ta siekhoh pi ta, Typi khih khô liata mel tô cha anubyzy parao khai ha ei ta, cha liata Rev.Thanzinga (L) cha mel tô cha buakha a duapâh ta, "Chyhsazy eima moleizie rima cha aw! a pei ngâsana" tah ta, Rev. Thanzinga hrozie nata nôchâ ei hmô na ta achupa hluhpi ei na pahneisapa ta ei pahno. Chyhsapa he khizaw rie a patheituhpa eima châ. Bible bie eima nahthlie tua aw, "Hmotaopa zydua chata hnabeiseih ngaitapa ta Khazohpa sawzy avaw luahna cha a ngiatiah leipa ta y chhei ha tlô ei ta" tahpa ta Bible ta miah a chho (Rawma 8:19) mo teh. Khazohpa ta a khoh ngâsâpa ta ataopazy he eima za awpa a châ, eima parao awpa châ vei. Khazohpa hmotaopa hry liata A zo lâta nie atluapazy y ei ta, nochhôh lâta nie atluapazy y heih ei ta. Abeipa Khazohpa ryraonazy he no-âh a chhih ngâsapa sai a châ. Reitiah awpa châ vei. Veihtu thâtih dei ei vaw palâ tua aw - pahno chyupa hawhta veihtu he a ao paro ngâsâpa ta Khazohpa ta a taopa ama châ. Ama reih aparozie cha tupi râhmâhpa thokôpa tawhta ama nôvah baokha ta hla ama sa tlyma, bie ama reih tlyma, ama ao pyu cha paro ngâsâ ta; chavâta â hlapa pi tawhzy ta thei thlâh hapa a châ. Chavâta hlaphituhpazy chata angiapâna tawhta avaw hmôpasia ngâsâ. He hawhna heta: 1. Hy Bei Khazoh, na hmotaopa zydua he, Pachâ châhta no-âhna ta na bie; Zâ awhsi khaihpa tôkôlôpa pyu, Na hmotaothei vâh alâpazy. 2. Tu thosôh râhmahzy chahryh châhta, Thosôh chô lia sopavaw hla sa ei; Sai ei sih la, tlâh to nah su to tawhta, Thlihua vaw sie, chavah nai zualuah loh, a vaw tahpa a châ, a rônah hmeiseih. Khazohpa he a hmotaopa zydua tawh sai hmahta, zo tlâh nata angiapâ tlâh a châpa a châ. Atlâhpakyuna Beihvituhpa pakhona bie peimawhpa tahpa biepipa hmâpa ta sermon ei ropa he, ei ropa hlâta a pha via syulyupa ta areihtuhpa zydua chô liata Abeipa ta byhnâ pie mawh sy. Amen.

<urn:uuid:5507760c-66c9-4bda-b0bf-d4ca1326b101>

CC-MAIN-2017-34

http://www.marasaw.com/2017/08/mara-sermon-beihvituhpa-pakhona-bie.html

2017-08-17T09:46:09Z

s3://commoncrawl/crawl-data/CC-MAIN-2017-34/segments/1502886103167.97/warc/CC-MAIN-20170817092444-20170817112444-00719.warc.gz

zyp

Latn

{"zyp_Latn_score": 0.9484837651252747, "czt_Latn_score": 0.011272321455180645, "kas_Deva_score": 0.010521919466555119}

*Kheihawhpa ma â do via tahpa ta eimâ eichhia tyhpa Chhâzaw nata Tlyzaw hih* _Ei molei kaw hrasala ei yru châhta Khazopa Châbu pathaihpa Biehrai he vaw reih tyh hra na ta, ei pahnothai leipa nata bie peimawh patluapa Biehrai liata ei khazie ma â roh tahpa chhao Biehrai â chupenah thokhazy ei vaw hiahri tyh hra._ Chyhsa thokhata Chhâzaw tahpa liata Chhâ reikah a ypa vâta eima hronoh chhâ a sie lymâpa hawhta nata Tlyzaw tahpa hrohrâ ta Vârâh padysapa ta ama chhopasia tyhpa he â do lei kawpa ta ei pahno tyh. _Ahyrai ano ângiapâpa maih leidia leipa ta *Chhâzaw hrona* ama hnei n'awpa ta tahpa bie he alei liata eima hroh thei n'awpa reina ki la châ tlai vei._ Biehrai lia eima moh khiahta cha *Chhâzaw* tahpa he ei hluhpi roh chanei ta, Tlyzaw chhao a roh tarawpa ta Chhâzaw hawhta hluh vei. Keima mopakha liata cha ECM lia ei pahlao nahta ECM hmâh dâh tlâ ahly nahta rairuna hnei va na. Anodeikua, hmaokhasiahkha ta Eima vaw reih nahta âtymâ kaw tyhpa ta pahno na ta, he vâ tlaita eima râh liata molâhpazy ta *Marapazy la Bei Zisu Thlahchhâna taita na amâ panano e* miah ama tahpa he hmo do kawpa tlai châ ta, he chôchâh he Joint Lichareicha kawmiti ta taopathi sala tahpa ei khoh kaw. Thokha heih ta, Biehrai ama palie dâh na â do vei tahpa chhochhi he cha ama reichhei kawpa ta ei pahno. Chavâta, chhazaw nata Tlyzaw he tlao pahlyh khai lalaopa ta hmâh h'aw sih la a pha ei tah kaw. With inputs from LB Thatlô.

<urn:uuid:f362b975-6b8f-4c95-9a83-a845e95c65ce>

CC-MAIN-2017-39

http://www.marasaw.com/2017/09/chhazaw-nata-tlyzaw.html

2017-09-23T14:43:50Z

s3://commoncrawl/crawl-data/CC-MAIN-2017-39/segments/1505818689686.40/warc/CC-MAIN-20170923141947-20170923161947-00625.warc.gz

zyp

Latn

{"zyp_Latn_score": 0.9747145175933838}

~ By K. Vanlalliana, DCEO, MADC, Siaha. India râh nata zawpizy châta noh rônah ngaitapa "Teachers' Day 2017" cha eima vaw tlô ha heih. Kô to ta târi 5th September he Pachutuhpazy palyupalihna noh ta vaw hmâh lymâ pi ta, India sawhkhâ chhaota he noh he a pachâ peimawh ngaita kaw. Eima pahnopa hawhta Pachutuh rônahpa, India President avaw châ hapa Dr. Savapalli Radhakrishnan pinoh pachhyhpa ta he noh he ahmâh tyhpa a châ. Athaisopa Henry Adams chata, "A teacher effects eternity, he can never tell where his influence stops" tah ta, cha yzie cha Pachutuhpazy heta he alei liata eima pahrâ chhôh châ ngâlâh châ leipa ta, eima tlyzaw hro awpa taihta maniah ama pachu, tahna a châ. Tlai na, Pachutuhpazy he chyhsa hrochhôh khihsa tôhtuna nata hrozie dei châ leipa ta, eima tlyzaw thlahpa hro lâthlôh dopa taihta miah pahmôtuhpa peimawh ngaitapa a vaw châ. Chavâta ama maohphaohna he asâh ta, palyupalih aphuh ei ta, pasâhsa amâ chhih ngaita kaw. Alexander the Great kha chyhsa machhyumahrâhpa nata adyuhna sai pachâ tyhpa châ hra sala Pachutuhpazy kha vaw pasâhsa ngâsâ ta, he hawhta a vaw reih, "I am indebted to my father for living but to my teacher for living well," tahpa ta. Eima nô nata pawzy cha pitloh awpa ta maniah mohôhtuhpa châ ei ta, Pachutuhpazy deikua hro yzie hneipa hnei awpa ta maniah mohôhtuhpa ama vaw châ. He khizaw liata hro chhutla chakhâ yzie miah pahnosa ta, yzie hneipa ta laiseih ta, hmahsie n'awpa lâthlôh maniah pahmôsatuhpa châ ei ta, ama sôh ngaita tlaina tah t'u. Pachutuhpazy Noh lia heta Pachutuhpazy hriapasanan nata zachhihna he athiehpa ta pahno chanei heih chyu ei sih la, amâ phuhna hawhta eima za thai leina nata palyupalih thai leina liata reihpha cheih ei suh u. Atanoh duahmo khochhihpa liata maniah paduatuhpa he eima Pachutuhpazy ama châ zie pahnopasia chanei heih ei sih la, hro lâthlôh phapa maniah pahmô ta, chi pho nata râh hmahsiena hleidy maniah daopatuhpa ama châ zie he sia chanei ei suh u. Chavâta Pachutuhpazy he amâ phuhna hawhta palyupalih ei sih la, pasô ei sih la, cheihchalo ei suh u. Teachers' Day 2017 eima tlô no heta Pachutuhpa zydua zana nata khokheina asâh chaipa ei hlâ chanei ei. Pachutuhpazy cha chakaona rai rônah ngaitapa ahriapa ama châ zie a thiehpa ta sia chanei ei sala, ngâchhihna nata phahnaingiah ngaitapa ta he ama chakaona he pazao chyu awpa nata ahlâ pathieh chyu heih awpa ta ei pasyu ei. " Pachutuhpazy he Sathaw Mei-ôh (Candle) hawhta châ ei ta, mohropazy khaihna lâthlôh pahmô awpa ta âmo cha ama tlô tyh!" Ei châ ly kaw ei.

<urn:uuid:43797d78-5c22-461b-bbeb-59ba3c71dcc9>

CC-MAIN-2017-39

http://www.marasaw.com/2017/09/teachers-day-message.html

2017-09-23T14:50:48Z

s3://commoncrawl/crawl-data/CC-MAIN-2017-39/segments/1505818689686.40/warc/CC-MAIN-20170923141947-20170923161947-00646.warc.gz

zyp

Latn

{"zyp_Latn_score": 0.7695595622062683, "kas_Deva_score": 0.04772353917360306, "czt_Latn_score": 0.041113100945949554, "nct_Latn_score": 0.03100253827869892, "lhu_Latn_score": 0.02536199986934662, "njb_Latn_score": 0.023548942059278488}

1. He homepage he personal homepage chatarua ta chahrasala keima ei chakao laina department kyh he ahlu via ei pahlaopa a cha. He ei pahlaopa LTC tlyma he keima copy right cha leipata he liata ei vaw chakaopa vata ei pahlaopa tlao a cha. 2. General Assembly of Mara Evangelical Church was held at Lelaipi Village last month. 3. Atako cha eima rah liata ramawh arao khai haw. Thokha khih ava zy mei ta a ka haw tahpa thatih eima dao 4. Rev. Sitlo nata Rev. Maiki Germany la Conference ahlao awpata May thlah chhana liata ama thyu haw. Abeipa liata eima ly kaw. 5.Ahy rai LTC chata nata Mission chakaona chata thlachhana ta nata chakaona ta a vaw chakheipa mai Abeipa ta byhna nama cho liata cha pi lyma chyu ei se. 6. Atako Centenary cha aly kawpata khi to tao chyu aw ei ta chakhai tawhta Sabyhpi khih liata zawpi ta hmaokha ta tao hei awpa a cha aw. 7. Rev. SA E HMO cha Hanil University tawhta M.Th a vaw patlo haw. 8. He liata sermon chyupazy he sukha liata a hlupi a tloh thei leipa vata thokha deita a y.

<urn:uuid:32e37e99-a790-496d-ae1a-835a484a7f06>

CC-MAIN-2017-39

http://elipaw.page.tl/elipaw-Albums.htm

2017-09-23T09:16:32Z

s3://commoncrawl/crawl-data/CC-MAIN-2017-39/segments/1505818689615.28/warc/CC-MAIN-20170923085617-20170923105617-00079.warc.gz

zyp

Latn

{"zyp_Latn_score": 0.7131068110466003, "nct_Latn_score": 0.23936505615711212}

*50th Literacy Day hmâpa a châ* Atanoh Târi 8th Thlarâ 2017 Daw 11:OOam liata Adult Education Deptt. pachhuahpanohpa ta '50Th International literacy day programme' hlaotloh kawpa ta Forest Hall,MADC liata hmâpa a châ. He programme he Puhpa JH.Beihnai DAEO ta chhitha ta,Puhpa H.Sahlô Chairman,MADC cha Khichhailaipa a châ, Daihti ziehpa Rev.VBH.Sathei ta a hmâh ta,Chief Guest nata Puhpa N.Pachhunga Secretary BSE tawhta Biereina nahthliepa a châ, Adult Education hmalahna tlâhpipa Puhpa NG.Chhuama tawhta report nahthliepa châ ta, Pinô Lerica Z.Hlychho ta Vote of thanks reina a hnei hra He programme lia heta Puhpa John Beizachhi Phuto ta programme âhlaopazy hlasana ta a palôhpahawh hra ei.. Learners tawta sharing zy nahthliepa châ ta power point hmâpa big screen liata presentation chhao hneipa a cha, Officers,Intructors nata learners zy chhao amâ ki pha kaw. With inputs from LB Thatlo via Deiva Media group WhatsApp.

<urn:uuid:f30e29ee-345d-4582-8ff9-c415281c86b4>

CC-MAIN-2017-39

http://www.marasaw.com/2017/09/50th-literacy-day-hmapa-cha.html

2017-09-23T14:50:15Z

s3://commoncrawl/crawl-data/CC-MAIN-2017-39/segments/1505818689686.40/warc/CC-MAIN-20170923141947-20170923161947-00003.warc.gz

zyp

Latn

{"zyp_Latn_score": 0.54114830493927, "lus_Latn_score": 0.1704699844121933, "kas_Deva_score": 0.08076538890600204, "njb_Latn_score": 0.037524398416280746, "czt_Latn_score": 0.026155797764658928, "nct_Latn_score": 0.01807744801044464, "hmr_Latn_score": 0.012329500168561935, "kmm_Latn_score": 0.010653200559318066}

*MAWRÂH SAWHKHÂ TA GOV'T SIAHA COLLEGE LIATA SCIENCE DEPARTMENT SOH HEIH AWPA TA EIMÂ HAWNA CHA HLAO PATLOHSA CHEINGEI AWPA AMÃ CHHUAHNAZIE MIAH CHHOPA TA, PHIAPI THLÂPA LIATA SIAHA COLLEGE A KAW CHUPASIA AWPA AMÂ CHHUAH - K.HRÂHMÔ, EM (EDUCATION), MADC* Atamy Congress bhavan my apakhyna daihti hmâ khaipa a châ tawhta Political Session hneipa liata Puhpa N.Zakhai CEM, MADC hleikhôta EM nano nanopazy ta atliata Aizawl ama tlyna report piena ama hnei. CEM chata Aizawl liata Mawrâh Chief Secretary chhihthana ry liata ADC 3 vyuhtuapazy nata Mawrâh sawhkhã ry liata Secretary sahlaozy nahta atyupahmaohna hneipa châ ta, he khai tawhna heta CM Conference Hall liata Puhpa Lal Thanhawla Chief Minister chhihthana ry liata Department nano nanopa liata Secretary/ Commissioner zy nahta atyupahmaohna hneipa châ ta. He liana heta, District Council biehneina chôchâh reipahmaohpa a châ, a ta. Puhpa N.Zakhai chata, ADC zy hnohta biehneina hlãpachhuahpa chôchãh liata, kô 1993 nata kô 2011 khata Mawrâh tawhta MADC hnohta Department mohôh awpa 20 rachhôh piepa châ pi ta, châhrasala Primary School, Revenue nata Forest Department zy deita he biehneina hmeiseihpa hneipa ta eima mohôh haipazy a châ. Department hropazy he District council hnohta biehneina tlokhuh hneipa ta hlâpachhuah awpa chôchâh reipa châ ta, hnabeiseihna â sãh kaw, a tah hra. Puhpa K.Hrahmô, EM (Education) chhaota biereina hneipa ta, Mizoram Youth Commission zy nahta amâ daohna zawzi ta atahmâ he pheisaih la awpa chôchâh nata thyutliapazy râh hrolâ ta rai ama hria thei n'awpa ta hmahlana chôchâhzy reihpa ta, he liana heta hriaparaoh awpa ta adaohpa châ ta, a hlaotlohna hmô hai pi ta, eima hmô lymâ hra aw, a ta. EM Education chata, Gov't Siaha College liata Science stream sohpa awpa ta Minister nata Principal Secretary hnohta eima tlôkheipa cha hlaopatloh cheingei amâ chhuahzie reihpa ta, Phiapi thlâpâ liata College duasu a kaw chupasia awpa ta ama kaw tly aw tahpa Principal Secretary chata miah avaw chho, a tah hra. Puhpa N.Zakhai, CEM nata Puhpa K.Hrâhmô, EM Education hleikhôna heta Puhpa MH Tiabi, EM (LAD) nata Puhpa F.Lawmkima, EM (E&F), MADC zy ta report ama pie hra. Source: Robert B Syuhly via Deiva Media group WhatsApp.

<urn:uuid:9b005696-20c3-4ea5-8705-104d2e2bb50a>

CC-MAIN-2017-39

http://www.marasaw.com/2017/09/siaha-government-college-lia-science.html

2017-09-23T14:50:47Z

s3://commoncrawl/crawl-data/CC-MAIN-2017-39/segments/1505818689686.40/warc/CC-MAIN-20170923141947-20170923161947-00046.warc.gz

zyp

Latn

{"zyp_Latn_score": 0.6233035326004028, "lus_Latn_score": 0.08024027943611145, "czt_Latn_score": 0.06884387135505676, "nct_Latn_score": 0.05604637414216995, "kas_Deva_score": 0.023542609065771103, "njb_Latn_score": 0.023276081308722496, "hmr_Latn_score": 0.016609709709882736, "dln_Latn_score": 0.01119090523570776}

"Chahrasala Krista liata pahnina ta kha mania a chhitupa nata keimo hmapata su to liata ano pahnona ro a patheisatupa Khazohpa lana chata alyna bi y maw sy! Pachha haipazy liata nata leidia haipazy liana chata Khazohpa chata Krista ro pahapa cha tloh pi ta" (II. Kawr. 2:14-15). Hlano Roman sawhkha abeino ta adyupa chariahzy a pahnina daihti mai liata cha pahnina kyhchhi rohnahpa atao lyma tyh. Talaili rohnapa cho liata a tyupa pheisai beipa cha hmiala ta si lyma ta, chatawhna chata a pheisaizy sahlao zy cha pazi ei ta, cha hnola na chata parotheipa atotupazy nata biehneitupazy ama pazi tyh. He tawhna he ta pheisai chakhypazy ta ama patupa chariahzy cha ama khipi chhoh la ama vaw chhi tyh. Kyhchhi arona via thei nawpata Rawma khipi chhoh liana cha ropahapazy rao eita, chyhsa tota cha rohpahapa atheipa maita cha kyhchhi cha "pahnina kyhchhi" a cha tahpata pahno theipa a cha. Lyuchapa Pawla ta he yzi he a thei lyma. He pahnitupazy hawhta Krizypazy ama cha awpa a cha atah. Pawla reizi ta cha Khazohpa ta Zisu Krista zawzi ta keimo chhao ano pahnona rohpahapa cha awpata raopa eima cha a tah. Eima sina mailiata, eima chakaona mai liata, eima yna mai liata he pahnina rohpahapa he a tobilyma awpa a cha. Ngiapaleipazy ta cha pahnina rohpahapa vata Khazohpa ronana ama pahnothei hra aw. Chyhsazy ta he pahnina rohpahapa ama hneina heta Krista Zisu ama hrona liata liasa a y haw tahpa a palasa. Chyhsazy ama thailei chana hrona tawhta Krista ropahapa padisa sawhr'aw pahe tovyuh rohnapa eima hneipa cha a cha. Nama na hrona tawh heta Khazohpa cha rai ahrialyma tahpa he eima noto hro liata athei lyma chyu ei su vei. Ano Krista zawzi vata ano pahnona rohpahnapa ha nama yna su to mai liata cha chyu mu vei. Ngiapatuhpa eima hnona (13. 8. 2006) "A ngiachhi rairipata thapasana hneipata tlao y ula, Khazohpa ta Krista liata a cha ngiathaipa haw ei ta, a ngiathai rairi te u," (Ephesi Mozy ). Ephisimozy hnohta paphaopa cha he Krizypazy ta kheihawhta pakha nata pakha azaona liata eima hro aw tahpa chhopasiana a cha. Eima pilyuna to liata nophana paluasa awpa a cha zi mania a chho. Ngiachhie thaina cha kyhpachana eima nohto hro liata eima paluasana tloa chata keimo pohkha khohna hlata chyhsa hropa yh papeisa viana chhao a cha hra. Chyhsa hropazy eima ngiachhiena theina cha ama hrona liata amo hawhta paloh eima phaona tawhta apuapa a cha. Eima viasapa anopo no ta keimo chhao ano hawhta nopo pata eima tyh hra (I Kaw. ). Ngiapatuhpa hropazy ama lyna liata chhao eima ly hra. Eima ngiachhiena he eima kiahpa liata eima vaihzy hnota eima daona palohphao paluasana chhao a cha hra. Chyhsa hropa hnohta eima ngiathaina cha keimo chhao a ngiathaipa eima cha hrapa vata a cha. Khei hawpa daihti liata ma cha Khazohpa tawhta maniah a ngiathaina my tyh pita chyhsa hropa hnohta a ngiathai awpata rairu ngasapa hawhta a cha tyh. He hawhpa daihti liata eima thei lyma awpata a phapa cha Khazohpa ta kei chhao eina ngiathai hra tahpa he pacha lyma awpa a cha. Keimo pokha khona dei pacha leipata eima topa a ngiachhiena a thei lyma awpa a byuh. Abeipa Zisu ta hmo no-ahpa nama taopa vata tlyma, Bihrai botlah hlupi nama pahnona ta tlyma vata khizaw ta ama cha pahno aw tah leipa ta "kyh nama pachana liata tlao ama cha pahno aw a tah (I Zawhana ). Na chakaolapenawzy nata ady thei leipata na y ma? Khazohpa hnohta ngiachhie theina, zawngia theina nata kyhpachana thlahpa ahia awpa a byuh. Cha thlahpa chata na hrona zydua bie a cha hnei tita chyhsa hropazy chata na hrona he byhna hlupi a vaw cha aw. AMEN. Nama Maniah Na Ypa Lei Khiahtala Rei awpa Bihrai "Ano (Mawsi) ta ahnoh (Khazohpa) ta namae maniah na ypa leipa khiahtala he su tawhta (rapathohpa) maniah puakhei khae y," (Puasaina 33:35). Khi tlyna khizaw liata eima y chhoh heta cha rietheina nata hro pahana, nopona nata alyna, hneirohna nata sipasana, thlazona nata thlalohna, thina nata hrona, hezy ry liana heta y lyma chy awpata eima cha. Kheihawhpa daihti liama cha eima lyna daihtitaezy eima to hrapa hawhta nopona chhao maniah azi lyma tyh hra. Hla a taotuhpa ta "nopona ei tyhpa hry ta, thlazopa ta ei yno chhao," a tahpa hawhna tlai khata. Rahtaipa ama ngia awpa daihti lia na kha Khazohpa ta Izarelmo hnohta valyuchapa za tuapa ei ta ama dyupa chariah zydua cha ama pahni lyma. Pho hropa pheisaizy ta avaw dua kha thei khao va ei. Khipipa kheihhawpa chhao rai ta Izarelmo vaw si n'awpa lathloh liata pakha thei vei. Rahtaihpa ta a hneipa hneirohna chata amo cha aly kawpata a vawdy thla ha ei. "Ma" ta ama sa tyhpa zydua kha ama mo ta hmo aw ei ta, ama hria tyh leipazy cha ama kuzy ta hria ba awpata a vaw ha thlah ha ei. Chahrasala chazy hryta hmo sakha ama ngiahpa a y. Cha cha Khazohpa ama hnohta a y awpa he a cha. Reingialeina vata Khazohpa ta ama hnohta pahra khokhao vei. Cha kyh cha chhithaetuhpa Mawsi ta liasa ano-avah haw. Chavata Khazohpa hnohta he ta a reih, "Nama keimo hnohta na pahra leipa khiatacha cha Rahtaihpa lana cha maniah chhitha kha y" a tah haw. Tanoh apaipathlapa Marapa zydua ta he chhithatuhpa Mawsi bie reipa he alae awpa apha ngasapa ta ei pahno. Khazohpa leipata nama pahra nawpa liata hneiroh kaw pata nama y thei thlyu aw. Chyhsa hropazy hawhta nama thai thei thla hra aw. Anodeikua cha zydua cha Khazohpa leipata hlaotlona y thai vei. A pahana y leipata angiana chhao y ngiathai hra vei. Mara reih sakha ta reipa cha mawsala "anoh-ahah" y thai vei. Pachyunosapa ta y thai vei. Khazohpa a ypa leipa vata a cha. Chhithaetuhpa Mawsi ta cha kyh cha liahsa ano-avah. "Abeipa! chae hawhpa namae maniah na ypa leina la chaela kho thai ma pi," a tah haw. Apaipathlapa unaw-sitaeno zydua sai u, nama hneina, thaina, sohna zy liata Khazohpa ypana chhaota tlao charei achhuah chyu mu vei. Hneina zy, thaina zy, sohna zy he Khazohpa ronana chata tlao cha mawh sy. Khazohpa ta cha areitupa nama zydua hnohta ano ypana byhna cha chapi chyu maw ei sy. Krista Chakaotupazy (August 19, 2006, Sat). Rei awpa Bihrai "Cha hawna hra chata namo chhaota nama hnota bipipa zydua nama tao khai tita, 'Sei phahnai leipa ei cha, ei tao awpa rai na ei tao,' tah te u' tah ta." (Lk. 17:10) He bie he Abeipa Zisu ta apachupazy hnohta a reipa a cha. Chakaotupa ta a chakaopa zibeipa khohpa tao awpa a cha zi a rei papuana a cha. Ahyrai chakaotupa cha abeipa khohzi hawhta tao awpa a cha. Chakaotupa ta a zibeipa tuah beih vei. Chakaotupa ta abeipa hnohta khapa rai he tao tua awpa a cha tahpata bie pie bei hra leipata chahawhna hra chata khei hawpa daihti liatahe rai he hria awpa a cha tahpa chhao bie pie thei hra vei. Chakaotupa rai cha bie pipa zi awpa he a cha. A beipa ta chakaotupa hnohta atao awpazy achhoh tyh. Zibeipa ta chakaotupa hnohta hmochhielina hia bei hra vei. Zi beipa cha hmochhielina a hneipa a cha awpa a cha. Chakaotupa rai cha a zibeipa achhuahna patlo thei nawpata abaotupa a cha. Keimozy he chakaotupazy eima cha. Khazohpa cha Zi beipa a cha. Keimo cha abokaliepa lata eima pacha tyh. Keimo ta Khazohpa rai pataosa awpata eima chhuah tyh. Chata cha leipata ano Khazohpa achhuahna cha keimo chakaotupazy hma pata ano ta apatlo aw. Cha cha ano rohna chata tlao a cha aw. Keimo rai cha ano awna patlo awpa rai he a cha. Ano ta eima tao awpa zydua thlahpa pathaihpa hma pata maniah a pahnosa lai lyma aw. Khizaw ta bie hneina zy, tovyuh phapa zy lata a pasi awpata kha maniah a chatei lyma. Chahrasala Khazohpa ta chakaotupa duahmo liata na y awpata maniah a khoh. Ano chakaotupa chata cha ano khohpa tao awpa dei leipata cha tao hropa y vei. Khazopa ta ano rei angia awpa deita a khoh. Ano ta nama na hro chhoh zydua chata achhuahna ahnei lyma thla haw. Nama ta na chhohkha chata tlyma., awnanopa chata tlyma, na rai vata tlyma, ma na sapa zydua kha ano pahnona chhoh liata a y awpata a khoh. Ano cha byhna hnaw chatlo ta. Eima hrona zydua ano liata naopa eima cha pa vata chakaotupa rai cha eima hroh chhoh zydua liata tao lyma ei su vei. Thlachhana cha Khazohpa Agenda Pahnona a cha (Sep 5, 2006) Rei Awpa Bihrai "Mydi ta, a pava hla ta, thyu ta rapathopa su lata sit a, cha liana chata thlachha ta," (Mark 1:35) Apachupazy ta my tato ta Abeipa Zisu ama hmotheina tyhna su cha a thlachhana su liata a cha tahpa phasi ta ama pahno. Ama byuhna maita Abeipa Zisu ama tlua tyhna su chhao ano deita ta thla achha tyhna su a cha tyh. Zuda-Iskri ta Abeipa Zisu apatu sa eina su chhao kha Abeipa Zisu thla achhah tyhna su liata a cha. Abeipa Zisu ta peimaopa bie chhuahna ahnei awpa daihti maita thla achha lyma. Khizaw pachana, pahnona, duahmo ta ano reipasaopa achana maita Khazopa paw hnohta thla a chha lyma (Matt. 4). Pachupazy atly awpa daihti liata za na chhohkha thla achha lyma (Lk. 6:12). He liata Khazohpa saw chapawpa hmata he tluta thla achha khiahtacha khatluta Khazopa khohpa hawhta eima duah, tao, pacha thei nawpata ngiapatuhpazy thla eima chha lyma awpata abyuh tahpa maniah a chho. Abeipa Zisu he zawpi ta ama pahly lyma. Chavata sidiahna su ano chata a byuh. Cha liana chata Khazopa (paw) khohpa achhoh-ahia tyh. Ano hrona liata zawpi ta amo khohpa taopa awpata ama reipasao lyma tyh. Apachuzy chhao tlaita Abeipa Zisu he zawpizy yna su liata a y awpata ama khoh hra (Mk. 1:37). Zawpi chhaota Abeipa Zisu he lakho rohnahpa pakho awpa ama khoh hra (Zhn. 6:15). Sata chhaota ano anao awpata Abeipa Zisu a reipasao lyma hra. Abeipa Zisu ta ano chakaona raihria cha chyhsazy ano ama pachonosa awpa rai cha leipata Khazohpa (paw) khohpa pi patlo awpa deita a cha tahpa pakhata ta anoavah haw. A thlachhana liata Khazohpa agenda siapa a vawla haw (Lk. 6:13). Thlachhana hnohta hmono-ahpa taona vaw pazi ta (Zhn.11:41-42), runana liata chhao riaphana a pie (Lk. 22:41-42); thlachhana ta riethei taotheina a pahneisa (Lk. 23: 46). Pachhahtupa sina lathloh liata si hr'awpata eima chhuah awpa chata Khazohpa liata a pahnih ei sila, eima hrona agenda pha ngasapazy eima pahnovia lai lyma awpa a cha. Eima Tlaelana tawhta September 9, 2006. Rei awpa Biehrai Saimaw ta a hnohta "Hyutupa y, hriapasa ngaitapata a zoza khidei ta hria pita khapahma patu ma pi! Chahrasala na bie hawhta saozy cha ei vaw heih aw na" tahpata achhy ta (Lk.5:5) Abeipa Zisu ta Pity hnohta ataopa hawhta ahy hmata eima tlaelana liata mania taokhei thei tla aw va ei. Abeipa Zisu cha eima tloleinazy a pahnolei mania a chapa ta eima tlaelana tawhta eima chakao tyhpa rai kha apha viapata tao chanei heih awpata thae mania apatlo tyh. Eima tlaelana hry tawhta pahnina mania apietuhpa a cha. Pity cha za nachhohkha ngah patu thei leipata a y. Nga chyhpatae chhao patu thei vei. Nga patuna liata athai kawpa chahrasala he za he cha khapa nga hmata patu thei khao vei. He daihti liata Abeipa Zisu ta Pity hnohta "Pity na pacha a parohsa kha! rai hropa hria lava chi" tah vei. Chahlata cha ti akathu viapa la sao vaw heih awpata bie apie. Pity khatluta areisi tly! Abeipa Zisu cha tyuchhazy ataotupa chata tilih chhoh liata nga yzi apahno leipa chyhsa cha thla vei ma? Chahawhpa chyhsa ta nga patuna liata expert kawpa Pity hnota "khala kha na sao vaw tyh" tahpa cha Pity chata kho achhithai vei. Pity palo chha leipata sao avaw heihna he eima tlaelana daihti liata eima paloruhpa panano lei awpata maniah a pachu. Eima chakao tyhpa liata eima tlaelana avaw y nata rai chakaona hropa thlai saipazi awpa he eima paloh liata a y tyh. Cha hlata cha eima chakaona cho liata eima palohphao saipazi awpa abyuh hri. Abeipa Zisu ta ano chhaota eima tiama via awpa maniah a khoh. Ano thatlona ala ta tiama via awpa mania akhoh. Tlaelana alaopa na vawtyh khiahtala chatawhta Abeipa apahnihna lathloh achhi awpata Khazohpa ta a cha mokha lyma tahpa athei awpa a byuh. Abeipa ta eima tlaelana he ano eima hnia viana lata pachasa thei ta ano chhaota khizaw eima pahnina lathloh liata maniah achhi thei tyh hra. Eima tlaelana cha eima pahnina viana lata tlao cha mawh sy. Amen. Leidia Rai Vei 10.9.2006 (Sunday) Rei awpa Biehrai "Zisu cha a yna su a vaw tlo nata, ua ta, a hnohta "Zakia, za cho parah te; atano na o liata ei tlo awpa a cha" tah ta(Lk. 19:5) Akawh ngaitaepa eima pahrana khizaw liana heta "keila khapahma cha khao vana" tahpata palohphao eima hnei nawpa anao ngaita kaw. Eima yna khizaw hra chata chyhsazy hrona he mania cha-ipata y heih ta (II Kawr. 4:8), chahrasala cha zydua hry tawhtapa cha Abeipa ta eima mo pakha chyu hrona he anano kawpa lathloh tawhta kyh maniah a pacha kaw chyu. Abeipa Zisu cha a chakaona raihria pangyuh cheingei awpata nata kraws cha apu awpachakaona zy vata Jerusalem la cha a vaw pangai lyma. Ano a pahlypa zawpi zy vata chyhsa chyhpa Zakia cha achy viapachaipa hawhta a pa y sa. Chavata Zakia chata cha Abeipa Zisu hmo thei nawpata thoko akia awpa a vaw byuh haw ba. Chatluta moh pathahpa Abeipa Zisu cha amo ta a hmo haw khiahtala a paloh atlah thlyu nata pangiasa achhih. Chahrasala Abeipa Zisu cha Zakia yna thokopa cha apha nata aduah hata Zakia yna la cha thlai mo hmia avaw pasaih haw. Cha daihti liata la chyhsa chyhpa Zakia cha achyh leipa hawhta zawpi ta ama vaw hmo haw. Ano chhaota zawpi akiapa liata ama chabypa kha liahsa ano-avah haw hra. Cha noh liana chata Zakia cha Abeipa Zisu vata ahrona avaw nano syulyuh haw. Abeipa Zisu ta eima pohkha chyu ta maniah azaona he anano kaw chyu tah awpa a cha. Hnohla ta eima hrona nohzy a pahno. Hmiala ta eima hro nawpa chhao a pahno hra. Ano cha eima hrona mania a pahnotuhpa tlao a cha. Tahma nama chhao zawpi hry ta Abeipa bie a naethli nga hrapa na cha thei aw. Chyhsa hropazy ama thei leipa nama deita ta na theipa Khazopa bie a y thei. Nama hawhta zawpi ama thei leipa chhaota papei sa awpa cha vei. Nama na hrona liata acha hriapa Khazohpa bie kha nama hrona chata tlao a cha. Chahawhta chyhsa hropazy hawhta Khazohpa bie na pahno kaw leipa chhaota ngiachhie awpa cha hra vei. Khazohpa ta eima chana chyuta bie paru maniah a chhoh chyupa vata. Ano baona a ngiapazy hnohta Khazohpa ta amo nata amo duahmo chyu liata anano kawpata azao lyma thla ha ei. Zakia cha Abeipa Zisu apohpa zychha eimo ta eihmo pachhi khiahla atahna liata ahrona zydua a vawthlai haw. Abeipa eima tyhna pasia lyma awpata achhuah chyu ei su vei. Khazohpa A Chathei Thlana 10.9.2006 Rei awpa Bihrai Jerusalem lata vaw la "Khazohpa ta a chathei thla eina, nama kypachanazy kha pathie lyma heih mu vei tahpata va chho ma ei tah ta (Jer. 2:2) Khazohpa hnohta na palohphao y kaw leipata nata thlachhana chhao azaopa ta na chha hoh leina daihtizy a y thei aw. Chahrasala ano kyhpachana cha a ikawpata na chata a y lyma thla haw. Keimo la ano eima my thei aw. Ano deikua maniah my bei vei. Maniah athei lyma. A chyhsa Judah mo ta ano cha ama paehla hawpa vata Abeipa cha paloh apasa. Chavata a chyhsazy hnohta a kyhpachana a paluasa. Ano kyh ama vawpacha awpata nonai kawpata ahrua lyma ei. Abeipa ta khatluta Judah mo cha ano kyh ama pacha tahpa apahno. Myuh ta avah thiepa kyh apacha kawpa hawh tlai ta a cha. A kypachana ry liata a chhithana daihtizy kha athei lyma. Chavata Khazohpa ta Judah mo kyh apachana zy kha aphuah lyma haw. Abeipa a vawchhitha lainazy kha athei eisala ano la ama vaw kua awpata abeiseih lyma ei. Na paloh na vai leipa khiahtacha Abeipa Zisu kyh na pachana thatlo thai aw vei. Ano ta achahnia khohna, nama hnohta acharei khohna daihtizy a y tyh aw. Krizypa hrona liata eima vaw pahana kha nathei tyh ma? Krista rai chakaona liata na vawpi pasai tuana nohzy kha nathei tyh khao tly ma? Na hrona liata ano a cha ypana vata na hro apahana zy kha alei haw ma? Krista vata eima hrona alyna kha eima thei thla lyma awpa a cha. Khazohpa cha anano bei vei. Krizyna palohphao na vawhnei tua nota na lyna chapi pa Khazohpa kha na hnohta a y lyma. Ano kyh na pachana atha atlo kaw leipa khiahtala ano la kua haw hei ma ei. Ano ta na lyna hmiatuapa hawhta achazao lyma thla ha aw. Abeipa rohna tlao cha maw sy! Apokhanana Hmotaotheina Rei Awpa Biehrai "Ama zydua ta pokha ama chana awpata ei paw y, na keima liata nay pa nata kei nama liata ei ypa hawhna hrata heta, amo chhao keimo liata ama yna awpata na ta kei eina tua chi tahpa khizaw ta ama zo thei nawpata," (Zhn. 17:21) A leidia haipa khizaw pachha nawpata Khazohpa cha bie ta ngiapatuhpazy apokha awpa abyuh tahpa ta maniah achho (Zhn. 13:20; Matt. 25:40). Khazohpa ta nopi novah hmaokha ta y awpata maniah a piepa he ano khohpa paloh aphaopa sawzy hnei awpa nata cha hawtizy cha ano rai chakaona liata baotuhpa lata ama cha thei nawpa he a cha thei hra (Mal. 2:14-15). Chahawhta Awnanopa he ano pohpa a cha hra. Chavata Awnanopa hryta a-ichiana zy, ahraona zy (II Kawr. 12: 12) a y lyma khiahtacha ama kiahpa khizaw liata pachhana thatihpha phua theipa cha aw vei. Abeipa Zisu ta ano ama khaipa hla ta ano azituhpazy ama pokha awpata thla achhapa ei. Apachupazy tha ala eisala ngiapana liata aipata ama dua lyma awpata a pachu ei. Pakha nata pakha kyhpacha na chota ama pokha awpata bie a pie ei. Abeipa Zisu ta chyhsa hropazy kyhpacha thei leipata cha thlahpa liata ama hro thei lei awpa a chazi a pahnopasia. Khazohpa he khatlu ta kyh eima pacha tahpa eima pahno khoh khiatacha chyhsa hropazy khatlu ta kyh eima pacha tahpa liata ahno tyh. Eima palohrupa liata a y tyhpa cha, "Abeipa nama nata keima likaw cha buana y vei, ei paloh tlokhu ta kyh ei cha pacha thei. Chahrasala ei viasapa nata keima likaw liata kypachana y thei vei," tahpa a cha tyh. Khazohpa ta maniah achhy awpa cha "cha tala chathai aw vei, na vaih kyh na pacha tua leipata keima kyh na pacha thei aw va chi," maniah a tah thla awpa a cha (Zhn. 13:34-35). Eima vaih kyh eima pacha thei leipa acha khiahtacha Krista kyhpachana he eima kiahpa liata paluasa thei awpa cha vei. Khazohpa ta maniah a mokhahpa cha eima zydua ta apokhana eima hnei awpa he tlao a cha. Amen. Ahyma Na Hnaw? Biehrai Rei Awpa Thatih Patheisana 1. He homepage he personal homepage chatarua ta chahrasala keima ei chakao laina department kyh he ahlu via ei pahlaopa a cha. He ei pahlaopa LTC tlyma he keima copy right cha leipata he liata ei vaw chakaopa vata ei pahlaopa tlao a cha. 2. General Assembly of Mara Evangelical Church was held at Lelaipi Village last month. 3. Atako cha eima rah liata ramawh arao khai haw. Thokha khih ava zy mei ta a ka haw tahpa thatih eima dao 4. Rev. Sitlo nata Rev. Maiki Germany la Conference ahlao awpata May thlah chhana liata ama thyu haw. Abeipa liata eima ly kaw. 5.Ahy rai LTC chata nata Mission chakaona chata thlachhana ta nata chakaona ta a vaw chakheipa mai Abeipa ta byhna nama cho liata cha pi lyma chyu ei se. 6. Atako Centenary cha aly kawpata khi to tao chyu aw ei ta chakhai tawhta Sabyhpi khih liata zawpi ta hmaokha ta tao hei awpa a cha aw. 7. Rev. SA E HMO cha Hanil University tawhta M.Th a vaw patlo haw. 8. He liata sermon chyupazy he sukha liata a hlupi a tloh thei leipa vata thokha deita a y.

<urn:uuid:752c7381-b629-4f87-a21d-4c871433fd80>

CC-MAIN-2017-39

http://elipaw.page.tl/Devotional-Sermon-Pachhohpazy-50-.htm

2017-09-23T09:18:28Z

s3://commoncrawl/crawl-data/CC-MAIN-2017-39/segments/1505818689615.28/warc/CC-MAIN-20170923085617-20170923105617-00213.warc.gz

zyp

Latn

{"zyp_Latn_score": 0.6929587721824646, "nct_Latn_score": 0.24451753497123718, "czt_Latn_score": 0.015860004350543022}

Articles 1. Chyhsa Sohpa ama tahpa cha, 2. Mara Tla liata a pawpa Pawpi zy, 3. Thaina a chuhaipa Mara Thyutliazy, 4. Marapa nata Mara rah 5. Marapa thokha palohruhpa maniah a pahni kaw chypazy, 6. Pawpi Kheita eima tly aw? 7. September 11 Saipazi Heihna, 8. Thawngthabia le Nunphun, 9. Ahodah Apal? 10. The Progress of Myanmar Christian Contextual Theologies in today. 11. A glimpse Study of Lorrain Theology. 12. Chyhsa sohpa ama tahpa cha. 13. A Brief history of Mara Evangelical Church. Centenary Khohla Mara Thyutlia, Rev. Vako Nopawzy: Khazohpa ta ano a pahno maleipa St. Chakao he ano chyhsa cha awpata vaw pachhuahno haw ta, a vaw satlia nata Ano Khazohpa cha thlai a vaw ngiapa haw ta. St Chakao he unawh 6 nata sitaeno pakha a vaw hneipa acha. Apaw he Khithau chata ano cha Ai Chi a vaw cha. Apaw Khithau he sipasa kawpa achapa vata ano chhao cha avaw chu thei leipata a y. Alapi no chhao he ano Ai-Chie reipa hawhta chaleipata ano hawhta sipasapa Ls. Temai (Liemeizua) a vaw hia. Abeipa ngiachhina vata a Satliana tawhta pupa lata avaw lie ta chatawhta awnanopa liata hyutuhpa taita chakaona a vaw hnei. Ls.Temai nata ko no ama vaw hnei tawhta sachano utheipa vaw hnei ei ta amo cha Haiva a cha. Chatawhta panona saw chano hnei heihta Paw-U tahpata amo ama bie. Paw U he a laisa hawpata 1975 na liata a paha haw. Chatawhta keima he vaw ei vaw pi. Keima tawhta Pheido, Paichho, Ko-U nata Tatano zy ama vaw cha. Chavata Vako (tahma Eli Paw) he unawh papali nata sitaeno pano ahneipa a cha. Abeipa ta ama zydua he vaw khasia ei ta a utheipa Haiva na tah leipata cha tano taita atlapa ta ama y chyu. Vako School A Vaw Kia Pathao: Vako he dyhchhipa ochhoh tawhta a pipa a chapa hleikho ta ochakiochapa liata a ypa a cha. Chyhsa no-uriah achi kawpa chata a sapa ko 9 apha tawhta Primary a pathaopa a cha. Achy viana daihti liata cha a viasazy hry liata a ypa chhao ta chano zy he a viasa via tyh ta arichazy hry liata hmiakai kawpa chyhsa cha vei. A moh thai viapazy y khohthai leina Sunday school zy, hla achuna zy, bie achuna zy lachha deikua a pahasa kaw. Solfa pa he Mc. Toke (Locheipa) liata achu ta athai kaw. Primary liata chool a kia chhoh zydua liata sakhana liata y lyma ta chahrasala athai kawpata la chahlei vei. Chavata 1982 na liata pyhraw he a vaw failed haw. A ngia achhi hmeiseih. 1972 Primary pychhai, 1976 Primary pypali, 1979 Py chari, 1981 pyhraw ta a vaw chu lai. 1983 liata pyhraw a passed. 1985-1990 he B.Th achu. 1991 liata noh a pakiah. 1995-1999 he M.Div achu. 2003-2004 he M. Th achu. 2006-2007 he Th.M achu heih. Elipaw nata ama no ama cha (yangon liata) February, 2007. Novah ama cha tawhta ko (16) hawna daihti liapa photo a cha Khazohpa Rai chakaona a vawthao: Noh kha za ta ei vaw theipa thatih cha ei ma tlyma a cha tahpa hawhta a vaw cha. Pyhraw ezana result vaw chata ado va tlyma 17 July, 1983 za liata ei palyusa. Pyhraw passed napa cha radio tawhta theipa chata eily zi reitheipa cha vei. Py chaki ei chuno ta evangelist rai hria ba awpata achhuah nata chahrasala ei ko tlo leipa sakha nata ei paw siehnai na khokhei leina vata tahma pyhraw ei vaw passedpa cha ei paloh liata seminary la azu awpata khacha a vaw la lyma ta. He daihti he seminary la si awpata admission pahyna daihtizy a cha khaoleipa vata Bia ryureina zy ei chu khona tlokhei lai awpata cha heih ta, chavata a pahapa tluta Tisi khih (tahma Elino) khih liata Private Middle School liata head ta ei vaw chakao. Ei naw! Tisi liata ei vaw y chhoh he cha chhona liata ei rie athei hmeiseipa ta ei pahno. Keima chhao he chyhsa nokhihpa cha nata ei hrozi chhao ei kaolapa y thai hra va ei. Chavata ei sanawhzy liata ahlu via cha ei vaw y thla tyh. Cha ko vaw chha ta 1984 na vaw pha haw ta. He ko general Assembly chata Bihrai achu awpata naw pasai ta ei vaw ly kaw. Chavata 1984-85 na liata B.Th ko khana a vaw chu nata 1990 liata ei vaw patlo. Ei chu chhoh zydua liata panona liata thaina lata ei vaw y lyma hra. Abeipa ei reih thai ngasa. Ei vaw patlo tawhta pastor Sita paw kyh (Leika local Church) liata achytae buana a ypa vata nama buakha khy chy ma ei na tah eita ei nawtae asipa Ko-U nata khy pita noza zakha za y pita cha daihti liata Hyutuhpa Letla O liata eima y tyh. Awnanopazy kyh maniah pacha kaw ei ta ei ly ngasa. 1990 na April liata a cha. Khih la azu pita pastor Sita paw kyh cha apha haw bapa vata keima he su ruapa Tisi khih lata si awpata bie ei na pie heih ei. Chavata saya ei cha tuana khih lacha May thla chhana liata si heih nata he liata ko no lai ta ei vaw y. Chavata Elino chhao he he daihti liata ei mo nata na dyh viapa a chapa vata ei pao Ngofamapaw ta na vahiapa ta ko 1991 na May 19 noh liata ava suana hry ta eima pakiah. He a pakiah noh he Abeipa Vala kiahno nata asu thai ta Pro. Victor Ve-U (cha daihti) tha bie maniah a pachu. Ko 1992 na liata B.D achu heih awpata hia nata Assembly nopawzy ta naw pasaih heih eita chahrasala Elino (Dawhdaw) he naw pina daihti ahnia haw ta ei ngia eina chhipa nata phaosa zy aryh leina vata MIT liata first year kia awpa a chapa chhaota kia leipata ei kaw si haw. Fao daihti cha ta ti zy alai kawpa chhaota ei lapino yna su Tisi cha vaw tlo heih nata he daihti liata Rili paw (M. Vahnei) he Sabypi liata biatuhpa ta sopa chata ama ochhono (Khaiche, late) he Pletwa liata chakaona a hneipa a chapa vata keima Pletwa su aruapa pabie awpata ei natuapa ei he Rili paw zu hri awpata paryhpa a cha. Keima chhao Pletwa liata (1992 na August liata) no za zakha y nata ei kaw si pakhaw haw hra. Ei kaw si tawhta Sabypi Biatuhpa ta cha nata Dawlei bia chhao aruapa vata ko kha chho ei tlypa tyh lyma hra. Chatawhta achu heih awpata khopasana ei hnei heihpa vata Aru Assembly (1995) liata hia heih nata na pasai ei ta he ko tlai he ei nawtae Ko-U nata eima za si haw. MIT liata pre-class kia awpata achapa vata saya Khalei paw o liata 1995 June-August taita eima y. Chatawta Rev. Laima ta ano school liata baopa pata ei na chhopa vata ano yna Chinchia (Thabigun) la eima paly haw. He ko December liata Elino zy dy awpata khih la Ko-U nata khy heih pita krisma he khih liata hmapata Krisma myla ta thlai Yangon pangai awpta eima zydua ta eima zathao haw. Lathloh liata Elino a za pasapa lyma pa chhaota Abeipa ngiachhina vata atla ngasapa ta Yangon cha January first week, 1996 na liata eima zapha haw. Eima y nawpa chhao arypao khai thla ta alypa a cha ngasa. Elino zy chhao ta Yangon liata kotho y heih pita keima (1999) B.D ei patlo nata khih la eima zydua ta kaw si pita chahrasala he ko General Assembly ta Hakha liata local padua awpata ei tlo hmata maniah ama rao chili hawpa vata Matupi tawhta eima hmodahzy cha eima utah Ngohmopa motor ta Hakha la thlai paphaosa hawhpa a cha. Khih he April second week liata tlo pita Tisi liata noza zakha nata Sabypi liata noza zano y pita sao mania tla kha va na atah hawpa vata Hakha lacha May thla 17 noh nozy aduahno ta eima thyu. Lapi liata pasapa lyma heih pita chahrasala Hakha cha May thla 23 noh Zapi noh ta eima tlo. Hakha liata utheizy maniah aly kaw ei ta eima rietheina zydua a leikhai haw. Hakha liata 1999 tawhta Abeipa ngiachhina vata vaw y lyma pita awnanopazy deichhyna eima vaw to pha lyma. 2002 liata M.Th achu awpata hia nata Assembly ta ary a tahpa vata 2003 na August 27 noh he Korea rah Hanil Seminary, Jeonju khih liata ei vaw tlo. Abeipa baona vata 2004 na August 20 noh he M.Th palo tla ngasana chota patlopa ta Viarah la ei vawtlo pakhaw haw. Chatawhta LTC liata lecturer ta chakao nata Abeipa ryhraona va lilaw heihta 2005 na February liata Korea rah Methodist Seminary tawhta hruana ei vaw hmopa vata he ko March 1 noh ta Korea, Seoul khihpi liata achu heih awpata ei vaw tlo. Tahma taih he he liata ei vaw y chy thla haw. Eli he Abeipa ngiachhina vata Tari 21 August, 1992 ta a pipa a cha. Ano he maniah a deichhy kawpa eima saw chano hmiatuapa a cha. Lili Si he Abeipa ngiachhina vata tari 15 February 1995 liata a pipa a cha. Ochho khisa na liata no nata paw zy kyh maniah apacha kawpa a cha. VA PAWPI he myla Krisma acha ba aw tahpa December 24 my 1:00 am liata pi ta Abeipa ngiachhina vata a lathli lachha a chatli kawpa a cha. Ko charu na liata "Ei Paw! Khazohpa cha Alei nata Ava atao khiahtacha he Alei nata Ava atao hla he khapa e atao tyh?" na tah ta, Bihrai ko hlupi achupa ei chapa chhao ta achhy pala awpa vaw hnei leina tai ta ei y. ( Pinoh: 24 December, 2000 Sunday).

<urn:uuid:895beb0a-0f78-491c-9622-ded940b4ff3a>

CC-MAIN-2017-39

http://elipaw.page.tl/Rev-.--Vako-Biography.htm

2017-09-23T09:18:14Z

s3://commoncrawl/crawl-data/CC-MAIN-2017-39/segments/1505818689615.28/warc/CC-MAIN-20170923085617-20170923105617-00315.warc.gz

zyp

Latn

{"zyp_Latn_score": 0.7851651310920715, "nct_Latn_score": 0.1508004516363144, "czt_Latn_score": 0.01278416346758604}

He chhoh liata ary lapazy he a y 1) Centenary khola Mara Thyutlia 2) September 11 saipazi heina 3) Thaisohna atlua haipazy hnohta 4) Saihluana a hneipa chyhsa 5) Marapa nata Mararah 6) Chyhsa Sohpa ama tahpa cha Centenary khola Marah thyutlia Pastor Elipaw Bipathaona Viah reih ta "matituh chawh tua, tituh phawh sa" (a pahnoleipa ta kho pathla lyma ta a pahnopa chata pahao ta a ni) tahpa he nama reih ty thlyu aw. Ado nadah he a heh tla a heh. Khizaw liata hmoto he a tluatuhpa kiapa liata y ei ta a tlualeitupazy chata cha ama nyu haw tyh. Chyhsa thokhazy ta cha hmozy cha ama yna liata ama tlua tyh leipa vata hmo tyh hra vei ei. "Matituh chawh tua" ama cha lyma. Khazia keimo hawhpa chyhsazy khie..la pha haw ei ta keimo achao liata eima tah? Eima chyhta no kha alyu thla pi ta keimo hma ta kha chyhsazy hlata ale ala via ma pi ma? Keimo he "matituh chawhtua" liata eima ypa vata cha thla vei ma? Chavata Centenary khola hecha "tituh phawh sa" cha awpa eima byuh. He hawhta pacha ei si la: 1. Duahmo a pahnopasiana. Siku a kiapa, a hlaofapa, chakaona a hneipa, lyuthlopa nata soh paliepa kheihawpa chyhsa rai cha sila eima duahmo, tahma eima yna, tahma eima chana a pahnopasia awpa abyuh. "Nama nata nama a pahno tyh" tahpa cha hlano Greek chyhsa sohpazy reipa chata adoh ngasa. Aduana a pahnopa chyhsa he hmiala a si via nawpa a pahnopa chyhsa a cha. 2) Na taotheipa pacha tyh Siku kiana dei he achuna cha vei. Eima hro laiseihna he eima chuna tlao a cha. Nama tahma na phana, na yna, na chana su tawhta khapa na tao thei? Khapa na tao thai? Khapa taotheina talent na hnei? Khapa e na na taotheina chata lathloh a pahy? Chysapa chata Khazohpa ta eima talent maniah pi chyu ta eima talent hawhta raihriana eima hnei tita tiah-na tahpa he a y lyma. Thokha talent a pahno tyh ma pi. Apeimaopa cha tahma na chana tawhta khapa na tao thei? tahpa he apeimaopa a cha. Chysa to liata eima taotheipa tao n'awpata eima thaezah he amopa (lion) hawhta eima pamo thla. Pa hrae awpa a byuh. 3) Tahma tlai pathao awpa abyuh "Achuna chata hawhtuna y vei" tahpa hawhta eima teipa chata eima pathao nawpa he hawhtuna y hra vei. Kheita eima pathao aw? Khapa su liata eima pathao aw? Eima pathao nawpata he zy he pahnopasia via awpa abyuh. (a) Nama duahmo tawhta khapa na tao thei tahpa he hmeiseihna kyh ta pacha tyh. Pakhona ta tahma nama cha America liata na tlo haw. Thaina a hneileipa na cha. Mongyuh reih thai va chi. Chakhiah khapa na tao aw? He liata khapa ei tao aw? tahpa hlata khapa keima ei taothei? tahpa a pahnosia awpa a byuh. Nama na taothei awpa lathloh liata na cha khohpa liasah pahno haw tyh. Cha cha nama chata vision a cha. He na sailuah-na he a chathei awpa liata na pacha aw. Kheita ei tao aw? tahpa he nama chata mission cha ta, cha na cha khona pha thei nawpata na tao lyma awpazy pacha awpa abyuh. (b) Nama na cha khohpa pha thei nawpa daihti he thlei haw tyh. Pakhona ta kohrawh chho liata cha na cha khopa cha pha haw awpata tlyma daihti siapa na thlei ha aw. Cha kohrawh chhoh liata na tao lyma awpazy na pachhai heih aw. He na chhuahpa na pha thei nawpata ko tato na tao lyma awpa na pahnopasia haw khiahtacha na chhuahpa pha leipata y aw va chi. Na pha cheingeih aw. Vianawh ta "tanei..talan..paekan be pei mae le" ama tahpa kha adoh ngasa. (c) Korea liata cha "Life is wonder-full" tah ei ta keimo Viarah liatacha "life is struggle" ama tah. Eima hrona he eima struggle lymapa tlai cha cha ta cha struggle na ta a vaw phaopa cha wonder-full cha a cha. Struggle na he cha wonder-full eima hmo nawpa cha a cha. Tahma nama na struggle lochyu cha vei ma? Hrona cha wonder-full a chapa vata a wonder-full-na na pahno nawpata tahma tawhta pathao haw ma y. (d) Khizaw liata chyhsa hlupi ama ra pasua chyu. Chahrasala chyhsa chytae dei hrona wonder-full-na cha ama hmo tyh. Na hrona he manage awpata a chhuah la ama hrona a manage thaipazy ta hrona he meaningful ta hma ei ta cha wonder-full-na cha ama tlo tyh hra. Keimo zydua arapasuapa eima cha. "Hy! si hai cha pi paha lei ta," tahpa tlai kha a cha. Pachhana: "A kho lyma eima hrona nozy he" tahpa hla hawhta eima hrona he khapaleipa hawhta a kho lyma. Chah a si lymapa daihti liata a ypa keimo eima zydua ta he khizaw liata ara pasuapa cha hra pi ta "tluatuhpa ta hmo ta" ama tahpa hawhta tahma nama na yna su liata saihluana chhao ta centenary khola he si chyu ba ei suh vei. September 11 Saipazi Heina Ko pangaw apha haw. Anodeikua, chyhsazy paloh liata athi thaileipa thatih cha September 11 noh ta atlopa World Trade Center raona thatih a cha. Khapa vata he hawhta America ta atyh tly tahpa kyh liata chhopasiana ananopa ta ama hnei chyu. Thokha TV pastorzy (Robertson nata Jerry Falwell) ta, "America he ngiapana liata a ikhaoleipata novah achhaina kyh liata khotalaina, chano nata chano ykhohna, chapaw nata chapawzy dycha khohna zy vata Khazohpa ta a hri" ama tah. Chahrasala chyhsa hluvia tacha Muslim zyna liata fundamentalistzy ngiapana ama novahna nanopa tawhta acha ama tah hra. Chavata chahawhpazy zyhna (ngiapana) cha ahripa raihria acha tah ei ta atanoh taih ama dyuh lyma. Ei vaw thei kawpa cha 1990 rachhoh WCC tawhta papuapa Echoes chabu liata, "Atanoh khizaw liata chi a chhichaipa cha fundamentalism nata individualism zy he a cha," tahpa he a cha. Chavata tanoh khizaw ta he hawhpa apyna he pakhata ta amo pakia ngana daihti a vaw cha haw. 1. Zyhna ta hmo a taotheinazi "Chyhsapa he pachana a hneipa hmohroh eima cha," tahpata sociologistzy ta ama reih. Chavata chyhsapazy nata sahrohzy eima nanona cha chyhsapa ta pachana a hneipa he a cha. Sahrohzy he pachana ama hneileipa vata ama pahnoleipa chi thai vei ei. Anodeikua, ama pahno cheihpa cha ama tyh hawpa hmo yzi vata chi awpa ama pahno tyh. Chyhsapa deikua cha a pahnopa he chi leipata a pahnoleipa deikua he a pachana liata a chi tyh. Pakhona ta sahrohzy cha azohpa he chileipa ei ta, azohpa liata hmotaona hawhta chyhsa ta a pachapa ahripa zy, athlahpa eima tahpa zy raihria zychhao chi hra va ei. Chyhsa cha akhaipa liata khapahma chileipa ta chahrasala azohpa liata achi kaw tyh. Chavata chyhsapa chata eima pahnopasialeipa, mo ta eima hmo thaileipa, pachana ta a pahnothaileipa kyh he zyhna ta chhopasia tyh ta, cha zyhna apyna liana cha tlokhuh a pahnih tyh hra. He hawhta zyhna he sahpa pachana ta pahnopaphaleipa kyh apyna nata chhopasiana achapa vata cha zyhna kyh cha chopho pachana rakha liata novah thaipa chhao cha hra vei. He zyhna kyh he Krizyna liata cha ngiapana ta chhopasiapa chata angiapana ta Khazohpa a ypa kyh zy, varah kyh zy, thyuheina kyh zy he apy theipa a cha. He hawhna hrata Krizy leipa pyzy chhaota amo nata ngiapana lathloh ama pachuna hawhta tlokhuh zo haw hra eita ama zyhna kyh chhopasiana chhao cha Krizypazy hawhta amo ama ngiapana ta ama no avah hra. Zona he hmo hmoleipa chhao hmopa chhao rai ado tahpata apyna cha ta chahawhta chyhsa pakha ta zyhna sakha liata azona a i haw tawhtacha ahrona zydua ta cha azona liata apie khai haw. Chakhiahtacha zona heta eima hrona papeipalyu ta eima pohpa nata pachana chhao apasisa lyma thei hra. 2. Khapa vata September 11 Acho liata palasapa yzi tawhna heta September 11, 2001 noh, o lai kawpa, asana ta pe (1,731) pa World Trade Center parao awpata ama hrona apie pasaisapa chyhsazy ama ngiapana kha tahma eima saipazi tua aw. Eima rei hawpa hawhta zyhna he hmotaotheina a hneipa chata chavata zyhna biezy zona ta chyhsa hlupi (kheihhawpa zyhna liatarai) ama hrona tai ama pie lyma tyh. Chakhiahtacha he September 11 noh liata Muslim ngiapatuhpa thokhazy ta chyhsa hlupi hrona nata amo sasyh hrona chhao adao leipata he hawhta hmo ama taopa he khapa ngiapana a cha aw tly? Islam ngiapatuhpazy chabu (Bihrai) he Koran tah ei ta cha cha ama ngiapatuhpa Allah khazohpa ta ama lyuchapa Muhammad hnohta a piepa bizy hawhta apypa a cha Tanoh keimo Bihrai eima hneipa hawhta acha hra. He ama ngiapapa bihrai liata ama ngiapapa Allah moh ta thina taita hmo a pataosa theipa bihrai botlazy cha he hawhta a cha: "Allah moh vata adyuhna cha moleipa adyuhna tlao a cha," (Koran 4:76). "Chavata ama reisi thei nawpata keimo tawhta potlana thlihzy cha amo la ta pathlisapa ta cha aw ta, cha noh liana cha amo chata baotuhparai hnei aw va ei," (Koran 41:16). "Ava thlih ta meihdo zohpa a vaw phaona noh cha moh thla ha te u, chahawhpa thahti chhao cha chyhsa to hnohta chho lyma te u. Cha thatih cha mothlih chhaota (penalty) hrina noh chatlo aw ta," (Koran 44: 10-11). "Khipi liata amopazy chata hiehahna chhaota eima vyna daiti liata abo nawpa su ama hnei aw ma? Achho nata za ta abo awpata ama pacha ma? Allah ta achhuahpa cha ama pakha thei aw ma? Zohna nata leidiana deileipata cha Allah achhuahna tawhta mopakha chhao aboh aw va ei," (7:97-99). (He Koran bihrai botlahzy he Mongyuh reih tawhta Mara reih lata aryhna hawhta paliepa tlao a cha) Tanoh Krizypa thokhazy (Fundamentalists) Bible reina yzi hawhta World Trade Center parao nawpata Osama bin Laden chhaota he acho liata palasapa Bible botlahzy khi hawhrawh hawhta a reih thlyu aw tahpata thokhazy ta ama reih. Chavata Muslimzy he Krizypazy pahnina tawhta avai awpata ama khazohpa Allah hnohta thlachhana ei ta he Krizypazy he Allah vata ama reisi thei nawpata ama hronazy paraopakei awhpata taopa a cha. Allah khazohpa cha ano ngiapa leituhpazy a paraopakeipa hawhta hmona ngiapana liata liasa abo haw. 3. September 11 khoh hrasala Khizaw he a kheihawhpa ryureina tota rai ryureih hra eisala pathluapazy, chadichahmypazy, mohnao viapazy he y lyma ty ei ta, cha chadichahmypazy cha ama rietheina ama pasasa haw tawhtacha cha hawhpa ryureina tawhta pua thei awpa he tei lyma chyupa a cha tyh. September 11 he Arab chyhsazy ta America chyhsazy adyuna tluta Bin Laden nata a sahlaozy ta pacha ei ta cha chhaocha America biehneina ama kholeina a cha. Bin Laden paloh phao a padopa hluhpi ama ypa hawhta Bush lata a chapa chyhsa hluhpi ama y hra. A kheihawhpa he ma ado via tahpa hlata khizaw chyhsazy he ahyrai ta amohnaona a y leina khizaw liata a y khohsaipa eima cha tahpa cha apy theipa a cha. September 11 akhopata nata Bin laden a y thlyu aw ama tahna rah Afghanistan cha sihnaopa ta chata a reileipata Iraq chhao cha mei nata kaih ta sihnaopa a vaw cha. Tahma chhao September 11 thlahpa diah ma leipata khizaw arie athei lyma chy hra. Anao kawpata ta eima reih khiahtacha khazia Iraq liata nohtano ta ama thi ngathla tly tah awpa anao kaw. Hmiatua ta eima rei hawpa hawhta ama zona bihrai he fundamentally ta rei ei ta apy ei ta chahawhta ama hro hrapa vata chyhsa hropazy chata chichhihkawpa lata ama lei haw. He zydua he zyhna liata apahnipa cha a vaw cha. Chyhsapa he hmoleipa kyh chata zona pakhata ta hriapasa pita hrona chhao a piepa eima cha tyh. 4. September 11 ta maniah a pachu Pachana alyuleina ta khizaw he abie thla tahpata September 11 ta maniah a pachu. Rah kyh liata zy, phupy kyh liata zy, chana duahmo kyh liata zy, apha eima tahpa kyh liata zy, ochhoh eima chhithana kyh liata zy, palohphao nanopa chyhsa hlupi ta eima y tahpa he a cha. Pakha khohna dei ta chyhsa zydua a chhitha theipa cha vei tahpa chhao maniah a patheisa ngasa. Bush ta, "keima cha America chyhsa hluvia ta a tlypa ei chapa vata Khazohpa khohpa rai ei chakao," a tahpa hawhta Bin laden ta, "Allah khohpa rai cha America hawhta moleipa he chhorei awpa a cha," a tah haw hra. He heta maniah a chhopa cha chyhsa ahyrai ta amo amano vahna hawhta zyhna he ama chhopasia tyh tahpa pa hi. Chavata eima chakaona maih liata a reisi kawpata nata chyhsa to ahyrai mo pakho lei awpata achu awpa abyu. Bikiahmiena: Chyhsapa pakha khizaw liata a hrochhana he khapa a cha aw tahpa eima pacha tita eima novahna anano chyupa hawhta cha eima novahna ananopa yzi lyma hawhta rai eima hria papua chyu. Chahawhta chyhsapa hro chhana he kaonanopa tawhta saipazipa ta reina hluhpi y hrasala Krizypa chatacha Krista hro lyuna he eima teih chai awpata apha. Zyhna he keimo hro apabosana chata hma leipata chyhsa hropazy hro pabosa theina, patlana lata eima hma thei awpa cha khoh achhi kaw. Khizaw he hmotaotheina ta patla theipa cha leipata hneirohna tachhao patla theipa cha hra vei. Chahrasala chyhsa to ama hrona liata hro khei theina, thi apeihrana hro tawhta patla theipa a cha. Kyhpacha hmeiseihna he tanoh khizawh ta ava kaw. Hla a phituhpa ta "Khizaw ta Zisu ama ngiana" a tahpa hawhta Zisu hro a phaotuhpa cha awpata eima tei chaina cha mawh sy. Thaisohna Atlua Haipa Mara Thyutliazy Hnota Vako Khizaw liata chito photo, husona a hneipa nata hmohroh hneipa, alo-iapa zydua taihta amo yzi, chana nata a lyupazy hryta pahra khoh eita, a pahno eita, ama khasia chyupata eima pahno. He zy hry liata chyhsapa he pachana, pahnona a hneipa cha ta phokha, chikha ta ama za y laina hrozi zydua kha ama thei thla nawpata ama cha ta rohpa a cha. Cha hawna hra chata ama pahnonazy, pachanazy, ama duahmo tawhta chyhsa hropazy hnohta ama vaw pahnosa khoh nata cha rohtupa hlu via cha amo ama kaw laiseihna phopizy pachana, apyna, pahnona, nata apaona zy tawhta ama chabuzy he roh viapa a cha. He yzi hawhta keimo Marah mozy chhao pita eima pahno lakaipazy chyhsa hropazy la eima pahnosa khoh hra nata cha keimo eima vaw laiseihna phopi kyh chapia leipata cha rohpa he a pitloh thai tyh vei. Y chavata, Marapa a hyrai ta cha eima roh nata eima thei lyma awpa ei khohpazy he liata ei vaw palasa. Marahpa nata Lutaipa Pho Hmiatua chaita eima thei lyma awpata ei khohpa cha, "Marahpa pho cha Lutaipa pho eima vaw cha," tahpa he roh lei awpa ta apha pata ei pahno. He kyh nata a zaopata bata ei vaw chhopasia aw. R. A. Lorrain ta he ta aroh "In the same letter my brother mentioned the great needs of a wild tribe of head-hunting hillsmen which lay seven days journey south of their present station, and who were known as the "Lakhers." (Five Years in the Unknown Jungles, 1912), p. 4. He liata R.A Lorrain ta "Marah mo he Lutaipa pho ama cha" tah leipata a uta ta tawhta Mara mo kyh atheina hawhta a reipachhuapa a cha. Rev. LaiU Fachhai rohpa chabu The Maras: From Warriors to Missionaries, 1994) he phasi ta ei vaw reih. He liata LaiU Fachhai ta a rohpa tuapa Hunters of Souls (Mission chakaona report) lia hawhta roh khao vei. Keima mo pakha ta ei hmona cha Rev. LaiU Fachhai ta Hunters of Souls tahpa a rohna daihti he "Marahpa cha hunters of heads eima cha" tahpa idea he ahnei thly nata ei pangiasa. Chavata direct ta Mara missionaryzy he hunters of souls tahpata a vaw hma pa a cha. Chahrasala hnohla viata a rohpa chabu The Maras liata ta apyna a vaw panano haw. LaiU Fachhai ta he hawhta a roh, "Marah mo cha Lutaipa pho hawhta pahnopa chahra eisala, chariah sihnaopa he ama paha viapa a cha," a tah (The Maras, p.8). He liata LaiU Fachhai ta "Lutaipa eima cha" tahpa idea he hma khao leipata Marahpa eima raihphana kyh tlao a rei via.. "Marahpa pho cha Lutaipa pho eima cha," tahpa bitlah cho cha liata Marah Pastorzy eima pyhna anano chyu. Chhaikha ta "Lutaipa eima cha tlai, chavata eima history cha history hawhta roh awpa a cha," (MEC Assembly, Chakhai, 2005) ama tah. Chavata ko 100 Jubilee Emblem chhao zaozi a ypa Emblem ama tao. Keima ei pyna nata ei pahnona rakha ta cha "Lutaipa," tahpa nata "chipho" nata identify awpa cha vei ei tah. R. A Lorrain chhaota "Lutaipa pho ama cha" mania a tah awpa pangiasa hra vana. (A record zydua ei reikhai leipa vata). Ano chabu liapa arohpa he a utae hnota maniah zy ta a chhopa a reipachhuahpa pa tla a cha. "Lutaipa" cha chyhsa pathiraotuna tawhta taotlahmawna action sakha ta ei pyh. Pakhona ta 1988 Viarah revolution no kha ama luh ama taipa ahlu ngasa. Korean Chariah nota Japan nawhta Korean chyhsa hlupi luh ama tai. Amarica ta North Korea a vawtu no kha North Korean chyhsa hlupi luh taipa ama cha hra. Cha hawhta Marapa chhao chariahpa asi hnaona noh cha chariahpa luh chhao atai thei hra. Mano mapaw chha nota chariah ama tuna liata tlyma, chyhsa ama thina liata tlyma chariah luh ama taihpa cha eima chana identity cha vei. Chha daihti a si haipa sakha liata ama tyhpa tlao a cha. Khizaw liata chyhsa to ama do (tamed) hla via cha tlah chyhsa zydua a hluvia cha he luh ataina he ama hma nata eipa ngiasa. "Lutaipa" pho tahpata tlah chyhsa chhaikha mania ama awpa chhao he "chyhsa hropazy, a ih viapata foreign missionaryzy ta ama awna tlao a chapata ei pyh. Keimo nata keimo ta a khopa kawpata a aw rai ma pi. Mano mapawzy kha a hrohpa cha eisala "lutaipa pho" tahpata aw eisila ama kho nata pangiasa hra vana. Chavata missionaryzy ta mania ama mohnaona eitah tlyma mania amaparaepachana ta mania ama awna tlao a cha. Chavata ei chu lahpa Marahpa zydua sai u, nama Thesis zy. Paper zy, nama roh tita Marapa cha "Lutaipa pho eima cha," tahpa he nama roh bei leipata ei cha hrua ei. Sohna nata Novahna he eima Khotalaina lata Khizaw liata chyhsa pakha hawhta eima vawdua nata mania apatypamapa ahluh kaw. Eima hawti no ta nopawzy ry liata khotalai thai leipa hawhta y pita, eima satlia-laisa heih nata hmo hropa eima khohpazy ta eima hrona khota mania palaisa thei heih vei. Nopaw hawhta eima vawdua heih nata chhao eima sawnaw zy, eima lapino zy, eima chakaona zy ta khota mania palaisa thei hei hra vei. Chyhsapa he a hrochhoh zydua he khotalai leina rah liata eima y thla. Pacha via tua u. Khei hawhpa daiti lia ma cha eima ngiapana chhao he khota mania palaisa thei leipa hawta a cha tyh hra. Pakhona ta eima rah liata ahrahna vawtlo chaima ta chhaikha la chaima eita cha lana chata cha ahrapa paw/no cha khota palaisa heih khaoleipata a y thei heih. Sohna nata novahna cha khotalaina a cha. Ngiapana cha novahna mania a pie. Ngiapana cha mo mania a pava sa. Ngiapana cha acho liata palasapa khotalai leina rah tawhta khotalaina la mania a chhitha. "Khotalai" tahpa he khapa a cha aw? Acho liata palasapazy khi uasa leipata ma keimo khoda hawhta eima y aw? Cha vei. Khotalai tahpa cha keimo eima thliepa standard tawhta bata apasi via theina liata a y. Pakhona ta keimo eima paloh liata standard sakha hawhta eima hmopa thaina tlyma, aphapa eima tahpa tlyma, angiapa eima tahpa tlyma, adopa eimapa tlyma, tawhta a pasi via thei awpa a byu. Eima pasasa chaipa tawhta, eima paha chaipa tawhta, eima khochaipa tawhta eima pasi theina liata khotalaina a y. Eima khochaipa, papeisa chaipazy cha keimo ryu mania arei chho zydua liata khotalaina y vei. Cha hawhta ngiapana cha hmoto zydua, (ideas) nata bie mania hneipazy ry liata yna tawhta eima puana tlao a cha awpa a pha. Cha eima khotalaina cha hmoto zydua cho liata Krista paloruhpa phaona chota eima chakaona lata a lei heih aw. Khotalaina cha hmoto pua sai ta ara sai hawna cha leipata hmoto cho liata adua ta chakao lilawna tlao a cha. Lyuchapa Pawla ta "tahma tawhta la ahyhma ta na pabuapaba khao kha se, ei hrona he Krista paloruhpa phao haw nata," a tahpa hawhta a cha aw. Eima chuna zydua he eima mo pavana tlao a cha awpa a pha. Eima hrona mania a dychhei awpa a pha. Eima khochaipa, ngiaba chaipa tawhta khotalaina lathlo mania a pietupa a cha awpa a cha. Chavata Marapa ei chulapa zydua sai u, nama chuna sohna nata thaina zydua he ato bie mania ahneipa tawhta eima khotalaina cha ta hma thei awpa nata cha eima khotalaina cha eima chakao hmeiseihna tlao a cha awpata ei cha hrua chyu ei. Mo Hropazy nata Akaona Yzi "Mo hropa" ei tahpa he chi hropa, ngiapana a lyuleipa, keimo hawhta a cha leipa tahna a cha. Vapha eima tah aw ma, vachhie eima tah aw ma khizaw rapathopa liata Marahpa cha chipho sakha hawta eima vawduah haw. Eima zydua he Khazohpa ta Marahpa cha awpata mania a raochhili khai haw. Marahpa cha kho vana tah hrasi la Marahpa thlyu cha eima cha thla aw. Maniahpa reih chhao amo tluta thai hra eisila cha maniahpa phocha chathei babei aw ma pi. Marahpa thlyu cha eima cha thla aw. Marahpa cha eima identity a vaw cha haw. Chahrasala Marahpa cha "Marahpa ei chapa vata keima deita ta ei y aw," tah thaipa cha vei. Chyhsazy hry liata y awpa abyu haw. Chyhsazy pi he chipho hropa hry liata eima y nata pyno ta eima y tyh. Chhaikha py cha eima yna chipho hropa liata assimilation pata ama y. Chhaikha deikua cha defensive attitude towards others hnei eita amo deita y awpata kha ama teih tyh. He sano hry liata khapa he apha via? Sano to ta pha vei. Sakha pa py he chipho liena lathlo a chhipa ama cha. Sanona py he chipho hropazy tawhta hmophapa achu thei leina chata mo hropazy tawhta yzi phapazy hmothaina mania apakha heih. Kiathy leina lathlo la liata achhipazy ama cha. He hawhta eima ngiapana chhao he a cha hra. Eima theology chhao he a cha heih hra. Phu py chhao acha heih hra. Eima idea chhao a cha heih hra. Hlano via ta cha notla rah he ato athaona hawhta pachapa cha ta khizaw center hawhta chhao hmopa a cha. Chavata pachana, achuna, phoryhpa, thaina zydua he notla rah ha la achhuah chyupa a cha. Tahma cha su to tawhta amo nata amo duahmo apasasa khai haw ba eita notla rah pachana ta khizaw pahni thei khao vei. Ei reikhopa cha tano khizaw he hmo sakha ngala ado tapata patu khao vei. He yzi hawhta tano keimo Marah mo chhao pi he chihro, phohropa zy hry liata eima y tita, keimo yh dei papeisatuna, mo hropazy akaorao thei leina either / or pachana he hmatu lei awpa a pha. Eima identity pahlei hawna cha leipata chyhsa hropazy hrozi zi theina both / and pachana hma pata keimo identity he chyhsazy pahnosa hra awpa pa tlao a pha via. Eima yna su to liata defensive attitude ta y maw ei sila keimo nata keimo ta ochhi eima khawkha pa tluta a cha aw. Anodeikua, eima phoryhpa khasia awpazy cha keimo raih rai chata eima phoryhpa nata cha zy chhao he maniahpa pho ry liata assimilation awpa cha vei. Pakha ta khasia awpa a cha. Tahma cha Khazohpa ngiachhiena vata Marahpa thokhazy khipipa liata khisapa eima hlu haw ba. He hawhpa daihti liata eima Marahpa chana pahlei awpa anao kaw. Hekha lata eima hmasie thei nawpata maniazy tawhta achu awpa hlupi hnei hei pita chavata eima yna su to liata both / and pachana hnei ei sila eima hro hmeiseihna liata eima identity khasia via lyma chyu su vei. Eima chuna to liata eima identity pahlei leipata nata eima khizaw pakaw via lyma pata eima tradition chhiepazy thy ta hmiala pachana phapazy, achhuana phapazy chhaota si lyma chyu ei su vei. Saihluahna a Hneipa Chyhsa Eima hnohla kô thoh rahchhôh lia na kha Hekha rah liata hla a phithai chaipata a mapy pa Rev. Lairam (Hakha) ta letla chyhsazy hnota sai heina chôta he hawhta hla a tao: "Eima rah padua nawpata, pakha sohna dei adai vei; pano sohna chhao adai hra vei, eima zydua soh awhpa abyu a tah." Keima chhao ei vaw pacha chai hrapa cha "pohkha adua thei nawpa natah rah a hmasie thei nawpata eima zydua saihluahna eima hnei awhpa a byuh"ei vaw tah hra. Chakhiahtacha saihluahna cha khapa ma a cha tahpa chhopasia tua sila; saihluahna tahpa cha Meingao reih "vision" tahpa tawhta mara reih lata paliepa a châ. A hniaviapa hawhrawhzy cha "pacha chhiliena," "hmô chhiliena," "aluah chhiliena," tahpazy ta chhao apy theipa a châ hra. Chavata Meingao rei ta "vision" tahpa "saihluahna" yzi cha "hmiala ta hmo avaw y awhpa châta hmô chhiliena tahpa tlyma, aluah chhiliena tahpa tlyma a châ." Eima Biehrai liata cha "Saihluahna a y leina liata chyhsazy a ma leidia tyh" (Proverbs. 29:18) a tah. He liata pacha awhpa cha saihluahna a y leina liata chyhsazy he ama thi tyh na tahpa cha vei. Châ cha he bie yzi ta a chhuahpa cha hra vei. Chahrasala saihluahna ahnei leipa maih, novahna la chhah, pacha chhiliena la chhah, paloruhpa pahnothaina lachhah ama thi. A chhuahna hmeihseihpa ay leipa vata ama hrona yzi hnei leipa hawhta ama hroh. Ama saepa kôzy ahlu via lyma thla thli. Ama châna a nano hlei beih vei. Pôhpa cha hroh ta, anodeikua hrona chhâpa a chalei khiah â-teipa a yleipa vata a hroh thlathli tahna a châ. He he Biehrai ta ama leidia tyh a tahpa châ a châ. Saihluahna cha hrona pakhaisa ta tha a patlo. Chyhsa pachana papuasa ta, raihria a pahneisa. Saihluahna chata hrona palysa ta, a mâ a pahnei sa. Sasy a mohnaona paleipadiasa ta hro chawh kahraihpa a pathaw sa tyh. Saihluahna vata chyhsazy ama riah pha ta riethei ama tao hoh. Ama saihluahpa cha ama hmo hlalei ama tei lymâ. Saihluahna he a hmeihseihpa a cha hla lei a paha leipata ama tei tyh. Movyhpa Dr. Martin Luther King, Jr., ta 1963 na August thla noh 28 noh liata "Mâ na ei sa," tahpa bie rei ta, cha a mâ sapa cha ano saihluahna a châ. Cha ano saihluahna cha he hawta a châ: "Nokha liata cha he Georgia tla saihpa lia na he sei hmiatuapa sawzy natah sei hneitupa sawzy ta unawzy hawhta dawkâh sakha liata hmaohkha ta ama tyuh aw," tahpata mâ a sa. Ano saihluahna cha he America ra lia na he movyhpa natah mongyuhpa pathluana a leidia na'wpa daihti natah sei tahpa natah sei hneituhpa tahpa a y khaoleina daihti kha a châ. Cha cha ano saihluahna a châ. Cha saihluahna patlo thei awpata raihria a chhuah. Chahrasala, ano saihluahna a kholeipazy ta ano cha ama thi haw. Ano thi haw hrasala ano saihluahna cha hroh ta, rai ahria papua haw. Ano saihluahna phapa vata America movyhpa zydua ta mongyuhpazy hawhta khotalaipa ta ama y thei haw. Saihluahna he politic la chhah saihluahna, kiathyna la chhah saihluahna, chakaona la chhah saihluahna tahpata apho apho ta a y. Saihluahna ta chyhsazy hro pabosa thei ta tiamana chhao a pie hra. Nokha cha America rah liata Pupa Denis Waitley ta Talu natah Chhala Korean charia ama va dyuh nota lô-o liata atahpa America pheisaizy hnohta bie hiahrina a tao. Ano ta a hiahripa biezy cha a naokawpa hiahrina sai a châta, cha zy cha: Khatai tawta e na vy? Khapa vata e he charia he na dyuh hra? Kheihawpa rai e na hria kho chai? Amo ta ama chhypa yzi hawhta lô-o liata atâhpa America pheisaihzy cha rai ama pie. Hiahrina hmeihseihpa achhy thai penaw he rai phapa pie eita, hiahrina la chhah ta achhy âh-leipa ano khoda hawhta a reichakhy penaw he rai a chhieviapa ama pie. He liata sakha ano ta ahmo papuapa cha he raichhie viapa liata a hria penawzy hnohta atlopa pasana natah hro yzi phaleipazy he rai phaviapa liata a hriapazy hnohta atlopa pasanazy hlata lethoh ta apoh viapata a y atah. Puhpa Waitley rei da tacha, he tluta ama nanopa he ama saihluahna a siapa natah a sialeipa yzizy vata a châ a tah. Saihluahna hneina cha hrona tlana chhao a châ. Tano thyutliazy hry liata saihluahna a y awpa abyu hmeihseih. Rah chhituhpazy saihluahna ama hnei cheihngeih awpa a châ. Ochhôh pawhrahpazy chhao ochhôh chyu châta saihluahna ama hnei chyu awpa abyu. Chyhsapa hrona a lyna cha saihluahna saipazi pata a chadai theina hrona liata a pahni tyh hra. Hmiala ta eima rei hawpa hawhta, saihluahna a y leina liata chyhsazy ama thi tyh eima tahpa kha a dona hlupi a y thei. Saihluahna a y leina liata cha thainazy, sohnazy, pahnovia khohnazy deita a thipa châ vei. Eima pohpa chhao athi thei hra. Khapava ta e? A chhapa cha chyhsa ta hmiala châta mâsana tlyma, saihluahna tlyma a y khao lei tawhta cha ano hrona â-dua thei nawpa châta â-dyuh awpa y khao leipata a sapa hrona chhao dao khao leina a pahnei sa. Cha a sapa dao khao leina chata thina atlo khei thei. He vata saihluahna he chyhsa to châta a peimao hmeihseihpa a châ. Eima khi chyu liata khi utheizy chakaona tlyma, awnanopa utheizy chakaona tlyma, chaleikhiah eima pohkha hrona tlyma rai eima vaw saipazi tita, he hawhta a la pasia. Saihluahna chhaota chakaona cha thapasana a y. Tiama khohna a y. Rie a pathei khohna a y. Saihluahna saipazi pata a chhuahna siapa liahsa haina chôta hria papua khohna a y. Khitla liata awsa chakhyhta â-lai ta a reina cha saihluahna a pahra leina su tawhta a pua. He vata chyhsa hlupi hryta mo chytae dei hma tlapata a ma y. Tano daihti liata cha sawkha rietheina, khihsa rietheina, sipasana zy vata hmo eima chhuahpa hawhta si thai awpa aru kawna daihti a chapa vata thotlia zydua saihluahna hnei cheihngeih awpa a byuh. Rah rietheina vata tanoh thyutlia hlupi eima rah, khih liata ngiaryh leina ama hnei hlu hawba. Ra khôtho la thatih zy, khipi la thatih zy mo hropazy tawhta a chupata cha lata hlupi achhuahna hmeihseihpa y leipata ama pua hôlô. Khipipa la ama tlo tawhta ama khih liata ama pachapa hawhta hmoto a vaw cha lei tita ama pacha leina lathlôh achhihpa hlupi ama pua tyh. He he tanoh Asia rahzy dei cha leipata khizaw rah zydua ama bua kheipa sakha rai a vaw cha haw. Marapa chyhsazy chhao mania apha haw ba hra. Saihluahna a y leina liata chyhsazy ama thi tyh. Chavata eima rah paduah nawpata chyhsa a thaipazy deita adai vei. (Vision) saihluana a hneipa chyhsa hlupi ama y awpa a byu kaw. Rah châ ta a saihluahtupazy, chyhsa hlupi châ ta a saihluahtupazy, Khih châ ta a saihluahtupazy, awnanopa châ ta a saihluahtupazy a vaw byu hmeihseih. Chyhsa hlupizy saihluahna y leipata amô thla kaw hra ei sala saihluahna a hneipa chyhsa cha tiama lyma pata tei-tuhpa a vaw châ lyma. Hmiala ta eima rei hawpa hawhta chyhsa hrozi chhiena zy, a-lai ta a reina zy, khotalaina zy, he saihluahna a yleina su liata hmo theipa a châpa hawhta cha hawhta hrozi zydua chhao he (chhaparopa hro) a chapa vata sisai awpa a byuh. Chyhsa hlupi châta apha awpa saihluahna eima hnei theileipa chhaota, eima pohkha châta zychha saihluahna hneipata achhuah chyu su vei. Marahpa Thokhazy Paloh Maniah A Pahnie Kaw Chypazy 11 July, 2006 Dear Mara cha a reitupazy hnohta, Keima article sakhana kha Marahpa nata Mara Rah kyh achytae roh nata sanona ta Marahpazy nata Phupy kyh achytae ei vawroh. Tahma he Marahpa thokhazy paloh mania apahnipazy kyh achytae ei roh hei aw. Marahpa pho he Chin Tribezy hry liata Lai sub-tribe hawta eima y. Lai tahpa tribe liana kha nama mo khiahtacha Marah tahpa nama hmo aw. Eima rei hawpa hawhta Lai a tahpazy cha Hekha, Thatla via ama cha. Keimo Marah mo pi cha hlano Alei beizy daihti liata Hekha, Thatla beizy tawhta pachia laipata Mara rah chhoh liata bie vaw hnei lai eita Hekha, Thatla hro yzi ta mania a pahni haw. Kei chhao acha ta cha eino a zae patyh. Khapa vata tah khiahtacha keima moh liata Van Kung tahpata eina pahno thla bapa va eita a cha. Eino eipaw ta (Va Ko) tahpata na bie eita Hekha, Thatla reita na pahni hawta tahma cha Van Kung lata ei lie. Eima pachathai vicha aw ei. Chavata sakhana liata ei roh khohpa cha Marahpa thokhazy pi cha Hekha, Thatla hawhrawh ta mania apahni haw. (Pacha via awpa a pha eitah). Sanona liata Marahpa paloh liata mania apahni heihpa cha Moh hmia liata pho moh rohna a cha. India lata a ypa eima unawpa thokhazy ta moh hmia liata moh rohpa he pasasa kaw ei ta achhapa pahnopasia awpa aru ngasa. Moh hmia liata pho moh rohna a vawthaona history pahno kaw leipa nata anodeikua keima dykha pachana ta cha apachonosana tawhta athao awpata ei palyusa. Khapa vata tahkhiata cha Khizaw liata athaipazy, hmotaotheipazy, ahneipazy, hlano chamawsala aka theipazy, abei a vawchapazy mohzy he chyhsa hlupi ta phao kho eita, rietheipazy, nohlei haraepazy, dychhie-sipasapazy, mohzy he a hyraita phao kho va ei. Tano liata dychhiepazy, sipasapa keimo hawhpazy he moh hmia liata pho moh rohpa he khapa yzi a hnei? Eima pahno chho leipata mania apahni kawpa cha moh hmia liata pho moh roh sa hra awpa virus he a cha. Sathona ta Marahpa thokhazy mania apahni kawpa cha keimo hlata mania rahmozy, chanozy papeisa viana he a cha. He chhao he Hlano aleibeizy tawhta avypa a cha nata ei pangiasa. Hlano liata alei beizy cha ama lapi ama hia nata Hekha zuah ahia thei leipa cha abeitlohpa tluta apacha tyh leipa eita, khapa a cha chhaota Hekha zuah nochhi cheingei awpata ama chhuah tyh. Cha hri-aih cha eima rah liata mania pahni kaw chyta chavata chhaikha ama vawthai, ama vawhnei patae nata Hekha zuah thlai si hnaopa cha ngiatia leita ama saiteh. Tano Marah thyutlia chhaikhazy paloh liata he hri-aih he pai to vei. Mania apahni hmeiseihpata eipahno. Hekha-ism ta mania apahni kaw eima tah thei. Sapalihna mania apahni kawpa sakha heih cha eima phupy he a cha. Chyhsa thokha pi cha phu/py liata liasa pipathi haw pita mo hropazy apathai kawpata hmo thaileina taihta eima y. (Eina patheisa kawpa cha Abeipa Zisu ta Pity a raepakha) a cha. Eima phu/py kyh a chytae mania ama sua haw khiahta ch

<urn:uuid:03c49cb9-e07f-4b27-96c2-61d4f80000f6>

CC-MAIN-2017-39

http://elipaw.page.tl/Chapaw-Chhaikhazy-Yna-Su.htm

2017-09-23T09:17:33Z

s3://commoncrawl/crawl-data/CC-MAIN-2017-39/segments/1505818689615.28/warc/CC-MAIN-20170923085617-20170923105617-00425.warc.gz

zyp

Latn

{"zyp_Latn_score": 0.7713842391967773, "nct_Latn_score": 0.18018129467964172, "czt_Latn_score": 0.01192401722073555}

*THYU HEIHNA HRO* ~ JV. HLychho, College Vaih North. "Krista liata khaipâpa châ ha na ta…" (Kal. 2:20) Bei Zisu thina nata thyuna bie he thâtihpha rohtuhpazy ta roh chyu ei ta, anodeikua la ama roh dâh alyu tlâ vei. He he ta amopâpa ta ropa châ vei tahpa sia kawpa ta âlâ, he hry liana he ta ei palôhru hria pachaipa y ta, cha cha Mari Magdalini thâtih he a châ. Zisu â aovâ pachaipa a châ. Chanô hropa nata pachutuhpazy ta Bei Zisu thyuheihna ama hmô nahta a di khai ha ei ta, anodeikua Mari Magdilini deikua adi thei leipa ta, thlâchhôh mohta acha ngâthlâhpa a châ. Chavâta Zisu aluahna chhao a hmô tua chaipa a châ. He heta ngiapâtuhpa palôhru nata hro a pamosa pasia ngaitapa a châ. He bie eimâ tlyhpa liana heta hmo sâno eimâ chu awpa y ta – A thina liata eima thi hra awpa a châ – "Kriata liata khaipâpa eima châ haw" tahpa heta yzie â thu ngaitapa hnei ta, lyuhchâpa Pawla chata Zisu a hmô nahta siesai thei khao leipa ta, a palôhru pahnie chai tuhpa a châ haw. Hmo hropa, khizaw hmo sôhpa zydua cha "Khâpahrao leipa dei a châ" a tah. Keimo ngiapâtuhpazy pi ta Bei Zisu hlâta khizaw hmo sôhpa khoh viana eima hnei khiahta khaipâpa châ mapi tahpa a sia ngiata kaw. Sôh nata piah, satlia nata laihsa palôhru hmâ dâh do leipazy, pathipalôh chhôh liata khohlei khona zydua zy, Bei Zisu hlâta pasô viana eima hnei khiahta cha Bei Zisu liata khaipâpa châ ma pi tahpa a sia ngaita kaw. Bei Zisu ta Simaw bie a hiahri nahta "Simaw Jehova sawchapawpa, hezy hlâta kei he kyh eina pachâ via chi ma? a tah nona khata a chhy thei vei. Kei he ei paw moh reipa ta bie na hiahri ha sala ei chhy thei ma? Zisu Krista myuh châ pi ta, eima likawh liata khâpa hmahta a a charei awpa châ vei. Hrona hmeiseihpa cha – "Châhrasala ei hroh na, ei hro tyhpa deikua châ leipa ta, Krista cha keima liata a tlao a hroh via haw."… He he Esther bietapa châ ta, Bei Zisu liata thi ta athyu heihna hro a ngiapâtuhpa hro dâh awpa cha a châ. Eima nohto hro liana heta Bei Zisu nata eimâ pakaoh ma? "Viasa pha chaipa' eima tah thei ma? Eima hro lia nahta eima hmi liata nahta, bie eima reipa liata chyhsa ta Bei Zisu ama hmô ma? Awnanopa chhituhpazy pi Awnanopa zawpi heta miah aovâ hleikhô ei ta, maniah ngâh ei ma? Chyhsa tota eima hro liata Zisu ama hmô hmeiseih ma? "Krista cha keima liata tlao a hroh haw" tahpa a rônah ngaita na. Bei Zisu hneituhpazy cha chyhsa tota ama aovâ ngaita kaw tyhpa a châ. Thlahchhâna hro – A chhâ chaina liata ngiapâtuhpa cha thlahchhâna hro he a châ. Bei Zisu khizaw liata a charei nona khata Khazohpa hnohta thlahchhâ hoh ngaita ta, eima Awnanopa chhithatuhpazy hih thlahchhâ tyhpa eima châ tly ma? Khazohpa bie eimâ chu sâh tlyma, eima chhôhkha liata chyhsazy pasâhsapa eima châ tly ma! Khazohpa chakao hmeiseih awpa heta ahy hmahta tloh hmeiseihpa y tlâ leipa pi ta, Lyuhchâpa Pawla ta "Ama hry liata molei chaipa keima hena ei châ" a tahpa a châ. Anodeikua la Khazohpa chyhsapa chata Khazohpa tawhtapa hmotaotheina ama hnei tyhpa a châ. Ngiapâtuhpazy pi he thlah eima chhâ hluh leipa a châ khiahta la chyhsa hropa liata eima biereipa kha khâpa hmah châ aw vei tahpa he eima pahno awpa a peimawh ngaitapa a châ. He he Zisu thyu heihna Hro a châ. "Khazohpa ta byhnâ pie mawh sy!!" (Editor, KTP Ao, College Vaih).

<urn:uuid:f8e9450a-780a-48c7-8cbf-568c76b8344b>

CC-MAIN-2017-43

http://www.marasaw.com/2017/10/thyu-heihna-hro-jv-hlychho.html

2017-10-21T15:54:27Z

s3://commoncrawl/crawl-data/CC-MAIN-2017-43/segments/1508187824820.28/warc/CC-MAIN-20171021152723-20171021172612-00037.warc.gz

zyp

Latn

{"zyp_Latn_score": 0.9535248875617981}

*SIAHA KHIHPI CHATA BIE LYCHHIHPA* Date 04.10.2017(Tues): Tanoh kha Puhpa K.Chhuabei EM(PWD) ta Puhpa Zodintluanga Minister kei charei ta, Minister ta Siaha su liata Artificial phawh nawpa tender chhao vaw pahmo ta, Tender he 24th.Oct,2017 taih daihti piepa cha ta, he noh heta pahypa a cha aw. Puhpa Zodintluanga ta arei zie liata He Tlyliah tao awpa he hako 2018 Sao daihti tla hlata patlo hma cheingei awpata hmah la a chhuahna zie EM he vaw chho ta, he Tlyliah tao nawpa chata Estimate amount zydua cha Rs. 650,00,000/- cha ta, atahma lia deikua Pavillion, retaining wall, approach road pahlao mah leipa a chavata a field tao nawpa Rs. 420,00,000/- he tender chypa a cha zie areih hra. _He hawhna heta Congress Party chhihthapa Puhpa Lal Thanhawla CM nata ahrialahpazy ta Siaha liata Thyutliapazy chata asset ronah kawpa miah ama tao ha awpa vata eima zyduata aly chyu awpa a pha ngaita. Source: Puhpa Pasa T Azyu via Deiva Media Group WhatsApp.

<urn:uuid:2de99d2a-f420-4a92-b207-93756fedcb16>

CC-MAIN-2017-43

http://www.marasaw.com/2017/10/siaha-khihpi-chata-bie-lychhihpa.html

2017-10-21T15:54:23Z

s3://commoncrawl/crawl-data/CC-MAIN-2017-43/segments/1508187824820.28/warc/CC-MAIN-20171021152723-20171021172622-00034.warc.gz

zyp

Latn

{"zyp_Latn_score": 0.6873143911361694, "nct_Latn_score": 0.086403988301754, "lus_Latn_score": 0.07058987021446228, "czt_Latn_score": 0.02580394223332405, "njb_Latn_score": 0.0173659548163414, "lhu_Latn_score": 0.014992283657193184}

*THATIH THOKHA* 🏐Tanoh kha Puhpa N.Zakhai CEM, Puhpa K.Siakhai Adviser to CEM, Puhpa T.Seido MDC nata Council official thokha chhaota Laki khih la sie eita. Laki dady Tisi Chavah Chhah ama tupa Documentary awpa cha Puhpa N.Zakhai CEM ta pahyna a hnei aw. 🏐 Puhpa MH.Tiabi EM cha official hmo byuhpa vata Aizawl lia a chah chy. 🏐 Puhpa Ng.Sila, Vice Chairman Planning cha atahma no he Chhohkha la tlahleina kyh vata Shillong lia a y no a cha. Shillong lia a y chhoh Khasi Hills Autonomous District Council hyutuh penawh zy ahmo ta, pakyhna a hnei hra. 🏐Tanoh kha Puhpa K Riachho IAS(Rtd) Chairman ARC,MADC ta Siaha thatihbu zy pakyhna hneipata ARC ta terms of reference ataopazy a reipasia. He liana heta Puhpa Beila Khithie MCS(Rtd) Member, Puhpa T.A Chhohu Member, Puhpa V.Zacho Member nata Puhpa Derick Salai Member Secretary zy ama hlao. Media chyhsa zy ama ki pha kaw. With inputs from Puhpa Pasa T Azyu.

<urn:uuid:bd08f6e7-76b6-4f4a-93d0-9dad1dea0513>

CC-MAIN-2017-43

http://www.marasaw.com/2017/10/thatih-thokha.html

2017-10-21T15:54:55Z

s3://commoncrawl/crawl-data/CC-MAIN-2017-43/segments/1508187824820.28/warc/CC-MAIN-20171021152723-20171021172723-00216.warc.gz

zyp

Latn

{"zyp_Latn_score": 0.3217936158180237, "czt_Latn_score": 0.21544085443019867, "nct_Latn_score": 0.07026227563619614, "lus_Latn_score": 0.06598011404275894, "tro_Latn_score": 0.03712501749396324, "kas_Deva_score": 0.03419335186481476, "skg_Latn_score": 0.03056814707815647, "njb_Latn_score": 0.02510254457592964, "kmm_Latn_score": 0.02082320675253868, "cek_Latn_score": 0.011598283424973488, "hmr_Latn_score": 0.010162393562495708}

*Mara Idol 2017 Competition hmah lana siekhei lymâ* Mara Idol 2017 – Hlasa ataopasuana(Competition) cha atahmâ thlâpâ târi 19 Phiata, 2017 pa ta pahyna rônah kawpa hnei awpa ta hmah lana siekhei haipa châ ta, târi 21 Phiata, 2017 tawhta Audition Round pathaopa a châ aw. Contest awpazy châta Registration Form taopa cha, atahmâ he copy 100 hlei tlai raipapua hapa châ. Atakô cha lymâ chhao pha kaw ta, competition chhao âsâh kaw awpa a châ. Lymâ he hawh ta taopa a châ. 1st Prize = Rs.1,00,000/- 2nd Prize = Rs.70,000/- 3rd Prize = Rs.50,000/- Registration form he târi 17 Phiata, 2017 noh taihta pangia theina daihti pahypa a châ. Registation Form he MTP nata MHP Sub-Headquarters âduana - Phura, Tipa, Saikao, Chakhei nata Chholo khih lia zy ta pado theipa a châ hra aw. Atakô Mara Idol ataopasuana liata hmâ awpa Theme Song cha hla thiehpa hmâ awpa ta paryhsapa châ ta, cha cha Mara hla phithaipazy ta ataopasua ei sa la, târi 10 Phiata, 2017 hlâta Organising Board ku liata pangia khai awpa a châ aw. Theme Song he sâkha atlypa châ aw ta, aphituhpa châta lymâ pha kawpa taopa a châpâ hra haw. Mara Idol 2017 he December thlâpa hâta hmiatuapa liata patlô thei awpa ta hnabeiseihpa châ ta, thlapi thla 3 chhôh ta siekhei awpa a châ vâta Mara Idol TV Live siepahliepa ta Advertisement atao khohpazy nata sponsorhip ataokhohpazy châta akawh kawpa ta atahmâ he pahypa a châ. Advertisement atao khohpa nata Sponsorship atao thei awpa eima y khia Organising Board nahzy hnoh ta âpahnosa awpa a châ aw. Atakô liata ataopasuana he NGO lâ tawhta deichhyna thata daopa châ ta, a eihpachaipa ta MTP nata MSO zy tawhta MHP nata Organising Board zy rairuna pathlâkhei lymâ awpa ta amâ mâ tahpa eima pahno vâta ama châ liata eimâ ly ngaita. Râh nôpawpa nata Officer eimâ bôchhâ kawpa zy hnoh chhao ta, he Mara Idol 2017 châta sôh nata thih thata maniah bao lymâ ei ta, ama chô liata eimâ ly hmeiseih. Ama veiseih palôhâhna nata ti nata râh châta amâ pasainazy he MHP Headquarters nata Mara Idol 2017 Organising Board ta my beih aw mapi; ama zydua chô liata alyna bie eima reih hmeiseih. He tawhta baona eima vaw hia laih awpa zydua hnoh chhao ta ama ngiachhiena ahaw chhielie pi ta, eimâ hawnazy hlao maniah ama patloh chyu hra awpa nata, he Mara Idol ataopasuana he chi nata pho reih pabohsana nata palaiseihsana a châ tahpa pahno thlâhna chô ta Organising Board siepahliepa ta Mararâh châta nama theina rakha lymâ hawh ta apasaih chyu awpa ta eimâ châ haw. Main Sponsor tuh awpa châta Environment & Forest Department, MADC hnabeiseihpa châ ta, Puhpa Thaly T. Azyu, DCF chhao ta, apasai kawpa ta ti nata râh châta abyuhpa nata ângiahpazy liata hmah maniah lakhei lymâ awpa ta âpasaihpa vâta eimâ ly ngaita. A chô liata Organising Board vyuhpa ta alyna bie reima reih hmeiseih. Kô avaw sie chiehpa liata eima tao chyu tyhpa hawh ta MDC Bia, MTP Sub Headquarters bia, MTP/MSO Branch nata VC ôna area chhôh liata hlasa thai viapa nata promote tlâh achâpa ta eima pahnopazy eima vaw deichhy tyhpa hawh ta atakô lia chhao ta eima area chyu liata thyutliapazy deichhy lymâpa ta he hlasa ataopasuana liana he ta nama vaw chaluah chyu heih awpa ta MHP Headquarters moh nata Mara Idol 2017 Organising Board moh ta chahrua pi ta, eima châ haw. Ti nata râh châta hriapasana liata hmaohkha ta, Sd/- BeiRôkhu Beitâ, Secretary Sd/- Nakho Solo Chairman Mara Idol 2017 Organising Board Mara Hlasa Py General Headquarters Siaha. (4 Phiata, 2017. Siaha). Source: Beirokhu Beita.

<urn:uuid:4a1fb32c-13bc-4ae1-a500-df33d9532ffd>

CC-MAIN-2017-43

http://www.marasaw.com/2017/10/mara-idol-2017-competition.html

2017-10-21T15:53:57Z

s3://commoncrawl/crawl-data/CC-MAIN-2017-43/segments/1508187824820.28/warc/CC-MAIN-20171021152723-20171021172723-00237.warc.gz

zyp

Latn

{"zyp_Latn_score": 0.7127373218536377, "nct_Latn_score": 0.05205296725034714, "njb_Latn_score": 0.03605501353740692, "kas_Deva_score": 0.03431117534637451, "lus_Latn_score": 0.0306178480386734, "hmr_Latn_score": 0.023247309029102325, "czt_Latn_score": 0.022774700075387955, "dln_Latn_score": 0.011909612454473972}

PRESS RELEASE Ahmiatuata MCHP Gen.Hqrs ta Mara râh zawpi zydua hnohta anaohna 'SAMAW' eima cha hlâ. Mara zawpi rairuna nata angiahna pahnopa vâta M.CH.P.Gen.Hqrs Ex.Meeting bie pathlupa hawhta State Bank of India Branch thiehpa hiana hneipa chá ta,he chòchâh liata palòtlâh leina palása pata noh no(2) chhòhta Saiha State Branch cha raihria thei lei awpata pakhàpa avaw chà. He liana heta M.CH.P Branch nano nanopa tawhta deichhyna pha kawpa vata Mara saw ta eimâ ngiah kawpa ,State Bank of India Branch thiehpa cha biehneituhpa zy ta financial year 2018-2019 chhòh cheingei pahy thei awpa nata E-Corner chhao 2018 March hláta so aw pata mania amâ taih theipa he ly á chhih tahpita M.CH.P member zydua hnohta alyna bie eima rei hmeiseih. He dei chá lei pata râh châta eima hrialáhpa MTP(H) nata MSO Gen.Hqrs zy,YLA(Sub.Hqrs) LWA(Sub.Hqrs),MHIP(Sub.Hqrs) zy ta âthaona tawhta achhâna taih full support miah pie ei ta,âmo vâta thlahlòh kawpa nata riapha kaw pata aduah ngâpa chá pita,ama chò liata alyna bie thata eima reih hra. He dei chá leipata,picketing eima hnei chhòhta nodi dahphi ta eima y awpa pasai lei pata phusa hlupi mania bao tuhpa Mo pakha,py nano nanopa,political party nano nanopa nata Rah nópaw pa zy chò liata alyna bie palòru hmeiseih pata eima rei. Eima hiana zy hlao tloh thei nawpata hmah mania lakheituhpa Puhpa.Hiphei,Hon'ble Speaker, Mizoram Legislative Assembly ,Puhpa N.Zakhai CEM (MADC) nata ahrialâhpa zy,Siaha D.C Pihnô.Harleen Kaur IAS nata staff zy hnoh chhaota alyna bie reih pita,Rairuna eima tlòkhei haipa chhaota papeisa lei pata tha maniah patlòtuhpa Mara zawpi zy chò lia chhaota alyna bie thata eima reih hra. He State Bank of India office pakhàpa achápa vata zawpi zy cháta rairuna eima tlòkheipa zydua na vâta nama pacháthaina châ haw hmeiseih pita,hmialâ eima sie lymâ nawpa daihti lia chhaota mania deichhy via lymâ awpata MCHP Gen.Hqrs ta Mara Zawpi zydua alynabie reina chòta eimâ châ hrua. EIMÂ CHÂLY KAW. ----------------------------------ISSUED BY : M.CH.P GEN.HQRS:SIAHA .

<urn:uuid:72e23a09-0ba4-4fce-932d-7355415a6e7d>

CC-MAIN-2017-43

http://www.marasaw.com/2017/10/mchp-general-headquarters-press-release.html

2017-10-21T15:54:02Z

s3://commoncrawl/crawl-data/CC-MAIN-2017-43/segments/1508187824820.28/warc/CC-MAIN-20171021152723-20171021172723-00281.warc.gz

zyp

Latn

{"zyp_Latn_score": 0.553144097328186, "nct_Latn_score": 0.24078452587127686, "czt_Latn_score": 0.02246968448162079, "pmx_Latn_score": 0.017237352207303047, "kas_Deva_score": 0.017214452847838402, "hmr_Latn_score": 0.01520446315407753, "nbu_Latn_score": 0.015184233896434307, "lus_Latn_score": 0.013008768670260906, "njb_Latn_score": 0.011517916806042194}